
APIE MYKOLĄ RÖMER] IR JO VEIKALĄ 
„UNITARINĖ VALSTYBĖ IR 
VALSTYBINIAI JUNGINIAI“ 


Mindaugas Maksimaitis 


Profesorius Mykolas Romeris (1860-1945) — neeilinė asmenybė: 
tai autoritetingas valstybininkas ir visuomenės veikėjas, įsimenantis peda- 
gogas, teisininkas, istorikas ir aistringas publicistas. Jis buvo vienas 
produktyviausių Vytauto Didžiojo universiteto profesorių, mokslininkas, 
kurio plunksnai priklausė mokslo darbai, išgarsinę autorių Lietuvoje ir 
už jos ribų. Profesorių įvertino ir pagerbė Čekoslovakijos mokslo ir me- 
no akademija ir Tarptautinio Prancūzijos revoliucijos institutas pa- 
skelbdami jį savo nariu, taip pat Rumunijos Karališkojo administracinės 
teisės institutas išrinkdamas nariu korespondentu. 

M. Romerio mokslinis palikimas labai įvairus ir gausus — tai dau- 
gybė monografijų ir mokslinių straipsnių. Jis nebuvo siauros srities spe- 
cialistas, o domėjosi ir gerai teoriškai bei praktiškai išmanė įvairias tei- 
sės šakas — konstitucinę ir administracinę, baudžiamąją ir civilinę, tarp- 
tautinę ir teismo (procesinę) teisę. Prie M. Romerio mokslinio universa- 
lumo neabejotinai prisidėjo ne tik platūs jo paties interesai, bet ir jau- 
nystėje dirbtas darbas advokatūroje bei vėliau teisme. Šis universalu- 
mas leido jam sėkmingai reikštis ne tik kaip puikiam praktikui, aukšto- 
sios mokyklos pedagogui-profesoriui, bet ir kaip mokslininkui. Jis domė- 
josi ir rašė valstybės ir teisės teorijos bei įvairiais kitų teisės šakų, taip 
pat istorijos mokslo klausimais. 

Bet pagrindinė jo mokslinio darbo sritis — konstitucinė teisė. Čia 
jis buvo ir tebėra laikomas visuotinai pripažintu autoritetu. 

Aukštąjį teisinį išsilavinimą Rusijoje įgijusio M. Romerio mokslines 
pažiūras ženkliai paveikė ten vyravusios koncepcijos, ypač vieno psicholo- 
ginės teisės mokyklos pradininkų ir jo paties profesoriaus Peterburgo im- 
peratoriškoje teisės mokykloje L. Petražickio idėjos. Tačiau kur kas dides- 
nę įtaką jam padarė studijos Paryžiuje, kurių dėka jis gerai susipažino su 
XIX a. pabaigos - XX a. pradžios Vakarų Europos, pirmiausia Prancūzi- 


! Prof. M. Rėmerio autobiografija // LCVA, f. R-856, ap. 2, b. 734, lap. 159. 

jos, teisės teoretikų darbais. Tarp jų — jo paties profesorius, Paryžiaus 
Laisvojoje politinių mokslų mokykloje teisės pozityvistas A. Esmeinas, 
institucionalizmo atstovas M. Hauriou, solidarizmo šalininkas L. Duguit, 
dualistinės valstybės teorijos propaguotojas G. Jellinekas ir kiti. Pats M. 
Romeris save laikė prancūzų, t. y. vakarietiškos, mokyklos moki- 
niu „Tačiau nors ir rėmėsi savo pirmtakų idėjomis, su jais daug kur nesu- 
tiko, moksle nežengė jų jau išmintais takais. Pats turėdamas savo doktriną 
ir būdamas originalių pažiūrių M. Romeris atmetė tai, kas, jo manymu, 
buvo perdėta arba klaidinga. Apskritai M. Romerio pažiūrų originalumas 
glūdi, galima sakyti, liberalinės doktrinos ir socialinio solidarumo idėjų 
sintezėje. 

Vieną M. Romerio tyrinėtų konstitucinės teisės problemų grupę 
sudaro bendrasis valstybės mokslas. Būtent šiai problematikai buvo 
skirtas pirmasis teisės srities monografinis jo darbas — „Reprezentacija 
ir mandatas“, pasirodęs 1926 m. Knyga buvo parašyta tada, kai Lietu- 
voje visomis savo teigiamomis ir neigiamomis savybėmis reiškėsi kraš- 
tutinis parlamentarizmas, M. Romerio įvardytas seimokratija. Politinio 
tautos atstovavimo klausimai tada buvo ypač svarbūs ir aktualūs ne tik 
mokslui, bet ir politikai. Turėdamas galvoje didelį specialiosios literatū- 
ros lietuvių kalba stygių, autorius šioje monografijoje nesistengė skru- 
pulingai laikytis užsibrėžtų tyrinėjimo ribų, o ėmėsi nagrinėti įvairius 
konstitucinės teisės teorinius klausimus. Išplėsti nagrinėjamos temos ri- 
bas autorių taip pat skatino jo visai mokslinei kūrybai būdingos nuolati- 
nės sistemos, bendresnių sąvokų ir dėsnių paieškos. 

Po šio veikalo viena po kitos pasirodė dar dvi M. Romerio mo- 
nografijos „Administracinis teismas“ ir „Konstitucinės ir teismo teisės 
pasieniuose“, abi skirtos siauresnei, bet ne mažiau aktualiai valstybės 
mokslo problemai — teisinės valstybės teorijos klausimams. 

Kita svarbi konstitucinės teisės sritis, kurioje M. Romeris paliko 
ryškų pėdsaką, buvo konkrečių šalių konstitucinė teisė — tai, ką jis vadi- 
no konstitucinės teisės specialiąja dalimi. Studentų padedamas jis išver- 
tė ir sykiu su savo moksliniais komentarais bei naujausia atitinkamos 
valstybės politine istorija bei konstitucinės raidos apibūdinimu paskelbė 
tuo metu galiojusių aštuoniolikos šalių konstitucijų tekstus. 

Ypač reikšmingi M. Romerio darbai, leidžiantys jį laikyti Lietuvos 
konstitucinės teisės mokslo kūrėju: jis pirmasis nuosekliai tyrė Lietuvos 


2 Rėmeris M. Lietuvos konstitucinės teisės paskaitos. D. 1. Kaunas, 1937, p. VI. 

nacionalinio valstybingumo atkūrimą, konstitucinę jos raidą ir konstitu- 
cinius aktus. Be mažesnės apimties darbų, šiai problematikai skirtas ne- 
užbaigtas jo veikalas „Lietuvos konstitucinės teisės paskaitos“, kurio 
pirmoji dalis išleista 1937, antroji - 1990 m. Specialistai šį veikalą lygi- 
no su pasaulinio garso konstitucinės teisės autoritetų A. Esmeino, L. Du- 
guit, P. Labanto, H. Kelseno darbais ir reiškė nuomonę, kad nedaug esa- 
ma valstybių, kurių konstitucijos būtų susilaukusios panašaus lygio ko- 
mentarų, vien tik dėl kalbos barjero, deja, netapusių prieinamais užsienio 
specialistams ir todėl deramai jų neįvertintų . 

Tačiau neabejotinai pagrindinis M. Romerio mokslo darbas, ga- 
lima tvirtai teigti — darbas, vainikuojantis mokslinę jo veiklą sukaupus 
solidžią intensyvaus kūrybinio darbo patirtį, buvo kapitalinis daugiato- 
mis veikalas „Valstybė ir jos konstitucinė teisė“, pradėtas rašyti 1929 
m., bet, deja, likęs neužbaigtas, bent jau jo pabaiga visuomenei nėra ži- 
noma. 

Pasak autoriaus, nors į profesionalų mokslo darbą jis įsitraukęs 
gana vėlai, jau įžengęs į penktąjį amžiaus dešimtmetį, vis dėlto pirmųjų 
keleto metų šioje srityje veikla jam leidusi pajusti pajėgiant „valdyti vi- 
sas mano disciplinos sąvokas“ ir esant subrandinus „savo tvirtą konsti- 
tucinės teisės mokslinę konstrukciją“. Nuoseklus, intensyvus ir kryptin- 
gas darbas jam leido sukaupti tam tikrą „mokslo žinių kapitalą, kurį, 
kaip savo brangiausiąjį palikimą, aš esu susirūpinęs perduoti jaunajam 
Lietuvos teisių mokslui“, ir tai jis sumanęs padaryti „tam tikru rašiniu, 
kuris apimtų visą mano specialybės mokslą, būtent — socialinį mokslą 
apie valstybę ir valstybės konstitucinės teisės mokslą“. M. Romerio 
manymu, tai būtų šiek tiek platesnis už studentams jo dėstomą kursą vei- 
kalas, dėl šios priežasties nelaikytinas vien tik vadovėliu egzaminams 
tinkamai pasirengti“. 

M. Romeris taip pat nurodė, kad „sendamas — aš šio darbo jau 
turiu imtis dabar, nes ši mokslo sritis yra plati ir visiškas šio sumanymo 
įvykdymas, atliekamas greta eilinių profesūros, atskirų monografiją bei 
kitų mano valstybinės tarnybos ir laisvų darbų, bus reikalingas bent 10 


3 Račkauskas K. Rec. Lietuvos konstitucinės teisės paskaitos, I dalis. M. Romeris 
// Teisė, 1937, Nr. 38, p. 265-266. 

* Rėmeris M. Lietuvos konstitucinės teisės paskaitos. D. 1. Kaunas, 1937, p. VI. 

* Rėmeris M. Valstybė ir jos konstitucinė teisė. I dalis. Valstybė. I tomas. Kaunas, 
1934, p. III. 

ê Ten pat, p. IV. 

metų laiko, per kurį aš žymiai pasensiu. Tad kol mano psichinės jėgos 
nėra nusmukusios — aš tikiuos šį sumanymą įgyvendinti“. 

Autoriaus preliminariu užmanymu rašinių ciklas „Valstybė ir jos 
konstitucinė teisė“ turėsiąs susidėti iš keturių dalių, sudarančių atskiras 
monografijas, kurių kiekviena, be bendrojo ciklo pavadinimo, turėsianti 
dar ir savo atskirą pavadinimą. Tuomet buvo numatytos tokios ciklo da- 
lys: I. Valstybė; II. Valstybės formos ir institucijos; III. Konstituciniai 
režimai ir valstybės formų keitimas; IV. Konstitucinės priemonės“. 

Vykdydamas šį didelį mokslo užmojį, pirmąją ciklo dalį „Valsty- 
bė“ M. Romeris užbaigė 1932 m. pradžioje. „Valstybė“ išleista 1934— 
1935 m., ją sudaro du tomai, kurių kiekvienas, autoriaus teigimu, gali 
būti vertinamas kaip atskiras vienetas. 

Antrosios M. Romerio ciklo dalies, pavadintos „Konstitucinės 
institucijos“, pirmasis tomas („Suverenitetas“) pasirodė 1939 m. 

Pradėdamas šį veikalą „Autoriaus žodžiu A parašytu 1938 m. 
rugsėjo 25 d., M. Römeris naujai apibūdino jau pradėtą rašinių ciklą 
„Valstybė ir jos konstitucinė teisė“, nes sumanė išleisti tris jo dalis. 
Antrąją ciklo dalį pavadino „Konstitucinėmis institucijomis “, o trečiąją 
ketino pavadinti „Valstybės formos ir konstituciniai režimai“. Pabrėžęs, 
kad naujasis veikalas „Suverenitetas“, būdamas ankstesnio veikalo 
„Valstybė“ tąsa, skiriamas pagrindinei konstitucinių institucijų proble- 
mai — valstybės valdžios suverenumui, susijusiam su pačia modernios 
valstybės geneze, M. Romeris priminė, kad visas trijų dalių ciklas, jei jį 
jam pavyktų užbaigti, apvainikuotų mokslinę jo veiklą Vytauto Didžiojo 
universitete. 

Veikalų ciklas tapo neeiliniu įvykiu to meto Lietuvos teisės moks- 
le. M. Biržiškos vertinimu, M. Romerio „Valstybės ir jos konstitucinės 
teisės“ ciklo darbai — tai „ne tik geras universitetinis vadovėlis, bet ir 
rimtas indėlis mokslinėn literatūron“*". Visuomenės susidomėjimas šiais 
M. Rėmerio veikalais buvo toks neregėtai didelis, kad pasirodžius jo 


„Valstybei“ spaudoje pasigirdo nekantrių balsų, raginančių autorių pa- 


7 Rėmeris M. Valstybė ir jos konstitucinė teisė. I dalis. Valstybė. I tomas. Kaunas, 
1934, p. III. 

8 Ten pat, p. IV; Romeris M. Lietuvos konstitucinės teisės paskaitos. D. 1. Kaunas, 
1937, p. VI. 

" Rėmeris M. Valstybė ir jos konstitucinė teisė. II dalis. Konstitucinės institucijos. 
I tomas. Suverenitetas. Kaunas, 1939, p. IX. 

1 Biržiška M. Prof. Mykolas Rėmeris // Tremties metai. Tübingen, 1947, p. 551. 

skubėti parengti kitas ciklo knygas, net pareikštas pageidavimas skubos 
tvarka parengti sutrumpintą viso ciklo darbų variantą, kuriuo būtų ga- 
lima naudotis iki pasirodys visas planuojamas darbas”. 

Tačiau tikrovėje atsitiko taip, kad veikalas „Suverenitetas“ tapo 
paskutiniąja spėjusia pasirodyti M. Romerio garsiojo veikalų ciklo kny- 
ga (pažymėtina, kad Lietuvai pakartotinai atgavus nepriklausomybę vi- 
sos trys šio M. Romerio ciklo knygos — du „Valstybės“ tomai ir „Suve- 
renitetas“ — 1995 m. buvo išleistos naujai, Atviros Lietuvos fondo Teisės 
programos knygų serijoje, kurią sudarė iškiliausi klasikinio teisės pali- 
kimo veikalai, turėję bent iš dalies užpildyti savotišką tuštumą, soviet- 
mečiu susidariusią Lietuvos teisės moksle). 

Taigi plačiai užsimotas M. Romerio mokslinis darbas liko neuž- 
baigtas. Nors atlikta jo tikrai daug — bendra visų trijų išleistų tomų te- 
ksto apimtis— tūkstantis puslapių, bet dešimties metų, kaip tikėjosi auto- 
rius, nepaisant jo dėtų pastangų, visam veikalui — kitiems antros dalies 
tomams ir trečiajai daliai — užbaigti ir paskelbti, deja, neužteko: matyt, 
pernelyg daug energijos ir laiko pareikalavo iš anksto neplanuoti šešeri 
(1933-1939) metai einant Universiteto rektoriaus pareigas, plati veikla 
talkinant valstybės reikaluose, mokslinis ir pedagoginis darbas, aktyvi 
visuomeninė veikla. Be to, įtakos turėjo ir pasikeitusios gyvenimo aplin- 
kybės (persikėlė gyventi į Vilnių) ir, žinoma, prasidėjusi sovietinė oku- 
pacija bei kilęs karas. 

Nebaigtas M. Romerio darbas ne vienam besidominčiajam kėlė 
tam tikrų minčių. Teisinėje literatūroje (J. Liūdžius, O. Ruželytė) buvo 
išsakomi spėliojimai, kad žinant M. Romerio darbštumą, mokslinį pro- 
duktyvumą ir pasiryžimą užbaigti bet kurį pradėtą darbą esą derėtų ma- 
nyti, kad iki karo ir pirmaisiais sovietiniais bei vokiečių okupacijos me- 
tais jis turėjęs užbaigti antrosios ciklo dalies antrąjį ir trečiosios dalies 
bent jau pirmąjį tomus, juolab tai patvirtiną ir buvę studentai teisinin- 
kai, 1940 m. vasarą laikę pas profesorių dvare Bagdoniškyje konstituci- 
nės teisės egzaminą (tarp jų ir čia minima O. Ruželytė) — po egzamino 
profesorius jiems rodęs aplankus su nepublikuotų savo monografijų 
rankraščiais”. „Deja, — baigia O. Ruželytė, — šie rankraščiai iki šiol 
neprieinami, ir jų likimas Lietuvos visuomenei nežinomas ai 


11 G[alvydis] S. B. Rec.: Mykolas Römeris. Valstybė ir jos konstitucinė teisė. D.1. 
Valstybė. T. 2 // Naujoji Romuva, 1937, Nr. 17, p. 391. 

12 Liūdžius J. Prof. Mykolą Römerį prisiminus // Teisininkų žinios, 1955, Nr. 11, 
p. 8; Maksimaitis M., Ruželytė O. Mykolo Römerio gyvenimas ir veikla // Römeris M. 

Iš tiesų reikia atkreipti dėmesį, kad pasirodžius monografijai „Su- 
verenitetas “ kita ciklo dalis, ir paties autoriaus teigimu, buvo rengiama to- 
liau: tai pažymėjo M. Romeris jau šios monografijos „Autoriaus žodyje“. 
Čia rašoma, kad jis ne tik tęsiąs pradėtą darbą, bet ir jau rengiąs spaudai 
antrąjį „Konstitucinių institucijų“ bei trečios ciklo dalies „Valstybės 
formos ir konstituciniai režimai“ pirmąjį tomą, taigi antrą ir trečią dalį 
tikis parengti ir išleisti vienu metu”. 

Faktą apie M. Romerio darbą toliau rengiant įpusėtą veikalų cik- 
lą patvirtina jo padaryti įrašai garsiajame Dienoraštyje, taip pat priva- 
tus jo susirašinėjimas su kolegomis bei kiti šaltiniai. Tiesa, visuose šiuo- 
se šaltiniuose atsispindi ir dėl prasidėjusios Lietuvos okupacijos labai 
pasunkėjusios darbo sąlygos. Sovietmečiui, jo manymu, monografinių 
darbų rašymas apskritai tapęs neįmanomu dėl sovietinio teisės mokslo 
sudogmatinimo, nepakantumo jokiems nukrypimams, tenkinimosi vien 
tik oficialiai pripažintų autoritetų nužymėta linija“. O kilus karui M. 
Romeris pažymėjo, kad pasikeitusiomis sąlygomis dirbti mokslinį darbą 
rankos nekylančios, nes nežinia, kam ta autoriaus išmąstyta produkcija 
būsianti reikalinga, ar ja kas nors kada susidomės ir ją išleis. „Inter 
arma silent musae, — rašė jis. — Tai liečia tiek meną, tiek mokslą. Moks- 
lo darbui tuomet laikas nėra tinkamas. Gal jis tada ir nereikėtų dirb- 
Bet prisipažino po truputį rašąs, tiesa, ne spaudai, o archyvui". 
Džiaugėsi bent turįs kampelį — belangį vonios kambarėlį, kuriame galįs, 
nesirūpindamas langų užtemdymu, deginti šviesą ir skaityti“. 

Retkarčiais prisėsdamas prie mokslinio darbo M. Romeris dabar 
ji vėl lygino su viduramžių vienuolio, užsiimančio metraščio rašymu, 
triūsu — be matomų perspektyvų, be jokios sutarties su leidėjais”. 

Aiškėja, kad okupacijų ir karo metais užbaigęs „Lietuvos konsti- 
tucinės teisės paskaitų“ antrąją dalį rašė mažesnės apimties studiją „Is- 


ti «16 


Valstybė ir jos konstitucinė teisė. I dalis. Valstybė. I tomas. Vilnius, 1995, p. XLI. 

13 Maksimaitis M., Ruželytė O. Mykolo Rėmerio gyvenimas ir veikla // Rėmeris 
M. Valstybė ir jos konstitucinė teisė. I dalis. Valstybė. I tomas. Vilnius, 1995, p. XLI. 

14 Rėmeris M. Valstybė ir jos konstitucinė teisė. II dalis. Konstitucinės institucijos. 
I tomas. Suverenitetas. Kaunas, 1939, p. IX. 

5 Römer M. Dziennik. T. 38 // VUB RS, f. 75-14, lap. 15. 

'6 [Rėmeris] Rėmeris M. Lietuvos sovietizacija 1940-1941. Istorinė Lietuvos sovieti- 
zacijos apžvalga ir konstitucinis jos įvertinimas. Vilnius, 1989, p. 5. 

" Römer M. Dziennik. T. 38 // VUB RS, f. 75-14, lap. 107. 

18 Römer M. Dziennik. T. 38 // VUB RS, f. 75-14, lap. 84. 

1 Römer M. Dziennik. T. 38 // VUB RS, f. 75-14, lap. 385. 

torinė Lietuvos sovietizacijos apžvalga ir konstitucinis jos įvertinimas “, 
bet daugiausia dirbo rašydamas monografiją, skirtą valstybės sandaros 
formoms, t. y. vienų iš minimo ciklo trečiosios dalies, pavadintos „Vals- 
tybės formos ir konstituciniai režimai“, tomų. Dienoraštyje 1942 m. 
lapkritį jis pažymėjo, kad nors dėl akių kataraktos blogai matąs (tų pat 
metų gruodį jam buvo atlikta akies operacija), vis dėlto rašąs plačią 
studiją apie unitarinę valstybę, jos centralizaciją ir decentralizaciją, ap- 
ie konfederaciją, federaciją ir imperiją; studijos griaučius turįs parašęs 
seniai, bet jos užbaigimas dar reikalaująs įdėti daug darbo. Ten pat bu- 
vo nurodyta, kad nesant galimybės studiją spausdinti jis ketinąs užbaig- 
tą darbą atiduoti Vilniaus universiteto bibliotekos rankraštynui, kur ji 
lauktų pokario”. Laiške iš Bagdoniškio, rašytame A. Janulaičiui 1943 
m. spalį, M. Romeris pažymėjo truputį užsiimąs mokslo darbu, bet tai, 
pasak jo, greičiau esanti šio darbo imitacija: įvairiais prierašais papil- 
dąs jau iš esmės užbaigtą teorinį veikalą apie valstybės sandaros for- 
mas, pats perrašinėjąs rankraštį rašomąja mašinėle ir jau pusėtinai 
įvaldęs šį darbą”. 

Pagaliau 1944 m. pavasarį dienoraštyje jis konstatavo šį darbą 
užbaigęs ir užsiminė ketinąs vieną jo egzempliorių atiduoti Universiteto 
bibliotekos Rankraščių skyriui, o kitą — vienam iš buvusių savo asisten- 
tų, kad atlikta studija lauktų geresnių laikų, nors nebuvo tikras, ar ap- 
skritai jai pavyks tokių laikų sulaukti”. 

Reikia pasakyti, kad rankraštis, nors ir išlikęs, geresnių laikų su- 
laukė negreit: jau vien dėl jame esančio objektyvaus sovietinės tikrovės 
vertinimo beveik pusę amžiaus kitaip ir negalėjo būti. 

Tik dešimtmečiams praėjus paaiškėjo, jog Vilniaus universiteto 
bibliotekos Rankraščių skyriuje, Mykolo Romerio — 75 fonde, iš tiesų 
esama dviejų M. Romerio rankraščių minėta valstybės sandaros formų 
tema. Vienas jų autoriaus buvęs pavadintas „Unitarinė ir sudėtinė vals- 
tybė bei valstybių junginiai“, bet šis pavadinimas kartu su šešetu pirmų- 
jų eilučių teksto vėliau jo išbraukti, tad paliktas rankraščio pavadinimas 
„Unitarinė valstybė ir valstybiniai junginiai “. 

Tai rašomąja mašinėle, vietomis maksimaliai tankiai, abiejose la- 
po pusėse (čia jų iš viso 48) parašytas tekstas, kai kur braukytas ir taisy- 


2 Römer M. Dziennk. T. 38 // VUB RS, f. 75-14, lap. 316. 
2! M. Romerio 1943 10 20 laiškas A. Janulaičiui / MAB RS, f. 267-792, lap. 55. 
2 Römer M. Dziennik. T. 39 // VUB RS, f. 75-15, lap. 165. 

tas ranka juodu rašalu, suskirstytas į šešiasdešimtį įvairios apimties 
skyrių ir akivaizdžiai nutrūkstantis 96 puslapio gale. 

Šis tekstas sudaro šiek tiek daugiau nei 9 autorinius lankus. 

Antrasis, antraštės neturintis rankraštis, fondo apyraše (,„Laiki- 
najame dokumentų sąraše“) ir ant aplanko tepažymėtas pirmąja jo fraze 
„Pirmoji šių dviejų sistemų turi savo logiką...“, Bibliotekos darbuotojų 
įvardytas „moksliniu traktatu“. Rankraščio tekstas surašytas ranka 
smulkia rašysena 58 lapuose, kurių didžioji dauguma dideli — 42x34 
cm. formato, išilgai sulankstyti į keturias dalis ir prirašyti skiltimis abie- 
jose pusėse; tekstas suskirstytas į dalis, viena nuo kitos atskirtas ištisi- 
niu brūkšniu, be antraščių. Pirmoji pažintis su šiuo tekstu nuteikė jį 
įvardyti M. Romerio mokslinio darbo ta pačia valstybės sandaros formų 
tema fragmentu”. 

Tačiau netrukus, įdėmiau patyrinėjus ranka rašytąjį rankraštį, 
įsigilinus į jį, vis dėlto prieita prie išvados, jog tai yra kai kas daugiau — 
būtent ištisinis to paties veikalo tekstas, su ganėtinai dideliais skyrium 
parašytais papildymais — intarpais, sudėtas į aplanką, tik jo lapai sunu- 
meruoti nesilaikant natūralaus eiliškumo; pavyzdžiui, veikalo pradžia 
rasta lape, paženklintame skaičiumi „46“, kuriame M. Romerio ranka 
padarytas įrašas „Čia rašinio pradžia“ (ji visiškai atitinka ir mašinėle 
perrašyto teksto pradžią), ir užsimenama apie čia taip pat esamus teksto 
priedus ir papildymus. 
raštį, papildant jį dar beveik dviem autoriniais lankais teksto, kurio pe- 
rrašyti mašinėle autorius, matyt, tiesiog nesuspėjo. 

Nustatyti, kaip veikalo rankraščiai pateko į Vilniaus universiteto 
bibliotekos Rankraščių skyrių, nepavyko. Skyriuje esančioje byloje 
„Fondų apžvalga. D. 2“ apie abi čia aptariamas 75 fondo medžiagas 
rašoma, kad jos kartu su kai kuria kita medžiaga buvusios gautos 1971 
m. Vilniuje iš Universiteto rektoriaus J. Kubiliaus”. Gaila, bet prof, J. 
Kubilius, pasiteiravus jo, teigė šio fakto neprisimenąs. Taigi minima ap- 
linkybė liudija nebent tik tiek, kad veikalo rankraštis Biblioteką pasiekė 
ne tiesiogiai iš paties autoriaus, o ilgokai klaidžiojęs arba pailsėjęs kaž- 
kieno archyve. 

Tad M. Romerio studija „Unitarinė valstybė ir valstybiniai jungi- 
niai“ tik dabar, jau prasidėjus septintam dešimtmečiui po jos parašymo, 


2 Maksimaitis M. Mykolas Rėmeris — Lietuvos sūnus. Vilnius, 2006, p. 284 
?4 Fondų apžvalga. D. 2// VUB RS, lap. 587. 

pagerbiant šviesų jos autoriaus atminimą, siūloma Lietuvos skaitytojų 
dėmesiui. 

Rengiant rankraštį spaudai stengtasi jį išsaugoti tokį, koks jis bu- 
vo rastas. Rengėjų (E. Jarašiūno) pataisymai minimalūs — pamėginta 
suformuluoti trūkstamus, paties autoriaus tik brūkšniais atskirtus pasku- 
tiniųjų veikalo skyrių pavadinimus (laužtiniuose skliaustuose). Redaguo- 
jant skelbiamo M. Romerio veikalo tekstą stengtasi išsaugoti specifinį 
„romerišką“ stilių, nors toli gražu ne visos kalbinės formos šiandien 
kalbininkų yra rekomenduojamos ir gyvenime vartojamos. Taigi apsiri- 
bota tik akivaizdžių gramatinių klaidų pataisymu. 

Veikalo „Unitarinė valstybė ir valstybiniai junginiai“ paskelbi- 
mas yra dar vienas didelės pagarbos šviesiam jo autoriaus Mykolo 
Romerio atminimui ženklas. 

1. Unitarinė valstybė ir valstybiniai junginiai". 
Klasifikacijos schema 


Valstybė būna arba vienlypė arba sudėtinė. Greta gi tokių vienly- 
pių arba sudėtinių valstybių mes matome įvairius valstybių junginius, 
kuriuose dalyvauja vienlypės arba sudėtinės valstybės, kaip tų junginių 
nariai. Tad ir vienlypė, kurios monolitinė struktūra yra aiškiausia, nebū- 
tinai reiškia tai, kad ji tuo pačiu yra visiškai izoliuota nuo kitų valstybių: 
ji gali dalyvauti kuriame valstybiniame junginy, o net ir nedalyvaudama 
jokiame organizuotame valstybių junginy, ji visuomet, bent mūsų laikų 
moderninėje žmonijos civilizacijoje, dalyvauja bent neorganizuotoje 
tarptautinėje (tarpvalstybinėje) bendruomenėje, kuri vis dėlto taip pat 
sudaro socialinį valstybių junginį, tiktai ne korporacijos, bet simpatiškos 
grupės tipo junginį (Žž. mano „Valstybės“ I tomo 86-83 pusl.). 

Vienlypė valstybė vadinama unitarine. Ir mes ją šitaip vadinsi- 
me. Unitarinė valstybė yra ta, kurios visas galios šaltinis yra vienas. Tai 
yra teritorinės galios monolitas. Todėl joje yra viena vieninga centro 
valdžia, iš kurios visos galios dispozicijos išeina, ir pats teritorinis vals- 
tybinis junginys yra vieningas: jame yra viena valdžia, viena teritorija ir 
viena tauta (populus). Bendrai kalbant viskas, ką kitose mano rašinių 
knygose aš sakau apie valstybę, liečia ir turi galvoje, kiek aš nedarau 
ypatingo prieš tai rezervo, kaip tik unitarinę valstybę. 

Visi ne unitarinės konstrukcijos valstybių ir jų kombinatų tipai 
tuo skiriasi nuo unitarinės valstybės, kad yra sukombinuoti keli ar bent 
du elementarinio valstybinio pobūdžio junginiai, tarp kurių, šiaip ar taip 
yra suskirstyti viešosios teritorinės galios šaltiniai. Kadangi šie sukom- 
binavimai gali būti įvairūs, nuo labai palaido kelių atskirų valstybių blo- 
ko iki beveik visiško sukombinuotų pamatinių valstybių įterpimo į vieną 
jas visas apimančią ir jas praryjančią jų taip sakant visuotinę valstybę 
(valstybių valstybę), tai jų moksliniam analizui turėtų būti patiekta jų 
teritorijos klasifikacija. Ši klasifikacija nėra lengva nustatyti, nes tarp 
ryškiausių skirtingų šių sukombinavimo formų yra daugybė pereinamų- 


| M. Rėmeris buvo sumanęs knygą pradėti įžangine dalimi „Unitarinė ir sudėtinė 
valstybė bei valstybių junginiai“. Joje buvo toks tekstas: „Prieš pradėdami nagrinėti 
įvairias valstybių formas bei konstitucinius režimus, mes paliesime ir išžiūrėsime svar- 
bią vienlypės valstybės ir valstybinių junginių klasifikacijos, drauge ir su ja kiek susiju- 
sius tam tikrus valstybės funkcijos vykdymo metodų, tad ypač valstybinės administraci- 
jos metodų, arba valstybės organizacijos klausimus. Pastaruosius mes išžiūrėsime sąryšy 
su vienlype valstybe“. Tvarkydamas tekstą autorius tokią įžanginę dalį išbraukė. 


ž. 


jų mišrių konstrukcijų, čia iš dalies artėjančių, čia vėl nutolstančių nuo 
vienos ar kitos klasifikacinės formos. Vis dėlto klasifikacija yra galima 
ir bus naudinga. Žiūrėdamas gi svarbiausias klasifikacines kategorijas aš 
stengsiuos nurodyti ir tam tikrus žymiausius variantus arba pereinamas 
konstrukcijas. 

Visiškai izoliuotų vienlypių valstybių, kurios šiaip ar taip nejeitų į 
jokį kontaktą su kitomis valstybėmis, bent mūsų laikais, kaip esu sakęs, 
nėra. Tačiau šie kontaktai gali reikštis atskirais palaidais tarp valstybių 
santykiais arba susitarimais ad hoc tam tikriems aktams ar darbams at- 
likti ar kuriems atskiriems jų reikalams sutvarkyti, reikalams, kylan- 
tiems, pav., iš kaimynystės arba iš kurių kitų aplinkybių. Šie kontaktai 
nesudaro jokio organizuoto statutinio kelių valstybių junginio. Jie mums 
čia nerūpi. Unitarinio santykiaujančių valstybių pobūdžio jie nepalyti. 

Tačiau jei kelių valstybių santykiavimas reiškiasi organizuotomis 
formomis, skiriamomis tam tikrajai pastoviai ir tęsiamajai kurių sociali- 
nių tikslų funkcijai, tai mes turime tikrąjį valstybių junginį, kurio daly- 
viais-nariais yra šios valstybės. Šių tarpvalstybinių junginių konstrukci- 
jos gali būti ir iš tikrųjų būna labai įvairios, individuališkai labai žymiai 
viena nuo kitos besiskiriančios. Vis dėlto mokslas, stebėdamas ir anali- 
zuodamas šias konstrukcijas, pajėgė klasifikuoti jas keliomis tipingomis 
kategorijomis, kurioje ryškios yra ypač šios trys: 

a. Dviejų ar kelių valstybių junginys, pagrįstas super- ir sub- 
ordinacijos principu, kitaip sakant, kuriame vienas šio junginio dalyvių 
yra superordinuotas kitam ar kitiems, subordinuotam ar subordinuo- 
tiems. Šios rūšies junginy narių lygybės nėra: viena valstybė yra viešpa- 
taujanti, ji tvarko junginį ir jį disponuoja, kitos valstybės, įjungtos į su- 
darytą bloką, yra pirmosios žinioje, sudaro jos dominijas. Šią kelių vals- 
tybių junginio konstrukciją tenka pavadinti imperija arba imperialisti- 
nis valstybių blokas. Santykis tarp viešpataujančios ir subordinuotos ar 
subordinuotų valstybių gali būti apibūdinamas įvairiais terminais, reiš- 
kiančiais įvairius niuansinius imperijos variantus: tai gali būti superor- 
dinuotos valstybės hegemonija, tai gali būti dominijų imperija, tai gali 
būti vasalinė konstrukcija, protektoratas ir pan., subordinuoti imperijos 
nariai gali būti valstybėmis arba tiktai rudimentinėmis valstybių užuo- 
mazgomis, t. vad. „šiaatsfragmentais“. Kartais į imperiją įjungti terito- 
riniai vienetai, esą viešpataujančios valstybės dispozicijoje, iš viso vals- 
tybių nesudaro ir tebėra tik pasyvūs amorfiniai svetimos ponaujančios 

valstybės valdymo ir eksploatacijos objektai, vadinami kolonijomis (ko- 
lonialinė imperija). 

b. Dviejų ar kelių valstybių junginys, pagrįstas šių valstybių, jun- 
ginio narių, susitarimu-sutartimi, kuriame nėra centro valdžios, veikian- 
čios savo narius imperiumu. Ši konstrukcija savo grynoje formoje nesu- 
daro jokios bendrosios centro valstybės. Josios pamatą sudaro narių ne 
tiktai lygybė, bet ir suverenumas. Junginys tebėra susijungusių valstybių 
tiktai draugija ar sąjunga, pati neturinti viešpataujančio valstybinio po- 
būdžio. Narių sutartimi sudarytas jų bendras centras yra ne viešpataujan- 
tis, bet tarnybinis, turįs tiek galios ir kompetencijos jam skiriamajai 
funkcijai vykdyti, kiek jam nariai yra suteikę, ir negalįs motu proprio 
savo kompetencijos plėsti nė savo galios didinti. Centras su savo galia ir 
kompetencija čia yra grynai išvestinis ir narių atžvilgiu tarnybinis. Ši 
kelių valstybių (tarpvalstybinio) junginio forma, kuri priimta vadinti 
terminu konfederacija (valstybių sąjunga, „S/aatenbund“), apima labai 
daug konstrukcijos variantų nuo labai palaidų, silpnai organizuotų, be- 
veik amorfinių, iki tokių, kurių bendrajame centre jau ima konsoliduotis 
valdžios užuomazga ir kurie jau stovi ant federacijos slenksčio, sudary- 
dami pereinamąją formą iš valstybių sąjungos į jungtinę valstybę. Į ben- 
drą konfedeacinę formą įeina ir t. vad. administracinės unijos, sudaro- 
mos tarp daugelio atskirų valstybių kuriems jų tvarkomiems reikalams, 
šiaip ar kitaip paliečiantiems jas visas, kaip, pvz., paštas, susisiekimas, 
Raudonasis Kryžius ir t. t., su tam tikromis šios tarpvalstybinės funkci- 
jos įstaigomis, ir įvairios politinio pobūdžio dviejų ar kelių valstybių t. 
vad. santarvės ar antantos, kaip, paz., buv. Didžioji Antanta ar „Mažoji 
Antanta“, „Ašies“ paktas, Trijų (Vokiečių-Italių-Japonų) paktas, įvairios 
regionalinės santarvės, taip pat organizuotos valstybių draugijos, kaip 
Tautų Sąjunga, „Panamerikos Unija“. Tam tikrų konfederacijos požy- 
mių įgyja net ir personalinė unija. Konfederacijos tipo yra ir tokie ter- 
mininiai dviejų ar kelių valstybių junginiai, kurie tam tikram laikui šias 
valstybes, bent tam tikrų funkcijų srity, beveik suvienija, kaip kad Dani- 
jos-Islandijos junginys, pagaliau net netermininės realinės unijos, kaip 
buv. Austro-Vengrija, Švedijos ir Norvegijos unija arba Hymanso pro- 
jekto buvo siūloma Lenkų-Lietuvos konfederacija ar unija. 

c. Trečioji stambi ir ryški dviejų ar kelių valstybių junginio for- 
ma, kuri aiškiai ir kategoringai skiriasi nuo dviejų pirmųjų — imperijos ir 
konfederacijos (valstybių sąjungos) — yra federacija arba jungtinė vals- 
tybė („„Bundesstaat“). Iš tikrųjų ši forma yra mišri ir pereinamoji tarp 

unitarizmo ir konfederacijos. Savo konstrukcijai ji skolina tam tikrus 
elementus tiek iš konfederacijos, tiek iš unitarizmo. Jos konstrukcijos 
svarbiausioji problema — išlaikyti šiuose pasiskolinimuose pusiausvyrą 
tarp unitarinio ir konfederacinio pobūdžio elementų, nes šios problemos 
tinkamai neišsprendus federacija nukrypsta arba į unitarinę, kad ir de- 
centralizuotą valstybę, praryjančią savo narių valstybingumą, arba į kon- 
federaciją, kurioje junginio nariai visiškai emancipuojasi ir įgauna ten- 
dencijos išsiskirti kiekvienas sau, net gali iki visiško junginio iširimo. 
Tačiau kad ir operuodama pasiskolinimais iš kitų konstrukcijų (unita- 
rizmo ir konfederacijos), federacija vis dėlto turi ir savo tam tikrą esmę, 
kuri ją diferencijuoja tiek nuo unitarinės valstybės, tiek nuo valstybių 
konfederacijos ir verčia ją klasifikuoti į atskirą kategoriją. Ši federacijos 
esmė glūdi jos valstybinės tvarkos dvilypume. Federacijoje visuomet 
yra dvi valstybių eilės, dvi valstybinės struktūros, kurios yra tam tikru 
būdu tarp savęs suderintos, tačiau ne susilieja į vieną, nesutirpsta. Bū- 
tent tam tikroje valstybinio veikimo (funkcijos) srityje yra daug (gali bū- 
ti ir nedaug, tačiau bent dvi arba kelios) įvairių atskirų partikuliarinių 
valstybių, turinčių kiekviena savo valstybinę teritoriją, savo valstybinę 
tautą (liaudies kolektyvą) ir savo valstybinę valdžią ir nepareinančių 
viena nuo kitos, tad veikiančių kiekviena skyrium. Tačiau greta šio dau- 
gelio atskirų partikuliarinių valstybių ir būtent toje valstybinio veikimo 
(funkcijos) srity, kuri neįeina į šių partikuliarinių valstybių veikimą, pa- 
sireiškia ir veikia vieninga bendrinė ar jungtinė valstybė, konsoliduojan- 
ti visas anąsias partikuliarines, kaip savo dalinius — „narius“. Šios jung- 
tinės valstybės teritorija apima visas visų valstybių-narių teritorijas, jos 
tauta (ar liaudies kolektyvas, populus) apima visus anųjų valstybių-narių 
piliečius, jos valdžia yra vieninga, savo imperiumu apimanti visą jungi- 
nį, nors jos sudarymą paveikia ir valstybės-nariai. Tokiu būdu čia yra 
dvi valstybinės tvarkos eilės, kurių pirmoji, partikuliaristinė, yra že- 
mesnė ir subordinuota antrajai, aukštesniajai, jai superordinuotai. Tai 
yra dviejų aukščių sui generis piramidė arba partikuliarizmo ir unitariz- 
mo simbiozė. Nuo unitarinės valstybės jungtinė (federacija) skiriasi tuo, 
kad už tam tikrų bendrinės valstybės funkcijos ribų šios valstybės terito- 
riniai daliniai (nariai) patys turi valstybinio pobūdžio ir veikia savo vals- 
tybinėmis priemonėmis, kurios glūdi jų pačių galioje ir nėra bendrinio 
centro jiems deleguotos. Nuo konfederacijos gi jungtinė valstybė skiria- 
si tuo, kad joje bendrinis centras nėra tiktai tarnybinis, pareinąs nuo jun- 
ginio narių ir esąs jųjų dispozicijoje, bet virto ponaujančiu centru, lai- 

kančiu narius savo dispozicijoje junginio ir pajėgiančiu juos sudrausti, 
suvaržyti, pasiimti iš jų tiek kompetencijos ir galios, kiek jam patinka. 
Konfederacijoje bendrinis junginys dar nėra valstybė, federacijoje jisai 
jau yra valstybė. Pirmoji — tai tiktai valstybių sąjunga (konfederacija), 
antroji — jau yra jungtinė valstybė (federacija). 

Aiškią klaidą daro tie mokslininkai, kurie valstybės formas vals- 
tybės vienlypumo ar sudėtingumo atžvilgiu skirsto tiktai šiomis trimis 
kategorijomis: a. unitarinė (vienlypė) valstybė, b. federacija (jungtinė 
valstybė) ir c. konfederacija (valstybių sąjunga), ketvirtosios gi kategori- 
jos, kurią vadiname imperija, nemini. Jie arba imperijos „nepastebi“, kas 
klasifikatoriui yra nedovanotina, nes tai yra labai ryški forma, arba, ma- 
tyti, ją įterpia į federaciją arba konfederaciją. Tačiau toks įterpimas yra 
aiškiai nevykęs. Tokią klaidą daro, pav., rusų prof. Magaziner, išleidęs 
jau Sovietų laikotarpio pradžioje savo veikalą „„Lekciji po gosudarste- 
vennomy pravu (Obščeje gosudarstvennoje pravo)“ (Valstybinės teisės 
paskaitos — Bendroji valstybinė teisė, Petrograd, 1919 m.). Minėdamas 
greta unitarinės valstybės tiktai federaciją ir konfederaciją, Magaziner 
imperijos nemini, federaciją ir konfederaciją gi apibūdina šitaip: a. „Fe- 
deracija vadinama tokia valstybė, kurios dalys pačios yra valstybinės, 
tačiau ne visiškai savarankiškos (ne suvereninės), kadangi jose domi- 
nuoja sąjunginė valdžia“ ir b. „Konfederacija vadinama pastovi ir visa- 
pusiška („vsestoronnij“) sąjunga valstybių, išlaikiusių, nežiūrint bendrų 
visai sąjungai įstaigų, visišką savo nepriklausomybę (suverenitetą)“ 
(pabraukimai tekste, op. cit., 143 pusl.). 

Nekalbant apie šių apibūdinimų, ypač antrojo (konfederacijos), 
netikslumą, dėlei kurio apibūdinimas neapima visų, ypač konfederaci- 
jos, variantų, aišku, kad nė į vieną, nė į antrą šių dviejų apibūdinimą ne- 
įeina tokia kelių valstybių junginio konstrukcija, kurioje viena valstybė 
viešpatauja kitiems valstybinio junginio nariams, subordinuotiems ne 
jungtinei valdžiai, bet tajai viešpataujančiai valstybei, ir kurioje suvere- 
ninis tėra tik vienas narys, kurio suverenume yra visi kiti junginio nariai. 
Tai ir yra tas „imperialistinis“ valstybių junginys (Pax Romana, Pax 
Britanica, Pax Teutonica arba Germanica), kuriam mes rezervuojame 
imperijos vardą ir kuris nėra nė federacija, nė konfederacija. 

Tačiau tai nėra ir unitarinė valstybė, kurios sąstate iš viso jokių 
valstybių ar pusiau valstybių nėra ir kuriame daugiausia tegali būti tiktai 
decentralizacija su jos aukščiausia forma — autonomija. Ir to paties prof. 
Magazinerio taip pat labai netiksliu apibūdinimu: „Unitarinė valstybė 

vadinama tokia, kurios dalys naudojasi tam tikru savarankiškumu tik- 
tai valdymo ir teismo srity (vietos savivaldybės ir renkamas teismas), 
teisė gi leisti įstatymus priklauso tiktai valstybės centro organams“ (pa- 
braukimai tekste, op. cit., 142—143 pusl.). Aišku, kad su imperija tatai 
nieko bendro neturi: imperijos nariai turi ir įstatymams leisti kompeten- 
ciją ir, būdami valstybėmis, gali turėti savo valdžią, kad ir ne suvereni- 
nę. Be to, šis unitarinės valstybės apibūdinimas yra ir iš esmės klaidin- 
gas: iš vienos pusės, decentralizacija — vietos savivaldybė, renkamasis 
teismas — nesudaro jokios unitarinės valstybės požymio ir gali joje nebū- 
ti, o, antra vertus, unitarinėje valstybėje gali veikti srities autonomija su 
tam tikromis kaip tik įstatymų leidžiamosiomis funkcijomis. Iš viso so- 
vietinio mokslininko prof. Magazinerio valstybių junginių klasifikacija 
yra klasikiškai nevykusi. 

Trilypė valstybinių junginių klasifikacija, kurią aš čia aukščiau 
pateikiau, — imperija, federacija ir konfederacija, — visiškai atitinka tuos 
šių tarpvalstybinių junginių klasifikavimo kriterijus, kuriuos nurodo 
prof. Redslob (ž. Redslob „Thėorie de la sociėtė des Nations“, Paris, 
1927 m., 14-19 pusl.). Būtent jisai nurodo, kad šie junginiai gali būti 
pagrįsti arba junginio narių subordinacijos, arba koordinacijos princi- 
pu. Kadangi čia kriterijai nurodyti du — subordinacija ir koordinacija, — 
tai atrodytų, kad klasifikacija būtų dvilypė: a. koordinacijos metodu 1š- 
skiriama konfederacija, kaip tatai ir Redslob konstatuoja, b. subordina- 
cijos gi kriterijumi būtų apimta tai, ką mes vadiname imperija, ir federa- 
cija, nes tiek federacijoje, tiek imperijoje, teisinėje junginio narių buklė- 
je žymus yra subordinacijos reiškinys. Tačiau kadangi subordinacijos 
kriterijus kitaip pasireiškia imperijoje ir kitaip federacijoje, tai subordi- 
nacijos konstrukcijos kriterijumi tenka skirti federaciją ir imperiją, kaip 
dvi atskiras kategorijas greta trečiosios — konfederacijos, nustatomos 
koordinacijos kriterijumi. Tokia klasifikacija tampa trilypė. 

Būtent dviejų ar kelių valstybių junginy, pagrįstame subordinaci- 
ja, vienas ar keli junginio nariai subordinuojami kuriam vienam to paties 
junginio nariui, superordinuotam kitų atžvilgiu, vadinasi — valdančiam 
junginį. Pastarasis yra junginio šeimininkas, Redslob jį vadina „état 
maitre“ (valdančioji valstybė). Greta šios valdančiosios valstybės jungi- 
ny yra jai subordinuotos valstybės, kurias Redslob vadina „états sujets“ 
(valdomosios valstybės). Žodžiu, šis subordinacija pagrįstas valstybių 
junginys numato vieną viešpataujančią valstybę. Visų narių subordina- 
vimą atitinka vieno nario viešpatavimas, disponuojąs junginį. Tai ir yra 

mūsų pavadinta imperija. Redslob nevartoja termino „imperija“, tačiau 
iš esmės tai yra tas pats. Šį subordinacijas kriterijaus junginį jisai vadina 
„Ssujėtion“ (sunku šis terminas tiksliai išversti, maždaug tatai būtų ,„pa- 
vergimas“, — viena valstybė pavergia kitą ar kitas). Viešpatavimas (do- 
minacija), pasireiškiąs šiame „pavergimo“ junginy, kurį mes vadinsime 
imperija, Redslob'o yra skirstomas dviem formomis: viešpatavimas a. 
tarpiškas ir b. betarpiškas. Jis esąs tarpiškas tada, kai viešpataujanti 
valstybė veikia pavergtąją savo tam tikru spaudimu ir įsakymais elgtis 
šiaip ar kitaip, laikytis tam tikros politikos ir tą ar kitą daryti arba neda- 
ryti, tačiau visa tai, kas pavergtajai įsakoma, bus atliekama jos pačios 
aktais. Tarpiškame svetimos valstybės viešpatavime pavergtosios vals- 
tybės valdantieji tampa viešpataujančios valstybės valdžios agentais — 
viešpataujančios valstybės valdžia pati tiesiog savo aktais nepasiekia 
pavergtosios valdinių ir veikia tiktai tarpininkaujant priklausomajai pa- 
vergtosios valdžiai. 

Betarpiškame viešpatavime pavergtosios valstybės valdžia esanti 
formališkai aprėžta savo veikime, įstumta į susiaurintą veikimo sritį, o 
visame tame, iš ko ji yra išstumta, veikianti savo tiesioginiais aktais pati 
viešpataujančios valstybės valdžia. 

Iš tikrųjų abi šios pavergimo formos, tiek tarpiškame, tiek be- 
tarpiškame viešpatavime, reiškiasi pavergimas, reiškiasi ta pati junginio 
konstrukcija, kuri yra pagrįsta vienos ponaujančios valstybės viešpata- 
vimu ir kitos ar kitų pavergtųjų valstybių subordinavimu. Iš esmės 
abiem atsitikimais tai bus imperija, tiktai įvairūs niuansiškai skirtingi 
imperinės konstrukcijos reiškiniai. 

Tipingu šitokio einant Redslob'o klasifikavimu tarpiško viešpa- 
tavimo pavyzdžiu galima laikyti Lietuvos Respublikos (taip pat Latvijos 
ir Estijos) santykiavimą su Sovietų Sąjunga, t. vad. „Liaudies vyriausy- 
bės“ Lietuvoje (Latvijoje, Estijoje) valdymo metu nuo 1940. VI. 15. iki 
formalaus šių trijų Pabaltijo respublikų įjungimo į SSSR sąstatą. Forma- 
liškai tuo laiku viskas vyko pačios Lietuvos „liaudies vyriausybės“ ak- 
tais, inscenizavusiais visą tai, kas buvo reikalinga Lietuvos į Sovietų Są- 
jungą įjungimui paruošti. Sovietų Sąjungos aktai Lietuvos nelietė ir joje 
neveikė. Tačiau visa anosios „liaudies vyriausybės“ veikla buvo inspi- 
ruojama ir valdoma Sovietų Sąjungos ir pati „liaudies vyriausybė“ bū- 
dama faktiškai Sovietų kūriniu, tebuvo tiktai Sovietų ekspozitūra. Tiesa 
— galėjo būti ir iš tikrųjų toje vyriausybėje buvo atskiri žmonės, kuriems 
rūpėjo kas kita, kurie tikėjosi ką nors išgelbėti ir bent šešėlį Lietuvos 

valstybingumo išlaikyti, o gal ir santykį su Sovietais išspręsti ne įjungi- 
mu į Sovietų Sąjungą, bet konfederaciniu arba pagaliau bent federaciniu 
Lietuvos ir SSSR santykio nustatymu, tačiau jie buvo bejėgiai, o bejėgė 
buvo ir visa šita „vyriausybė“, net jeigu ji visa en bloc būtų norėjusi 
veikti ta kryptimi. Sovietų viešpatavimas anoje santykiavimo formoje, 
įvedus į Lietuvą milžinišką Sovietų karo pajėgą ir įtvirtinus Lietuvoje 
komunistinio sąjūdžio veiksnių veikimo monopolį, buvo toks stiprus, 
kad jam atsispirti, ypač šios „vyriausybės manekenui“, nebuvo įmano- 
ma. Tiesa — tarp 1940. VI. 15. iki 1940. VII. 1. — Lietuva (Latvija, Esti- 
ja) į Sovietų Sąjungos sąstatą dar nebuvo įėjusi, tačiau, be abejo, ji atsi- 
dūrė Sovietų Sąjungos dispozicijoje. Tame laikotarpy trijų pavergtų ir 
žūstančių Pabaltijo respublikų santykis su Sovietų Sąjunga sudarė tarp- 
valstybinį junginį, kuris kaip tik reikia apibūdint kaip Sovietų imperija — 
Pax Sovietica. 

Federacijoje, kaip ir imperijoje arba, kaip jisai apibūdina — „pa- 
vergime“ (sujėtion), Redslob teisingai konstatuoja tą patį subordinacijos 
kriterijų, kuriuo šios abi valstybinių junginių formos skiriasi nuo konfe- 
deracijos, nustatomos koordinacijos kriterijumi. Tačiau taip pat teisingai 
jisai konstatuoja principinį kategoringą skirtumą subordinacijos konst- 
rukcijoje ir esmėje iš vienos pusės „pavergime“ (imperijoje) ir iš antro- 
sios federacijoje. Būtent imperijoje pavergtosios valstybės tauta yra su- 
bordinuota svetimam ponaujančios valstybės tautos viešpatavimui, tuo 
tarpu federacijoje jos nariai nėra kits kitam subordinuoti, bet abu yra su- 
bordinuoti jų jungtinei valstybinei konstrukcijai, sudarančiai lyg antrąjį 
viršutinį valstybinį aukštą, kurio sudaryme jos abi (jų gali būti ir kelios) 
lygiai (paritetiškai) bendradarbiauja. Čia viešpataujanti valstybinė 
konstrukcija (jungtinė valstybė), kad ir subordinuoja apatines, tačiau iš 
apatinių pati išplaukia. Viešpatavimas ir subordinacija tuo pačiu yra ir 
valstybinio ponavimo viršūnėje bei valstybingumo regreso apačioj fe- 
nomenai, tačiau nėra tarp elementarinių junginio narių kito kitam paver- 
gimo. Elementarinės apatinės valstybinės konstrukcijos visos lygiai yra 
subordinuotos bendrajai viršutinei jų superkonstrukcijai, kurioje visi 
elementariniai junginio nariai susilieja į vieną viešpataujančią jungtinę 
valstybę. Esmės skirtumas tarp imperinio ir federalinio valstybių jungi- 
nio čia yra teisingai suformuluotas ir pabrėžtas. Federacija ir imperija 
sudaro dvi aiškiai diferencijuotas valstybinių junginių formas. 

Taigi ten, kur junginy reiškiasi koordinacija be viešpatavimo ir 
subordinacijos, — ten bus konfederacija. Ir nors imperija bei federacija 

yra nustatomos subordinacijos kriterijumi, kuris jas skiria nuo koordina- 
cijos kriterijumi nustatomos konfederacijos, vis dėlto tam tikru atžvilgiu 
federacija gali būti laikoma artimesne konfederacijai negu imperijai, ku- 
rioje viešpatavimas ir subordinacija turi ryškių pavergimo žymių. 


2. Unitarinė valstybė: centralizacija ir decentralizacija 

Tuo tarpu mes išžiūrėsime tam tikrus unitarinės valstybės organi- 
zacijos metodus. Tatai tiks ir toms pamatinėms valstybėms ir valstybė- 
lėms (valstybių rudimentams), kurios yra įjungtos į konfederaciją, fede- 
raciją ar imperiją, tačiau jos pačios, skyrium žiūrimos, yra unitarinės. 

Pirma problema, kurią mes čia užtinkame, tai centralizacija ir de- 
centralizacija. 

Centralizacija reiškia tokią valdžios organizaciją, kurioje visa 
valstybės funkcija yra vykdoma tiksliai hierarchizuoto valdžios organų 
tinklo arba su vienu pagrindiniu organu viršūnėje (monistinė valdžios 
organizacija) arba su keliais pagrindiniais organais atskirų suskirstytų 
funkcijų kategorijų viršūnėse esant vienam šias paritetines viršūnes val- 
dančiam teisės centrui,- konstitucijai (formalinis valdžios funkcijų su- 
skirstymas). Tad svarbu ne tai, kad tas tiksliai hierarchizuotų organų 
tinklas būtų iš viso vienas, nes formaliniame valdžios funkcijų suskirs- 
tyme yra ne vienas, bet keli kits kito atžvilgiu paritetiniai ir autonomi- 
niai tokie organų tinklai, kiekvienas skiriamas tam tikrajai suskirstytų 
funkcijų kategorijai ir atitinkamos funkcinės viršūnės vadovaujamas. 
Centralizacijos sąvokai svarbu yra tai, kad tasai vienas (monistinėje or- 
ganizacijoje) arba keli (formaliniame funkcijų suskirstyme) hierarchiniai 
tinklai būtų įjungti kiekvienas į kurį atitinkamą pagrindinį (viršūnės) 
centro valdžios organą. 

Ir jeigu šitas arba šitie pagrindiniai valstybės centro valdžios or- 
ganai su jų vadovaujamais atitinkamais hierarchiniais tinklais monopo- 
lizuoja visą viešąją galią, tai mes turime tobulą arba visišką centralizaci- 
ją. Viso šitokio tinklo (ar kelių tinklų) subjektas, teisinis veikėjas, viešo- 
sios teisės asmuo, — yra vienas: tai — pati valstybė. 

Decentralizacija yra tada, kai valstybės funkcijos tam tikros sritys 
yra valstybės valdžios (centro) pavedamos vykdyti ir tvarkyti tam tik- 
riems socialiniams junginiams, kurie šią funkciją vykdo per savo orga- 
nus. Tai gali būti arba tokie socialiniai junginiai, kurie jau prieš tai eg- 

zistavo, arba naujai ad hoc, kaip tik šiam reikalui, yra sudaromi. Pave- 
dant jiems šią funkciją jiems drauge suteikiama tam tikra viešoji galia 
šiai funkcijai vykdyti. 

Socialiniai junginiai, kurie yra šiam reikalui sunaudojami, visuo- 
met turi būti organizuoti statutiniai junginiai, kitaip sakant — tai turi būti 
korporacijos. Jeigu jie iki tol buvo neorganizuotos grupės, tai jie organi- 
zuojami ir paverčiami korporacijomis, nes jie turi turėti tikslius teisinius 
organus su kategoringomis kompetencijomis. Tad decentralizacija vi- 
suomet racionalizuoja jai sunaudojamus socialinius junginius. Decentra- 
lizuotų vienetų organai tampa antriniais valstybės organais (antrinių or- 
ganų sąvoką žiūrėk mano „Valstybės“, II tome 390-391 pusl.). 


3. Decentralizacija: teritorinė ir neteritorinė 
(korporacinė arba „personalinė“ ar funkcionalinė — „veikmeninė“) 


Decentralizacijos subjektai būna arba: a. teritorinės sritys (vietos 
bendruomenės, administracinio teritorinio suskirstymo padaliniai, pro- 
vincijos, kraštai), arba: b. šiaip neteritoriniai socialiniai junginiai. Tad 
gali būti arba: a. teritorinė (vietos, vietinė) decentralizacija, arba b. 
neteritorinė decentralizacija, kuri tikslaus nusistojusio termino mokslo 
terminologijoje neturi. Vieni ją vadina „socialine“ arba „korporacine“, 
tačiau iš tikrųjų ir teritoriniai decentralizuoti vienetai organizuojami 
kaip korporacijos ir jie taip pat sudaro tam tikrąjį „socialinį“ fenomeną. 
Kiti ją vadina „personaline decentralizacija“, pabrėždami tai, kad daly- 
vavimas šiuose vienetuose nustatomas asmens kvalifikacijomis, o ne ob- 
jektyviniu vietos apsigyvenimo faktu, automatiškai įjungiančiu į decent- 
ralizuotą teritorijos vienetą visus šios vietos žmones. Tačiau ir apsigy- 
venimo vieta tam tikra prasme sudaro asmens kvalifikaciją, turinčią pe- 
rsonalinio pobūdžio. Dar kiti šią decentralizaciją vadina „funkcionaline“ 
(ar „funkcionine“ — „funkcine“) arba, einant, pav., Lietuvos 1938 m. 
konstitucijos (jos 126 $-fo) terminologija, „veikmens“ arba „veikmeni- 
ne“ decentralizacija („„veikmeninė“ — tai sulietuvinta forma termino 
„Tunkcionalinė“). 

Tačiau tiek ši „veikmeninė“, tiek teritorinė ar vietos decentraliza- 
cija yra skiriama tam tikroms kaip tos funkcijoms atlikti, tad galų gale ir 
ši terminologija nėra visiškai tiksli, nes iš tikrųjų „veikmeninė“ yra ir 
vietos decentralizacija. Tačiau ginčas dėl termino nekeičia esmės, iš es- 

mės gi decentralizacija būna teritorinė (vietos) arba neteritorinė (nesu- 
rišta su jokia vieta, ne lokalizuota). 


4. Prof. H. Berthelemy apie decentralizaciją 


Vienas geriausiųjų prancūzų administracinės teisės specialistų, 
buvęs Paryžiaus universiteto Teisių fakulteto dekanas prof. H. Bert- 
hėlemy pareiškia šias pastabas dėl centralizacijos ir decentralizacijos: 

„Valstybės valdžiai decentralizacija yra jos pajėgumo elementas. 
Palengvindama valdžios vaidmenį, paliuosuodama ją nuo sprendimo 
uždavinių, kuriems centro valdžia netinka, decentralizacija rezervuoja 
valstybės valdžios energiją svarbiems reikalams spręsti“. 

Čia pat Berthėlemy aptaria dvi decentralizacijos rūšis, tačiau ne 
toje klasifikacijoje, kurią mes aukščiau esame pateikę. Mūsų pateiktoje 
klasifikacijoje mes nurodėme decentralizaciją teritorinėmis sritimis (vie- 
tos decentralizacija) ir decentralizaciją korporaciniais funkcionaliniais 
vienetais, nesurištais su tam tikru valstybinės teritorijos daliniu (neteri- 
torinė veikmeninė decentralizacija). Čia mes turėjome galvoje dvi skir- 
tingas decentralizacijos subjektų kategorijas, tačiau abiem atsitikimais 
tokius subjektus, kurie egzistuoja kaip atskiri socialiniai vienetai, neįei- 
ną į valstybinę asmenybę. Tai yra atskiri teritoriniai vienetai — miestai, 
kaimo bendruomenės, valsčiai, apskritys... — ir šiaip įvairioms sociali- 
nėms funkcijoms sudarytos korporacijos. Tačiau greta šių decentraliza- 
cijos subjektų decentralizacija gali paliesti ir įvairias atskiras pačios 
valstybės organizuojamas bei vykdomas tarnybas. Šių tarnybų veiklus 
subjektas yra pati valstybė, kuri tačiau šių tarnybų organus gali išskirti iš 
bendrosios valstybės organizacijos hierarchijos ir sukonstruoti juos at- 
skirais personifikuotais vienetais, vadinasi — vienetais, kuriems sutei- 
kiama dirbtinė asmenybė. Šią decentralizacijos formą ir turi galvoje 
prof. Berthėlemy, kalbėdamas apie dvi decentralizacijas: decentra- 
lizaciją teritorinėmis sritimis ir decentralizaciją tarnybomis. Jisai jas 
šiaip vertina: 

„Decentralizacija sritimis didina laisvę. Decentralizuotų reikalų 
ribose departamentų ar bendruomenių gyventojai gali laisvai tvarkytis, 
remdamiesi savo atstovų daugumos nusistatymu ir nesiskaitydami su 
tautinės (visos tautos) daugumos nuomone. 

Decentralizacija tarnybomis /kitaip sakant — autonomija, pripažin- 
ta viešosioms įstaigoms/ leidžia joms atsipalaiduoti nuo politinių įtakų. 
Būtų pageidaujama, kad ši decentralizacija būtų išplėsta ir kad būtent te- 
chnikinėms tarnyboms būtų duotas galimumas administracines praktikas 
pakeisti ūkiško tvarkymosi metodais. 

Už tai decentralizacijos tiek sritimis, tiek tarnybomis nepatogu- 
mas yra tas, kad ji išpučia biudžetus ir skaldo atsakomybes. Yra pavo- 
jus, kad sričių ar miestų organai mėgins savintis galią, rezervuotą centro 
valdžiai. Regionalinėms ar vietinėms mažumoms šių organų galia yra 
labiau nepakenčiama, kadangi ji yra artima, spaudžianti betarpiškai. Šie 
organai dažnai būna neprityrę. Ypatingų tarnybų autonomija gali suda- 
ryti valstybėje perdaug galingas transmisijas ir mechanizmus, kurie ne- 
bus linkę kantriai kęsti būtiną centro kontrolę. 

Dviguba priemonė šiems pavojams pašalinti glūdi: 1. adminis- 
tracinės globos vykdyme ir 2. rupestingame parinkime decentralizuoja- 
mų reikalų ir skiriamų decentralizacijai tarnybų“ (H. Berthėlemy — 
„Traitė ėlėmentaire de droit administratif“, XI laida, Paris, Librairie 
Arthui Rousseau, 1926 m., 111—112 pusl./. 


5. Teritorinė ir „personalinė“ decentralizacija 
J. Robinzono apibūdinime mūsų teisės literatūroje 


Mūsų teisės literatūroje p. Jokūbas Robinzonas savo plačiajame 
„Klaipėdos krašto Konvencijos komentare“ (Kaunas, Spaudos Fon- 
das, 1934 m., I tomas, 226 pusl.) teisingai pabrėžia šitokį skirtumą tarp 
teritorinės ir vadinamos personalinės decentralizacijos (tiesa — jisai kal- 
ba tiktai apie autonomiją, sudarančią vieną dviejų kategoringų decentra- 
lizacijos formų, tačiau tatai lygiai liečia ir antrąją jos formą — savivaldy- 
bę, tad tinka iš viso decentralizacijai). T. vad. „personalinė“ autonomija 
ar savivaldybė yra tokia, kurios subjektu yra tam tikras ne teritorinis 
žmonių kolektyvas, išsiskiriąs iš bendrosios masės tam tikru socialiniu 
požymiu ir sudarąs tam tikrąjį nelokalizuotą socialinį junginį. 

„Kaip žinome, — sako Robinzonas, — pamatiniu skirtumu tarp ter- 
itorinės ir personalinės autonomijos yra tatai, kad teritorinėje autonomi- 
joje ne tik turima teisė savarankiškai reguliuoti tam tikrą ekonominio ir 
dvasinio gyvenimo dalykų skaičių, bet kartu ir legitimacija versti ir kitus 
asmenis, kurie yra toj teritorijoj, klausyti legitimuotosios grupės, jos pa- 

čios ir dėl jos pačios sudarytų specialių normų. Priešingai, autonomiškai 
personaliniame junginy visai negalima taikyti tokios prievartos, nes to- 
kiame junginy legitimuotųjų sfera sutampa su autonomijai subordi- 
nuotųjų sfera“ (pabraukta pačiame tekste). Iš tikrųjų personalinėje au- 
tonomijoje ar savivaldybėje — decentralizuotų organų aktai — normos, 
taisyklės, įsakymai — tėra imperatyviniai tiktai decentralizuoto junginio 
nariams (dalyviams), tuo tarpu teritorinėje jie gali imperatyviškai palies- 
ti visus, kad ir šiaip pašalinius asmenis, atsidūrusius decentralizuotoje 
teritorijoje ir šiaip nedalyvaujančius šiame teritoriniame vienete. 


6. Teritorinė arba vietos decentralizacija. 
Ypač vietos bendruomenė, kaip elementarinis šios 
decentralizacijos vienetas 


Vietos decentralizacijos vienetai būna dviejų arba net trijų rūšių. 
Pamatinę kategoriją sudaro vietos bendruomenė (,komuna“, „commu- 
ne“, „Gėmeinde“). Vietos (miesto, kaimo) bendruomenė yra seniausia 
teritorinės besivaldančios korporacijos forma, kuri nėra dirbtinė, tam 
tikriems administracinio tvarkymo reikalams ir decentralizacijos meto- 
dui panaudoti valstybės sukurta, bet yra kilusi savaime, iš dalies net 
ankstyvesnė už valstybę, iš dalies net jos pirmtakūnė, nes ir valstybė 
tam tikra prasme yra plati teritorinė bendruomenė ir kai kurios valsty- 
bės, kaip kad, pav., miestų respublikos Viduramžį arba Šveicarijos kan- 
tonai, yra betarpiškai iš vietos bendruomenių ar kelių bendruomenių 
junginių tiesiog kilusios. Miestų ir kaimų bendruomenės jau buvo vals- 
tybės užtiktos kaip vienas pirminių ir elementarinių socialinio bendra- 
vimo ir tvarkymosi kūrinių. 

Tai yra kaimynystės santykių organizacinė forma, kuri sudarė 
bendrų vienoje vietoje apsigyvenusių žmonių reikalų — ypač drausmės ir 
tvarkos (policijos), sanitarijos ir tam tikrų ekonominių reikalų (bendrų 
turtų naudojimo ir pan.) — korporaciją. Jau net ir tuo laiku, kai plačiuose 
kurių kraštų teritorijos plotuose viešpatavo anarchija arba kai valstybės 
užuomazga buvo silpnutė ir menkai susitvarkiusi, tepajėgianti tiktai si- 
aurą viešųjų reikalų sritį į savo funkciją įtraukti ir suvaldyti, vietos ben- 
druomenės dažnai klestėjo ir atlikdavo tas socialinio bendravimo funkci- 
jas, kurios vėliau atiteko valstybei ir tam tikroms jos sudėtingo aparato 
įstaigoms. 

Zuricho universiteto profesorius Fritzas Fleineris savo knygoje 
(naudojuos šios knygos vertimu į prancūzų kalbą, padarytu Strasburgo 
profesoriaus Eisenmanno, — „Les principes généraux du droit admi- 
nistratif Allemand“, Paris, 1933 m., leidinys „Bibliotheque de L'Ins- 
titut de droit public“, 1) šitaip pasisakė dėl šių pamatinių moderninės 
vietos decentralizacijos vienetų — vietos bendruomenių, turėdamas gal- 
voje jų vokiškąją formą: 

„Istoriškai komunos yra kilusios iš senųjų markgemeinden, vadi- 
nasi, iš asmenų susibūrimų, kurie kartu buvo ir vietos bendruomenėmis, 
ir ekonominiais sodžiaus susibūrimais (žemės ūkio gamintojų bendruo- 
menė miškams ir ganykloms bendrai naudotis). Politinis mark- 
gemeindės veidas buvo tęsiamas moderninės miesto ir kaimo bendruo- 
menės markgemeindės, kaip ekonominio vieneto, likučiai užsiliko t. 
vad. „piliečių naudojimosi teisėje“ („droits de jouissance des bourge- 
ois“ — „bürgerliche Nutzungs-rechte“), vadinasi — tam tikros bendruo- 
menės piliečių klasės privilegijoje naudotis tam tikrais komunalinės že- 
mės turtais (miškas, laukas) savo asmeniniam reikalui. Komuna yra 
korporacinio pobūdžio junginys, įsikūręs tam tikroje teritorijoje (Ge- 
merkung). Ji sudaro tam tikrą teritorinės korporacijos lytį (Gebietskūr- 
perschaft). Ji būtinai numato tam tikrą teritoriją ir narius. Dar XIX am- 
žiaus piliečių (kitur, kaip kad Europos rytuose, pav., Rusų Imperijoje, 
kurios sąstate buvo ir Lietuva, — net iki XX amžiaus pradžios; mano 
pastaba) komuna rėmėsi bendruomenės piliečių (Gemeinde-burger) 
grupe (piliečių bendruomenė, Burgergemeinde). Individai įeidavo į šią 
grupę gimimu, jungtuvėmis arba bendruomenės pilietybės jiems sutei- 
kimu. Piliečių bendruomenė buvo šių piliečių tėvynė, į kurią jie visuo- 
met galėjo grįžti ir kuri reikalui esant turėjo juos sušelpti, nors jie būtų 
labai ilgai gyvenę, toli už jos ribų“. Carų Rusijos luominėje bendruome- 
nėje šitaip buvo iki galo. Valstiečiai ir miestelėnai buvo priskirti prie 
tam tikros savo bendruomenės, kaip pastarosios piliečiai. Pagaliau ir ba- 
jorai turėjo savo luominę teritorinę bendruomenę, tiktai teritoriškai Žy- 
miai platesnę. Jie valstybėje dalyvavo taip sakant per bendruomenę, su- 
darančią elementarinę jų „tėvynę“ ar korporaciją. Ir išvykę ir kitur apsi- 
gyvenę jie šio ryšio neprarasdavo ir savaime netapdavo savo gyvenamo- 
sios vietos bendruomenės nariais. 

„Nuo 1842 m. — tęsia Fleineris — Prūsų legislacija ėmė griauti se- 
nąją tėviškės teisę (Heimatsrecht), paliuosuodama nuo iki tol veikusių 
suvaržymų piliečio įsikūrimą bet kurioje valstybinės teritorijos vietos 

bendruomenėje ir suteikdama tam, kuris įsikūrė ir išgyveno tam tikrą 
metų skaičių, teisę gauti iš atitinkamų savo gyvenamosios vietos ben- 
druomenių organų tam tikras pašalpas ir globą. Imperijos legislacija pa- 
sekė Prūsų legislacijos pavyzdį ir iš senosios tėviškės teisės pamažu at- 
ėmė visą jos buvusį esminį turinį. Svarbiausios bendruomeninės teisės 
(bendruomenės patarnavimais naudojimasis, paliegėlių šelpimas, verslo 
vykdymas ir kita) nebesudaro tik bendruomenės piliečių privilegijos, bet 
pavedamos kiekvienam Imperijos piliečiui, kuris yra įsikūręs bendruo- 
menėje. „Gyventojų bendruomenė“ atėmė iš „piliečių bendruomenės“ 
daugumą autonominės administracijos uždavinių ir pareigų“- (Fleineris 
— op. cit., 73—75 pusl.). Tai yra, galima sakyti, bendras evoliucijos pro- 
cesas, pasireiškęs ne tiktai Vokietijoje: piliečių bendruomenė („Biirger- 
gemeinde“) pakeičiama gyventojų bendruomene („Einwohnerge- 
meinde“). 

Vietos bendruomenė (kaimas, miestas) sudaro elementarinį, lyg 
organinį savivaldybinės decentralizacijos vienetą. Tačiau savivaldybinei 
vietos decentralizacijai gali būti sunaudojami ir stambesni dirbtiniai vie- 
tos vienetai, pavyzdžiui, įvairūs administracinio padalinimo vienetai 
(pav., apskritys, Lietuvoje šio pobūdžio buvo ir valsčiai, sudarą ne ele- 
mentarines bendruomenes, bet elementarinių bendruomenių — kaimų, 
bažnytkaimių, dvarų ir miestelių, nesudarančių atskirų viešosios savi- 
valdybės korporacijų, — grupę). Tada tokie vienetai yra kartu ir valstybi- 
nės administracijos daliniai ir viešosios savivaldybės korporacijos, ku- 
riomis decentralizuojama valstybė. 

Kai kur savivaldybės vienetams, ypač bendruomenėms, leidžiama 
tam tikriems tikslams jų savivaldybės ribose sudaryti dar tarpbendruo- 
meninius junginius (t. vad. „tarpkomunalinius sindikatus“ — „syndicats 
de communes“ Prancūzijoje, — Žž. prof. H. Berthėlemy — „Traitė 
élémentaire du droit administratif“, XI laida, 249—251 pusl.). 


7. Hauriou decentralizacijos teorija 


Įdomią decentralizacijos teoriją konstruoja Hauriou („Prėcis de 
droit administratif et du droit public“, XI laida, Paris 1927 m., 57-58 
pusl.). Terminu „decentralizacija“ jisai apima iš vienas pusės savivaldy- 
bę, kurią vadina „administracine decentralizacija“, iš antrosios — federa- 
ciją, kurią vadina „politine decentralizacija“, rasdamas tarp šių dviejų 

„decentralizacijos“ formų skirtumą tą, kad pirmoji, savivaldybė, yra su- 
derinama su teisės (įstatymų) vieningumu, kurį ji valstybėje išlaiko arba 
bent neardo, nes įstatymų leidžiamoji funkcija čia lieka centralizuota ir 
savivaldybiniai vienetai jos neturi, kai tuo tarpu antroji — federacija, arba 
„politinė decentralizacija“, dualizuoja teisę valstybėje, kurdama greta 
bendrųjų valstybinių įstatymų dar ypatingą vietinę įstatyminę teisę, ku- 
rią leidžia politinės decentralizacijos vienetai — teritoriniai vietiniai fede- 
racijos nariai arba federalinės valstybės daliniai. Šioje klasifikacijoje 
Hauriou visiškai nenumato dar vienos formos — autonomijos, kuri suda- 
ro daugiau negu savivaldybė ir mažiau negu federacija. Aš manau, kad 
čia ir glūdi Hauriou konstrukcijos klaidos šaltinis. 

Su šia Hauriou klasifikacija, mano nusimanymu, sutikti negalima. 
Jeigu tai, ką jisai taiko federacijai, būtų pritaikyta autonominiams viene- 
tams unitarinėje valstybėje, tai ši klasifikacija būtų visiškai tiksli. Iš tik- 
rųjų, kaip mes tai žemiau dėstome, dvi decentralizacijos formos, kurių 
pirmoji gali būti pavadinta „administracinė“ ir antroji — „politinė“, ski- 
riasi kaip tik tuo, kad pirmoji, techniškai vadinama „savivaldybe,“ api- 
ma tiktai administracinę funkciją, neliesdama įstatymų leidžiamosios, 
kuri lieka centralizuota, o antroji, kuri ypatingoje mokslo terminologijo- 
je vadinama „autonomija“, apima ir tam tikrąją įstatymų leidžiamosios 
funkcijos sritį, kurioje įstatymus leidžia, tačiau įstatymus, veikiančius 
tiktai atitinkamo juos leidžiančio vieneto ribose, ne centro valdžia, bet 
atitinkamas autonominis vienetas. Tada valstybė, kurioje yra sudaryti 
tokie autonominiai vienetai, įstatyminė teisė tikrai dualizuojasi: iš vie- 
nos pusės yra bendri valstybiniai įstatymai, centro valdžios leidžiami, ir 
iš antrosios — yra vietiniai autonominio krašto įstatymai, jo leidžiami ir 
veikią tiktai šiame krašte, tačiau šiame krašte išskirią centro įstatymų 
veikimą (nukonkuruoją jų galią), tačiau tiktai tam tikroje autonomizuotų 
reikalų srity. 

Tai ir yra dvi formos kaip tik decentralizacijos. Bendra joms yra 
tai, kad toji reikalų sritis, kuri yra decentralizuojama (pirmojoje formoje 
— tiktai administracijoje, antrojoje — ir įstatymų leidime), yra atitinka- 
miems vienetams pačios centro valdžios pavedama. Autonomijai cha- 
rakteringa yra ir nuo federacijos santykių ją skiria dar tai, kad centro 
valdžia, pavesdama autonominiam vienetui tam tikrą įstatymų leidimo 
sritį, tuo visiškai neatsisako leisti šioje reikalų srity įstatymus, turėsian- 
čius veikti tose valstybės dalyse, kuriose nėra sudaryta autonominių vie- 

netų, nes autonomija paprastai suteikiama tiktai tam tikriems unitarinės 
valstybės daliniams — kraštams, provincijoms. 

Federacija gi iš esmės skiriasi nuo abiejų decentralizacijos formų 
tuo, kad čia centro valdžia nieko federacijos nariams ne paveda, ne de- 
leguoja, nes elementarinis galios ir funkcijų šaltinis čia yra kaip tik na- 
riuose, bet ne centre, vadinasi, diametrališkai priešingai, negu kad yra 
unitarinėje, kad ir decentralizuotoje, valstybėje. Tiesa — ir čia centras 
ponauja. Tačiau čia jisai vis dėlto yra išvestinis, kad ir virtęs ponaujan- 
čiu: ne jisai nariams paveda jų kompetenciją ir tam tikras administraci- 
nes ir įstatymų leidžiamąsias funkcijas, bet jis pats iš narių pasiima, — 
pasisavina — tam tikrą kompetenciją ir funkcijas, jiems gi palieka tai, ko 
sau nepasiima (palieka, bet ne paveda, ne deleguoja, ne suteikia). Į šią 
problemą mes dar grįžtame žemiau, kur mes ypatingai apie federaciją 
kalbame. 

Be to, ir teisė federacijoje nėra, tiesą pasakius, dualizuojama, kaip 
kad ji dualizuojasi decentralizuotose unitarinėse valstybėse, kuriose yra 
autonominės sritys. Tiesa — federacijoje įstatymų leidimas yra suskirs- 
tomas tarp centro ir federacijos narių: yra federacijos centro įstatymai ir 
federacijos narių (kantonų, štatų, žemių...) įstatymai. Tad šiuo atžvilgiu 
(atsižvelgiant į tai, kieno įstatymas yra išleistas) yra lyg dvi rūšys įsta- 
tymų — federaliniai ir vietiniai. Tačiau tai nėra dvi rūšys teisės, dvi tei- 
sės. Teisė yra viena ir vieninga, tiktai dviem įstatymų kategorijomis 
reiškiama. Nes tie reikalai, kurie tvarkomi centro įstatymų leidimu, nėra 
federacijos narių įstatymų liečiami ar tvarkomi ir atvirkščiai. Vadinasi — 
vieniems reikalams yra centro įstatymai, kitiems — vietiniai narių įsta- 
tymai. Tačiau nėra taip, kad tam pačiam reikalui būtų valstybėje ir cent- 
ro įstatymas, ir vietinis federacijos nario įstatymas. Jei yra vienas įsta- 
tymas, tai šiam reikalui nėra kito įstatymo. Teisė lieka vieninga, tiktai 
tais reikalais, kurie įeina į federacijos narių įstatymų leidimą, ji yra su- 
skirstoma vietiniais teritoriniais narių įstatymais, kurių yra tiek, kiek yra 
narių, ir kurių kiekvienas veikia atitinkamo federacijos nario teritorijoje. 
Tačiau santyky tarp centro ir kiekvieno nario teisė yra vieninga. 

Autonominėje gi unitarinės valstybės decentralizacijoje, kuri nie- 
kuomet neapima visos valstybės teritorijos kaip kad federacijoje, — yra 
kaip tik tikras teisės dualizmas ta prasme, kad autonominės deleguotos 
kompetencijos ribose valstybėje tam pačiam normuojamam reikalui yra 
ir veikia du įstatymai, kurio vienas yra centro, kitas gi — autonominio 
vieneto. Jie gali kitas kitam prieštarauti. Jųjų vienas veikia atitinkamoje 

autonominėje srity, antras — neautonomizuotoje valstybės teritorijoje. 
Vienas yra bendrasis, kitas — vietinis. Vienas sudaro bendrąją normą, 
antrasis — vietinę išimtį. 

Tiesa — ir federacijoje yra bendrasis ir yra vietinis įstatymas. Ta- 
čiau čia vietinio įstatymo normos nesudaro išimties iš bendrojo normų, 
kaip kad autonomijos atsitikime unitarinėje valstybėje, nes federacijoje 
nei vietinis įstatymas nenormuoja tų reikalų, kuriuos normuoja bendra- 
sis, nei atvirkščiai. Čia vietiniai (federacijos narių) įstatymai sudaro 
bendrųjų (centro leidžiamų) įstatymų tąsą, užpildo teisės spragas, susi- 
darančias dėl aprėžtos (atributyvinės) įstatymų leidžiamosios centro 
kompetencijos. Teisė čia lieka vieninga, apimanti tiek bendruosius, tiek 
vietinius įstatymus, tiktai ten, kur prasideda vietinių veikimas (vadinasi 
— federacijos narių kompetencijos ribose) ji šakojasi atskiromis federaci- 
jos narių teritorijomis. 

Tokiu būdu šitas Hauriou konstrukcijos momentas, mano nusi- 
manymu, yra netikęs ir atmestinis. Negalima į vieną klasifikacinę sche- 
mą įdėti viena unitarinės valstybės decentralizacijos kategorija ir drauge 
federacija, kuri yra priešinga unitarizmui ir kuri todėl nesudaro ir suda- 
ryti negali unitarizmo decentralizacijos kategorijos. Savivaldybinei, ar- 
ba, kaip Hauriou vadina — „administracinei“, decentralizacijai galima ir 
reikia priešais pastatyti ne federaciją, bet autonomiją (autonominė arba 
„politinė“ decentralizacija). Abi — savivaldybė ir autonomija — tilpsta 
unitarinėje valstybėje: unitarinė decentralizuota valstybė. Tai dvi šios 
decentralizacijos formos ar kategorijos. Iš viso tokioje centralizuotoje 
griežtai unitarinėje valstybėje kaip Prancūzija mokslas apie decentrali- 
zaciją, federaciją ir pan. neturėjo šansų pražydėti, nes šios problemos 
aktualios ir gyvos nebuvo, tad ir viešosios teisės mokslininkai į šias pro- 
blemas nebuvo jautrūs. Ypač kiek tai liečia federaciją ir autonomiją. 

Užtai įdomios yra kitos mintys bei pastabos, kurias Hauriou deda 
į savo savivaldybės konstrukciją. Rišdamas jas su demokratine valstybės 
organizacija, viešpatavusia Prancūzijoje, ir su savo įdomia originalia 
demokratijos koncepcija, jisai pastebi, „kad administracinė decentraliza- 
cija“ (vietos savivaldybė) grąžinanti tautai vietinę ir ypatingųjų reikalų 
administraciją. Hauriou žodžiais — „administracinė decentralizacija“ 
pasiekiama dviem priemonėmis: pirmoji šių priemonių esanti ta, kad 
šios administracijos agentai skiriami rinkimais, antroji — esanti ta, kad 
išrinktieji suburiami į kolektyvines agentūras, dalyvaujančias vykdomo- 
joje valdžios funkcijoje. Tai yra renkamosios savivaldybės tarybos. Ka- 

dangi kolektyviniai organai — o tokios ir yra savivaldybės tarybos — te- 
gali veikti tiktai debatais ir nutarimais, tai esą tenką konstatuoti, kad 
administracinė decentralizacija (savivaldybė) reiškiantisi rinkimų ir 
svarstymo principais. Tokiu būdu ši decentralizacija įsibraunanti tiktai į 
administracinę valstybės funkciją, tačiau ir šioje funkcijoje ji nedecent- 
ralizuojanti visos viešosios administracinės galios, net savivaldybei pa- 
vestų reikalų (kompetencijos) ribose, nes nutarimų viešosios galios 
priemonėmis vykdymas ne pereinąs į savivaldybinių vienetų dispoziciją 
ir liekąs centralizuotos vyriausybės rankose. Taip pat greta savivaldybi- 
nės decentralizuotos administracijos esą ir vietiniai centro valdžios ad- 
ministracijos organai. Pagaliau vyriausybė bei centralizuotas valdžios 
aparatas vykdąs decentralizuotos administracijos priežiūrą. Tokiu būdu 
administracinė decentralizacija ne šalinanti centralizuotos valstybinės 
administracijos, tiktai kombinuojantis su ja. 

Įvertindamas administracinę decentralizaciją, Hauriou randa, kad 
valstybės funkcijų ir administruojamųjų socialinių reikalų atžvilgiu tiks- 
lesnė ir racionališkesnė bei ekonomiškesnė būtų buvusi administracinė 
centralizacija, tad esą ne šios rūšies sumetimais pagrindžiama administ- 
racinė decentralizacija. Esą dalykas tokis, kad moderninės valstybės — 
jisai čia turi galvoje demokratinės konstrukcijos valstybes — esančios 
reikalingos ne tiktai geros administracijos, vadinasi, sumanesnės, tiks- 
lesnės, labiau bešališkos ir ekonomiškos, bet ir tam tikros politinės lais- 
vės. Su šia Hauriou pastaba, kiek tai liečia demokratijos esmės ryšį su 
decentralizacija, sutikti galima, nes demokratinė valstybės ir politines 
valdžios struktūra turi savo konstrukcinių principų logiką, kuri, be abe- 
jo, reaguoja ir į visą vietinių problemų organizavimą, tačiau tatai iš tik- 
rųjų nelabai stiprina decentralizacijos (savivaldybės), jeigu ji, kaip seka 
iš šių Hauriou teigimų, gadina administraciją. Atestacija demokratijai 
ne puikiausia. Esą politinė laisvė demokratinėje valstybėje esanti susiju- 
si su valdžios renkamumu, o tatai savo ruožtu esą susiję su administra- 
cine decentralizacija, kenkiančia gerai valstybės reikalų administracijai. 
Esą iš vienos pusės politinė laisvė reikalaujanti plataus liaudies dalyva- 
vimo valdžioje per politinius rinkimus ir renkamas kolegijas, iš antro- 
sios gi — rinkikai ir tų politinių kolegijų nariai tegalį įgyti politinio išla- 
vinimo tiktai vietiniuose rinkimuose ir vietinių savivaldybių tarybose... 
(op. cit., 57—58 pusl.). 

Decentralizacijos gali būti įvairios formos, tačiau svarbiausios ir 
ryškiausios yra šios dvi: a. savivaldybė ir b. autonomija. 

Kad būtų griežta visiška centralizacija, be jokių decentralizacijos 
pėdsakų, tatai yra labai reta. Tatai butų išimtis. Dar mažiau įmanoma 
būtų visiška decentralizacija, kurioje nieko nebūtų centralizuota, kurioje 
viskas būtų perleista decentralizuotiems socialiniams vienetams ir patsai 
veiklusis centras tuo pačiu būtų likviduotas. Bent pagrindiniai centro 
valdžios organai yra būtini. Tad dažniausia (o gal ir visuomet) valstybė- 
je yra tam tikra centralizuota ir tam tikra decentralizuota viešosios funk- 
cijos ir galios sritis. Šių dviejų sričių pločio santykis sprendžia apie 
centralizacijos arba decentralizacijos viešpatavimą bei ryškumą valsty- 
bės organizacijoje. Juo labiau plečiama valstybės decentralizacija — juo 
labiau ši valstybė vadinama decentralizuota, ir atvirkščiai. 

Valstybės valdžia yra teisiškai taip sakant savaiminga, kurios 
funkcionalinės galios šaltinis glūdi pačiame jos centre, kas ir vadinama 
jos, valdžios, suverenumu. Tai yra lyg socialinės viešosios galios siu 
generis šulinys, jos rezervuaras, į kurį ji suplaukia iš socialinių jėgų san- 
tykiavimo. Decentralizacijos gi (savivaldybės ir autonominių) vienetų 
valdžia yra išvestinė. Decentralizuotų vienetų viešoji galia, kuria jie dis- 
ponuoja, visuomet jiems iš valstybės yra deleguota (suteikta, „„oktrojuo- 
ta“). 

Tačiau jųjų viešoji funkcija, kuriai jie šią galią naudoja, yra dve- 
jopa: a. savoji, kurią mes vadinsime autonomine, ir b. deleguota. Iš vie- 
nos pusės jie aprūpina ir tvarko savo reikalus (autonominė funkcija ar 
kompetencija), iš antrosios jie gali būti sunaudoti ir bendrajai valstybės 
funkcijai (deleguota funkcija ar kompetencija). Jei šie vienetai jokios 
deleguotos funkcijos neturi ir tiktai savo reikalais rūpinasi, tai jeigu 
valstybė šią jų funkciją vertina ir ją laiko sociališkai naudingą, o todėl 
jiems tam tikrą viešosios galios kiekį šiam reikalui paveda, tai tam stei- 
giama ne autonomija ar savivaldybė, bet ta decentralizacijos sui generis 
forma, kuri vadinama viešosios teisės korporacija. 

Tačiau ir autonomijos bei savivaldybės vienetai greta deleguotos 
funkcijos turi arba bent gali turėti ir autonominę (savąją) funkciją. Dele- 
guotos funkcijos srity, mano nusimanymu, tektų nustatyti dar šią klasi- 
fikaciją: a. deleguota autonomizuota funkcija (pavyzdžiui, autonominei 
provincijai valstybė delegavo baudžiamosios teisės funkciją arba savi- 

valdybei delegavo pradžios mokslą) ir b. deleguota vykdomoji funkcija 
(pavyzdžiui, burmistrui ar viršaičiu. pavedamos kurios bendrosios poli- 
cijos funkcijos arba civilinės padėties aktų registracija arba kas kita tie- 
sioginėje valstybės tarnyboje). Pirmojoje šių dviejų deleguotų funkcijų 
konstrukcijų atitinkama valstybės funkcija yra perleista pačiam decent- 
ralizuotam vienetui rūpinti ir savo organais veikti, vadinasi, jisai tampa 
šios valstybinės funkcijos veikimo subjektas. Antrojoje — jojo tam tikri 
organai sunaudojami pačios valstybės vedamam darbui ir tampa centro 
agentais, nes veikimo subjektas čia yra pati valstybė, decentralizuotas gi 
vienetas jai savo organais tiktai patarnauja, lyg kad tuos organus jai sko- 
lina. 

Šios klasifikacijos reikšmė ypač aiškėja decentralizuotų vienetų 
organų veikimo priežiūroje. Būtent autonominėje ir deleguotoje auto- 
nomizuotoje funkcijose centras principiškai pasitenkina arba bent gali 
pasitenkinti tų organų veikimo teisėtumo priežiūra, kuri apima: a. nu- 
veiktojo teisėtumą ir b. patį veiklumą, vadinasi — žiūri, kad būtų veikia- 
ma, nes viešoji kompetencija nustato ne subjektyvinę atitinkamo vieneto 
ar jo organo teisę veikti arba neveikti savo kompetencijos srity, bet nu- 
stato kaip tik jų pareigą veikti, tad neveiklumas, veikimo apsileidimas 
sudaro neteisėtą elgimąsi, neteisę, kurią tuo pačiu apima teisėtumo prie- 
žiūra. Tačiau — ypač deleguotoje autonomizuotoje srity — ši priežiūra, be 
teisėtumo, gali paraleliškai liesti ir šio veiklumo suderinimą su bendrais 
valstybės tikslais atitinkamoje srity. Šiaip bent to suderinimo ribose (va- 
dinasi — kiek tasai veikimas nėra kategoringai priešingas bendriems šio- 
je srity valstybės tikslams) veikimo tikslingumo ši priežiūra gali neliesti. 
Šiaip tikslingumo vertinimas čia tada pavedamas pačiam savivaldybės 
vienetui, kuris tai daro per savo organus. Ir tatai kaip tik sudaro pačią 
savivaldybės esmę. Laisvo tikslingumo vertinimo sritis gali būti savi- 
valdybėj siauresnė ar platesnė, tačiau jos negali nebūti. Jeigu jos visiškai 
nebūtų buvę, tai iš viso netektų apie savivaldybę kalbėti. Ten, kur visas 
vadinamosios „savivaldybės“ veikimas yra tikslingumo atžvilgiu griež- 
tai centro kontroliuojamas ir jam subordinuotas, nieko laisvam galuti- 
niam tikslingumo vertinimui nepaliekant, ten iš tikrųjų savivaldybės nė- 
ra. Todėl visiškas savivaldybės įjungimas į tarnybinę centro priežiūrą 
žudo pačią savivaldybę ir palieka tiktai tai, kas galima pavadinti siaurąja 
decentralizacija (apie tai žiūrėk žemiau). 

Užtai deleguotoje vykdomojoje savivaldybės funkcijoje, kurioje 
savivaldybės vieneto organai sunaudojami tiesioginiam pačios valstybės 

vedamam darbui, kaip centro agentai, šių organų veikimo priežiūra api- 
ma tiek jo teisėtumą, tiek jo tikslingumą. Čia visiškai tinka tarnybinė 
(hierarchinė) centro priežiūra. 

Kai įvairios valstybės funkcijos vykdomos per savivaldybinių vie- 
tos bendruomenių organus (deleguotos vykdomosios funkcijos metodu) 
— tai tatai vadinama administracijos komunalizacija. Iš esmės tas pats 
būna federacijoje, kai federalinės administracijos funkcijoms vykdyti 
sunaudojami federacijos narių organai. Federacijoje tatai yra dažnas 
reiškinys. Jisai mažina federalinio biudžeto išlaidas, nes nereikalauja 
plėsti atskiro federalinio administracijos aparato. 

Apie decentralizuotų vienetų funkcijų klasifikaciją „savosiomis“ 
(autonominėmis) ir „deleguotomis“ (pavestomis) Žž. tarp kito ko Bert- 
hėlemy — „Traitė ėlėmentaire de droit administratif“, 1926 m., 213 
pusl., taip pat dr. Antoni Peretiatkowicz — „Panstwo Wspoczesne“, 
Poznan, 1924 m., 60 pusl. Šiuose veikaluose nurodomi ir abiejų funkcijų 
kategorijų pavyzdžiai. 

Tiesa — Fleiner („Droit administratif Allemand“, Eisenmanno 
vertimas iš vokiečių kalbos, Paris, 1933 m., 76 pusl.) teisingai nurodo, 
kad ribos tarp autonominės ir pavestosios savivaldybinių vienetų kom- 
petencijos yra neaiškios ta prasme, kad tatai pareina nuo pačios valsty- 
binės funkcijos apimties, kuri ne visose valstybėse yra vienoda. Todėl ir 
ši riba tarp šių dviejų kompetencijų, kurių viena apima sritį, neįeinančią 
į tiesioginę pačios valstybės funkciją, o antroji palyti valstybinės funkci- 
jos sritį, yra nepastovi ir negali būti teoriškai atskirais reikalais nustaty- 
ta. Ji tegali būti konstatuota tik kiekvienoje valstybėje skyrium, pasire- 
miant istorine valstybinės funkcijos evoliucija tam tikroje valstybėje. 

Fleiner (op. cit., 77—79 pusl.) palyti keliomis pastabomis ir savi- 
valdybės vienetų veikimo priežiūrą. Jisai pastebi, kad savivaldybės vie- 
netų deleguotoje kompetencijoje, kurią savivaldybės vienetai vykdo per 
savo organus, šie organai tam tikrose šio savo veikimo ribose gali virsti 
tarpiniais arba antriniais centro valdžios agentais, kuriems, kaip ir ki- 
tiems tiesioginiams arba pirminiams valstybės tarnautojams, taikoma 
paprasta tarnybinė arba hierarchinė jų darbų priežiūra. Šia prasme jie, 
kad ir būdami savivaldybės vieneto organais, šioje savo veikimo srity 
yra įtraukiami į bendrą valdžios organizacijos hierarchiją. Fleiner tatai 
vykusiai konstatuoja šia formule: „Valstybės priežiūra, autonominės 
administracijos vienetui tada pakeičiama valstybės hierarchine galia pa- 
tiems komunaliniams valdininkams“ (op. cit., 77 pusl.). Tatai ir reiškiasi 

kaip tik toje deleguotos kompetencijos kategorijoje, kurią aš pavadinau 
„deleguota vykdomąja kompetencija ar funkcija. Tatai jai ir yra būdinga. 

Šiaip Fleiner konstatuoja, kad valstybės centro priežiūra decent- 
ralizuotų vienetų veiklai visuomet reiškiasi teisėtumo atžvilgiu ir kartais 
gali reikštis ir tikslingumo atžvilgiu. Ypatingai jisai nurodo į preventy- 
vinės priežiūros formą, kuri pasireiškia tais atsitikimais, kai decentrala- 
zuotų vienetų organų nutarimai yra reikalingi valstybės valdžios prita- 
rimo (sankcijos) ir įgyja galios tiktai gavus šį pritarimą (pav., paskolos 
užtraukimas, nekilnojamojo arba šiaip brangesnio turto perleidimas). 
Tas pats būna tada, kai tų vienetų aukštesniųjų organų personalo išrin- 
kimas arba jųjų įstatai ar reguliaminai yra reikalingi valstybės valdžios 
patvirtinimo arba papildomojo paskyrimo (palygink: Universiteto vado- 
vybės rinkimai ir papildomas skyrimas arba tvirtinimas Lietuvoj). Pat- 
virtintas arba pritartas tų vienetų aktas lieka jųjų aktu, tačiau jame vyks- 
ta decentralizuoto vieneto ir centro valdžios valių sutapimas ir jame dvi 
galios — bendroji valstybinė, centrui rezervuota, ir pavestoji decentrali- 
zuota — susilieja tam tikroje kooperacijoje. 

Greta dviejų svarbiausių tikrosios decentralizacijos formų, savi- 
valdybės ir autonomijos (į tai dar grįšime ir ypatingai išžiūrėsime dar 
autonomiją), yra dar siauroji decentralizacija (guasi-savivaldybė), kuri 
reiškiasi tuo, kad atitinkami socialiniai vienetai (teritoriniai ar veikme- 
niniai) jokios nė autonominės, nė deleguotos autonomizuotos funkcijos 
neturi, tiktai sunaudojami atitinkamo centro organo personalinei sudė- 
čiai sudaryti. Tai yra tada, kai kuris vietinis arba tam tikros kompetenci- 
jos organas, savo veikimu įjungtas į bendrą valstybės valdžios hierar- 
chinį veikimo tinklą, yra kurių nors socialinių vienetų renkamas. Jeigu 
toks organas gali būti laikomas to jį išrinkusio vieneto organu, tai šiuo 
atžvilgiu mes turėtume konstatuoti, kad atitinkamas vienetas turi tiktai 
deleguotą vykdomąją funkciją. Savivaldybės tatai nesudaro. 


9. Viešųjų valstybės tarnybų (viešųjų įstaigų) decentralizacija 


Kaip jau buvome minėję — sui generis decentralizacijos formą su- 
daro taip sakant „autonomizuotos“ pačios valstybės tam tikros tarnybos 
— įstaigos. Tai yra tada, kai tos tarnybos — įstaigos personifikuojamos 
kaip tokios: joms suteikiama atskira, su valstybe nesutampanti, teisinė 
asmenybė, ypač santyky su šiaip asmenimis (su visais asmenimis, išsky- 

rus valstybę), o jeigu jos dar patrimonizuojamos, vadinasi, turi teisiškai 
išskirtą iš valstybės iždo turtą ir savo ūkiškąją būklę, tai savo asmenybę 
jos išlaiko ir turto santyky su kitomis nepersonifikuotomis valstybės 
įstaigomis, o kartais iš viso net ir su pačia valstybe. Tačiau principiškai 
valstybės atžvilgiu jos iš valstybės asmenybės neišeina. Jųjų atskira tei- 
sinė asmenybė yra tiktai reprezentacinis valstybės asmenybės refleksas, 
sudarytas teisinės apyvartos tikslams. Tai yra funkcionalinė (veikmeni- 
nė) decentralizacija. 

Į šios rūšies decentralizaciją kreipia dėmesį ir Hauriou („Prėcis 
de droit administratif“, XI laida, 1927m.), kuris randa, kad kurios vie- 
šosios tarnybos („services publics“), valstybinės ar municipalinės, orga- 
nizavimas viešosios įstaigos („établissement public“) formoje esąs susi- 
jęs su nauju sprendžiamosios galios pertvarkymų, būtent su nauju šios 
galios suskirstymu. Esą viešojoje įstaigoje sprendimo galia sujungiama 
su įstaigos narių technikine kompetencija ir tuo pačiu išimama iš centro 
valdžios. Jisai nurodo į universitetus, į jųjų fakultetus, kur ryškiai kaip 
tik šis sprendžiamosios galios ir technikinio kompetentingumo junginys 
pasireiškiąs, ir pastebi, kad nors šis sąjūdis (technikinių valstybinės ad- 
ministracijos tarnybų pavertimas viešosiomis įstaigomis) dar esąs mažai 
išbandytas, tačiau Prancūzijoje kasmet, einant biudžeto įstatymu, šio są- 
jūdžio reiškiniai daugėja. Ypatingai jis kreipia dėmesį į geležinkelius, 
taip pat nurodo visą eilę naujų viešųjų įstaigų, sutvarkomų Prancūzijoje 
šioje formoje pačios centro administracijos glėby, — ministerijose, — kaip 
atskiri vadinamieji „ofisai“ („offices“), pav., turizmo ofisas, vidaus lai- 
vininkystės ofisas ir kiti (op. cit., 60-61 pusl.). Labai ryškus palinkimas 
į šios rūšies veikmeninę valstybinės administracijos arba bent daugelio 
jos stambių ir reikalingų tikslaus technikinio kompetentingumo tarnybų 
decentralizaciją galima konstatuoti ir Vokiečių Reicho Veimaro konsti- 
tucijos režime. 

Hauriou randa, kad decentralizacijai konstatuoti čia užtenka kaip 
tik šis viešosios sprendimo galios pertvarkymas, perkeliant ją iš paties 
administracinio centro aparato į tam tikrą tarnybos vienetą, kuriame jis 
susiriša su technikiniu kompetentingumu. Jisai randa, kad tatai neparei- 
na nuo klausimo, ar viešosios įstaigos organizacija bus daugiau ar ma- 
žiau pagrįsta rinkimais, ar tiesioginiu personalo skyrimu. Čia tektų pas- 
tebėti, kad vis dėlto bet kuris sprendžiamosios galios perkėlimas iš pa- 
ties centro ir viršūnės į apačią ar periferijas (tad ir į ypatingos tarnybos 
personalą) laikyti decentralizacijos reiškiniu nelabai galima. Jei toks pe- 

rkėlimas nėra susijęs arba su kuriuo šios tarnybos personalinio sąstato 
pertvarkymu, įjungiant į jį visuomenės elementą, arba juo labiau su tam 
tikra šios galios autonomizacija, kuri visišką tikslingumo įvertinimą, kad 
ir siaurose ribose, perleidžia šios tarnybos įstaigai ir centro vyresnybės 
kontrolę kiek suvaržo ir aprėžia teisėtumo, o ne tikslingumo priežiūros 
rėmais, tai tatai bus ne decentralizacijos, bet administracinės dekoncent- 
racijos reiškinys (dekoncentracijos esmė kitoje vietoje mano aiškinama). 
Ši decentralizacijos forma, kuri reiškiasi administracinių tarnybų orga- 
nizavimu viešosiomis įstaigomis, mano nusimanymu, yra kaip tik ta, ku- 
ri stovi ant slenksčio decentralizacijos ir dekoncentruotos centralizaci- 
jos. Nuo vieno ar kito šios organizacijos momento gali pareiti jos klasi- 
fikacinis įjungimas į decentralizaciją ar į dekoncentraciją. Nes ir dekon- 
centracijoje iniciatyva ir sprendžiamoji galia perkeliama iš centro ir vir- 
šūnės į apačią ir periferijas, tiktai ten ši sprendžiamoji galia nėra galuti- 
nė tikslingumo įvertinimo atžvilgiu, ji nėra autonominė, tiktai provizori- 
nė ir prekarinė, priklausanti vyresnybės kontrolės iš esmės. Šito mo- 
mento Hauriou lyg nepastebi. Tad jeigu decentralizacijos konstatavi- 
mas čia, kaip sako Hauriou, nepareina nuo to, ar įstaigos personalas bus 
sudarytas rinkimais ar skyrimu (su tuo sutikti galima), tai vis dėlto jis 
nepareis tiktai nuo to, ar įstaigai bus pavesta kuri sprendžiamoji galia, ar 
ne. Reikia dar konstatuoti, kokia bus ši galia ir būtent koks bus jos san- 
tykis su centrui rezervuota priežiūra. 

Įdomi taip pat yra Hauriou pažiūra į besireiškusį Prancūzijoje ir 
kai kur kitur valdininkų sindikalinį sąjūdį. Kaip žinoma, šis sąjūdis buvo 
plečiamas ir eksploatuojamas vadinamojo revoliucinio sindikalizmo 
priešvalstybiniams socialinės anarchijos tikslams ir sudarė sunkią vaka- 
rų demokratijai politinę problemą. Tačiau Hauriou be šių jo laikomų 
spekuliacinėmis pastangų sunaudoti šį sąjūdį pašaliniams anarchinės re- 
voliucijos tikslams — pačioje šio sąjūdžio esmėje randa tą patį decentra- 
listinį (ar dekoncentrinį) palinkimą perkelti sprendžiamąją administraci- 
nę galią iš bendrojo politinio centro ir viršūnių į valdininkų kolektyvus, 
kuriuose ši galia sueitų į kontaktą su technikiniu administraciniu kompe- 
tentingumu (dėl aukščiau išdėstyto ž. Hauriou — op, cit., 60—61 pusl.). 

Į decentralizaciją būtų galima dar įskaityti ir viešosios teisės kor- 
poracijas, kaip tam tikrą siauresnės savivaldybės formą, nes šioms kor- 
poracijoms, jų valstybės naudingomis pripažintoms funkcijoms vykdyti, 
valstybės yra perleistas tam tikras viešosios galios guantum. 

10. Decentralizacija viešojo ūkio srity 


Valstybės ir savivaldybinių vietos bendruomenių funkcijai besi- 
plečiant i ūkiškąją sritį, kyla naujos administracinės organizacijos for- 
mos šioms ūkio srities tarnyboms. Organizaciniai viešosios administra- 
cijos metodai bendrųjų šiaip tarnybų srity daugeliu atžvilgiu netinka 
ūkiškoms valstybinėms ar komunalinėms tarnyboms, kartais net tiesiog 
joms kenkia ir kliudo jų įmoniniam racionalizavimui ir našumui. Ūkiš- 
koji sritis yra ypatingai jautri ir viešosios galios intervencija į šios srities 
veiklą yra reikalinga ypatingų metodų, pajėgiančių pašalinti iš jos tam 
tikrus politinės demokratijos ir parlamentarizmo, tad ir partijų rungtinių, 
padarinius, taip pat įvairius viešosios šiaip administracijos trūkumus ir 
rutiną. 

Fleiner („„Droit administratif Allemand“, prof. Eisenmann'o 
vertimas iš vokiečių kalbos, Paris, 1933 m., 80-86 pusl.), kalbėdamas 
apie vokiškas administracijos formas Reicho Veimaro konstitucijos vei- 
kimo metu, šiaip šiuo reikalu pasisako: 

„Žingsnis po žingsnio ėmė reikštis viešojoje administracijoje jos 
skirstymas į viešosios galios administraciją (Hoheitsverwaltung — val- 
dančiosios galios naudojimas) ir viešąją ūkiškųjų reikalų administraciją, 
— ji vadinama ir įmonių administracija (Betriebsverwaltung). Savo 
ūkiškajai administracijai valstybė ir bendruomenės vis labiau naudojasi 
privatinės ekonomijos ir privatinės teisės principais ir formomis. Tam 
vadovautasi įvairiais sumetimais: valstybinių ir komunalinių ūkiškų 
įmonių parėmimais tais pačiais lanksčiais komerciniais principais, ku- 
riais yra tvarkomos privatinės ūkiškos įmonės (jų „nubiurokratinimas“ — 
Entbiureaukratisierung); jų paliuosavimas nuo politikos (Entpolitisie- 
rung), vadinasi — jų apsaugojimas nuo bet kurios politinių partijų įtakos, 
kurią pajuto ir administracija parlamentinį režimą įsteigus; jų kiek gali- 
ma didesnis izoliavimas nuo parlamentinės kontrolės ir su ja susijusio jų 
administravimo ir funkcionavimo viešumo ir t. t.“ (op. cit., 81 pusl.). 

Ir Fleiner nurodo tris organizacines formas, taikomas šiai decent- 
ralizuojamajai ūkiškajai valstybinei ir komunalinei funkcijai. Iš tikrųjų 
šios trys organizacinės formos atitinka skirtingus šios valstybinės ir ko- 
munalinės funkcijos metodus. Čia, mano nusimanymu, tenka skirti ypač 
du metodai. Jųjų vienas reiškiasi pačios tam tikros ūkiškos veiklos etati- 
zavimu ar komunalizavimu, antrasis gi reiškiasi tam tikra valstybės in- 

tervencija, nukreipta į tam tikros ūkiškos srities veiklos racionalizavimą 
viešojo tautos ar krašto ūkio sistemoje. 

Viena šių Fleinerio nurodomų formų — tai yra ūkiškųjų valstybės 
ar komunalinių įmonių administracijos organizavimas decentralizuoto- 
mis ar dekoncentruotomis viešosiomis įstaigomis. Antrajai formai pa- 
naudojama civilinės teisės formos, būtent ypač akcinės bendrovės forma 
valstybei ar bendruomenei dalyvaujant bendrovės kapitale akcijomis, o 
per tai ir sprendžiamuoju balsu, kuris gali būti mažiau žymus ar žymes- 
nis iki visiškai nulemiančio, eventuališkai su tam tikromis bendrovės 
valdyme prerogatyvomis (ši forma mums yra žinoma ir iš Lietuvos 
praktikos). Teisiškai šitokia bendrovė yra visiškai išskirta iš bendrosios 
valstybinės ar komunalinės administracijos ir patrimoniškai visiškai au- 
tonominė. Trečioji forma yra ta, kurią numato Veimaro konstitucija 
(šios konstitucijos 156 $-fas) ir kuri skiriama sociališkai ir politiškai 
svarbių ūkio šakų (pav., anglies) veiklos racionalizavimui. Tai yra tam 
tikrų ūkio sričių t. vad. suvisuomenimas (,„Vergeselschaftung“). Atitin- 
kama ūkio sritis yra sindikalizuojama, šis priverstinis sindikatas apima 
visas šios ūkio šakos įmones, kurios formališkai lieka privatinės, tačiau 
įjungtos į bendrą funkciją ir disciplinuotos vienos sindikalinės organiza- 
cijos, prižiūrinčios jųjų veiklą ir ją planingai racionalizuojančios (apie 
šią ūkio „socializacijos“ ar suvisuomeninimo formą žiūr. mano „Repre- 
zentacija ir mandatas“, Lietuvos Universiteto Teisių Fakulteto leidi- 
nys, Kaunas, 1926 m., 205-206 pusl., — tai yra aiški decentralizacijos 
forma, įeinanti į veikmeninės savivaldybės kategoriją). 


11. Decentralizacijos, ypač savivaldybės, su demokratinėmis 
organizacinėmis formomis ryšio problema 


Decentralizacijos formos, ypač savivaldybinė jos forma, moder- 
ninėje demokratinėje valstybėje taip buvo susijusios su demokratiniu 
rinkiminiu principu, kuris savivaldybės organų personalą jungia manda- 
tu su savivaldybinio vieneto dalyviais, kad pačiame moksle ėmė įsigalė- 
ti pažiūra, jog šis mandatinis santykis sudarąs decentralizacijos (savi- 
valdybės) esmę arba esminį reiškinį, be kurio ir savivaldybės nebūtų 
buvę. Tiesa — negalima paneigti, kad ryšis tarp demokratijos ir kaip tik 
bendruomenės yra žymus ir kad istoriškai demokratija yra užsimezgusi 
ne iš karto valstybėje, bet kaip tik elementarinėje bendruomenėje, kaip 

jos tvarkymosi metodas (tiesioginė demokratija — bendruomenės dalyvių 
sueiga, „Landesgemeinde“ Šveicarijos kantonuose, pavyzdingos protes- 
tantą ir senų Amerikos kolonistų bendruomenės, brolijos ir pan., vėliau 
mandatinė demokratija, renkamieji bendruomenės organai, veikią repre- 
zentaciniu mandatu...). Bendruomenėse užsimezgusi demokratija tapo 
vėliau perkelta į valstybę, kaip „plačiąją teritorinę bendruomenę“. Vadi- 
nasi — stebint demokratiją elementarinėse bendruomenėse ir valstybėse 
tenka prieiti išvada, kad demokratija valstybėje sudaro sui generis pro- 
jekciją demokratijos bendruomenėje, o ne atvirkščiai: demokratija ben- 
druomenėje nėra tiktai demokratinės valstybės formos reagavimas į 
esamųjų valstybės teritorijoje bendruomenių organizavimą. Žodžiu — 
valstybėje demokratijos aspektas yra, taip sakant, išvestinis iš bendruo- 
menės, sudarančios demokratijos tėvynę ar tėviškę. O kadangi decentra- 
lizuojant valstybę savivaldybės konstrukcijai dažniausiai sunaudojama 
kaip tik bendruomenė, sudaranti elementarinį savivaldybės vienetą, tad 
šioje konstrukcijoje demokratinis principas labai žymiai ir pasireiškia, 
ypač kai ir pati decentralizuojamoji valstybė yra demokratinė. Tad ir at- 
siranda palinkimas demokratinį principą laikyti esminiu pačios decent- 
ralizacijos (savivaldybės) principu. 

Klasikinis demokratijos tyrinėtojas De Togueville, kuris demok- 
ratiją laiko tautų laisvės forma, šitaip pasisako dėl demokratinės vietos 
bendruomenės (komunalinės) struktūros esmės ir jos reikšmės tautos 
laisvei: 

„Laisvų tautų pajėgumas glūdi bendruomenėje (komunoje). Ko- 
munalinės institucijos yra laisvei tas pats, kas mokslui yra mokyklos; jos 
paveda laisvę tautos dispozicijai; jos pratina tautą ramiai ir taikingai jąja 
naudotis. Be laisvų komunalinių institucijų tauta neturi laisvės dvasios 
net jeigu ji sau įsteigtų laisvą vyriausybę. Laikinosios aistros, atsitikti- 
niai interesai, aplinkybės gali kartais paveikti išorines nepriklausomybės 
formas, tačiau despotizmas, suvarytas į socialinio organizmo vidų, 
anksčiau ar vėliau vėl išplauks į paviršių“. 

Cituodamas šiuos De Toguevill'io žodžius (iš jo „De la démo- 
cratie en Amérique“, 1874 m., I t., 96 ir 97 pusl.), Italų katalikų veikė- 
jas ir fašizmo priešas Francesco Luigi Ferrari („Le régime fasciste 
Italien“, Louvain'o Katalikų Universiteto leidinys, Paris, 1928 m., 310- 
311 pusl.), kuris smerkia fašistinio režimo nustatytą komunalinę organi- 
zaciją, priduria: „De Tocguevill'io mintis būtų galima papildyti teigiant, 
kad tauta, praradusi savo politinę laisvę, gali būti tikra ją netrukus at- 

gauti, jeigu jai pavyko išlaikyti savo vietinių institucijų autonomiją... 
Kaip vietinės autonomijos sudaro būtiną politinės laisvės garantiją, ly- 
giai taip pat jos sudaro pamatą bet kurios akcijos, vedančios į sugriautų 
laisvių atstatymą“. 

Demokratijos šalininkai pabrėžia tvirtą ryšį tarp demokratinės 
komunalinės organizacijos vietos savivaldybėje ir demokratinės politi- 
nės santvarkos valstybėje. Toks ryšis, be abejo, yra, tačiau tatai dar neį- 
rodo, jog decentralizacija esanti galima tiktai demokratinėje konstrukci- 
joje ir kad už šios, individų masės saviveikla ir individų daugumos 
sprendžiamąja galia paremtos, konstrukcijos ribų decentralizacija iš viso 
nesanti galima ir vietos bendruomenė, kaip kolektyvinis vienetas, o ne 
kaip ją sudarančią individų ar jų daugumos susibūrimas, nesanti laisva ir 
neturinti jokios savo veikimo srities, kuri nebūtų nuo valstybės centro 
tiesioginės intervencijos atpalaiduota. Pagaliau centro palinkimai kištis 
ir daryti spaudimą į vietos vienetų tvarkymąsi, be abejo, gali reikštis tiek 
ten, kur tasai centras yra demokratiškai organizuotas ir daugumos vei- 
kiamas, tiek ten, kur jisai yra kitokių veiksnių valdomas. Nežinia kodėl 
demokratinė individų daugumos valdovė, net jeigu ji tikrai pajėgtų 
emancipuotis nuo ją dažniausiai valdančių profesinių politikanų, suda- 
rančių demokratijos parazitus, turėtų būti švelnesnė ir mažiau linkusi 
plėsti savo galią, negu kad kitokio plauko valdovai. 


12. Decentralizacijos problema nacionalsocialistiniame „Fūhrerstaat“e“ 


Bendruomenės konstrukcija ir jos veikimo metodai gali būti ir 
nepagrįsti demokratiniu šablonu. Kaip tik tokia, ne demokratinė, yra 
bendruomenės organizacija nacionalsocialistinėje koncepcijoje. Šioje 
koncepcijoje tiek didžioji tautos bendruomenė, tiek į ją įterptos vietos ar 
profesinės bendruomenės nė pačios nesivaldo betarpiškai, nė nėra jų 1š- 
rinktųjų mandatinių atstovų valdomos: jos yra „vadovaujamos“ savo 
„vado“ (,„Fiihrerio“), kurio psichikoje atsispindįs tiksliausias vaizdas 
gyvybinės bendruomenės santvarkos, apimančios ir sintetizuojančios vi- 
są bendruomenės reikalų ir jos veikimo bei plėtimosi krypties komplek- 
są, kaip tam tikrą jos racionalaus likimo dispozityvinę sistemą. Vadas, 
kuris turi tą psichinę bendruomenės pajautimo dovaną, nėra renkamas, 
nes, žinoma, rinkimais niekas išrinktajam šitokios dovanos suteikti ar 
įkvėpti negali. Vadas vadovauja, kadangi jis esąs vadas. Tai esąs jo titu- 

las. Mandatinio titulo jis nesąs reikalingas. Esą vadas mandatiniu titulu 
— tai būtų nesąmonė, nes tie, kurie jį rinktų jam mandatą suteikti, patys 
tiek nenusimano gyvybinėje bendruomenės santvarkoje, kiek jisai nusi- 
mano, tad patys nenusimanydami jie savo balsavimu nepajėgtų nustaty- 
ti, kieno nusimanymas yra tiksliausias ir tobuliausias, ir vado vieton ga- 
lėtų išrinkti netinkamą asmenį, gal sugebantį pataikauti rinkikams ir 
tenkinti jų vulgariškus jausmus ar užgeidžius, bet nesugebantį vadovauti 
ir vesti (führen) bendruomenę jos istoriniais klestėjimo keliais. Esą de- 
mokratinis mandatinis rinkimų principas esąs pražūtingas bendruome- 
nei, esąs vadovavimo vulgarizacijos ir pažeminimo kelias, politinės pro- 
fanacijos ir taip sakant — „fandetos“, o ne aukštų kvalifikacijų ir vertybių 
selekcijos kelias. Vadas, dėl savo jame pačiame glūdinčių kvalifikacijų, 
dėl savo psichinių vertybių, dėl savo nepaprasto bendruomeninio jaut- 
rumo, kuris jį daro tiksliausių bendruomenės plėtimosi ir jos gyvybinių 
kelių barometru ir reiškėju, savo aktais realizuojančiu bendruomenės 
pažangą, pajėgumą ir klestėjimą, o ne dėl palaidos individų minios bal- 
sų, ne dėl kiekybinio balsų skaičiaus principo, ne dėl atsitiktinio sutapi- 
mo individinių valių daugumos, valių, paveiktų įvairiausių motyvų — 
aistros, demagogų ir agitatorių propagandos, įvairių dažnai spekuliaty- 
vinių sumetimą, populiarių prietarų ir pan., — virstąs vadu, tinkamu va- 
dovauti savo bendruomenei ir ją vesti jos likimo ir gerovės keliu pir- 
myn. Vado kvalifikacijos tenką konstatuoti, bet ne jisai rinkti. Vadas 
pats pasireiškiąs ir įsigalįs („„s'/mpose“) bendruomenėje savo sugebėji- 
mais, savo aiškiu ir tiksliu bendruomenės reikalų ir jos gyvybinės san- 
tvarkos nusimanymu, savo intuicija ir diagnoze. 

Vado vadovaujamos bendruomenės, kuri jo nerenka ir jam jokio 
mandato nesuteikia, bet jį ištikimai seka, veikimas esąs jokiu būdu ne 
mažiau bendruomeninis, solidaristinis, taip sakant — socializuotas, negu 
kad demokratiškai besitvarkančios bendruomenės veikimas. Pastarasis 
dargi esąs kaip tik labiau atsitiktinis, nukrypstąs į visokių aistrų ir indi- 
vidualinių ar grupinių spekuliacijų šuntakius, kuriuose bendruomeninis 
solidarizmas žūsta visokio plauko politinių spekuliantų ir individų ego- 
izmo naudai. 

Tad vado vadovaujamoji („Fihrung“o“ principu besitvarkanti) 
bendruomenė gali taip pat būti decentralizacijos vienetu, kaip kad juo 
būna demokratiškai funkcionuojanti bendruomenė. Toji aplinkybė, kad 
joje bendruomenės savivaldybė bus vykdama jos vado, o ne jos narių 
renkamų mandatinių jos organų — nekliudo ir negriauna savivaldybės ar 

iš viso decentralizacijos principo, nes „Fiihrungas“ tebėra vienas ben- 
druomenės reiškimosi metodų. 

Tiesa — demokratinėje valstybėje vargu būtų įmanoma tokia savi- 
valdybės decentralizacija, kurioje bendruomeniniai decentralizacijos 
vienetai — vietos ar veikmens bendruomenės — būtų organizuojamos va- 
do principu. Didžiausias sunkumas glūdėtų tame, kaip būtų galima tei- 
siškai suformuluoti vado pasireiškimas, suteikiąs jam galią veikti ben- 
druomenės savivaldybės funkcijoje. Atmetus mandatinį titulą ir negalint 
panaudoti centro valdžios paskyrimo, nes vietinis bendruomenės vadas 
negali būti demokratinės centro valdžios nustatytas — tatai būtų priešin- 
ga vado esmės autonomijai, reikalaujančiai, kad vadas pats iškiltų ir pa- 
sireikštų pačioje bendruomenėje, — teisinė vado, kaip savivaldybės vei- 
kėjo ir variklio, problema būtų neišsprendžiama, nebent reikėtų pripa- 
žinti, kad savivaldybės vykdytoju gali virsti bet kas bendruomenės na- 
rių, pats pasivadinęs vadu. Tačiau tokių pasivadinusiųjų gali atsirasti ke- 
li ir tada arba kiltų chaosas, kuris negali būti toleruojamas teisiškai su- 
tvarkytoje savivaldybėje, arba reikėtų rasti teisinius kriterijus tikrajam 
vadui konstatuoti ir netikriesiems jojo konkurentams pašalinti. Čia ir su- 
siduriama su sunkiausia bet kurio „Fi/hrung'o“ problema — su vado tei- 
sinio konstatavimo problema. Ši problema pačiame valstybės centre, ku- 
riame pasireiškia suvereninė valdžia, be abejo, taip pat yra sunki ir pai- 
ni, tačiau čia ji yra politinė, o ne teisinė. Savivaldybėje gi, kuri yra įterp- 
ta į valstybės sąstatą ir kuri būtinai yra reikalinga: tikslios teisinės orga- 
nizacijos, ši problema turi būti kaip tik teisiškai išspręsta. Tiesa — gal 
būtų galima pasiūlyti plebiscitas patikrinti, ar bendruomenė yra linkusi 
ir nusistačiusi ištikimai sekti pasireiškusį vadą, tačiau toks plebiscitas, 
jeigu su juo būtų susijęs vado aprobavimas, jojo teisinis patvirtinimas, 
būtų ne kas kita, kaip demokratinė sankcija vadui, kuri iš esmės restau- 
ruotų a posteriori mandatą, vadinasi — nustatytų teisinį vado ir jo — va- 
dovavimo pareinamumą nuo bendruomenės narių valios, o tatai su 
„Fihrung'o“ principų koliduoja. Pagaliau demokratinėje valstybėje 
„Filhrung'o“ sistemos panaudojimas decentralizacijai, išlaikant centro 
demokratinę sistemą, būtų iš viso paradoksas. Kiekviena šių dviejų si- 
stemų turi savo logiką, kuri reikalauja vieningos konstrukcijos tiek cent- 
ro, tiek savivaldybinėje periferijų organizacijoje. Centro konstrukcinės 
sistemos logika reaguoja į savivaldybinės konstrukcijos sistemą ir at- 
virkščiai. 

Kitas dalykas, kai valstybė yra organizuota vado principu, kaip 
„Filhrerstaaf“. Tada vado principas logingai įsigali ir vietos bei specifi- 
nėse bendruomenėse, kurios yra įsikūrusios didžiosios valstybinės ben- 
druomenės sąstate. Tačiau čia šių partikuliarinių bendruomenių vadova- 
vimai („Fūhrung“ai) konstruojami jau kiek kitaip, negu kad jis konstruo- 
jamas didžiojoje „totalinėje“ bendruomenėje. Vokiškajame nacionalso- 
cializme didžioji bendruomenė yra vokiečių tautos bendruomenė 
(„Volksgemeinschaft“). Josios vadas (Führer) šios bendruomenės „Fiih- 
rung'o“ tikslams disponuoja valstybės aparatą. Partikuliarinės ben- 
druomenės tebėra ir tegali būti tiktai anosios didžiosios bendruomenės 
daliniai. Kaip tokios — jos tuo pačiu yra subordinuotos didžiosios tautos 
bendruomenės „Fiihrung'ui“ (gal žodis „subordinuotos“ čia nelabai tin- 
ka, nes nacionalsocialistinėje koncepcijoje vadovavimo - „Filhrung'o“ — 
santykis nenumato subordinacijos ir ją pakeičia „ištikimu sekimu“, — gal 
tad tiksliau būtų pasakyti ne kad partikuliarinės bendruomenės „yra su- 
bordinuotos“, bet kad jos yra apimtos didžiosios tautos bendruomenės 
„Filhrung'o“). Tuo pačiu jųjų, šių partikuliarinių bendruomenių, kaip 
tautos bendruomenės dalinių, vadai („Fiihrer'iai“) tebėra tiktai tautos 
bendruomenėje „Unter-Fiihrer'iai“, žemesnieji vadai. Tatai reiškia, kad 
jie pareina nuo didžiojo tautos Fihrerio, jie nėra visiškai savarankiški, 
jie negali būti sukonstruoti be jokio ryšio su tautos „Fi/hrung'u“. Ir tatai 
kaip tik žymiai palengvina jųjų teisinę konstrukciją, be kurios partikulia- 
rinės bendruomenės valstybėje organizacija būtų neįmanoma. Šių ben- 
druomenių vadai, kaip tautinės bendruomenės „Unterftihrer“iai“, yra 
tautos Fiihrer“io skiriami. Tad partikuliarinės bendruomenės „„F'iih- 
rung as“ yra priklausomas tautos „Fi/hrung“o“. Pasireikšti partikuliari- 
nėje bendruomenėje jos būsimasis vadas, žinoma, gali, tačiau šio pasi- 
reiškimo čia neužtenka: tautos vadas gali, žinoma, atsižvelgti į pasireiš- 
kiantį partikuliarinėje bendruomenėje asmenį, pasižymintį kvalifikaci- 
jomis vadovauti šiai bendruomenei, tačiau tiktai „tautos vado“ paskyri- 
mo aktas suteikia šiam asmeniui bendruomenės „Fihrung“ą“ ir teisiškai 
organizuoja savivaldybinę bendruomenę, suteikdamas šiai organizacijai 
kategoringo aiškumo. 

Ir štai kyla klausimas, ar šitaip organizuota partikuliarinė ben- 
druomenė, veikianti ne savo kolektyvo iniciatyva, einančia iš apačios, 
betarpiškai iš kolektyvo gelmių jo narių „valios“ aktais, bet jai skiriamo 
vado vadovaujama, jo aktais pasireiškianti ir jį sekanti, — ar ji gali būti 
laikoma savivaldybės vienetu? ar yra čia decentralizacijos žymių? Tai, 


=:38— 


žinoma, nėra demokratinė decentralizacija, tačiau vis dėlto decentraliza- 
cija yra ir štai dėl ko: decentralizacija yra tada, kai decentralizuotas vie- 
netas — vistiek ar veikiąs savo vado ir jo agentų aktais, ar veikiąs ben- 
druomenės renkamų mandatinių organų aktais — pats šiais aktais kurią 
socialinių reikalų sritį galutinai sprendžia iš esmės, vadinasi — kai tie 
sprendimo aktai arba visiškai nėra centro organų kontroliuojami jų opor- 
tunizmo (tikslingumo) atžvilgiu, arba bent, jei šiuo atžvilgiu jie yra 
kontroliuojami ir tuo pačiu nėra nuo pradžios iki galo galutinai, tai vis 
dėlto kontroliuojami tiktai kuriuo vienu ar keliais, bet ne visais šio opor- 
tunizmo aspektais, paliekant kitus jų oportunizmo aspektus šios kontro- 
lės neliečiamus, vadinasi — galutinai sprendimo įvertintus. O tatai nacio- 
nalsocialistinėje decentralizacijoje kaip tik ir yra. Partikuliarinės ben- 


vijs 


tumo atžvilgiu, o jų tikslingumo atžvilgiu tiek, kiek jie yra reikalingi pa- 


tikrinimo, ar jie atitinką tautos „Fiihrung“o“ tikslus. Aišku, kad vienin- 
goje totalistinėje tautos bendruomenės „Fiihrung“o“ sistemoje jokie vie- 
šieji aktai šios kontrolės išvengti negali, nes viskas turi tautos 
„Filhrung“ą“ griežtai atitikti ir jam turi būti pavesta. Tačiau už šio tiks- 
lingumo ribų, vadinasi — kiek šie partikuliarinės bendruomenės vadova- 
vimo ir šio vadovavimo agentų aktai yra suderinti su tautos ,„Füh- 
rung ‘o“ tikslais ir jiems nėra priešingi, šiaip kiti jų tikslingumo momen- 
tai nėra šios centro kontrolės liečiami. Todėl administracinė decentrali- 
zacija čia gali būti konstatuota, nors jos savivaldybinė forma nėra de- 
mokratinė (plg. prof. Roger Bonnard — „Le droit et I“ état dans la 
doctrine nationale-socialiste“, II laida, Paris, 1939 m., 240-249 pusl. 
Ten pat 243 pusl. nurodyta ir vokiečių nacionalsocialistinė literatūra, 


liečianti nacionalsocialistinę komunalinę organizaciją). 

13. Koncentracija ir dekoncentracija 


Nuo centralizacijos ir decentralizacijos reikia skirti koncentraciją 
ir dekoncentraciją. Tai yra dvi skirtingos problemos. Koncentracija ir 
dekoncentracija labiau palyti centralizaciją. Tai sui generis dvi centrali- 
zacijos formos. Galima teigti, kad centralizacija gali būti koncentruota 
arba dekoncentruota. Dekoncentruota centralizacija tai toli gražu ne de- 
centralizacija. 

Koncentracijos esmė glūdi tame, kad čia iniciatyva ir sprendžia- 
moji galia rezervuojama valdžios viršūnei ir centrui (valdantiesiems), 
apačioms gi ir periferijų organams (priklausomiems organams, valdi- 
ninkams) pavedama tiktai vykdomoji funkcija. Dekoncentracijoje gi at- 
virkščiai — iniciatyva ir sprendžiamoji galia perkeliama į apačią ir peri- 
ferijas, viršūnei gi ir centrui rezervuojama priežiūra a posteriori ir sank- 
cijos. Tokia bent yra schematiška koncentracijos ir dekoncentracijos 
klasifikacija. 


14. Kriterijai, skirią dekoncentraciją nuo decentralizacijos 


Dekoncentracijos sąvoką tiksliai apibūdina prof. Roger Bonnard 
(„Prėcis ėlėmentaire de droit administratif“, Paris, Recueil Sirey, 
1926 m., 176 pusl.): „Yra dekoncentracija, o ne decentralizacija, kai vie- 
tinių centro valdžios atstovų arba jos agentų atribucijos yra padidi- 
namos suteikiant jiems savarankiško sprendimo galią. Tad dekoncentra- 
cija pasireiškia centralizacijos srity. Ji glūdi tame, kad sprendimo galia 
nuleidžiama žemyn centralizuotos hierarchijos laiptais. Tokiu būdu — 
didinti, pav., prefektų galią — tai dekoncentruoti, bet ne decentralizuoti 
administraciją“. 

Panašiai pasisako ir prof. Berthėlemy („„Traitė élémentaire de 
droit administratif“, XI laida, Paris, 1926 m., 112—113 pusl.): „Ne de- 
centralizuojama tada, kai tiktai padidinama centro valdžios vietos agen- 
tų, pav., prefektų arba rektorių, galia ir atribucijos, kaip tatai dažnai pa- 
daroma. Tai vis dėlto naudinga administracijos priemonė; vietos admi- 
nistratorius, net visais savo aktais subordinuotas centro valdžiai, yra la- 
biau kvalifikuotas suderinti savo sprendimą su savo administruojamos 
srities reikalais, negu kad atitinkamas ministerijos skyriaus viršininkas. 

Provansijai administruoti vis dėlto geriau yra būti Marselyje negu Pary- 
žiuje, net jeigu administratorius pareina nuo ministro Paryžiuje...“. 

„Toms priemonėms, kuriomis padidinama vietinių centro valdžios 
agentų galia ar atribucijos, apibūdinti vartojama terminas dekoncentra- 
cija". 

Tačiau dėl abiejų šių žymių autorių teigimų skirstant dekoncent- 
raciją ir decentralizaciją tenka pareikšti dvi pastabas. Pirma pastaba: jie 
abu dekoncentraciją kvalifikuoja kaip sprendžiamosios būtent vietinių 
valdžios organų galios (aš pridėčiau — ir iniciatyvos) padidinimą. Iš tik- 
rųjų tai kiek per siauras dekoncentracijos apibūdinimas. Dekoncentracija 
bus ne tiktai tada, kai šis iniciatyvos ir sprendžiamosios galios „padidi- 
nimas“ taikomas vietinės administracijos organams, bet ir tada, kai jis 
taikomas kurių specifinių, kad ir ne vietinių, reikalų administracijos or- 
ganams. Pats Berthėlemy aukščiau cituotame tekste greta prefektų, ku- 
rie yra vietos administracijos organai, mini rektorius. Jeigu jis čia turi 
galvoje aukštųjų mokyklų rektorius (žinoma — valstybinių aukštųjų mo- 
kyklų), tai čia ir bus kaip tik ne vietinės, bet tam tikrų specifinių reikalų 
administracijos organas (aukštoji mokykla gali naudotis tam tikra savi- 
valdybe, ji gali būti organizuota, kaip decentralizuota viešoji įstaiga, ta- 
čiau ji gali savivaldybės ir neturėti, bet jos administracija gali būti de- 
koncentruota jcs rektoriaus asmeny). Tad dekoncentracija lygiai kaip 
decentralizacija gali būti arba vietinė arba veikmeninė. 

Antroji pastaba: tiek Roger Bonnard, tiek Berthėlemy, apibū- 
dindami aukščiau cituotais žodžiais dekoncentraciją ir mėgindami ją 
aiškiai atskirti nuo decentralizacijos, abu vienodai decentralizacijos es- 
mę stengiasi apibūdinti: „Decentralizacija, — sako Roger Bonnard, — 
tebėra tiktai tada, kai padidinama renkamųjų (mano pabraukta — M. R.) 
vietos agentų galia“ (op. cit. 176 pusl.); „tikroji decentralizaciją, — sako 
Berthėlemy, — pasireikštų tik tada, kai Provansijos administravimas bū- 
tų pavestas pačių Provansalų išrinktiesiems (mano pabraukta — M. R.)“ 
(op. cit.112-113 pusl.). Iš šių dviejų pareiškimų tektų padaryti išvadą, 
kad decentralizacijos esmė glūdinti tame, kad sprendimo galia paveda- 
ma renkamiems organams ir kad tatai esąs tikras kriterijus, skiriąs de- 
centralizaciją nuo dekoncentracijos. Aš taip nemanau ir pats kiek aukš- 
čiau buvau nurodęs, kad organų renkamumas nesudaro tikros decentrali- 
zacijos žymės. Tikras šių dviejų administracijos metodų skirstymo krite- 
rijus, metodų, kurių vienas (dekoncentracija) neišeina iš centralizacijos 
ribų, — glūdi ne organo personalo renkamume, bet tame, ar sprendžiamo- 

ji galia, pavedama atitinkamam administracijos organui, sprendimo tiks- 
lingumo atžvilgiu yra galutinė ar ne. Jeigu centro valdžios priežiūra ap- 
ima visą šio organo sprendimo tikslingumą, nieko nepalikdama už savo 
(vadinasi — už šios priežiūros ir jos sankcijų) ribų — tai bus tiktai dekon- 
centracija, bet ne tikra decentralizacija, net jeigu organo personalas būtų 
administruojamųjų renkamas (daugiausia tai būtų tai, kas kartais vadi- 
nama „siaurąja decentralizacija“, kuri nėra tikra esminė decentralizaci- 
ja); jeigu gi centro valdžios priežiūra apima atitinkamo organo aktų tik- 
tai teisėtumą arba kad ir tikslingumą, tačiau tikslingumą apima tiktai iš 
dalies, tiktai tam tikrais atžvilgiais, ne visą tikslingumą visais jo atžvil- 
giais, ir tokiu būdu arba viskas, arba kas nors tikslingumo atžvilgiu pa- 
lieka šios priežiūros neliečiama, galutinė, tai jau bus decentralizacijos 
pasireiškimas. 

Ir kaip tik tas pats prof. Roger Bonnard kitame vertingame savo 
rašiny, tiesa — parašytame ir išleistame keliolika metų vėliau („Le droit 
et l‘ état dans la doctrine nationale-socialiste“, II laida 1939 m.), de- 
centralizacijos kriterijumi jau nebelaiko decentralizuoto organo persona- 
lo renkamumą. Konstatuodamas vietos decentralizacijos reiškinius na- 
cionalsocialistiniame režime, apie ką mes kitoje vietoje kalbėjome, jis 
pripažino, kad tos decentralizuotos tautinės vietos bendruomenės šiame 
režime, kaip ir pati generalinė tautos bendruomenė, yra organizuotos va- 
do principu („Fiihrerprinzip““, kuris išskiria bet kuriuos paties vado arba 
jo agentų rinkimus. Tad ir jisai pats decentralizacijos požymį ieško ne 
renkamume, bet kitokiuose reiškiniuose. 


15. Koncetracijos ir dekoncentracijos reliatyvumas 


Valdžios veikimo metodų organizavime tiksliai ir griežtai išlaiky- 
ti koncentracijos ir dekoncentracijos klasifikaciją neįmanoma. Griežta 
šios klasifikacijos schema, aut-aut, arba koncentracija arba dekoncentra- 
cija, — tai yra tiktai akademinė tezė. Visiškos koncentracijos, kurioje ne- 
būtų jokių dekoncentracijos pėdsakų, negali būti, lygiai taip pat, kaip 
sunkų būtų įsivaizduoti tokią dekoncentracijos sistemą, kurioje nebūtų 
buvę jokių koncentracijos elementų. Tatai yra visiškai aišku: negali būti 
tokios tvarkos valstybėje, kur, pav., policininkas neturėtų jokios savo 
veikimo iniciatyvos ir jokios sprendžiamosios galios suimti plėšiką, ku- 
ris būtų užpuolęs žmogų gatvėje ir jį plėštų ir pjautų; jei šio plėšiko su- 

ėmimui policininkas būtų reikalingas kiekvieną kartą ad hoc įsakymo iš 
vyriausybės, tai kol jis būtų susižinojęs su valdžios centru, pranešęs jam 
apie įvykį, atsiklausęs, kas jam daryti, ir pagaliau gavęs pačios vyriau- 
sybės įsakymą suimti piktadarį, tai užpultasis jau seniai būtų papjautas 
arba apiplėštas, o žmogžudys ar plėšikas būtų pasislėpęs ir nebūtų buvę 
kas suimti. Aišku, kad ne tiktai šiuo atveju, bet ir daugybėje įvairiausių 
nesuskaitomų atsitikimų, kurių visų išvardinti net neįmanoma, įvairūs 
priklausomi organai bei valdininkai, dažnai net patys žemiausieji apa- 
čios ir periferijų valdžios agentai turi veikti iniciatyviškai, nelaukdami ir 
neatsiklausę įsakymų a priori, ir turi patys savo kompetencijos aktus 
spręsti, tiktai a posteriori savo vyresnybės ir pagaliau paties valdžios 
centro bei viršūnės kontroliuojami ir reikalui esant, jeigu jie šią savo 
gailią netinkamai pavartojo, sudraudžiami. Šie dekoncentracijos reiški- 
niai yra žymūs ir skaitlingi net ten, kur iš viso dominuoja: koncentracija. 

Tokiu būdu visuomet bet kurioje sistemoje yra ir koncentracijos, 
ir dekoncentracijos reiškinių. Svarbu tiktai tai, ar palinkimas yra labiau 
nukreiptas į koncentraciją, ar į dekoncentraciją. Nuo to pareina, ar cent- 
ralizacija bus kvalifikuojama, kaip koncentruota, ar kaip dekoncentruo- 
ta. Kitaip sakant, koncentracija yra tada, kai valdžios veikimo organiza- 
cijoje kiek galima daugiau iniciatyvos ir sprendžiamosios galios sukrau- 
nama centre ir viršūnėje, valdžios gi aparato apačia ir periferijos šiuo at- 
žvilgiu kiek galima sterilizuojamos ir padaromos pasyvios, kurių veikla 
yra vykdomoji. Dekoncentracija gi bus tada, kai tendencija yra priešin- 
ga, vadinasi — kai centras ir viršūnė, kiek galima, atpalaiduojama nuo 
iniciatyvos ir sprendžiamosios galios, kurios perkeliamos į žemesnius 
įvairius vietos ir specifinių funkcijų organus, veikiančius centro priežiū- 
roje. 


16. Provincinė ir daiktinė adminictracijos sistema 


Kiek kitokia valdžios veikimo (ypač administracijos) sistemos 
problema reiškiasi provincinės ir daiktinės administracijos sistemos kla- 
sifikacijoje. 

Provincinė valstybinės administracijos sistema reiškiasi tuo, kad 
kiekviename valstybinės teritorijos administracinio padalinimo vienete 
(vienur šie vienetai vadinami departamentais, kitur gubernijomis arba 
sritimis ar vajevodijomis, pas mus — apskritimis...) sudaroma vietinis 

administracijos centras, sui generis vietinis administracinis mikrokos- 
mos, suskirstomas šakomis iš to vietos centro. Tokiu būdu valstybės 
centras veikia vietos administraciją per tuos vietinius centrus, kitaip sa- 
kant — ne betarpiškai, bet kaip tik jiems tarpininkaujant. Šios sistemos 
motyvas yra tas, kad esą per vietinį centrą išlaikomas artimas ryšis tarp 
įvairių administracinės veiklos sričių vietoje, o tuo pačiu esąs tam tikras 
sutartinis tų šakų veikėjų bendradarbiavimas ir susižinojimas; sakoma 
esą tatai labiau racionalizuoją šią veiklą vietoje, labiau ją surišą bendru 
tikslu, neleidžią atskiroms administracijos veiklos šakoms nukrypti čia į 
vieną, čia vėl į kitą priešingą taip sakant „šuntakį“. Už tai pavojus yra 
tasai, kad atskirų administracinių padalinių valstybinės administracijos 
funkcionavimas, kaip pareinąs ne nuo vieno bendro centro, bet nuo at- 
skirų vietinių centrų, galįs būti nelygus; vienur vietinis centras būsiąs 
veiklesnis, geriau susitvarkęs, iš viso pajėgesnis, tad ir administracija čia 
būsianti labiau racionalizuota ir tobulesnė, kitur pasireikšiąs apsileidi- 
mas; nebūsiąs visoje teritorijoje išlaikytas vienas lygus tempas, vienas 
lygus energijos pulsas. 

Daiktinė administracijos sistema reiškiasi tuo, kad kiekviena ad- 
ministracijos šaka suskirstoma pačiame valstybės centre ir iš ten eina 
skyrium į visas periferijas, nesusitikdama su kitomis arba bent nesusi- 
pindama su jomis jokiuose vietinio pobūdžio centruose ir centreliuose, 
pareinanti tiesiog nuo bendrojo valstybinio administracijos centro, kuris 
laiko ir derina jų visų tvarkymą. Aišku, kad provincinės sistemos atžvil- 
giu ši daiktinė sistema sudaro lyg priešingą ašigalį ir kad todėl tie sume- 
timai, kurie keliami provincinės sistemos naudai, smerkia daiktinę si- 
stemą ir atvirkščiai — visi provincinei sistemai daromi priekaištai čia at- 
krinta ir daiktinės sistemos neliečia, tad tatai ją kaip tik pateisina. 


17. Bendrosios administracijos organai ir tam tikri 
administracijos organai 


Administracijos organizacijoje galima skirti: a. bendrosios admi- 
nistracijos organai ir b. šiaip tam tikri administraciniai organai. Ir vieni, 
ir kiti turi tam tikros kompetencijos, tačiau bendrosios administracijos 
organų kompetencija yra bendroji administracinė kompetencija tam 
tikrose vietos ribose, į kurią principiškai įeina visa, išskyrus tai, kas ku- 
riam kitam tiksliosios kompetencijos organui pavesta ir tuo pačiu iš šios 

bendrosios kompetencijos išimta; šia prasme bendrosios kompetencijos 
organai yra ne kurios ypatingos, bet taip sakant — vyriausybinės galios 
atstovai (agentai, agentūros). Tuo tarpu šiaip tam tikri arba specifiniai 
administraciniai organai yra tiksliosios ar atributyvinės administraci- 
nės kompetencijos organai (iš viso dėl bendrosios ir atributyvinės 
kompetencijos klasifikacijos, kuri tenka turėti galvoje ir šioje administ- 
racijos organų klasifikacijoje — žiūrėk mano „Valstybės“ II tomo pa- 
baigos skyrelius). Tenka pridurti, kad ne tiktai iš viso administracijoje, 
bet ir kiekvienoje, ypač stambioje, administracijos šakoje (kaip kad at- 
skirų ministerijų ar jų departamentų šakose) galima skirti bendrosios 
šios administracijos šakos organai ir šiaip tam tikri (specifiniai) admi- 
nistraciniai (šios šakos ribose) organai. Tačiau ypatingai ši klasifikacija 
gali būti naudojama tiesioginei nesuskirstytai vyriausybinei administra- 
cijai atskirti nuo specifinės suskirstytų valdymo šakų administracijos. 


18. Veiklioji ir svarstomoji (arba tarybinė) administracija. 
Ypatingai valdymo reikalams (ar įstatymų leidimo reikalams) tarybos 


Čia galima dar paminėti tai, kad administracijoje skiriama: a. 
veiklioji ir b. svarstomoji administracija. T. vad. veikliąją administraciją 
sudaro tie organai (jie gali būti vienasmeniniai arba kolegialiniai), kurie 
savo veiklai panaudoja valdžios iįmperiumą, vadinasi — kurių aktai yra 
sankcionuojami imperiumu, yra taip sakant įsakytiniai. Svarstomosios 
administracijos organai principiškai yra kolegialiniai (tačiau gali būti ir 
vienasmeniniai, kaip, pav., įvairių įstaigų juriskonsultai); jie imperiumu 
nesinaudoja ir jų aktai nėra imperatyviškai vykdytini (nėra įsakytiniai). Į 
šią administracijos kategoriją įeina ypač įvairios įvairiems valdymo rei- 
kalams tarybos (gali būti ir įstatymų leidimo reikalams tarybos). Tai yra 
tam tikros specų kolegijos, kurios steigiamos tiek prie centro valdžios, 
prie vyriausybės bendroms valstybės valdymo problemoms svarstyti ir 
nuomonę veikliajai administracijai (vyriausybei) reikšti (šitokio pobū- 
džio yra, pav., Valstybės Taryba), tiek prie įvairių administracijos šakų, 
ypač tokių specifinių, kurios yra reikalingos tikslių technikinių arba ku- 
rių kitokių žinių (pav., Geležinkelių taryba, Sveikatos taryba, Energijos 
komitetas, įvairios ūkio tarybos ir kitos...). Šios valdymo (arba įstatymų 
leidimo) reikalams tarybos kartais gali turėti ir tam tikros iniciatyvos 
(arba iniciatyvos raginimo) funkcijos, tačiau neturi sprendžiamosios ga- 

lios ir jųjų reiškiamoji nuomonė formališkai nevaržo to veikliosios ad- 
ministracijos organo, prie kurio jos yra steigiamos. Svarbiausia šių tary- 
bų funkcija — tai tam tikrų valdymo klausimų ekspertyza; veikliosios 
administracijos organai būna reikalingi specų pagalbos, nes jųjų veikloje 
gali būti klausimų, kurių jie gali nenusimanyti arba neužtenkamai nusi- 
manyti; jie daro sprendimą, veikia, vykdo, tarybos gi, kurios susideda iš 
kvalifikuotų įvairių reikalų sričių žinovų, nušviečia jiems atitinkamus 
klausimus, išsvarsto juos, paruošia nuomonę, o nuomonėms taryboje su- 
siskirsčius — paruošia ne tiktai daugumos nuomonę, bet ir motyvuotas 
asmeniškas arba atskirų grupių arba mažumos nuomones, kartais supro- 
jektuoja ir sprendimą arba patiekia motyvus. 

Valdymo (taip pat įstatymų leidimo) reikalams tarybos gali būti 
arba bendros arba specifinės. Be abejo, bendroji bus tokia šios rūšies ta- 
ryba, kuri veikia kaip pagalbinis pačios vyriausybės organas, kaip antai 
Valstybės Taryba, skiriama įvairiems ir visokiems valdymo arba įstaty- 
mų projektavimo reikalams, ne specifikuojant pastarųjų. Tačiau ir prie 
kurios vienos specifinės įstaigos gali būti įkurta ir bendroji jos kompe- 
tencijos reikalams taryba ir, be to, dar specifinės tam tikrų siauresnių 
šios kompetencijos sričių ar šakelių tarybos; pav., prie Sveikatos depar- 
tamento ar Sveikatos ministerijos gali būti ir bendroji Sveikatos taryba ir 
dar specifinės kovos su tuberkuliozu ar kovos su venerinėmis ligomis ir 
panašiems svarbiems tikslesniems viešosios sveikatos reikalams tary- 
bos; taip pat, pav., Universiteto Senatas yra bendroji akademinio valdy- 
mo reikalams taryba, Universiteto gi Ūkio Taryba — specifinė akademi- 
nio valdymo, būtent ūkio valdymo reikalams taryba, kuri tačiau akade- 
minio ūkio valdymo srity pati bus bendroji, nes greta josios galėtų būti 
dar specifinės tam tikroms šio ūkio valdymo šakoms, pav., kuro arba pa- 
talpų remonto tarybos. 

Kartais ir tas pats organas (kolegija) gali būti ir veikliosios admi- 
nistracijos organu ir valdymo reikalams taryba; pav., tas pats Universite- 
to Senatas tam tikroje akademinių reikalų srity gali būti veiklus impera- 
tyviškai sprendžiąs organas, kurio nutarimai turi vykdomosios sankci- 
jos, kitu gi atžvilgiu, kur jisai imperatyviškai spręsti negali ir kur spren- 
dimas yra rezervuotas Rektoriui arba Švietimo Ministrui, jisai gali būti 
sunaudotas, kaip tam tikra akademinio valdymo reikalams taryba, kuri, 
būdama sudaryta iš akademinės vadovybės ir teisinių visų fakultetų 
(mokslo pajėgų) atstovų, turi kompetencijos svarstyti ir reikšti nuomo- 

nes arba tiktai ministro ar rektoriaus užklausta, arba net ir savo iniciaty- 
va. 

Būna, kad tokio maišyto (veiklaus ir drauge tarybinio) pobūdžio 
yra ir patys vyriausieji valdymo organai, sudarą vyriausybę. Tokį pa- 
vyzdį mes turėjome ir Lietuvoje einant 1922 m. konstitucija. Ministerių 
Kabinetas buvo kaip tik veiklusis, kad ir subordinuotas Seimui, vyriau- 
sybės darbo organas, kuris tuo pačiu valdymo srity turėjo sprendžiamo- 
sios galios ir naudojosi imperiumu; tačiau tuo pačiu laiku jisai buvo ir 
įstatymų leidimo reikalams taryba, ruošianti, svarstanti ir įstatymų leidė- 
jui (Seimui) pristatanti įstatymų sumanymus ne kaip savo valdomosios 
iniciatyvos vaisius ir savo solidariškai koleginės politinės programos 
elementus, bet kaip tik patariamosios „specų“ nuomonės darbus; tatai 
buvo matyti iš to, kad Kabinetas turėjo pristatyti Seimui visas Kabinete 
įstatymo sumanymą besvarstant pasireiškusias atskirų ministerių kolegi- 
jos narių nuomones, kad ir griežtai priešingas daugumos paruoštam, tad 
Kabineto siūlomam sumanymui. Tad čia, įstatymų sumanymų ruošimo 
ir jų Seimui pristatymo srity, Ministerių Kabinetas veikė ne kaip valdąs 
vieningas organas, savo įstatymų iniciatyva vykdąs savo tam tikrą poli- 
tinę programą, bet kaip Seimo pagalbinė įstatymų leidimo reikalams ta- 
ryba, ruošianti medžiagą ir teikianti nuomones įstatymų leidėjui. Dar 
ryškiau tasai tarybinis įstatymų leidimo reikalams pobūdis pasireiškia 
veikiančiame Šveicarijoje direktoriniame režime, kur valdančioji direk- 
torija (Šveicarijos federalinė Sąjungos Taryba) arba vyriausybė tikrai tė- 
ra tiktai pagalbinis parlamento tarybinis organas, kurio darbas turi kole- 
ginės ekspertyzos pobūdžio ir nėra nė sprendžiamasis iniciatyvos atžvil- 
giu, nė padengiąs atskirų kolegijos narių, kaip ekspertų, skirtingas nuo- 
mones. 

Jei kartais veikliosios galios organai paverčiami bent iš dalies 
svarstomaisiais tarybiniais kitų organų kompetencijos atžvilgiu, tai, ant- 
ra vertus, nereti yra atsitikimai, kad istorinės evoliucijos eigoje svarsto- 
mieji tarybiniai organai įgyja arba pasisavina savo nutarimams spren- 
džiamosios galios ir subordinuoja sau tuos veikliuosius organus, ku- 
riems jie iš karto buvo skiriami tarybinei funkcijai eiti. Pastarieji virsta 
jųjų nutarimų vykdytojais, jų imperatyviškai dominuojamais. Koleginiai 
kvalifikuotų specų organai iš viso nemėgsta, kad jų reiškiamoji nuomo- 
nė būtų ignoruojama ir kad jųjų darbas, pagrįstas jų narių kvalifikacijų 
bei žinių autoritetu, eitų taip sakant tuščiomis ir galėtų būti paneigtas to 
veiklaus organo, kuriam ši jų nuomonė yra teikiama ir kuris pats tų kva- 

lifikacijų bei žinių neturi, bet gali savo nuožiūra daryti išvadas ir veikti, 
pasiremdamas tarybos pareikštąja nuomone arba ją atmesdamas. Tad šie 
svarstomieji tarybiniai organai visuomet turi palinkimo ne tiktai laikyti 
savo nuomones bei nutarimus autoritetingais ir vykdytiniais ir slopinti 
atskirų savo narių ar savo mažumos skirtingas nuomones nelaikant pas- 
tarųjų lygiavertėmis ir konkurencinėmis oficialinei kolegijos (daugu- 
mos) nuomonei, bet ir pretenduoti kaip tik į tai, kad tos tarybos nuomo- 
nės bei nutarimai būtų formališkai privalomi ir kad tatai būtų tvirtai už- 
fiksuota kaip kategoringa norma. Ne visuomet tatai joms pavyksta, ta- 
čiau toks palinkimas sudaro bendrą taisyklę. Juo aukštesnės yra tokios 
tarybos narių kvalifikacijos, juo didesnis yra politinis ar socialinis svoris 
tų veiksnių, kurie taryboje dalyvauja, juo ryškesnis yra tarybos autorite- 
tas, juo labiau nusistojęs ir gerbiamas yra jos vaidmuo dėl kurių jos 
nuopelnų praeity, dėl tradicijos arba pasitikėjimo, kurį ji turi visuomenė- 
je arba tam tikruose politinės galios sluoksniuose, tuo šis tarybinio or- 
gano palinkimas yra griežtesnis ir taip sakant — agresyvinis. Atiinkamą 
veiklųjį organą, kuris naudojasi tarybos patarimais bei nuomonėmis, ta- 
ryba linksta paversti kad ir veikliuoju, tačiau ne sprendžiamuoju, bet 
vykdomuoju. 

Augant ir stiprėjant demokratiniam veiksniui ir iš viso kylant 
bendruomenės aktingumui (čia turiu galvoje tiek visuotinę teritorinę, 
vietos ar kurios srities bendruomenę, tiek tam tikrų socialinių klodų bei 
socialinių junginių bendruomenes), ypatingo autoriteto ir svorio įgyja tie 
svarstomieji tarybinio pobūdžio koleginiai organai, kurie (kurių perso- 
nalinis sąstatas) yra kylę iš tų bendruomenių; juo aktingesnė yra ben- 
druomenė ir juo gyvesnis ir labiau betarpiškas yra ryšis tarp šių tarybi- 
nių kolegijų ir jų socialinio bendruomeninio pamato, tuo šis autoritetas 
ir svoris yra ryškesnis. Ir tada tarybos agresingumas, josios palinkimas 
paversti savo patariamuosius nutarimus sprendžiamaisiais ir normatyvi- 
niais (įstatymų leidžiamaisiais), josios veržimasis į iįmperiumą — virsta 
ypatingai stiprus ir laimi. Buvę veiklūs valdą organai virsta vykdomai- 
siais, jie paverčiami tarybų agentūromis, jų tarnybiniais komisariatais. 
Šios evoliucijos procesai galima stebėti moderninių parlamentų kūrimo- 
si ir evoliucionavimo istorijoje. Sprendžiamosiomis kolegijomis taip pat 
virsta įvairių savivaldybių tarybos, kurių svarstomasis pobūdis nebėra 
tiktai tarybinis patariamasis; šie organai pasisavina iš karto kritiką, kont- 
rolę, reglamentinę galią, o toliau tiesia ranką į visišką imperiumą. 

Dar žymiau tatai reiškiasi ten ir tada, kur ir kada pati bendruome- 
nės masė, iš kurios yra kilusi svarstomoji taryba, tampa tiek aktinga ir 
judri, kad pati iš jos kilusi tarybinė kolegija nebepajėgia jos pavaduoti ir 
iš jos teisinės reprezentantės pati virsta jos agentūra, veikiančia impera- 
tyviniu mandatu ir nebedominuojančia savo rinkikų masės, ne slopinan- 
čia jos savo aukštu didingu reprezentaciniu mandatu, sutraukiančiu visą 
bendruomenės autoritetą į išrinktųjų kolegiją, bet atvirkščiai — tiktai 
transliuojančia kategoringą bendruomenės masės balsą, registruojančia 
pačios bendruomenės kolektyvo „bendrąją valią“. 

Už tai ten, kur įsigali asmens diktatūra ar „vadizmas“, kaip ypač 
fašistiniame arba sovietiniame „totalizme“, kuriame cezario-papizmo 
pavyzdžiu visas autoritetas ir neklystąs tobulumas susikoncentruoja ir 
net dogmatizuojasi vado asmeny, ten tos jau anksčiau virtusios impera- 
tyviniais įstatymų leidėjais ar valdymo reikalų sprendėjais tarybos, kaip 
parlamentai ir kitos panašios iš bendruomenės gelmių kilusios kolegijos, 
vėl regresuoja į grynai svarstomųjų organų būklę, o net ir šioje būklėje 
kartais netenka bet kurios iniciatyvos ir virsta dekoracijomis arba galin- 
go vado ne tiek patarėjais, kiek pritarėjais. 


19. Profesinio atstovavimo tarybos viešojo ūkio valdymo srity 


Ypatingą, mūsų laikais žymiai plintančią, valdymo (iš dalies taip 
pat įstatymų leidimo) reikalams tarybų konstrukcinę rūšį sudaro profesi- 
nio atstovavimo tarybos ūkio srity (ūkio rūmai arba ūkio tarybos). Šios 
rūšies institucijos iš viso nėra naujos. Jos buvo žinomos ir praktikuoja- 
mos ir XIX amžiuje, kaip viešojo ūkio arba atskirų ūkio sričių (preky- 
bos, pramonės, žemės ūkio...) valdymo reikalams ekspertyzos tarybos, 
sudarytos tų sričių tam tikro mandatinio arba reprezentacinio atstovavi- 
mo pagrindais. Kai kur šios tarybos būdavo iš dalies sunaudojamos ir 
tam tikrajai profesinių ūkiškų veiksnių reprezentacijai sudaryti parla- 
mento rūmuose, pavedant šioms taryboms rinkti aprėžtą tų rūmų narių 
skaičių, įterptą į kitokiais pamatais sudaromą rūmų sąstatą. Pastaruoju 
atžvilgiu ten, kur tatai buvo praktikuojama (pav., Austrijoje, Rumunijo- 
je), šių tarybų veikla ir pobūdis jau kiek išeidavo iš svarstomojo ūkiškos 
ekspertyzos tarybinio pobūdžio organo ribų ir bent iš dalies pasiekdavo 
politinio imperiumo. 


—49— 


Profesiniam sąjūdžiui besiplečiant, profesijoms besiorganizuojant 
jų avangardiniais sindikatais („profsąjungomis“) ir šiam socialiniam 
veiksniui įsigalint moderninėje visuomenėje, politiniame judėjime ir net 
moksle ėmė kilti sumanymai ir valstybės santvarkos doktrinos, skirian- 
čios profesiniam organizuotam veiksniui svarbų vaidmenį valdžios si- 
stemoje. Milžiniškai augąs valstybės intervencionizmas viešojo ūkio sri- 
ty, iš viso ūkio visuomeninimo procesas, socialinio solidarumo koncep- 
cija, pakeičianti laisvosios konkurencijos ir anarchinio egoistinės nuosa- 
vybinės ideologijos principo viešpatavimą klasikinėje kapitalistinėje 
santvarkoje, daugelį valstybinės konstrukcijos kritikų ir reformatorių 
neigiamai nuteikia esamų parlamentų, kaip amorfinės grynai bendruo- 
meninės individų masės, jųjų skaičiaus, atstovavimo, atžvilgiu. Kyla 
balsai esą demokratinis amorfinio anoniminio individų skaičiaus atsto- 
vavimo parlamentas neturįs reikiamų kvalifikacijų ir kompetencijų va- 
dovauti normatyvinei valstybės veiklai sudėtingoje ir jautrioje viešojo 
ūkio srity, į kurią valstybė įsiveržia ir ją mėgina suvaldyti. Nurodoma, 
kad ypač sociališkai ūkiškoje srity ši amorfinė individų masės bendruo- 
menė esanti suskirstyta profesijomis. 

Tad štai daugelis naujų ideologų ir politinės doktrinos mokslinin- 
kų kelia mintį arba tiesiog pakeisti demokratinį tautos (amorfinės indi- 
vidų bendruomenės) atstovavimo parlamentą arba bent jį papildyti taip 
sakant sociokratiniu korporaciniu profesiniais elementais suskirstytos 
visuomenės atstovavimu. Radikalesnės šiuo atžvilgiu srovės siūlo vie- 
ningą profesiškai korporacinį parlamentą visam normatyviniam valsty- 
bės darbui, visiškai atmetus demokratinę „tautos atstovavimo“ konst- 
rukciją; kitos vienaip ar kitaip sukombinuoja demokratinį ir sociokratiš- 
kai korporacinį (profesinį) konstrukcijos veiksnį; pavyzdžiui: a. du para- 
leliniai parlamentai, demokratinis (tautos) ir sociokratinis (korporacinės 
profesinės visuomenės), tarp kurių būtų suskirstytos įstatymo leidimo 
sritys, arba b. vieningas dviejų rūmų parlamentas, kurio vieneri rūmai 
būtų demokratiniai, kiti — sociokratiniai, arba c. vieningas parlamentas 
(rūmai), kurio išrinkime pasireikštų drauge ir profesiškai sociokratinis ir 
demokratinis veiksnys, pav., kandidatų siūlymas (tad rinkimų iniciaty- 
va) grynai sociokratinis (kandidatus arba jų sąrašus ar vieningą jų sąrašą 
siūlo profesinės korporacijos), šių gi kandidatų išrinkimas arba plebisci- 
tinis pasiūlytam kandidatų sąrašui pritarimas, jojo sankcionavimas, — 
demokratinis, atliekamas visuotiniu, lygiu, tiesioginiu, ir slaptu balsa- 
vimu. Sumanomos ir kitokios kombinacijos. 

Šitokios ir panašios demokratinės įstatymams leisti tautos atsto- 
vybės (parlamento) pakeitimo ar papildymo ar sukombinavimo su pro- 
fesine korporacine atstovybe idėjos bei sumanymai buvo keliamos jau 
nuo XX amžiaus pradžios, iš dalies net XIX amžiaus pabaigoje. Šių 
minčių pėdsakai galima susekti net XVIII amžiuje Didžiosios Prancūzų 
Revoliucijos metu būtent Siėyės'o kalbose. 

Pirmajam Didžiajam XX amžiaus Karui pasibaigus kai kur, ypač 
italuose, kur profesinio sindikalizmo sąjūdis iš viso buvo ryškus ir turėjo 
gilių tradicijų, buvo pamėginta šie sumanymai praktiškai panaudoti pa- 
rlamento reformai (Gabrielio d“Annunzio paskelbtoje laisvo Fiume 
miesto 1920 m. konstitucijoje, vėliau kitokioje konstrukcijoje fašistinėje 
Italų parlamento 1928 m. reformoje; tačiau fašistinė parlamento reforma 
Italijoje, kaip ir visa fašistinės profesiškai korporacinės visuomenės 
konstrukcija, kad ir pasiskolino tam tikrus savo elementus iš revoliuci- 
nio sindikalizmo sąjūdžio, iš esmės yra svetima šio sindikalizmo socia- 
liniam idealui; jos esmė yra nacionališkai valstybinė, kai tuo tarpu revo- 
liucinis sindikalizmas buvo iš esmės anarchinis). 

Tačiau jeigu sumanymai sunaudoti profesiškai korporacinį atsto- 
vavimą parlamento reformai liko iki šiol neįgyvendinti (išskyrus fašisti- 
nę reformą, iškreipusią šį atstovavimą tiek šio atstovavimo konstrukcijo- 
je, tiek paties reformuoto parlamento funkcijoje, nes fašistiniame režime 
tikras įstatymų leidėjas yra ne parlamentas, bet pats vadas, parlamentas 
gi virsta tam tikra iškilmių dekoracija ir rezonanso įrengimu vado žygių 
garsams padidinti), tai vis dėlto daugely valstybių profesiškai korpora- 
cinio atstovavimo institucijos, kurios seniau buvo sunaudojamos tiktai 
paprastoms valdymo reikalams taryboms sudaryti valstybės kontroliuo- 
jamojo viešojo ūkio srity, dabar, ypač pirmajam Didžiajam XX amžiaus 
Karui pasibaigus, buvo funkcionališkai žymiai praplėstos. Keliose vals- 
tybėse (Vokiečių Veimaro konstitucijos Reiche, Lenkijoje, Lietuvoje, 
SHS Karalystėje, vėliau pavadintoje Jugoslavija, iš dalies Airijoje) jos 
buvo konstitucionalizuotos, kaip tam tikri sui generis organai, pavadinti 
ūkio Tarybomis arba ūkio Rūmais, o jųjų kompetencija iš paprastos fa- 
kultatyvinės tarybinės buvo kiek pastumta į politinę sritį. Šioje naujoje 
jų kompetencijoje, kuri ne visose aukščiau nurodytose valstybėse buvo 
vienodai visais jos elementais sukonstruota (toliausiai čia buvo nuėjusi 
Vokiečių Veimaro konstitucija), ryškūs yra ypač šie nauji elementai, ku- 
rių eilinėje valdymo reikalams tarybos konstrukcijoje mes nerandame: 
a. privalomas Ūkio Tarybos atsiklausimas (privalomoji jos ekspertyza) 

visais normatyviniais (tad ypač įstatymų leidžiamaisiais) ekonominėje 
srity sumanymais, b. ekonominių įstatymų iniciatyva ir c. bendradarbia- 
vimas su Vyriausybe viešojo ūkio tvarkyme (tiek, kiek šiame tvarkyme 
veikli yra vyriausybė). 

Vienur (pav., Lietuvoje) šios Ūkio Tarybos (Ūkio Rūmai) sudarė 
kelias atskiras tam tikrų stambių profesinių kategoriją (žemės ūkio, 
pramonės ir prekyboms bei amatų, dar skyrium darbo arba samdomojo 
darbo) atstovavimo kolegijas, kurios veikia kiekviena skyrium savo pro- 
fesiškai ūkiškos kategorijos reikalų srity, kitur (pav., Lenkijoje) šios at- 
skiros kolegijos buvo aukščiausiame laipsny jungiamos į vieną centrinę, 
sui generis federalinę Ūkio Tarybą („Naczelna Izba Gospodarcza Rze- 
czypospolitej“), kurioje yra atstovaujamos visos profesiškai kategorinės 
žemesniojo laipsnio kolegijos, dar kitur, kaip Veimaro konstitucijos Vo- 
kietijoje, buvo sudaromas ištisas sudėtinis šių tarybų tinklas visoje vals- 
tybės teritorijoje, kuris turėjo prasidėti įmonių darbininkų tarybomis at- 
skirose įmonėse ir per visą eilę tarpinių profesinio darbininkų ir darbda- 
vių atstovavimo organų pasiekti vieną centrinę viso tinklo viršūnę 
(„„Rechtswirtschaftsratf“). Tiesa — žymioje daly ši konstrukcija, sumanyta 
pokarinių konstitucijų leidimo laikotarpy, kada dar gyvas buvo revoliu- 
cinis bruzdėjimas ir kada mišrios ir tarpinės polinės partijos steigiamuo- 
se seimuose (kaip socialdemokratai, krikščionys-demokratai, arba kaip 
katalikiškas „Centras“ Vokietijoje) buvo susirūpinusios surasti naujas 
formas ir institucijas, į kurias būtų galima kanalizuoti revoliucinio 
bruzdėjimo apimtų liaudies masių, viltys, — pasiliko tiktai konstitucijų 
tekstuose ir visoje konstitucionalizuotoje savo konstrukcijoje nebuvo 
įgyvendintos; tai, kas buvo įgyvendinta, tai buvo tiktai jos trupiniai ir 
„Ersatz'ai“, pirminis gi platus sumanymas liko pamirštas. 

Profesinio atstovavimo problemą aš čia tiktai trumpai paliečiu. 
Plačiau ir tiksliau ją išžiūrėti aš manau kitame mano rašinių. 

20. Dvi decentralizacijos formos unitarizme: 
savivaldybė ir autonomija 


Grįždami į decentralizaciją mes, kaip jau buvome sakę, konsta- 
tuojame dvi svarbiausias pamatines decentralizacijos formas: a. savi- 
valdybė ir b. autonomija. Šioje klasifikacijoje mes operuojame tiksliais 
technikiniais terminais, kurie šiaip žmonių kalboje dažnai nėra tiksliai 
skiriami (dažnai kalbama, pav., apie tautinių mažumų „autonomiją“ arba 
apie universiteto „autonomiją“, kai iš tikrųjų einant mokslo klasifikaci- 
jos terminologija ši neva „autonomija“ pasirodo esanti tiktai savivaldy- 
bė; tatai, žinoma, nereiškia, kad tautinių mažumų arba universitetų auto- 
nomija būtų iš viso neįmanoma, tačiau, antra vertus, vis dėlto ne kiek- 
viena decentralizacijos konstrukcija, pritaikinta tautinėms mažumoms 
arba universitetams, savaime jau yra autonomija; dažniausia tai yra kaip 
tik savivaldybė). 

Savivaldybė ir autonomija, kaip dvi kategoringos decentralizaci- 
jos formos, ypatingai skiriasi tuo, kad autonominiam vienetui pavedama 
tam tikrose ribose įstatymams leisti galia, kai tuo tarpu savivaldybiniam 
vienetui pavedama tiktai tam tikra valdomosios funkcijos galia be galios 
leisti įstatymus, 

Tačiau tatai yra reikalinga tam tikro paaiškinimo. Jei mes čia turė- 
tume galvoje įstatymų leidžiamąją ir valdomąją funkciją materialinės šių 
dviejų funkcijų klasifikacijos prasme (klasifikacijos iš esmės), tai tatai, 
ką mes čia esame pasakę, reikštų, kad savivaldybiniam vienetui perlei- 
džiama tiktai tam tikra administracinė galia, autonominiam gi — ir nor- 
matyvinė. Ne visai taip. Čia tenka turėti galvoje ne materialinė, bet for- 
malinė įstatymų leidžiamosios ir valdomosios funkcijų klasifikacija, šio- 
je gi klasifikacijoje (su tam tikrais rezervais dėl anglosaksų teisinio re- 
žimo) į valdomąją funkciją įjungiama ir t. vad. reglamentinė galia (ad- 
ministraciniai reglamentai, taisyklės, nuostatai, vyriausybės ir administ- 
racijos organų leidžiami įstatymų ribose ir negalį įstatymų keisti, tačiau 
įstatymų ribose nustatą tam tikras bendrojo pobūdžio normas). Regla- 
mentinės galios aktai, nustatą bendrojo pobūdžio taisykles, iš esmės yra 
normatyviniai, o ne administraciniai; administraciniai jie yra tiktai for- 
maline prasme, būtent tiktai todėl, kad jie yra administracijos organų, o 
ne įstatymų leidėjo leidžiami ir kad šiomis taisyklėmis, kurios dėsto ir 
precizuoja įstatymų nuostatus, administracijos organai organizuoja ir 
ruošia įstatymų vykdymą. Tad iš esmės normatyviniai administraciniai 

reglamentiniai aktai nustato teisės normas; tarp jų ir formalinių įstatymų 
esminio skirtumo nėra, o tėra tiktai hierarchinė pirmųjų subordinacija 
antriesiems. Nuo formalaus įstatymo reglamentiniai administraciniai ak- 
tai (arba nuo įstatyminių teises normų reglamentinės teisės normos) ski- 
riasi tiktai joms paskirta normų hierarchijoje vieta: įstatymas yra aukš- 
tesnės hierarchinės kategorijos norma, reglamentas — žemesnės subordi- 
nuotos kategorijos norma. Tatai reiškia, kad reglamentinė norma negali 
prieštarauti ir keisti įstatyminės normos, nuo kurios ji pareina ir kurios 
ribose ji veikti gali. Tarp reglamentinės ir įstatyminės normos santykis 
yra toks, kaip tarp paprastos įstatyminės ir konstitucinės (nelanksčios 
konstitucijos režime). Kaip paprastasis įstatymas yra aprėžtas konstituci- 
jos, taip reglamentinis aktas yra aprėžtas įstatymo. 

Valstybėse, kurios tvarkosi teisės nelygybės arba teisės normų 
hierarchizavimo režimu (nelanksti rašytoji konstitucija, paprastasis šiaip 
įstatymas, administracinis reglamentinis aktas), įstatymų leidimas priim- 
ta rezervuoti tam tikram įstatymams leisti organui, įstatymų leidėjui, kai 
tuo tarpu reglamentinių aktų leidimas būna pavedamas administracijos 
organams. Šiose valstybėse savivaldybiniams vienetams gali būti pave- 
dama ir normatyvinė galia, tačiau tiktai administracinių reglamentų ri- 
bose. Kitaip sakant — ši normatyvinė galia nepaliečia formalinių įstaty- 
mų, sudarančių šiame režime visą pamatinį racionalizuotos rašytosios 
teisės pastatą, nes normatyvinė administracinių reglamentų funkcija tik- 
tai išplečia ir dėsto tai, kas jau įstatyminėje teisėje yra užfiksuota arba 
bent potenciališkai joje glūdi; reglamentinis normavimas vyksta ne greta 
įstatyminio, kaip jam paralelus ir paritetinis, galįs būti jo atžvilgiu kon- 
kurencinis, kaip kad atskiri įstatymai kits kito atžvilgiu, bet vyksta įsta- 
tyminių normų rėmuose, kaip įstatyminio normavimo tąsa, jojo išvada ir 
padarinys, negalįs savo titulo sugriauti ir nukonkuruoti. 

Tokiu būdu tol, kol decentralizacija, kad ir įžengusi į normatyvi- 
nės (teisės) funkcijos sritį, neišeina iš administracinių reglamentų srite- 
lės ir nėra palietusi formalinių įstatymų leidimo, kategoringai rezervuoto 
valstybės valdžios centrui, tol ši decentralizacija klasifikuojama, kaip 
savivaldybė. O kai decentralizacija apima tam tikrą įstatymų leidimo sri- 
ti, valstybės centro valdžios perleistą decentralizuojam vienetui, tai tatai 
jau bus ne savivaldybė, bet autonomija. Ir toje srity, kurioje įstatymų 
leidimas tapo decentralizuotas, autonominio vieneto normatyvinė galia 
nėra subordinuota centro leidžiamiems šios srities įstatymams, kurie jos 
nevaržo ir jos įstatymams teisinio titulo nesudaro. Centro įstatymai, kiek 

jie palyti tai, kas tapo autonomizuota, autonomizuotoje srity patys yra 
bejėgiai ir jokios normatyvinės galios neturi. 

Todėl, pav., toks nuostatas, kuris buvo įrašytas į Lietuvos 1938 m. 
konstituciją ir skelbė, jog „autonominių kraštų seimeliai negali leisti 
įstatymų... kurie butų priešingi jos (Lietuvos) įstatymams (šios konsti- 
tucijos 6 $-fo 2 abzacas), gali būti laikomas klasikiniu teisinės nesąmo- 
nės pavyzdžiu. Jeigu autonominiam kraštui suteikiama galia tam tikroje 
srity leisti įstatymus, kaip tatai ir buvo autonominiame Klaipėdos krašte 
Lietuvoje, tai aišku, kad tie autonominiai įstatymai galės kaip tik prieš- 
tarauti tiems valstybės centro leidžiamiesiems, kurie tvarko tą pačią sritį 
ir autonominiame krašte neveikia. Galima kalbėti apie tai, kad autono- 
miniai įstatymai negali būti priešingi autonomijos statutui, valstybės 
konstitucijai (kiek konstitucijos nuostatai nėra autonominio krašto at- 
žvilgiu autonomijos statuto pakeisti), taip pat tiems valstybės įstaty- 
mams, kurie normuoja centrui rezervuotus reikalus, tačiau negalima 
jiems drausti prieštarauti bet kuriam valstybės įstatymui tiktai todėl, kad 
jis yra valstybės centro valdžios išleistas. Jei būtų buvę kitaip, tai auto- 
nominis vienetas (autonominio krašto seimelis) jokios įstatymų leidžia- 
mosios galios ir neturėtų, arba jojo „įstatymams leisti galia“ reikštųsi 
tiktai kartojimu arba aiškinimu to, kas jau yra valstybės centro valdžios 
įstatyme pasakyta, o tatai jau nebūtų įstatymų leidimas, bet daugiausia 
įstatymui subordinuota reglamentinė galia. 

Jeigu tokiu būdu galia leisti įstatymus, išskiriančius atitinkamoje 
srity valstybės centro valdžios leidžiamųjų įstatymų veikimą, sudaro tą 
ryškiausią autonomijos požymį, kuris ją skiria nuo antros, žemesnės, de- 
centralizacijos formos, nuo savivaldybės, kurioje šios galios nėra, tai už 
tai daiktinės kompetencijos ribos nesudaro jokio kriterijaus šioms dviem 
decentralizacijos formoms skirti. Vadinasi — savivaldybinio vieneto 
daiktinė kompetencija gali apimti platesnę decentralizuojamų reikalų 
sritį negu kad analoginė sritis, pavesta kuriam autonominiam vienetui. 
Tokiu būdu autonomijos ir savivaldybės klasifikacijai svarbus yra ne 
skirtingas decentralizuotos daiktinės kompetencijos, bet skirtingas 
decentralizuotos galios (kaip priemonės kompetencijai vykdyti) kiekis, 
būtent mažesnė (savivaldybėje) ar didesnė (autonomijoje) imperiumo 
(viešosios galios) energija, kuri suteikiama decentralizuotom vienetui: 
čia (savivaldybėje) administracinė (imant ir reglamentinę) galia, čia 
(autonomijoje) įstatymų leidžiamoji galia. 

Šis yra svarbiausias ir esminis dviejų stambių decentralizacijos 
klasifikacijos formų požymis. Kiti, kurie dažnai skiria savivaldybę nuo 
autonomijos, iš tikrųjų nėra esminiai. Šitaip, pavyzdžiui, dažniausia au- 
tonomija suteikiama individuališkai tam tikrų statutu, suteikiamų tam 
tikram autonomizuojam vienetui, pav., — autonominei provincijai, auto- 
nominiam kraštui, jam vienam; o jeigu vienoje valstybėje būtų keli au- 
tonominiai vienetai, tai kiekvienas būtų gavęs atskirą savo autonomijos 
statutą. Tuo tarpu savivaldybiniai vienetai priimta steigti ne kiekvienam 
vienetui ad hoc individuališkai, bet štandartiniu savivaldybės arba ku- 
rios jos socialinės rūšies įstatymu, pav., štandartinis vietos savivaldybės 
įstatymas, kuriuo nustatoma visų šios rūšies vietos vienetų, vietos ben- 
druomenių (komunalinių vienetų), miestą, valsčių, apskričių ir pan., sa- 
vivaldybė, arba štandartinis universiteto statutas, kuriuo nustatoma visų 
valstybinių universitetų ar aukštųjų akademinių mokyklą savivaldybė, 
arba, pav., štandartinis tautinių mažumų ar kitokių socialinių junginių 
bei viešosios teisės korporacijų savivaldybės (kartais vadinamos „auto- 
nomija“) įstatymas („statutas“). Tačiau, nors tatai kaip tik šitaip dažnai 
priimta tvarkyti, tai nėra būtina ir tikro klasifikacinio požymio tatai ne- 
sudaro. Ir kelių autonominių kraštų vienoje valstybėje autonomija būtų 
galėjusi būti nustatyta vienu bendru autonomijos statutu. Antra vertus, ir 
universitetų arba tautinių mažumų savivaldybė galėtų būti nustatyta ne 
štandartiniu įstatymu, bet atskirais individuališkais įstatymais (statutais) 
atskiriems tam tikriems universitetams arba atskiroms tautinėms mažu- 
moms. 

Jei savivaldybei (ypatingai gi vietos savivaldybei) tvarkyti pa- 
prastai skiriamas štandartinis įstatymas, o autonomijai — individualinis 
statutas, tai tatai daroma tik todėl, kad savivaldybiniu principu dažniau- 
siai yra decentralizuojama ne kuri viena ypatinga, bet visa tam tikra rei- 
kalų arba funkcionalinių vienetų sritis valstybėje, pav., visos komunali- 
nės bendruomenės valstybinėje teritorijoje, arba visi kurie administraci- 
niai padaliniai (apskritys, valsčiai, departamentai), arba visi universite- 
tai, visos tam tikro kriterijaus tautinės mažumos ir t. t. Todėl jiems suda- 
romas valdybinės decentralizacijos šablonas, kuriam ir tinka štandartinis 
įstatymas. Ypatingai tatai ryšku vietos savivaldybės atžvilgiu: visi šios 
savivaldybės vienetai principiškai traktuojami lygiai; savivaldybės tūris 
būna skirtingas įvairioms šių vienetų kategorijoms, pav., kitoks apskri- 
tims, kitoks valsčiams, kitoks stambiems arba smulkiems miestams, ta- 
čiau nėra individualizuojamas atskiriems miestams arba atskiroms ap- 

skritims. Ne praktikuojame to, kad, pav., Rokiškio apskričiai arba Obe- 
lių valsčiui butų suteikta skirtinga savivaldybė, negu kad Biržų apskri- 
čiai arba Jūžintų valsčiui. 

Tuo tarpu kiek tai liečia tokią kvalifikuotą decentralizacijos lytį, 
kaip kad autonomija, kuri tam tikram teritoriniam vienetui (provincijai, 
kraštui) arba korporacijai suteikia įstatymų leidžiamosios galios, išski- 
riančios šį vienetą, bent tam tikroje socialinių reikalų srity, iš bendrų 
valstybės centro įstatymų veikimo, tai ši decentralizacija priimta trak- 
tuoti kaip sui generis privilegija, kuri suteikiama ne visiems valstybinės 
teritorijos kraštams, tiktai tam tikram arba tam tikriems, kuriems tatai 
suteikiama dėl ypatingų šį kraštą liečiančių sumetimų, ir todėl tatai indi- 
vidualizuojama, tad štandartinio šablono nenustatoma. 

Tačiau, kaip esame sakę, galėtų būti ir kitaip. Šitaip, pav., Sovie- 
tinių Socialistinių Respublikų Sąjungoje „autonominės respublikos“, ku- 
rios yra atskirose sąjunginėse respublikose, iš viso jokio statuto iš vals- 
tybės centro (nė iš federalinio centro, nė iš centro tų valstybių- 
respublikų, federacijos narių, kuriose šie autonominiai vienetai yra 
įsteigti) — nė štandartinio nė individualinio statuto — negauna. Čia auto- 
nominė šių vienetų konstrukcija yra visiškai kitokia. Tačiau tenka turėti 
galvoje, kad Sovietų Sąjunga iš viso turi struktūrą sui generis, kurioje 
decentralizuoto unitarizmo, federacijos ir konfederacijos elementai yra 
ypatingu būdu sukombinuoti. Tad akademinė grynų konstrukcijos tipų 
klasifikacija čia negali būti jokiai šios struktūros kategorijai be rezervų 
pritaikinta. Kurio vieneto pavadinimas „autonominė respublika“ arba 
„autonominė sritis“ savaime neužtikrina, kad tasai vienetas yra atitin- 
kamas mokslinės klasifikacijos reiškinys ir kad jame mes rasime kaip tik 
autonominį unitarizmo decentralizacijos pavyzdį. 

Ir tenka turėti galvoje, kad iš viso akademinė klasifikacija ir šios 
klasifikacijos terminologija neturi būtinai sutapti ir dažnai nesutampa su 
įvairių pozityvinės konstitucinės teisės konstrukcijų klasifikacijomis ir 
su įvairių konstitucijų naudojamais terminais. Mokslinė klasifikacija nu- 
stato įvairius racionalizuotus konstrukcijos tipus bei formas, ji operuoja 
schematiškomis kategorijomis; tuo tarpu pozityvinė teisė kuria gyvus 
vienetus, praktikos reikalams irracionališkai kombinuoja įvairių konst- 
rukcijų elementus. Tačiau iš to, kad tarp pozityvinių ir akademinių 
konstrukcijų dažniai nėra visiško sutapimo, netenka daryti priekaišto 
mokslinei klasifikacijai, kad ji esanti netiksli, arba manyti, kad akade- 
minė klasifikacija esanti iš viso bergždžia ir nereikalinga ir kad esą ją 

būtų reikėję pakeisti kazuistiniu įvairių valstybių pozityvinėje teisėje 
randamų konstrukcijų aprašymu. Mokslinė įvairių unitarizmo decentra- 
lizacijos bei valstybinių junginių formų klasifikacija turi savuosius tiks- 
lus ir negali būti pakeista kazuistiniu pozityvinės teisės kombinuotų 
konstrukcijų aprašymu, lygiai taip pat, kaip kad gotiškos, romaniškos, 
baroko architektūros formos arba stilių klasifikacija negali būti pakeista 
į kazuistiniu konkrečių architektūros pastatų aprašymu tuo sumetimu, 
kad esą daugelis šių pastatų nesutampa su grynomis, taip sakant akade- 
minėmis arba stilingomis architektūros formomis, bet sudaro įvairių šių 
formų elementų sukombinavimą, kartais labai įdomų ir labai menišką. 
Unitarinės valstybės decentralizacija nėra tolygi kelių valstybinių viene- 
tų junginiui arba tokiai sudėtingai konstrukcijai, kurioje į vieną valstybę 
ar į kelių valstybių federaciją arba konfederaciją yra įterptos įvairios ru- 
dimentinės valstybėlės („guasi-valstybės arba „štatsfragmentai“). Moks- 
las turi skirti šių įvairių konstrukcijų formas ir turi joms rezervuoti tam 
tikrus konvencionalinius akademinius terminus. Kitoks šių terminų var- 
tojimas įvairių šalių pozityvinėje teisėje negriauna reikalo skirti unita- 
rizmo decentralizaciją ir jos įvairias formas nuo valstybių junginių. 
Griždami į akademinę unitarizmo decentralizacijos problemą mes 
dar pastebėsime, kad toji charakteringa aplinkybė, jog autonominėje de- 
centralizacijos formoje mes užtinkame tam tikrąjį valstybinės centro 
valdžios organą, per kurį nustatomas ryšis tarp centro ir autonominės 
valdžios, kurio paprastai savivaldybinėje decentralizacijos formoje nėra, 
— taip pat nesudaro kriterijaus autonomijai skirti nuo savivaldybės. Tiesa 
— autonominėje konstrukcijoje mes paprastai tokį ryšio organą randame; 
jis būna įvairių pavadinimų: vietininkas, gubernatorius, generalinis gu- 
bernatorius... Pavadinimas, žinoma, nesvarbu. Tai yra aukštas centro 
valdžios valdininkas, autonomijos statuto numatytas ir centro skiriamas 
autonominio vieneto veiklai prižiūrėti ir tarpininkauti tarp šio vieneto ir 
centro. Ir beveik visuomet tasai tarpininkavimo ir priežiūros organas 
tam tikromis savo funkcijomis įterpiamas į autonominę vyriausybę, ku- 
rioje tokiu būdu kiek pasireiškia ir centro dalyvavimas; pavyzdžiui, kaip 
kad buvo Klaipėdoje — Gubernatorius skiria Direktorijos pirmininką (au- 
tonominės valdžios viršūnės organą), gubernatorius (su Direktorijos 
pirmininko kontrasignacija) paleidžia autonominį seimelį ir pan.; šiais 
aktais tasai ryšio organas, tad per jį valstybės centras ne tiktai kontro- 
liuoja autonominio mechanizmo veikimą ir ne tiktai tarpininkauja tarp 
šio mechanizmo ir valstybės valdžios, bet ir kišasi į šį mechanizmą, 

virsta tam tikru jo elementu, be kurio tasai mechanizmas negalėtų teisiš- 
kai veikti ir sustotų, nes jisai (tasai organas) tam tikromis aplinkybėmis 
ji pasuka, jį užveda. 

Tačiau nors šis reiškinys yra paprastai užtinkamas, vis dėlto jis 
nėra kategoriškai esminis ir būtinas; jisai galėtų ir nebūti, kaip lygiai jis 
neskiria iš esmės autonomijos nuo savivaldybės, nes ir savivaldybinės 
decentralizacijos konstrukcijoje jisai galėtų būti pritaikintas ir kartais 
būna čia pastebimas, kai tam tikram valstybinės administracijos valdi- 
ninkui (apskrities viršininkui ar kuriam kitam valdininkui, pav., skiria- 
mam universiteto rektoriui akademinėje savivaldybėje) pavedama ši ry- 
šio ir priežiūros funkcija savivaldybės atžvilgiu, įterpiant šį organą ir tą 
patį savivaldybės mechanizmą. 

Šitaip, pav., Prancūzijos vietos savivaldybės bendruomenių merai 
(prancūzų „maire“ atitinka mūsų burmistrą ir viršaitį) ilgą laiką buvo 
centro valdžios skiriami. Tiesa — tai buvo tuo laiku, kada demokratija 
Prancūzijoje arba dar nebuvo galutiniai įsigalėjusi arba buvo cezaristinių 
tendencijų iškreipiama. Tačiau ir demokratijos klestėjimo metu Prancū- 
zų Trečiojoje Respublikoje iki paskutinių laikų, kai Prancūzų komunali- 
nėje savivaldybėje merai visur buvo renkami, Respublikos sostinėje, Pa- 
ryžiuje, renkamojo mero savivaldybės priešaky nebuvo. Jo vietoje buvo 
du centro valdžios skiriamieji prefektai — Senos prefektas ir policijos 
prefektas; tiesa, buvo atskirų Paryžiaus kvartalų („arrondissements“) 
merai, tačiau ir jie buvo skiriami. 

Prof. H. Berthėlemy, kalbėdamas apie tai pabrėžia, jog esą įstei- 
gimas Paryžiuje, greta viešosios valstybės valdžios, galingos savivaldy- 
binės vietos valdžios sudarytų politinį pavojų. Šį pavojų, dėl kurio Pary- 
žius nėra gavęs savo renkamojo mero, kurį turi visos kitos Prancūzijos 
bendruomenės, Berthėlemy šitaip motyvuoja: 

„Patyrimas įrodė, jog Paryžiaus bendruomenė stovėjo visų revo- 
liucijų priešaky, kartais jas betarpiškai vykdydama, o jau bent visuomet 
jomis pasinaudodama tam, kad pasistengtų primesti tautai tokias prakti- 
kas ir idėjas, kurias žymi Prancūzų dauguma atmeta. Filosofai yra rašę 
apie minių psichologiją. Minios galvoja ir jaučia ne taip, kaip individai. 
Minios būna žiaurios, nors jos susideda iš švelnaus būdo žmonių. Sa- 
koma, kad tai esąs padarinys suerzinimo, paveikto susibūrimo žmonių, 
veikiamų vieno jausmo. Ir štai Paryžius veikia ir galvoja, kaip minia. 
Duoti šiai miniai vadovus, pripažinti, šiems vadovams teises, suteikti 
jiems galią, kurią jie galėtų pastatyti prieš centro valdžią, — tai paruošti 

civilinį karą, tai sukilimą aprūpinti organais, tai greta teisėtos tvarkingos 
vyriausybės įsteigti atsarginę revoliuciną vyriausybę“. 

„Nė viena revoliucija nebuvo padaryta visos Prancūzijos. Tasai, 
kuris veikia, tai Paryžius; tai Paryžiaus vyriausybė reiškia savo valią ir 
kitą dieną siūlo Prancūzijai ratifikuoti jos aktus“. 

„Kai yra sukilimas, tai pirmas sukilėlių žygis — susiburti Pary- 
žiaus Rotušėje, virstančioje natūraliniu bet kurios revoliucinės vyriausy- 
bės centru. Tad atrodo loginga teigti, jog leisti Paryžiui pačiam sau pasi- 
rinkti merą — tai reikštų leisti iš anksto paskirti būsimos revoliucijos še- 
fą...“ (H. Berthėlemy — „Traité élémentaire de droit administratif“, 
XI laida, 253-254 pusl.). 

Ar ši nuomonė yra pagrįsta, ar ne, ar revoliucija ir jos pasisekimas 
iš tikrųjų gali pareiti nuo to, ar Paryžiaus komunalinės savivaldybės 
priešaky bus renkamasis meras ar jo nebus, ar revoliucijos problema, 
kuri vis dėlto visuomet yra socialinė, gali būti sprendžiama šitokiomis 
priemonėmis — tai kitas dalykas. Tačiau psichologinis ir temperamento 
momentas savo tam tikrą reikšmę revoliucijos eigoje turi. Ir Berthėlemy 
nurodytas motyvas sulaikė Prancūzų įstatymų leidėją nuo suteikimo Pa- 
ryžiui renkamojo mero. 

Kartais būna, kad ne tiktai savivaldybės priešaky yra betarpiškas 
centro valdžios organas, bet ir pačios bendruomenės reprezentacijoje, 
kad ir demokratiškai sukonstruotoje savivaldybėje būna įterptas centro 
valdžios skiriamas elementas (kad ir vietinis, iš tos pačios bendruome- 
nės parinktas, tačiau vis dėlto ne iš jos autonomiškai kilęs, bet iš šalies 
paskirtas), kaip kad tatai tarp kito ko buvo praktikuojama ir Kauno 
mieste savivaldybėje Lietuvoje einant 1931.V.2. išleistu savivaldybės 
įstatymu. 

Tokiu būdu mes prieiname išvadą, kad vienintelis mūsų iki šiol 
konstatuotas esminis kriterijus, kuriuo mes skirstome šias dvi stambias 
decentralizacijos konstrukcijas, savivaldybę ir autonomiją, yra įstaty- 
mams leisti galia: jeigu ši galia yra decentralizacijos paliesta — tai yra 
autonomija, jei ji jos nėra paliesta — tai savivaldybė. Visa kita, kas de- 
centralizacijos praktikoje užtinkama ir būna priimta jungti labiau su vie- 
na ar labiau su kita jos forma, sprendžiamojo kriterijaus reikšmės neturi. 
Kai kuriuos kitus unitarizmo decentralizacijos (ypač autonominės de- 
centralizacijos) reiškinius mes dar paliesime kitur, kalbėdami apie fede- 
raciją arba kitas valstybių junginių formas. 

Lietuvių teisinėje literatūroje autonomijos problemą gana plačiai 
svarsto ir teisingai sprendžia Jokūbas Robinzonas savo „Klaipėdos 
krašto Konvencijos komentaro“ II tome (Kaunas, Spaudos Fondas, 
1934 m., ypač 221-224 pusl.). 

Robinzonas teisingai konstatuoja, kad rezervuojant autonomijos 
terminą tam tikrajai valstybinės konstrukcijos formai autonominis tega- 
li būti tiktai nevalstybinis junginys, vadinasi — toks, kuris pats valsty- 
binių požymių neturi (t. vad. „štaatsfragmentas“ nėra tai, kas techniškai 
autonominiu vienetu valstybėje vadinama); jisai taip pat konstatuoja, 
kad „autonomija turi tiek teisių, kiek jai yra įsakmiai pripažinta“ ir kad 
todėl autonomijai yra būtinas „titulus specialis competentiae“; taip pat 
konstatuoja, kad autonomija, kaip aukštesnė decentralizacijos forma, 
skiriasi nuo savivaldybės tuo, kad ji apima formalinį įstatymų leidimą, 
kuris savivaldybės vienetams ne pavedamas („savivaldos normatyviniai 
aktai neturi įstatymų formos, kurios turi autonominių organų valios po- 
reiškiai“). Visi šie Robinzono konstatavimai atitinka mūsų aukščiau pa- 
reikštas pastabas dėl autonomijos. Be to, Robinzonas dar pastebi, kad 
„tik tie junginiai tegali būti laikomi autonomiški valstybinės teisės at- 
žvilgiu, kurie vykdo valstybinius, ne nuo valstybės laisvus (staatsfreie) 
uždavinius“. Tatai savaime suprantama, jei mes turėsime galvoje, kad 
autonomija sudaro valstybinės funkcijos decentralizaciją. Tatai jis pa- 
aiškina nurodydamas, kad, pav., „tikybinė organizacija valstybėje, kur 
bažnyčia yra atskirta nuo valstybės, negali būti laikoma autonomine or- 
ganizacija valstybinės teisės atžvilgiu, nes jos uždaviniai nėra valstybi- 
niai“, ir kad todėl „autonomija jokiu būdu nereiškia valstybės dėsin- 
tėressement autonominių organų veikimu“. 

Lenkų profesorius dr. Antoni Peretiatkowicz („Państwo współ- 
czesne“, Poznan, 1924 m.), kuris taip pat klasifikuoja autonomiją ir sa- 
vivaldybę įstatymų leidžiamosios galios kriterijumi (autonominis viene- 
tas yra tas, kuriam valstybės centro yra deleguota tam tikra įstatymų lei- 
dimo sritis, savivaldybė gi numato tiktai administracinės galios delega- 
vimą centro įstatymų ribose; ir teisingai: Peretiatkowicz pastebi, jog 
įvairių korporacijų ir neteritorinių junginių moderninėje valstybėje va- 
dinamoji „autonomija“ — iš tikrųjų tebėra tik savivaldybė, bet ne auto- 
nomija, pav., vadinamoji universitetų „autonomija“, iš tikrųjų universi- 
tetų savivaldybė, — nes ji veikia griežtuose centro įstatymo rėmuose ir 

jokios įstatymų leidžiamosios funkcijos — bent formaline įstatymo pra- 
sme — neturi; nors teoriškai būtų galėję būti ir kitaip (op. cit., 57—60 
pusl.), Peretiatkowicz autonomijos tėvynę mato ypač Anglijoje, būtent 
Britų kolonijose; esą anglų politika kolonijose XIX amžiuje padėjusi 
pamatą moderninės autonomijos institucijai; visa eilė žymiausią koloni- 
jų, kaip Kanada, Australija, Pietų Afrika, gavusi plačią autonomiją mo- 
dernine šios sąvokos prasme ir tatai nustatę šią teisinę decentralizacijos 
formą. 

Galima sutikti, kad genetiškai įdomaus sui generis Britų Domini- 
jų Imperijos junginio narių — dominijų — teisinė padėtis išaugo iš tos de- 
centralizacijos formos, kurią mes apibūdiname kaip autonomiją. Tatai 
liečia ypač pirmąsias, ankstyvias dominijų konstrukcijas, kaip kad Ka- 
nada XIX amžiuje; ir šiuo laiku kai kurios kitos Britų Imperijos Karūnos 
kolonijos, nesudarančios vadinamų dominijų, įeinančių į ypatingą Britų 
Dominijų junginį, kaip siauresnį sui generis junginį plačiosios Didžio- 
sios Britanijos Imperijos sąstate (Britų Dominijų Imperijos junginį suda- 
ro, greta Suvienytos Karalystės, apimančios Angliją, Škotiją ir Šiauries 
Airiją su Karūnos kolonijomis, šie nariai-dominijos: Kanada, Australija, 
Naujoji Zelandija, Pietų Afrika ir Airija), sudaro autonominius vienetus 
Imperijoje. Tačiau vadinamosios dominijos ryškiai evoliucionavo vals- 
tybine kryptimi ir šiuo laiku nebegali būti laikomos tiktai autonominiais 
vienetais unitarinės Britų ar Anglijos valstybės sąstate. Tiek senos do- 
minijos (Kanada), tiek naujos, kaip jųjų jauniausioji Airija, šiuo laiku 
jau turi aiškių valstybių žymių ir visas Dominijų Imperijos junginys ryš- 
kiai evoliucionuoja į tarpvalstybinę konfederacijos konstrukciją. Jeigu 
formos atžvilgiu tai dar turi imperijos žymių — kaip ypatinga konstrukci- 
ja ant slenksčio imperijos ir konfederacijos — tai vistiek jokiu būdu tatai 
nebegali būti laikoma decentralizuota unitarine valstybės konstrukcija 
su autonominiais vienetais jos sąstate. Vienintelė analogija tarp moder- 
ninės dominijų konstrukcijos ir autonominės decentralizacijos glūdi gal 
tiktai tame, kad dominijų įsteigimo aktai, apimą ir jųjų konstitucijas, yra 
išlaikę Anglijos Parlamento akto, vadinasi — Anglijos įstatymo, kaip su- 
teiktojo autonomijos statuto, formą. Tačiau ir ši forma tebėra tiktai 
atavistinė; iš tikrųjų jos priedangoje slepiasi ne suteiktasis statutas, bet 
susitarimas, sudarąs teisinę santykio tikrovę. Šiaip gi dominijos turi ne 
tiktai valstybių žymių, kaip kad, pav., staatsfragmentiniai federacijos 
nariai, bet turi ir atskiras tarptautines asmenybes greta jųjų jungtinės 
imperinės asmenybės. Tatai toli prašoka autonominę decentralizaciją 

unitarinėje valstybės formoje. Tačiau genetinis kilminis ryšis tarp domi- 
nijų imperijos junginio ir decentralizuotos unitarinės valstybės vis dėlto 
yra, tiktai santykio bei konstrukcijos evoliucija jau seniai suardė unita- 
rizmo formą ir buvusius autonominius vienetus emancipavo valstybine 
kryptimi, o junginio dalyvių santykį reformavo imperijos ir net konfede- 
racijos kryptimi. 

Kaip antrąjį autonominės decentralizacijos židinį Europoje prieš 
1914-1918 m. karą — Peretiatkowicz nurodo Austro-Vengriją. Kaip ta- 
tai buvo įprasta teigti, Austro-Vengrijoje buvę du autonomijos tipai: si- 
auresnioji autonomija, pavesta kraštams, įeinantiems į Austrijos sąstatą, 
ir plačioji ar didžioji autonomija, kuria naudojosi Kroatija Vengrijos są- 
state. Peretiatkowicz palaiko šią klasifikaciją. Nėra abejonės, kad Aust- 
rijos kraštai buvo tvarkomi autonominės decentralizacijos pamatais; šių 
kraštų seimai turėjo tam tikrą įstatymų leidimo sritį; gal ši sritis buvo si- 
aura, gal ši Austrijos kraštų autonomija nebuvo taip išplėsta, kad galėtų 
patenkinti tų kraštų tautines aspiracijas, nukreiptas kartais į visišką vals- 
tybinį separatizmą. Tai grynai politinis klausimas. Teisiškai tatai buvo 
kaip tik decentralizacija autonomijos formoje. Už tai Kroatijos teisinė 
padėtis Vengrijoje kažin ar galėtų buti kvalifikuojama kaip autonomija, 
jei mes šiuo terminu apibūdiname tam tikrą unitarinės valstybės decent- 
ralizacijos formą. Unitarinės valstybės decentralizacija bet kurioje jos 
formoje numato valstybės centro tam tikram šios valstybės kraštui, pro- 
vincijai, vietos bendruomenei ar šiaip Korporacijai suteiktą (oktrojuotą, 
deleguotą) galią ir kompetenciją kuriai viešajai funkcijai vykdyti. Jei yra 
dviejų šalių sutarties santykis ir jeigu kurio krašto valstybėje teisinė 
padėtis yra pagrįsta šitokia jo sutartimi su valstybės centru, tai tatai jau 
yra priešinga valstybės unitarizmo principui ir toks santykis išeina iš de- 
centralizacijos rėmų. Šitoks valstybės ir krašto susitarimu pagrįstas san- 
tykis, suteikiąs kraštui tam tikrąjį viešąją galią ir emancipuojąs jį nuo 
valstybės, rodo, kad kraštas yra bent tai, kas vadinama „staatsfragmen- 
tu“, kad jis būtent savy turėjo tam tikrąjį galios šaltinį, tam tikrąjį, vals- 
tybingumo daigą, nepareinantį nuo valstybės, su kuria jisai galėjo susi- 
tarti ir susitarimu savo teisinę padėtį pagrįsti. Jei toks kraštas nėra vi- 
siška valstybė, tai jisai bent yra rudimentinė valstybė, ne anosios, su ku- 
ria jisai susitarė, sąstate, bet greta josios. Čia jau yra unijos žymių ir ta- 
tai jau prašoka autonomiją, organizuotą decentralizacijos metodu. Ši 
unija gali būti ne konfederacinė, numatanti dalyvių paritetą, ji gali būti 
imperinės konstrukcijos, kurioje viena šalis turi hegemonijos kitai, vasa- 

linei, yra dominuojanti jos atžvilgiu, tačiau vis dėlto tai yra dvišališkas 
santykis, kuris pačią valstybę dualizuoja. Su valstybės unitarizmu, ku- 
riam taikoma decentralizacija, tatai yra nesuderinama. Tai iš esmes kito- 
kios kategorijos konstrukcija. 

Kadangi Kroatijos teisiškai konstitucinė padėtis bendrojoje Veng- 
rijos karūnoje ir jos santykis su Vengrija buvo pagrįstas Vengrų-Kroatų 
1869 m. sutartimi, kurioje, be to, buvo rezervuota, kad bet kuris šio san- 
tykio pakeitimas tėra galimas tiktai iš naujo susitarus, tai, mano nusima- 
nymu, šis santykis negali būti laikomas autonomija, vadinasi — unitari- 
nės valstybės decentralizacijos reiškiniu. Ne tatai svarbu, ar plati, ar si- 
aura buvo toji sritis, kurioje Kroatija turėjo įstatymams leisti galią, bet 
svarbu tai, kad tatai buvo dviejų šalių santykis, pagristas jųjų sutartimi. 
Tai buvo guasi-unija, kuri Kroatiją įjungė į Vengrų imperiją, pavedusi 
imperiniam Vengrų centrui tam tikrą bendrais pripažintų reikalų sritį. 
Šių bendrų imperinių reikalų srity veikė bendrasis Vengrų parlamentas 
kaip imperinis organas, į kurį tada šiems reikalams tvarkyti ir spręsti 
įeidavo ir Kroatų seimo delegacija, šiaip Kroatams Vengrų parlamente 
nedalyvaujant. Kitaip sakant — Vengrų parlamentas kartais būtent toje 
veikimo srity, kurioje Kroatija pati tvarkėsi, buvo tiktai vienos Vengri- 
jos — be Kroatijos — valstybės valdžios organas, kartais gi, bendrųjų rei- 
kalų srity, jisai, papildytas Kroatijos atstovais, deleguojamais Kroatų 
seimo, buvo imperinis valdžios organas, veikiąs viso, apimančio Veng- 
riją su Kroatija, junginio vardu. 

Robinzonas mano, kad istoriškai autonomija esanti vokiečių tei- 
sės institucija. Jos šaltinius jisai mato Vokiečių žemės viešpačių („„Lan- 
desherren“), taip pat „miestų, cechų, universitetų ir aukštosios bajorijos 
šeimų galvų“ viešojoje galioje Vokiečių imperijoje; tačiau vėliau „Lan- 
dessherr'ų“ (kraštų valdovų) galiai išsiplėtus ir įgijus valstybės valdžios 
pobūdžio (kraštams virstant valstybėmis) ši valdžia prarijusi korporaciją 
ir bendruomenių autonomiją (op. cit., 217—218 pusl). Ar šios viduram- 
žių socialinių santykių teisinės formos gali būti laikomos unitarinės 
valstybės decentralizacijos prototipu, ar jos nebuvo labiau susijusios su 
anarchija, su įvairių šių vienetų jus proprium, ne iš valstybės centro 
valdžios gautu, bet glūdinčiu pačioje šių vienetų viešosios asmenybes 
esmėje ir paremiančiu jųjų viešąją galią, eventualiai (dėl tam tikrų šios 
„autonomijos“ formų) su viešosios galios patrimonizavimu feodalinėje 
santvarkoje ir jos įjungimu į žemės valdymą, kaip kad aš linkčiau many- 
ti, — tai čia kitas dalykas. Tiek to. Už tai teisingai Robinzonas konsta- 

tuoja, kad moderninis autonomijos siekimas „eina iš dviejų šaltinių: 1. iš 
atbudimo istorijos neturėjusių ar iš istorijos išspraustų tautų, kurios 
priešinasi centralizmui ir asimiliacijai, ir 2. iš vis labiau įsigalinčio ko- 
lonialinių gyventojų siekimo atsiskirti nuo metropolijos“. Nors teisiškai 
autonomija yra unitarizmo decentralizacijos forma ir šia prasme ji yra 
centro suteikiama, deleguojama, tačiau sociališkai ir politiškai šis su- 
teikimas iš tikrųjų sudaro centro nuolaidą ar koncesiją tam tikroms so- 
cialinėms (mūsų laikais ypač nacionalinėms) jėgoms, kurios veržiasi jei 
ne visiškai išeiti iš valstybės, į kurią jos yra su atitinkamu teritorijos plo- 
tu įjungtos, tai bent maksimališkai atsipalaiduoti nuo centro ir kurios 
šios plačios decentralizacijos kaina, suteikiant atitinkamam kraštui auto- 
nomiją, yra neutralizuojamos šiuo apsaugojant valstybę nuo jose pasi- 
reiškiančios ardančios ir sprogstamos energijos, kuri centralizacijoje im- 
tų smarkiai veikti ir galėtų būti valstybei pavojinga. 

Todėl teisingai Robinzonas pastebi, kad autonomijos sąjūdis ypa- 
tingai buvo ryškus senose Europos rytų imperijose — Rusų, Habsburgų ir 
Otomanų, kurių sąstate buvo daug pavergtų ir atgimstančių tautų, taip 
pat kolonialinėje Britų imperijoje (op. cit., 218-220 pusl.). 

Moderniniai žymiausieji autonomijos pavyzdžiai po pirmojo di- 
džiojo 1914-1918 m. karo Europoje buvo ypač šie: Alandų salų auto- 
nomija Suomijoje, Klaipėdos krašto autonomija Lietuvoje, Silezijos au- 
tonomija Lenkijoje, Karpatų Rusės autonomija Čekoslovakijoje. 


22. Konfederacija arba valstybių sąjunga 


Tarpvalstybinių junginių tarpe tikrą aiškų tarpvalstybinį junginį 
sudaro, kaip esame sakę, konfederacija. Antras piečiai žinomas jungi- 
nys, federacija, šio kategoriško aiškumo neturi, būdamas mišrus, tarpinis 
tarp unitarinės valstybės ir tarpvalstybinio junginio. 

Iš viso tarpvalstybinis junginys gali būti arba amorfinis, arba 
konfederacinis. 

Jeigu valstybės būtų visiškai izoliuotos, be jokio tarp savęs kon- 
takto ir santykiavimo, tai tada, žinoma, nebūtų jokios, net ir amorfinės, 
jųjų bendruomenės. Tačiau mūsų socialinėje civilizacijoje tokios būklės 
nėra ir būti negali. Visos valstybės šiaip ar kitaip tarp savęs santykiauja 
ir pasaulinis universalinis valstybių socialinis bendravimas sudaro plačią 
tarpvalstybinę visuomenę, kuri gali buti arba bendruomeninio, arba kor- 

poracinio pobūdžio. Amorfinė yra kaip tik tarpvalstybinė bendruomenė. 
Tokia bendruomenė yra socialinės grupės tipo (ž. mano „Valstybės“ I 
tomo 86-93 pusl.), ji yra neorganizuota, anarchinė, kurioje jos narių, 
valstybių, bendravimas sudaro simpatišką“ (Žž. ten pat) junginį, nesu- 
tvarkytą organais ir kompetencijų kategorijomis, teisiškai neracionali- 
zuotą, kuriame teisė reiškiasi tiktai precedentais ir įpročiais, o jeigu pa- 
sireiškia tikslios sutartys, tai tiktai partikuliarinės. 

Konfederacija — tai jau yra organizuotas korporacinio pobūdžio 
kelių valstybių junginys — jųjų draugija, sąjunga (,„Staatenbund“, vals- 
tybių sąjunga). Principiškai vis dėlto konfederacija dar priklauso tarp- 
valstybinei anarchijai ir savo grynoje formoje nesudaro vieningos vals- 
tybės, nes ji remiasi ne tarpvalstybiniu imperiumu jos nariams, bet jųjų, 
tų narių, sutartimi, kuria jinai yra steigiama. Tad principiškai ji yra sude- 
rinama su jos narių suverenumu: sutartis, tad ir jos įsteigta konfederaci- 
ja, yra pagrįsta konfederacijos narių valia; tačiau sykį sudaryta sutartis 
narius teisiškai suvaržo, nes jųjų kiekvieno valia jau yra supinta su kitų 
sutarties dalyvių valiomis į vieną aglomeratą, kuris negali būti laisvai 
kiekvieno disponuojamas, kaip jam vienam patiktų. 

Principiškai įėjimas ir išėjimas iš konfedaracijos yra laisvas (ypač 
tokioje palaidoje kofederecijoje kaip kad Ženevos Tautų Sąjungoje, tei- 
siškai tatai buvo skelbiama net Sovietų Sąjungoje), aprėžtas tiktai sutar- 
ties pareigų atlikimu ir sutarty numatytomis išstojimo sąlygomis. Tačiau 
ši laisvė gali būti sulaikyta arba konfederacijos terminumu (pav., Dani- 
jos ir Islandijos konfederacija) arba net nuolatinumu (realinė unija). 

Tad konfederacijos formos gali būti labai įvairios — nuo labai pa- 
laidos (įvairios santarvės, „Ententė's“, regionalinės sąjungos, „Tautų Są- 
junga“) iki tvirtos ir pastovios, kaip realinė unija (pav., Lenkijos ir Lie- 
tuvos konfederacija, kurią buvo numatęs 1921 m. Hymanso projektas, 
buvusi prieš pirmąjį didijį XX amžiaus karą sui generis Austro- 
Vengrijos konfederacija). 

Konfederacijai charakteringa ir tipinga yra tai, kad kompetencijų 
suskirstyme tarp centro ir narių bendroji yra sąjungos narių kompetenci- 
ja, centro gi (sąjungos) kompetencija yra atributyvinė, nes centrui (pa- 
čiai konfederacijai) priklauso tiktai tai, kas jam yra narių pavesta, dele- 
guota; tatai seka iš to, kad čia centras yra narių sutartimi įsteigtas; jame 
suverenumo, paties galios šaltinio, tad steigiamosios galios — nėra. Kon- 
federacija (sąjungos centras) yra lyg indas, kuriame tūrio (galios) tėra tik 


—66-— 


tiek, kiek jį sąjungos nariai iš savęs pripildė, ir kuris pats šiaip yra tuš- 
čias. 


23. Administracinė unija 


Sui generis konfederaciją sudaro taip vadinamosios „administra- 
cinės unijos“, kelių ar visų valstybių sudaromos ir skiriamos tiktai ku- 
riai vienai tarptautinei administracinei tarnybai, pav., pasaulinė pašto 
unija ir pan. 

Tarptautinės administracinės unijos kartais vadinamos tarptauti- 
nėmis tikslinėmis unijomis. Prof. Liszt (naudojuos jojo veikalo į rusų 
kalbą vertiniu: „Meždunarodnoje pravo v sistematičeskom izloženi- 
ji“, Sovietų Valstybinės Leidyklos leidinys, Leningrad, 1926 m., 121 ir 
kiti pusl.) apibūdina jas kaip valstybių grupių susibūrimus tam tikriems 
jų bendriems tikslams siekti. Prof. Liszt šitokius tikslinius ar teleologi- 
nius tarpvalstybinius junginius ar unijas klasifikuoja keturiomis katego- 
rijomis. 

Jų pirmąją kategoriją sudarą tokie susibūrimai, kurie jokios ben- 
dros šiai veiklai organizacijos nėra nustatę; savo bendrojo susitarimu 
fiksuoto nusistatymo įgyvendinimą jie palieka patiems susitarimo daly- 
viams, jųjų iniciatyvai ir net jųjų gerai valiai. Į antrąją kategoriją jisai 
skiria tokius susibūrimus, kurie šių bendrų tikslų veiklai steigia tam tik- 
rą organizaciją, tačiau susidarančią tiktai iš biurokratinių reikalų tvar- 
kymo įstaigų, kurioms nesuteikiama jokio imperiumo. Trečią kategoriją 
sudarą valstybių susibūrimai, kurie šiems savo tikslams yra sudarę ypa- 
tingus bendrus organus, veikiančius imperiumu; savo kompetencijos sri- 
ty šie organai ne tiktai vykdo administracines funkcijas, bet ir turi galios 
leisti tam tikrus, privalomus nuostatus ir gali teismo bei administracinės 
galios priemonėmis versti pasiduoti savo įsakymams; savo bendrų tikslų 
veiklos ribose šie susibūrimai yra ne tik organizuoti, bet ir turi ryškaus 
imperatyvinio pobūdžio. Pagaliau ketvirtą šių susibūrimų kategoriją 
Liszt mato tuose atsitikimuose, kai kelios valstybės steigia kuriems rei- 
kalams ar kurioje vietoje bendrąją mišrių teismų jurisdikciją. 

Vis dėlto pabrėžtina, kad visos administracinės ir tikslinės unijos 
formos visuomet yra sudarytos tiktai kuriais tam tikrais ir tiksliai api- 
brėžtais tikslais. Jei būtų kitaip, tai jau būtų ne šios rūšies junginys. 

24. Personalinė unija 


Ouasi-konfederacijos formą (tarpinę tarp konfederacijos ir amor- 
fijos) sudaro vadinamoji personalinė unija, kuri yra tada, kai vienas 
asmuo yra dviejų atskirų valstybių vadovas (karalius). Dviejų valstybių 
personalinė ar asmens unija sutinkama monarchijose, kur valdovas lai- 
komas valstybės šeimininku, ir ypač kai valstybė, patrimonizuota jo 
naudai, teisiškai tilpsta jo asmeny (monarchinis suverenitetas jojo racio- 
nalizuotoje formoje). Personalinė unija gali būti atsitiktinė, kai sosto pa- 
veldėjimu dviejų valstybių sostai tenka tam pačiam asmeniui arba kai 
esamas kurios valstybės karalius pakviečiamas į vakuojantį kitos valsty- 
bės sostą. Sosto paveldėjimo taisyklėmis arba kuriuo, kitokiu būdu 
abiem sostams išsiskirsčius tarp skirtingų asmenų, buvusi dviejų valsty- 
bių personalinė unija išnyksta. 

Vis dėlto personalinė unija numato dvi skirtingas lygiagretes, kad 
ir to paties valdovo valdomas, valstybes. Tad nėra personalinės unijos 
tokiame imperialistiniame valstybių junginy (imperija), kuriame viešpa- 
taujanti (imperinė ar metropolinė) valstybė į savo imperiją kuriuo nors 
titulu bus įjungusi kurią subordinuotą valstybėlę, aneksuodama jos val- 
dovo titulą į nominalinio imperijos valdovo titulų sąrašą; todėl, pav., 
Albanijos įjungimas į Italijos kuriamą Imperiją ir Italų karaliui suteiki- 
mas papildomo Albanijos karaliaus titulo nesudaro personalinės unijos 
tarp Albanijos ir Italijos. Už tai personalinė unija buvo, pav., tarp Hano- 
verio ir Anglijos, kai XVIII amžiuje Hanoverio karaliai kartu buvo Ang- 
lijos karaliais. Taip pat artimi personalinei unijai kurį laiką buvo santy- 
kiai tarp Lietuvos Didžiosios Kunigaikštijos ir Lenkijos XV ir XVI am- 
žiuose, kai Lietuvos didieji kunigaikščiai būdavo išrenkami Lenkų kara- 
liais. Taip pat personalinė unija buvo tarp Lenkijos ir Saksonijos tarp 
1679 ir 1763 metų. 

Principiškai personalinė unija nesulieja dviejų valstybių į vieną 
bendrą valstybinę konstrukciją ir nesteigia abiem bendrojo centro, tiktai 
abiejų centruose ar viršūnėse pastato tą patį asmenį, kuris formališkai 
yra du kartu valdovas. Tačiau kadangi faktiškai žmogus negali suskilti ir 
visuomet lieka vienas, tai ypač kai personalinė unija yra pasireiškusi 
tarp dviejų absoliutinės monarchijos valstybių, kuriose valdovas dispo- 
nuoja visą valdžią, personalinė unija sudaro faktiškai abiem vieną ben- 
drą centrą. Ir vidaus politikoje dažnai bus palinkimas abiejose persona- 
linės unijos valstybėse reikštis vienodam nusistatymui, nors kurioje vie- 

noje šių valstybių tasai nusistatymas nebūtų visiškai suderintas su jos 
socialine struktūra ir evoliucijos logika ir ypač išorinių santykių atžvil- 
giu šios abi valstybės turės tendencijos laikytis kaip vienetas. Jei teisiš- 
kai tatai nebus formališkai užfiksuota, tai vis dėlto bent faktiškai perso- 
nalinės unijos padariniai užmegs tam tikrąjį šių dviejų valstybių jungi- 
nio konsolidavimą. 


25. Realinės unijos klasifikavimo problema 


Personalinę uniją aš pavadinau guasi-konfederacija. Faktiškai ji 
turi tam tikro panašumo į konfederaciją tol, kol tas pats valdovas (pe- 
rsonalinė unija yra specifinė monarchinių valstybių junginio forma) val- 
do dvi valstybes, bent ir ypač kai tatai yra absoliutinėje monarchijoje; 
konstitucinių monarchijų personalinėje unijoje šis panašumas mažėja, o 
gali ir visiškai dingti, kai valdovas tiktai „karaliauja, bet nevaldo“. Šis 
guasi-konfederacinis santykis personalinėje unijoje pasireiškia ir kartais 
nusistovi tačiau tiktai de facto, nes teisinės konstitucinės formos atžvil- 
giu konfederacijos žymių ši „unija“ neturi. Kartais besireiškianti nuo- 
monè, jog personalinė ir realinė unija sudaro dvi vienos bendrinės tarp- 
valstybinių junginių rūšies kategorijas (bendrinė rūšis būtų „unija“, kuri 
esą skirstoma į „realinę“ ir personalinę“), nėra moksliškai pagrįsta. Jei 
personalinė unija teisiškai iš viso neįeina į konfederaciją, o tiktai tam 
tikromis sąlygomis ir aplinkybėmis į konfederaciją gravituoja ir de facto 
— precedentinėje teisės užuomazgoje — prie jos artėja, tai realinė unija 
tikrai sudaro konfederacijos sui generis variantą, dargi tokį, kuris sudaro 
vieną labiausiai konsoliduotų konfederacijos formų, tam tikrais atžvil- 
giais palinkusią į federaciją (į jungtinę valstybę). 

Mūsų teisinėje literatūroje prof. Jaščenka savo „Tarptautinės 
teisės kurse“ (127 pusl.) realinę uniją šitaip apibūdina: „Kai dėl realinės 
unijos... tai šitoks susijungimas sudaromas... bendromis nuolatinėmis 
politinėmis įstaigomis. Tos įstaigos vadovauja bendram valstybiniam 
gyvenimui“ (mano pabraukta, M. R.; sakydamas „bendram valstybi- 
niam gyvenimui“, prof. Jaščenka turi galvoje kaip tik bendrąjį pačios 
unijos, kaip vienos valstybės, gyvenimą), „nors, — tęsia jisai toliau, — 
kiekviena iš susijungusių valstybių dažnai pasilaiko savo vidujinį atski- 
rumą“. 

Kaip klasikinį ir taip sakant mokyklinį realinės unijos pavyzdį, 
greta 1905 m. iširusios Švedijos-Norvegijos unijos, cituojama Austrijos 
ir Vengrijos unija, kuri paprastai vadinama Austro-Vengrija. Ji gyvavo 
iki 1918 m.; ją išardė 1914-1918 m. didžiojo karo padariniai bei seno- 
sios Austrijos (Habsburgų Imperijos) subyrėjimas, įvykęs 1918 m. Ji 
buvo įsteigta 1867 m. 

Austro-Vengrijos unijos ryšis, be abejo, buvo tamprus; tai buvo 
junginys ne termininis, bet nuolatinis, teisiškai nenutraukiamas, pasto- 
vus, kuris, kaip konstatuoja prof. Redslob („Théorie de la société des 
Nations“, Paris, 1927 m., 276-277 pusl.), pasižymėjo tuo, kad tam tik- 
rais atžvilgiais buvę prieita net iki abiejų valstybių sutirpimo (unifikaci- 
jos), būtent kiek tai lietė vadinamuosius „bendrus reikalus“. Šių „bendrų 
reikalų“ tarpe buvo tokie kaip krašto apsauga (karas) ir diplomatija 
(tarptautiniai santykiai) bei šių dviejų tarnybų išlaidos, kurie buvo tvar- 
komi bendrų unijos ministerių, skiriamų valdovo, kuris buvo Austrijos 
imperatorius ir Vengrijos karalius, ir tam tikrojo įstatymų leidžiamojo 
unijos organo, susidedančio iš Austrijos ir Vengrų parlamentų skiriamų, 
kiekvieno iš savo tarpo, delegacijų. Šiose srityse unija veikė kaip vie- 
ninga valstybė. Antrą „bendrų reikalų“ kategoriją sudarė tokie reikalai 
kaip prekybos, muitų, valiutos, geležinkelių tvarkymas; šios kategorijos 
reikalai buvo tvarkomi kiekvienos abiejų valstybių skyrium, tačiau pasi- 
remiant bendrai nustatytais vieningais vadovaujančiais dėsniais, užfik- 
suotais lygiagrečiuose abiejų valstybių įstatymuose, kurių turinys buvo 
nustatomas arba abiejų valstybių ministerių arba abiejų parlamentų de- 
legacijų. 

Kažin, ar yra tikslu sakyti esą ši konstrukcija net ir šių „bendrųjų 
reikalų“ ir net jųjų pirmos kategorijos srity iš tikrųjų buvusi pasiekusi 
dviejų unijos narių sulydinimą ir šiuo bent šioje aprėžtoje srity įgijusi 
valstybinio unitarizmo žymių. Nes vis dėlto ir tie imperatyviniai val- 
džios aktai, kurie yra ne skyrium dviejų valstybių, unijos narių, bet kaip 
tik betarpiškai pačios unijos vardu ir per jos, kaip vieneto, centro orga- 
nus daromi (diplomatiniai, krašto gynimo aktai), yra daromi tokių abiem 
valstybėms bendrų unijos, kaip vieneto, organų, kurie yra atsiradę ne 
pačiame unijos vienete, ne jo gelmėse, kuriose būtų įsikūrusi kažkokia 
autonominė, pasakytume — suvereninė kuriamoji jojo, kaip tokio, valia 
arba galia, bet yra kilę iš vienos ir iš kitos valstybės, vadinasi — iš kiek- 
vieno unijos nario — pagrindinių organų: bendri ministeriai iš Austrijos 
imperatoriaus ir iš Vengrijos karaliaus paskyrimo, delegacijos — iš Aust- 


—70- 


rijos ir iš Vengrų parlamentų. Tad konfederacinis momentas ir čia yra 
išlaikytas; unija, kaip vienetas, nėra virtusi superhierarchiniu valstybiniu 
vienetu, pavergusiu savo narius ir jiems uždėjusiu savo viešpataujantųį 
suverenumą, atsipalaidavusiu nuo elementarinio ir vis dėlto teisiškai iki 
galo išlaikyto valstybių-narių suverenumo. Tačiau, be abejo, realinėje 
unijoje junginio konsolidacija jau yra ir ši konfederacijos forma jau žy- 
miai skiriasi nuo palaidų konfederacijos formų, kaip kad, pav., Ženevos 
Tautų Sąjunga arba įvairios kitokios kelių valstybių sąjungos, kurios, 
kad ir turėdamos bendrus junginio organus su tam tikromis jiems dele- 
guotomis funkcijomis bei kompetencijomis, gyvuoja tiktai prekariškai, 
teisiškai gi lengvai gali suirti nariams iš jų išsijungus. 

Todėl aš negalėčiau sutikti su prof. Jaščenkos nuomone (op. cit., 
127 pusl.), kuris, konstatavęs, jog realinėje unijoje (jisai bent turi galvo- 
je du šios unijos istorinius pavyzdžius — Švedijos ir Norvegijos uniją bei 
Austrijos ir Vengrijos uniją) tarptautinėje diplomatinėje veikloje ir san- 
tykiuose pasireikšdavo ne atskiri unijos nariai, bet pati unija, kaip tarp- 
tautinis vienetas (tarptautinė asmenybė), linksta neigti jos konfederacinį 
pobūdį ir įskiria ją į federaciją. Štai jojo žodžiai: „Kadangi istoriniuose 
šių susijungimų pavyzdžiuose kiekviena iš realinės unijos dalių neturė- 
davo atskiros tarptautinės asmenybės, o tasai asmenybės savumas pri- 
klausydavo visam susijungimui, tai realinėje unijoje tereikia matyti sa- 
votiškai organizuotos federalinės valstybės rūšis“. 

Tatai viena, man rodosi, neduoda pagrindo įskirti realinę uniją į 
federaciją, nuo kurios jinai iš esmės skiriasi kaip tik tuo požymiu, kad 
savo teisinėje konstrukcijoje ji neturi tikrojo ponaujančiojo centro, pa- 
razitinio junginio narių atžvilgiu. Žinoma — politiniu atžvilgiu realinės 
unijos narių santykis gali ir neatitikti formalinės teisinės unijos konst- 
rukcijos. Tasai santykis ir jį seką teisiniai precedentai, veikiami ypatin- 
go unijos narių jėgų santykiavimo, gali, žinoma, iškreipti realinės unijos 
pobūdį ir nukrypti net į imperijos formą. Tačiau teisinė realinės unijos, 
kaip tokios, konstrukcija pareina nuo konfederacijos, o ne nuo federaci- 
jos principų. 

Pagaliau jeigu tarptautinės teisės mokslas ir turėtų pagrindo tauti- 
niais valstybių junginiais laikyti tiktai tuos valstybių junginius, kuriuose 
junginio nariai nepraranda savo atskirų tarptautinių asmenybių ir kurie 
patys nesudaro naujos tarptautinės asmenybės, padengiančios tarptauti- 
niame bendravime anąsias elementarines narių asmenybes, tai ir tada ji- 
sai galėtų konstatuoti tiktai tai, kad realinė unija bent šiame pasirinkta- 

me Austro-Vengrijos pavyzdy nesanti tarptautinis dviejų ar kelių valsty- 
bių junginys, o esanti valstybinis (valstybinio pobūdžio) junginys, suda- 
rąs bent šiuo atžvilgiu valstybinio unitarizmo tam tikrąjį pasireiškimą. Ir 
jeigu šiuo titulu šiam realinės unijos fenomenui jo nebūtų pripažintas 
konfederacijos pobūdis tuo motyvu, kad konfederacija esanti kaip tik 
tarptautinis kelių valstybių junginys, kuris pats naujos valstybės nesuda- 
ro, tai vis dėlto tatai dar neleistų įskirti realinę uniją būtent į federaciją, 
kuri konstitucinės teisės moksle ir ypatingai moksle apie valstybės for- 
mas turi savo tam tikrą klasifikacinę vietą, nustatomą tam tikrais šios 
formos požymiais. Jeigu, pav., kokia žvėrių giminė negali būti įskirta į 
žinduolių rūšį, tai tatai dar nereiškia, kad ji e0 ipso, be kitokių įrodymą, 
gali būti įskirta į žuvų arba paukščių rūšį. 

Tačiau ir pati šita tezė apie realinės unijos parinktame pavyzdy 
prieštaravimą konfederacijos principams dėl tariamojo joje tarptautinio 
junginio pobūdžio nesireiškimo ir būtent tariamojo šios unijos narių 
tarptautinės asmenybės nebuvimo — nėra visiškai tvirta. Šitaip toks tarp- 
tautinės teisės autoritetas kaip Nuolatinis tarptautinio teisingumo tri- 
bunolas Haagoje savo 1923.XII.6. konsultatyvinėje nuomonėje Javor- 
zynos byloje yra šiaip pasisakęs kaip tik dėl tarptautinio Austrijos ir 
Vengrijos b. realinės unijos pobūdžio: 

„Tribunolas mano... (kad) siena tarp Vengrijos ir Galicijos, kuri 
tuomet sudarė Austrijos monarchijos dalį, 1914 m. rugpjūčio mėn. buvo 
tarptautinė siena. Tai įrodo 1902.IX.13 arbitražas „Meerenauge’s“ bylo- 
je. Kad ir turėjo Austrija ir Vengrija bendras institucijas, pagrįstas para- 
leliniais jų legislacijos aktais, vis dėlto jos buvo skirtingais tarptautiniais 
vienetais“ (cituoju iš leidinio „Fontes juris gentium“, išleisto prof. 
Viktoro Brus'o, kaip „Instituts für Auslžndisches öffentliches Recht 
und Völkerrecht“ direktoriaus Berlyne, 1931 m., serijos A sekcijos 1- 
sios I tomas, 13 pusl.; šičia minima „Meerenauge's“ arba „Jūros akies“ 
ežero Tatrų kalnuose byla lietė ginčą, kilusį tarp Vengrijos ir Galicijos, 
kaip Austrijos monarchijos krašto, dėl klausimo, ar ,„Meerenauge“ įeina 
į Vengrijos ar į Austrijos, būtent Galicijos, teritoriją, ir buvo tarptautiniu 
arbitražu išspręsta Galicijos, vadinasi — Austrijos, naudai). 

Nurodydami konfederacijos pavyzdžius mes aukščiau esame pa- 
minėję ir garsiąją Tautų Sąjungą, įsikūrusią Ženevoje. Tačiau Tautų Są- 
jungos klasifikavimo problema kelia labai įdomų ginčą moksle. Toli 
gražu ne visi sutinka ją iškirti į konfederaciją. Mes į šią Tautų Sąjungos 
problemą dar grįšime žemiau. 


—-72- 
26. Federacija arba jungtinė valstybė 


Tarpinė mišri forma tarp unitarinės valstybės ir konfederacijos yra 
federacija. Jei konfederacija apibūdinama kaip „S/aatenbund“, valsty- 
bių sąjunga, tai federacija tenka apibūdinti kaip „„Bundesstaaf“, sąjungi- 
nė arba jungtinė valstybė. Šiame dvejopame apibūdinime gerai reiškiasi 
skirtingas šių dviejų formų pobūdis. Konfederacijoje yra ir lieka atskiros 
valstybės ir yra jų sąjunga, kuri pati nesusikristalizavo į valstybę, neiš- 
čiulpė iš narių jų valstybingumo ir nenuslopino jų. Tuo tarpu federacijo- 
je yra kaip tik vieninga centrinė ir bendroji valstybė, apimanti ir subor- 
dinuojanti savo narius, tačiau ši bendroji federacijos valstybė vis dėlto 
yra jungtinė, ji nėra visiškai prarijusi tų elementarinių vienetų, kurie yra 
padėti jos konstrukcijos pamatan, ir nėra virtusi unitarine. Ji yra jungtinė 
— tatai reiškia, kad yra kažkokios gyvos individualybės, kurios joje yra 
sujungtos, jos cementuojamos arba kombinuojamos, nors ir padengtos 
bendru antriniu valstybingumu, kuris tuo pačiu jas dominuoja. 

Kaip forma mišri federacija neturi savo tikslių specifinių konst- 
rukcijos principų; savo konstrukcijos principus ji skolina tiek iš unita- 
rizmo, tiek iš konfederacijos. Todėl ji dažnai nukrypsta ar į vieną, ar į 
kitą šių dviejų formų: pasiskolinusi per daug iš unitarizmo ji pati nu- 
krypsta į vienlypę unitarinę valstybę, nuo kurios ji tada skiriasi tiktai sa- 
vo vardu arba tam tikromis jungtinės formacijos atavizmo žymėmis, ne- 
tekusiomis savo funkcijos, o pasiskolinus per daug iš konfederacijos ji 
praranda bendrąjį jungtinį valstybingumą valstybinio savo narių suvere- 
niteto naudai. Vadinasi — kad išsilaikytų kaip skirtinga mišri forma tarp 
dviejų priešingų principinių formų, kurių elementais ji minta, federacija, 
iš abiejų pasiskolindama, turi tarp jų išlaikyti tam tikrą lygsvarą (pu- 
siausvyrą) ir šiuo atžvilgiu jau yra susidarę tam tikri šios lygsvaros pre- 
cedentai, tam tikras federacijos konstrukcijos stilius, kuris ją tikrai iš 
anų abiejų pamatinių formų išskiria ir leidžia laikyti atskira forma. Kla- 
sikiniais federacijos pavyzdžiais, kuriems pavyko šią lygsvarą išlaikyti, 
tenka laikyti USA (Jungtinės Šiaurės Amerikos Valstijos) ir Šveicariją. 

27. Federacijos narių dalyvavimas centro valdžioje. 
Konfederaciniai ir unitariniai šio dalyvavimo momentai 


Tenka nurodyti šie svarbiausieji ir klasikiniais tapę federacijos 
konstrukcijos metodai, kuriuos žemiau iš eilės išžiūrėsime. 

Visu pirma pažymėsime, kad federacijos nariai (sufederuotos 
valstybėlės, vis tiek kaip jos vadintųsi: štatai, kantonai, žemės, kraštai...) 
dalyvauja federacijos centro valdžioje ir ypatingai federalinės konstitu- 
cijos keitime. Šis jųjų dalyvavimas centro valdžioje (ir centro konstituci- 
jos keitime) gali būti betarpiškas, kai jiems pavedama intervencija į 
centro valdžios aktus, jų vykdoma, per savo konstitucinius valdžios or- 
ganus arba per savo teisinę tautą (pav., keičiant ar papildant konstituciją 
USA ir Šveicarijoje); arba jis gali būti tarpiškas, kai federacijos centro 
valdžioje sudaromas tam tikras reprezentacinis federacijos nariams at- 
stovauti organas (renkamas, pav., tų narių tautų arba jų parlamentų, jų 
vyriausybių); toks federacijos nariams atstovauti organas federacijos 
centro valdžioje, per kurį federacijos narių reprezentantai gali veikti 
centro valdžią — tai dažniausia yra antrieji, federaliniai centro (federaci- 
jos) parlamento rūmai (Senatas USA, Kantonų Taryba Šveicarijoje, 
Bundesrat arba Reichsrat buvusioje Vokiečių Reicho federacijoje, taip 
pat Tautų Taryba TSR Sąjungoje). 

Šis federacijos narių dalyvavimas tiek iš viso federacijos konsti- 
tucinėje centro valdžioje, tiek federacijos konstitucijos keitime yra ne 
unitarinio, bet, be abejo, konfederacinio pobūdžio, nes tatai reiškia, kad 
tiek federacijos konstrukcija, tiek federacijos valdžios imperium tam tik- 
rose ribose yra išvestiniai, subordinuoti federacijos narių sprendžiama- 
jam nusistatymui. 

Tačiau konfederacinis principas čia nėra išlaikytas grynas, jis jau 
yra kiek unitarizmo paveiktas ir iš valstybių sąjungos yra nukrypęs 1 
vieningą sąjunginę valstybę. Nes federacijos nariams tiek betarpiškai, 
tiek per tam tikrąjį organą dalyvaujant federacijos centro valdžioje 
sprendžia ne visi nariai vienu balsu, bet balsų dauguma, kai tuo tarpu 
grynas konfederacinis, sutartimi pagrįstas principas būtų reikalavęs kaip 
tik visų jų balsų sutapimo; ten, kur sprendžia dauguma, ten mažuma jai 
pasiduoda, bet ne susitaria. 

Unitarinio pobūdžio čia yra taip pat tai, kad federacijos narių 
centro valdžioje atstovavimo organe visi šio organo dalyviai susilieja į 
vieną bendrą kolegiją, kurioje balsavimas priimant nutarimus vyksta pe- 

rsonališkai. Šitaip — jei šioje kolegijoje kuris federacijos narys turi du at- 
stovus, tai šie du atstovai disponuoja ne vieną balsą, bet jų kiekvienas 
turi atskirą balsą. Tokiu būdu visuomet gali atsitikti, kad šie du balsai 
gali jų būti paduoti už skirtingus, netgi už priešingus pasiūlymus: vienas 
atstovas gali balsuoti už kurį nors pasiūlymą, kitas — prieš, nors jie abu 
atstovauja tam pačiam federacijos nariui. Jei federacijos narių atstova- 
vimas čia būtų sutvarkytas griežtu konfederaciniu principu, tai atstova- 
vimo organe kiekvienas federacijos narys turėtų disponuoti vieną balsą, 
kitaip sakant — jojo atstovai turėtų būti surišti solidarumo principu. Pe- 
rsonališkas atstovų balsavimas šitokiame organe nebūtų priešingas kon- 
federaciniam principui tiktai tada, kai jame kiekvienas federacijos narys 
teturėtą tiktai vieną atstovą. 

Toji aplinkybė, kad narių atstovavimo organe kiekvienas narių at- 
stovų veikia sau, formališkai nesurištas solidarumu su kitais to paties 
nario atstovais, sudaro unitarinį konstrukcijos momentą. Nors organo 
sąstatas yra sudaromas atskirų narių atstovavimo principu, tačiau sykį 
sudarytas — tasai organas veikia kaip paprasta unitarinė kolegija, kurioje 
federacijos narių balsai nėra diferencijuoti, kaip atskiri neskaldomi vie- 
netai. 


28. Federacijos narių dalyvavimas centro valdžioje nevirsta jų 
monopoliniu šios valdžios disponavimu 


Vis dėlto tasai federacijos narių arba (dažniausiai) per tam tikrąjį 
jų centro valdžioje atstovavimo organą, federalinės konstitucijos įsteig- 
tą, arba kartais tiesioginis per jų pačių konstitucinius organus (per jų pa- 
rlamentus, vyriausybes, net teisines tautas), visuomet federalinės konsti- 
tucijos numatytas ir nustatytas dalyvavimas tiek iš viso federacijos cent- 
ro valdžioje (kiek galima — visose šios valdžios funkcijose, o jau ypač 
federaliniame įstatymų leidime, kas yra ypač svarbu įstatymo viešpata- 
vimo režime, kuriame valdomoji funkcija, kad ir ne visiškai teisingai, 
yra laikoma tiktai vykdomąja), tiek federalinės konstitucijos keitime — 
niekuomet federacijoje nėra monopolinis. Vadinasi — šiuo dalyvavimu 
federacijos nariai ne vieni sprendžia tam tikras valdžios problemas, o 
tiktai šiame sprendime bendradarbiauja su kuriuo kitu ar kitais grynai 
unitarinės konstrukcijos federaliniais konstituciniais organais (pav., 
demokratinės federacijos parlamente federaliniai „aukštesnieji“ rūmai, 

sudaryti federacijos narių atstovavimo metodu, — su unitariniais „Že- 
mesniaisiais“ rūmais, sudarytais visos jungtinės valstybės, kaip unitari- 
nio vieneto, teisinės tautos atstovavimo metodu, arba keičiant federalinę 
konstituciją federacijos narių tautų referendumas kombinuojamas su pa- 
keitimo projekto priėmimu federalinio parlamento). 

Tokiu būdu jeigu ir būtų reikalaujama, kad federacijos narių daly- 
vavime federacijos centro valdžioje sprendimas būtų nustatomas ne bal- 
sų dauguma, bet visais narių balsais, tai vis dėlto, nors ir ryškiau tada 
pasireikštų konfederacinis momentas, tatai dar konfederacijos tikra pra- 
sme nesudarytų, nes konfederacijoje greta jos narių (jų organų) jokio ki- 
to bendrojo jungtinio veiksnio, konkuruojančio su junginio nariais ir su 
kuriuo nariai sprendime bendradarbiauja, nėra; čia gi sprendimas, kad ir 
visais jųjų balsais būtų priimtas, pats vienas be sutapimo su unitarinio 
veiksnio sprendimu nieko galutiniai išspręsti nepajėgia. 


29. Junginio nariams atstovauti organo konstrukcija valstybių junginy: 


a. Organas-reiškėjas 


Dar viena vertinga pastaba, liečianti federacijos ir konfederacijos 
klasifikavimą, kuriai paminėti čia bus tinkama vieta. Pastaba ir rezervai. 
Mes čia pasinaudosime prof. Redslobo („Théorie de la société des Na- 
tions“) mintimis, tačiau jas kiek papildysime ir pertvarkysime. 

Be abejo — tiek federacija, kaip mes esame matę, tiek konfederaci- 
ja — abi yra reikalingos tam tikro organo, kuriuo šių junginių nariai vei- 
kia centro funkcijas. Šitokio organo struktūra galinti būti dvejopa. Vie- 
nos struktūros organą Redslob vadina „organu-aiškintoju“ arba „orga- 
nu-reiškėju“, aiškinančių ar reiškiančiu arba, kaip Redslob sako, „„in- 
terpretuojančiu“ narių valias („organe interprėte“); antrosios konstruk- 
cijos organą jisai vadina „organu-kūrėju“, kuriančių vieną vieningą va- 
lią, kuriančiu ją savo nutarimais, virstančiais junginio aktais („organe 
créateur“). 

Kaip „organo-reiškėjo“ pavyzdį Redslob cituoja tokį atsitikimą, 
kada junginio narių „ambasadoriai, turėdami iš savo vyriausybių tikslias 
instrukcijas, susirenka ir posėdžiauja tam tikra iš anksto nustatyta tvarka 
ir savo gautų instrukcijų ir įgaliojimų ribose stengiasi suderinti (koordi- 
nuoti) savo kraštų nusistatymus. Šiuo būdu bendroji rezoliucija yra su- 

daryta iš atskirų individualinių valstybių rezoliucijų“ (op. cit., 35 pusl.). 
Čia bendroje šitokios ambasadorių konferencijos rezoliucijoje tilpsta vi- 
sos individualinės valstybių — junginio narių — teisinės valios, kurios vi- 
sos sutampa. Šios ambasadorių konferencijos rezoliucija — tai ir yra šio 
sutapimo formulė. Tiesa — individualinių narių valių sutapimas galėtų 
pasireikšti ir nesant tokio vieningo organo-reiškėjo, būtent betarpišku 
kiekvieno nario pasisakymų per savo konstitucinius organus. Tačiau, 
kaip teisingai nurodo Redslob, junginio tikslų sudėtingumas ir spren- 
džiamų klausimų painumas gali reikalauti atskirų nusistatymų koordina- 
vimo, jų interpretavimo ir sulankstynimo, vadinasi — tam tikro techniki- 
nio darbo bendrajai rezoliucijai pasiekti. Tai gali būti darbas gana sudė- 
tingas ir reikalingas nusimanymo bei tikslaus niuansinio įsigilinimo į vi- 
sas aplinkybes bei individualinių nusistatymų smulkmenas, kartais ir 
naujo kurių narių atsiklausimo jų nusistatymui precizuoti ar patikrinti 
arba eventuališkai kurių jo smulkmenų pakeisti paaiškėjus kai kurioms 
aplinkybėms arba pasireiškus ypatingam sunkumui bendrąjį nusistatymą 
pasiekti. Šiam darbui yra reikalingas tam tikras mechanizmas, kurį ir 
sudaro šitoksai organas-reiškėjas. Iš tikrųjų šitoks organas-reiškėjas, 
kaip kad minėtoji „ambasadorių konferencija“, pats nieko arbitrališkai 
nekuria, nesprendžia savo laisvu nusistatymu, neturi imperatyvinės ga- 
lios, tiktai atitinkamomis interpretacijomis ir derinimu (koordinavimu) 
reiškia visas individualines valias ir savo rezoliucijomis konstatuoja ga- 
lutinį jų sutapimą. Žinoma — aiškinimu, interpretavimu ir derinimu jisai 
kartais gali šiek tiek paveikti kurį individualinį nusistatymą, jį pakreipti, 
ką nors į jį naujo įdėti, ko iš tikrųjų jame nėra buvę, panašiai kaip kad 
teisėjas, formališkai neišeidamas iš įstatymų ribų, vis dėlto interpretaci- 
jomis mažiau ar daugiau ne tiktai precizuoja, bet ir kuria teisę. Tačiau 
formališkai šis organas-reiškėjas neturi jokio savo imperiumo, jisai susi- 
deda iš agentų, kurių kiekvienas tiesiog pareina nuo savo įgaliotojo ir 
veikia jo žinioje, teisiškai nevaržomas nė atskirų savo kolegų, kitų kraš- 
tų agentų, nė jų daugumos nutarimais ar nusistatymais. 

Šalių agentai tokiame organe veikia imperatyviniu mandatu; jie 
veikia šalių žinioje ir dispozicijoje; jie naujos valios patys nekuria, tiktai 
tęsia šalių valią, reiškia ją. Tai yra tarpiško tiesioginio valdymo arba 
tiesioginio junginio narių valdymosi forma, kuri daro tai, kad junginio 
reiškimasis ir veikimas yra ne kas kita kaip visų narių suvereninio vei- 
kimo projekcija (tąsa). Tokio organo sudarymas ir buvimas — tai yra 
tiktai lankstesnis variantas jų jungtinio valdymosi, kurio elementarinė 

forma — betarpiškas valdymasis — reikštųsi tiesioginiu, netarpininkaujant 
jokiems koordinacijos agentams, kiekvieno narių savo teisinės valios 
pareiškimu per savo tiesioginius individualinius konstitucinius organus. 

Todėl abiem šioms tiesioginio visų šalių junginy valdymosi for- 
moms ar variantams — tiek betarpiškam, šalims pačioms per savo konsti- 
tucinius organus pasisakant, tiek tarpiškam, kuriame yra sudarytas tasai 
jungtinis organas-reiškėjas, susidedąs iš imperatyviniu mandatu vei- 
kiančių šalių agentų, reiškiančių ir koordinuojančių šalių valias pačių ša- 
lių dispozicijoje, — tinka Redslobo pastaba, kurią jis taiko betarpiško ša- 
lių junginy valdymosi formai: „Trumpai kalbant — mes čia matytume 
pasireiškiančią Rousseau bendrąją valią, vadinasi — koncepciją daugiau 
ar mažiau fantastiška, kai norima vieno krašto piliečiai sujungti, tačiau 
pajėgiančią realizuotis valstybių konfederacijoje, kuri iš esmės teturi tik- 
tai apibrėžtą dalyvių skaičių“ (op. cit., ibidem). 

Be abejo, ir betarpiškoje šios bendrosios (visų ir kiekvieno, o ne 
jų daugumos) valios formoje yra reikalinga sudaryti kuris nors jungtinis 
organas, kuris konstatuotų atskirų šalių-narių pareikštos valios sutapimą, 
sudarantį jungtinę bendrąją valią (konfederacijos valią). Tačiau čia šis 
jungtinis organas bus tiktai sui generis statistinio konstatavimo ar reg- 
lamentavimo, bet ne individualinių valių reiškimo bei koordinavimo or- 
ganas. Tai nebus tasai organas-reiškėjas, kurį mes aukščiau turėjome 
galvoje. 

Žinoma — ambasadorių konferencija, kurią Redslob cituoja kaip 
organo-reiškėjo pavyzdį konfederacijoje, nėra vienintelis galimas šios 
rūšies organas. Organo-reiškėjo konstrukcijos gali būti ir kitokios. Es- 
minis „organo-reiškėjo“ valstybių junginy konstrukcijos momentas yra 
tiktai tas, kad šio organo dalyviai yra atskirų šalių, junginio narių, agen- 
tai, veikią kategoringu imperatyviniu mandatu bendrajai visų šalių valiai 
nustatyti, būtent tokiai bendrajai, kurioje reikštųsi visų ir kiekvienos ša- 
lies valia. Kiti konstrukcijos momentai, pavyzdžiui, tie, kurie organizuo- 
ja būdą, kuriuo tatai bus pasiekta, be abejo, gali būti įvairūs. Tad šios 
kategorijos jungtiniams organams priklauso, pav., ir tokios šalių parla- 
mentų „delegacijos“, kurios buvo numatytos t. vad. ,„Hymanso projekto“ 
(1921 m.) Lenkijos ir Lietuvos unijai nustatyti (nors ten buvo ir tam tikri 
unijos konstrukcijos iškreipimai Lenkijos naudai). Skirtumas tarp „am- 
basadorių konferencijos“ pavyzdžio ir šitokių „delegacijų“ pavyzdžio 
buvo tas, kad pirmame atsitikime (ambasadorių konferencija) šalių 
agentų kolegija, kurios atskiri nariai veikė atitinkamų atskirų šalių Žinio- 

je ir dispozicijoje, pati visais savo narių balsais konstatavo šalių valių 
sutapimą, kai tuo tarpu antrajame atsitikime („delegacijos“) agentų ko- 
legija, interpretuodama šalių valias ir laisviau, be formalinių agentams 
instrukcijų, nustatydama bendrosios šalių valios formulę savo rezoliuci- 
jose, ne galutinai šią formulę nustatydavo, tiktai ją projektuodavo, nes 
„delegacijų“ nutarimai ir aktai tam, kad virstų imperatyviniais aktais, 
dar būtų buvę reikalingi pačių šalių parlamentų ratifikavimo. Vadinasi — 
vienu atsitikimu šalių galia veikė patį jų veikimą, a priori ją discipli- 
nuodama ir valdydama, antru gi atsitikimu ji pasireikšdavo a posteriori, 
arbitrališkai paveikdama agentų veikimo vaisių, pritardama arba nepri- 
tardama jam ir tuo pačiu suteikdama jam jungtinio akto galios arba ne- 
suteikdama jos ir šiuo likviduodama organo-reiškėjo suprojektuotą for- 
mulę, kaip bergždžią ir teisiškai bejėgią. Abiem atsitikimais, nors kiek 
kitokiais konstrukcijos metodais, yra pasiekiama tai, kad jungtinio orga- 
no veikimo ir aktų šeimininkai yra patys junginio nariai, kurie junginy 
lieka teisiškai suvereniniai. 

Aišku, kad Redslobo pavadintas „organas-reiškėjas“ yra galimas 
tiktai konfederacijoje, bet jokiu būdu ne federacijoje, kurioje jis yra ne- 
įmanomas, nes federacija pati yra valstybė, kurioje reiškiasi jos pačios 
teisinė valia, viešpataujanti ir dominuojanti, o ne bendroji visų suvere- 
ninių junginio narių valia, kaip jų individualinių valių bendras rezervua- 
ras, kuriame turi pasireikšti visų ir kiekvieno narių teisinė valia. Ir todėl 
kai federacijoje pasireiškia jos konstitucinėje valdžioje narių atstovavi- 
mo organas (pav., federaliniai rūmai federacijos parlamente), tai a. šis 
organas federacijos valdžioje sukombinuojamas su kitais grynai unitari- 
nės kilmės organais, kilusiais ne iš narių, kaip organizuotų vienetų, ir su 
kuriais jisai bendradarbiauja, bet ne pats vienas galutinai sprendžia, ir b. 
jisai veikia ne bendrosios narių valios konstatavimo, bet nutarimų (kole- 
gijos daugumos sprendimo) principu. O net ir tada, kai federacijos nariai 
dalyvauja konstitucinėje federacijos centro valdžioje betarpiškai per sa- 
vo konstitucinius organus nesudarant tam tikriems šio dalyvavimo ak- 
tams jokio jungtinio jiems atstovauti organo (pav., savo teisinių tautų re- 
ferendumu,), tai vis dėlto ir čia, nekalbant jau apie tai, kad ir ši jų veiki- 
mo junginy forma yra arbitrališkai nustatyta federalinės konstitucijos, 
kaip viešpataujančio nariams akto, pasireiškia tie patys abu aukščiau nu- 
rodyti momentai: a. sukombinavimas su unitariniu veiksniu ir b. ne visų 
individualinių valių sutapimo, bet sprendžiamas daugumos nutarimo 
principas. 

30. Junginio nariams atstovauti organo konstrukcija valstybių junginy: 


b. Organas-kūrėjas 


Antros konstrukcijos organas valstybių junginio nariams atsto- 
vauti junginio centre, kurį Redslob vadina „organu-kūrėju“ ir kurį jisai 
stato prieš „organą-reiškėją“, tai yra tokia narių atstovų kolegija, kuri 
veikia kaip tik savo sąstato daugumos nutarimais. Šie nutarimai, kaip 
junginio aktai, yra imperatyviniai visiems junginio nariams, net, žinoma, 
ir tiems, kurių nusistatymas („valia“) kalbamuoju reikalu nesutampa su 
nutarimo rezoliucija. Narių atstovavimo organas čia jau nebeinterpretuo- 
ja narių valias ir nederina jų tam, kad šio savo darbo išvadoje konstatuo- 
tų visų narių valių sutapimą; jisai pats savo debatais ir balsavimu (nuta- 
rimu) nustato, kuria naują teisinę valią, kurioje narių valios gali ir visiš- 
kai nesutapti ir kuri gali būti ir priešinga kurioms narių valioms. Vadi- 
nasi — šis organas turi sprendimo galios, jame yra junginio valios kūrimo 
galia. 

Mes pasakytume, kad šitokios konstrukcijos „organas-kūrėjas“, 
kad ir yra reikalingas iš visų narių mandato savo teisinei galiai veikt, 
būtent ta prasme, kad jojo sąstatas sudaromas atskirų junginio narių 
mandatais atskiriems jojo sąstato nariams, tačiau bendrasis jungtinis jojo 
mandatas yra reprezentacinis, o ne imperatyvinis. Jeigu atskirų šio or- 
gano narių mandatai ir būtų imperatyviniai, kaip kad yra pirmosios 
konstrukcijos organe, vadinasi — net jeigu atskiri jo kolegijos nariai ir 
veiktų atitinkamų juos delegavusių ar išrinkusių junginio narių katego- 
ringoje žinioje ir dispozicijoje, negalėdami peržengti gaunamų instrukci- 
jų ir turėdami derinti savo balsą su savo įgaliotojų nusistatymais, vis 
dėlto čia greta šių individualinių kolegijos narių mandatų, kurie gali būti 
reprezentaciniai ar imperatyviniai, yra bendras jungtinis visos iš jungi- 
nio narių kilusios kolegijos mandatas, kuris yra reprezentacinis, nes nu- 
tarimais veikiančios kolegijos en bloc „valia“ pavaduoja visų junginio 
narių valias ir kuria naują sprendžiamąją ir imperatyvinę jungtinę valią. 
Šitokio jungtinio reprezentacinio mandato, kuris pasireiškia organo- 
kūrėjo galioje, organas-reiškėjas neturi. 

Organo-kūrėjo reiškimasis valstybių junginy rodo jau valstybinio, 
būtent imperium ‘o, elemento pasireiškimą junginy, nes tatai jau numato 
tam tikrąjį subordinacijos momento įvedimą į junginį. Tai jau nėra gry- 
na koordinacija. Yra bent narių mažumos subordinacija jų daugumos 

nutarimams, yra daugumos nutarimais besireiškiąs junginio viešpatavi- 
mas nariams. Valstybių sąjunga čia jau pereina arba bent evoliucionuoja 
į jungtinę valstybę. Gimsta junginio autonominė valia, kuri nesutampa 
su partikuliarinių jame dalyvaujančių valstybių valiomis, kuri nėra me- 
chaninė anųjų suma, bet pati yra individualinė ir viešpataujanti. Tad tei- 
singai Redslob konstatuoja, kad šitoksai organas neatitinka konfederaci- 
jos esmės, kad konfederacijoje jisai sudaro svetimą elementą ir jeigu jis 
joje vis dėlto atsiranda, tai jisai ne iš jos esmės yra organiškai kilęs, bet 
jai yra iš šalies „įskiepytas“ (op. cit., 36 pusl.). Federacijoje toks orga- 
nas yra natūralus, kaip kad konfederacijoje natūralus yra organas- 
reiškėjas. 


31. Organas-kurėjas ir organas-reiškėjas konfederacijos ir 
federacijos pasienių zonoje 


Vis dėlto organo-kūrėjo buvimas konfederacijose atsitinka. Tatai 
atsitinka net tokiose iš viso palaidose konfederacijose kaip kad Ženevos 
Tautų Sąjunga, iš kurios nariai gali laisvai išeiti, juo labiau realinėje uni- 
joje, kuri sudaro labiau konsoliduotą ir jau kiek į jungtinę valstybę nu- 
krypstančią valstybių sąjungą. Tiesa — galimumas nariams laisvai išstoti 
iš sąjungos, kaip kad yra Tautų Sąjungoje, sudaro ryškų korektyvą prieš 
subordinaciją, pasireiškiančią tokio organo buvime. Tačiau ne visose 
konfederacijos konstrukcijose šis laisvas išėjimas yra garantuojamas ir 
tiksliai organizuojamas. 

Redslob šiaip šiuo klausimu pasisako: „Tikrenybėje mes matome, 
kad organas-kūrėjas nesudaro figūros, kuri būtų visiškai pašalinama iš 
konfederacijos. Yra galima, kad šitokio pobūdžio organas būtų įsteigtas 
pagrindinės sutarties, įkuriančios valstybių sąjungą... Čia yra tam tikra 
vslstybių-narių abdikacija. Jos atsisako pačios sudaryti bendras rezoliu- 
cijas ir paveda tai kitokiam mechanizmui. Jos iš tikrųjų priima generali- 
nį nutarimą, kadrinį nutarimą ir iš anksto pripažįsta individualinius nuta- 
rimus, kuriuos išdirbs jų įsteigtas mechanizmas, jų užvestas ir paleistas 
veikti. Savaime suprantama, kad jos nepriimtų tokių šio mechanizmo 
aktų, kurie išeitų iš jų jam pavestos galios ribų. Pabrėžkime, kad jos pa- 
čios spręstų apie tai, ar šios ribos yra peržengtos, ar ne... Be abejo — toks 
organas sukombinuoti su konfederacija — tai yra neloginga, tai, galima 
sakyti, tam tikras netvarkingumas. Tačiau beveik visuomet šis nuo tie- 

sios linijos nukrypimas yra aplinkybių, yra praktiškų sumetimų padari- 
nys. Jisai tampa būtinas konfederacijoje, vykdančioje platų ir sudėtingą 
darbą“ (op. cit., 36 ir 37 'pusl.). Ir jis reziumuoja savo išvadas šitaip: 
„Organas-reiškėjas pasireiškia konfederacijoje, kaip jos natūralinis ele- 
mentas, už tai jis yra neįmanomas federacijoje. Atvirkščiai — organas- 
kūrėjas yra įmanomas valstybių sąjungoje. Sudarydamas jos rėmuose 
nenormalumą, jis vis dėlto gali būti su ja suderintas“ (op. cit., 37 pusl.). 

Mes čia jau liečiame tuos konstrukcijos niuansus, kurie, kaip 
smaili peilio kriauna, yra ant pačios sienos, skiriančios konfederaciją 
nuo federacijos; pridėkime vieną mažmožį į tą ar kitą šoną ir mes iš kon- 
federacijos pereisime į federaciją arba atvirkščiai — federacijos į konfe- 
deraciją. Tarp šių abiejų kategoringų konstrukcijos formų — valstybių są- 
jungos (konfederacijos) ir jungtinės valstybės (federacijos), yra tam tikra 
pasienių zona, kada vienoje konstrukcijos formoje pradeda reikštis ir 
pamažu ryškėti antroji forma. Sienos peržengimas dažnai pareina nuo 
niuansų, nes jos linija yra labai smaili. Tokius pat pasienius mes galime 
rasti ir tarp federacijos ir unitarinės valstybės. 

Unitarinio pobūdžio daugumos sprendimas, kuris yra būdingas 
„organui-kūrėjui“, atitinka federacijos, o ne konfederacijos esmę. Mes 
konstatavome, kad federacijoje gali reikštis net tiesioginis visų federali- 
nio junginio narių veikimas centro valdžios aktams sudaryti, net be jų 
atstovavimo organo, be jokio organo-reiškėjo, tiesiog per jų (narių) 
konstitucinius organus (pav., federacijos narių tautų referendumas fede- 
ralinei konstitucijai keisti, o galėtų tai būti ir federaliniams įstatymams 
leisti). Iš esmės tatai yra konfederacinio pobūdžio momentas. Tačiau ir 
šiame jų tiesioginiame veikime mišri federacijos konstrukcija reikalauja 
narių valių (balsų) daugumos (unitarinis momentas), o ne visų jų valių 
sutapimo. O dar ypatingai federacijos konstrukcija reikalauja, kad 
sprendžiamajai galiai federacijos narių veikimas centro valdžioje būtų 
sukombinuotas su unitarinio jungtinės valstybės, kaip neskaidomo vie- 
neto, veiksnio veikimu, kaip kad demokratinėje federacijoje — su vien- 
lypės federalinės teisinės tautos referendumu arba su jos atstovavimo 
organo (parlamento, unitarinių žemesniųjų rūmų prezidento...) veikimu. 
Jei toks sukombinavimas bus išlaikytas, tai bus išlaikyta ir federacija, 
net jeigu narių veikimas būtų paliuosuotas nuo jų daugumos sprendimo 
ir pasireikštų visų narių valių sutapimu, kas vis dėlto labai apsunkintų 
ir kartais beveik paralyžuotų jungtinio valstybingumo funkcionavimą. 

Ir, antra vertus, „organo-kūrėjo“ įsteigimas konfederacijoje, kurio 
galimumą mums signalizuoja Redslob, tol dar yra įmanomas, ir konfe- 
deracijos galutiniai nepaverčia federacija, kol šio narių atstovavimo or- 
gano veikimas nėra sukombinuojamas su grynai unitarinės kilmės orga- 
no veikimu. Kol tokio sukombinavimo nėra, tol federacija dar nėra rea- 
lizuota ir mes dar nesame išvykę iš konfederacinės pasienių srities. O tie 
Redslobo nurodomi konstrukcijos momentai, kaip būtent organo-kūrėjo 
įsteigimas ir jo daugumai iš anksto sprendžiamosios galios suteikimas 
„kadriniu“ pačių junginio narių nutarimu, vadinasi — konfederacinio pa- 
kto, o ne imperatyvinės jungtinės valstybės konstitucijos titulu, taip pat 
rezervavimas patiems nariams sprendimo apie tai, ar pavestos galios ri- 
ba nėra peržengta, o pagaliau ir juo labiau laisvo iš junginio išėjimo ga- 
limumas, kai toks galimumas yra rezervuotas, — visa tai labai realiai ap- 
saugoja konfederacinę konstrukcijos esmę prieš jos nukrypimą į federa- 
ciją. Est modus in rebus, kuris užtikrina konstrukcijų lankstumą įvairių 
klasifikacinių formų ribose. 


32. Federacijos narių paritetas 


Konfederacinio pobūdžio yra ir tai, kad tarp visų federacijos narių 
(kantonų, štatų...) yra išlaikomas paritetas. Neatsižvelgiama nė į kiek- 
vieno nario teritorijos ploto didumą, nė į jo gyventojų skaičių: kiekvie- 
nas federacijos narys, stambus ar menkas, yra lygus kiekvienam kitam 
nariui. Šitaip yra paritetiškai sudaromas USA Senatas ir Šveicarijos 
Kantonų Taryba (kiekvienas štatas, kiekvienas kantonas siunčia po du 
atstovus); tačiau kitoks ir būtent kaip tik nelygus buvo balsų suskirsty- 
mas tarp federacijos narių buv. Reichsraf'e (taip pat sename Bundes- 
rat'e) Vokietijoje; tačiau Reicho federacija iš viso buvo palinkusi į uni- 
tarizmą arba į imperinį Prūsų hegemoniją. 

Taip pat tarp federacijos narių paritetas išlaikomas tada, kai ku- 
riuo nors klausimu (pav., konstitucijos keitimu) betarpiškai sprendžia 
federacijos nariai; kiekvieno nario balsas yra lygus. 

Vilnietė, žinoma teisininkė p. dr. Halina Zasztowt-Sukiennicka 
savo prancūzų kalba parašytoje knygoje apie federaciją Rytų Europoje 
(„Fédéralisme en Europe orientale“, Paris, les Presses Universitaires 
de France, 1926 m.) labai teisingai pastebi, kad federacijos narių pariteto 
problema glūdi ne tiktai jų paritetiniame atstovavime arba iš viso jų da- 

lyvavime federacijos centro valdžioje, kuris kiekvienam jųjų užtikrina 
vienodą teisinę įtaką veikiant šią valdžią, bet ypač jų vienodoje teisinėje 
padėty jungtinėje valstybėje, kitaip sakant — vienodame štandartiniame 
jų visų ir kiekvieno teisiniame ar konstituciniame įterpime į bendrąją 
junginio konstrukciją. Tatai reiškia, kad federacinio pariteto principas 
neleidžia, kad, pav., centro galios ar kompetencijos sritis būtų vienų na- 
rių ar kurio vieno nario atžvilgiu labiau išplėsta arba susiaurinta, negu 
kitų narių atžvilgiu, taip pat kad vieno kurio nario valstybinis imperium 
būtų pajėgesnis arba silpnesnis palyginus jį su kitų narių pajėgumu (op. 
cit., 39 pusl.). 

Tatai man atrodo labai teisinga. Ne todėl, kad tatai atitiktų „tei- 
singumo pajautimą“, nes galų gale valstybinių formų ir junginių konst- 
rukcijos problema nėra etikos klausimas, bet todėl, kad to reikalauja fe- 
deracijos esmės logika ir kad ši pastaba atitinka šios logikos dėsnius. 
Būtent tatai seka 1š to, kad federacijoje jungtinė valstybinė konstrukcija 
sudaro superkonstrukciją arba antrąjį valstybinį aukštą, pagrįstą partiku- 
liariniu valstybių-narių valstybingumu, iš kurio jungtinė valstybė iš- 
plaukia ir tam tikroje bendrojoje srity jas visas integruoja ir unitarizuoja, 
tačiau už šios bendrinės ar jungtinės unitarizuotos srities ji pamatinių 
partikuliarinių valstybių (savo subkonstrukcijos) nenaikina ir nelikvi- 
duoja, o net jų nedisponuoja, nes jos superordinacija ir junginio dispo- 
navimo galia yra susijusi; tik su bendrine sritimi ir nors ji pati šios sri- 
ties apimtį nustato, tačiau vis dėlto ši sritis yra tiktai bendrinė, o ne indi- 
viduališkai-partikuliarinė to ar kito junginio nario atžvilgiu. Visai kas 
kita yra unitarinėje decentralizuotoje valstybėje, kurioje tam tikroms 
provincijoms ar įeinantiems į jos sąstatą kraštams būtų suteikta (oktro- 
juota) autonomija: čia tam tikrais individualiniais sumetimais vienam 
kraštui gali būti suteikta platesnė, kitam — siauresnė autonomija. Čia vi- 
sas galios šaltinis yra viename centre, iš kurio vienam daliniui gali būti 
suteikta daugiau, kitam mažiau viešosios galios ir autonomiškai tvarky- 
tinų reikalų kompetencijos. Tatai ne lygybės, kaip „teisingumo“, bet 
konstrukcijos esmės, jos logikos klausimas. Autonominis kraštas unita- 
rinėje valstybėje nesudaro jokios valstybinės subkonstrukcijos ar pama- 
tinės izoliuotos konstrukcijos, kuri tiktai tam tikrą ribą peržengus (ši 
riba yra konvencionalinė, vadinasi, ji gali būti keičiama ir stumiama 
pirmyn ar atgal, bet vis dėlto ji visuomet yra) sutirpsta vieningoje ben- 
drinėje valstybinėje superkonstrukcijoje. Autonominiai kraštai yra išves- 

tiniai iš unitarinės valstybės, federacijos gi nariai egzistuoja jungtinėje 
valstybėje savo titulu. 


33. Narių teisinė būklė buvusioje vokiečių reicho federacijoje 


Mes buvome paminėję, kad Vokiečių Reicho federacija nesilaikė 
narių pariteto principo. Iš viso Vokiečių Reicho federalinė konstrukcija 
Hohenzolernų Imperijos metu (iki 1918 m.) buvo palinkusi į imperinę 
Prūsų hegemoniją. Reicho federalinė konstrukcija, 1919 m. įsteigta va- 
dinamos Veimaro konstitucijos, buvo palinkusi į decentralizuotą unita- 
rizmą. Šioje konstrukcijoje buvo užfiksuotas kompromisas tarp federali- 
nių ir unitarinių tendencijų, pasireiškusių Veimaro Steigiamajame Susi- 
rinkime ir reiškiamų įvairių socialinių bei politinių jėgų, kurios tuo metu 
veikė valstybės pertvarkymo sprendimą. 

Kompromisas tarp federalistų ir unitaristų (vadinasi — tų, kurie fe- 
deraciją norėjo ir stengėsi pakeisti administracine decentralizacija) buvo 
komplikuojamas dar tuo, kad patys federalistai nebuvo visiškai vieningi; 
daugelis jų bijojo, kad po federacijos priedanga nebūtų atgaivinta arba 
neatgimtų imperinė Prūsų hegemonija, kuri buvo įsivyravusi senojoje 
Reicho konstrukcijoje; antra vertus — sunku atrodė buvo ginti federalinis 
pariteto principas, kuris teisiškai lygiai traktuotų didžiulę, proporcingai 
tiesiog milžinišką, pagrįstą tradicijos ir istorinių nuopelnu autoritetu, 
Prūsų valstybę ir smulkius vienetus, kaip, pav., Mecklemburg-Strelitz, 
Brunswick, Anhalt-Oldenburg ir pan., kurie tiek savo teritorijos ir gy- 
ventojų skaičiumi, tiek savo istoriniu ir socialiniu svoriu ne tiktai prieš 
Prūsus, bet ir prieš Bavariją ar Saksoniją buvo nykštukai. Federaciją 
lengviau yra įkurti ir išlaikyti tarp smulkių kantonų arba, kaip USA, tarp 
naujai įsikūrusią lygios vertės valstybėlių-štatų, kuriomis virto buvusios 
kolonijos, sukilusios prieš metropoliją ir laimėjusios nepriklausomybę, 
negu tarp nelygios socialinės bei istorinės vertės valstybių ir valstybėlių, 
ypač kai jos visos apima vieną galingą ir susipratusią nacionalinę tautą, 
įvykdžiusią XIX amžiuje savo tautinį atgimimą ir žengiančią į vienybę, 
ir kai tų valstybėlių tarpe vienos žymiai patarnavo šiam vienybės sąjū- 
džiui, o kitos tebėra tiktai vietinių tradicijų ir buvusio tautos suskaldymo 
užsilikę kūriniai. Ne tiktai Prūsai, bet ir kiti stambesnieji istoriniai Rei- 
cho kraštai nebuvo linkę į federalinį paritetą su valstybėlėmis- 
nykštukais, tačiau šie kiti bijojo Prūsų persvaros. Kovoje tarp unitarinių 

ir federalinių palinkimų buvo net kilęs sumanymas išparceliuoti Prūsus, 
išskiriant iš jų istorinio valstybinio sąstato tam tikrus seniau tirpusius 
Prūsuose kraštus, kaip Reino kraštas, Hanoveris ir kiti, ir suteikti jiems 
atskiras Reicho narių asmenybes. Tačiau nuo šito sumanymo pagaliau 
buvo atsižadėta; užtai federalinio atstovavimo Reicho organo, būtent 
Reichsraf'o, sąstate buvo įgyvendinta ir konstitucionalizuota tokia 
konstrukcija, kuri kiekvienam Reicho nariui, vadinamam „žeme“, su- 
teikdavo nelygų balsų skaičių, būtent proporcingą atitinkamos žemės pi- 
liečių skaičiui, tačiau su dviem rezervais. a. kad ir smulkiausioji žemė 
vis dėlto turėtų bent vieną balsą, nors jos piliečių skaičius nesiektų vieno 
balso normos, nustatytos proporcijoms skaičiuoti, ir b. kad stambiausios 
žemės, būtent Prūsų, balsų skaičius Reichsrat'e neprašoktų dviejų penk- 
tadalių visu Reichsrato balsų, nors proporcijų normomis jam balsų turė- 
tų tekti daugiau. Be to, pusė Prūsams tenkančių balsų buvo pavesta ne 
pačiai Prūsų žemei, kaip vienetui, bet atskiroms Prūsų provincijoms 
(šiuo atžvilgiu buvo tam tikra, kad ir ne visiškai tiksli, analogija tarp pa- 
ralelinio Prūsų ir jų provincijų atstovavimo federaliniame Reichsraf'e ir 
paralelinio, nors kiek kitaip sutvarkyto, „sąjunginių respublikų“ ir jų są- 
state esamų „autonominių respublikų“, „autonominių sričių“ ir „tautinių 
apygardų“ atstovavimo sovietinėje federalinėje „Tautų Taryboje“). 

Tokiu būdu Veimaro konstitucijos sudaryto Reichsrato konstruk- 
cija jo personalinio sąstato atžvilgiu nebuvo tiksliai federacinė. Reicho, 
kaip jungtinės valstybės, kolektyviniai dalyviai (kraštai ar „žemės“) ne- 
buvo tikra prasme jo nariai, kurie savaime, kaip nariai, kaip kolektyvi- 
niai asmenys jų junginy, turėtų būti lygūs. Tai buvo ne tiek junginio na- 
riai, kiek jo daliniai, kurių teisinis pajėgumas junginy atitiko jų svorį. 

Neatitiko federacijos konstrukciją ir tai, kad šių žemių organas 
centro valdžioje — Reichsrat — įstatymams leisti funkcijoje, taip pat 
konstitucijos keitime, iš viso neturėjo sprendžiamosios galios. Įstatymus 
priimdavo unitarinės konstrukcijos organas, Reichstag'as, — jis vienas. 
Reichsratui buvo rezervuota tiktai reliatyvinis veto, kurį Reichstagas ga- 
lėjo nugalėti ir tuo nušalinti Reichsrato opoziciją. Konstitucijos gi kei- 
time Reichsratas prieš Reichstago sprendimą tegalėjo tiktai apeliuoti į 
visos Reicho tautos referendumą, bet ne pats sprendimą paveikti. Vadi- 
nasi — Reicho kolektyvinių narių (žemių) valia nebuvo įjungiama į 
sprendimą įstatymų leidime ir konstitucijos keitime. 

Pagaliau ir pati Veimaro konstitucija, įkūrusi šį jungtinį Reichą, 
buvo priimta be žemių atsiklausimo. Ji buvo unitarinio veiksnio kūrinys. 

Pats Steigiamasis susirinkimas, kuris sprendė apie tai, koks bus sudary- 
tas Reichas — ar tai bus federacija ar unitarinė valstybė, — kuris, žodžiu, 
sprendė apie patį žemių likimą, buvo sudarytas nedalyvaujant žemėms, 
kaip tokioms; tokiu būdu jos iš viso pasisakyti ir sprendimo teisiškai pa- 
veikti negalėjo. Tai, kas Reicho konstrukcijoje turėjo federacinio pobū- 
džio, tai buvo žemėms oktrojuota, bet ne jų pačių sprendžiama ir ne jų 
dalyvavimu sprendime nustatyta. Tiesa — žemių pageidavimai galėjo at- 
sispindėti atskirų Steigiamojo susirinkimo narių nusistatyme, kiek tie 
nariai buvo šalininkai tokios ar anokios Reicho konstrukcijos ir kiek kai 
kurie jųjų galėjo būti jautrūs į žemių interesus, tačiau pačios žemės, kaip 
organizuoti vienetai, jokio savo balso neturėjo ir jo reikšti negalėjo. 
Žodžiu — Veimarinėje konstitucinėje Reicho konstrukcijoje, kuri 
buvo nustatyta Reicho kraštams, kaip tokiems, nedalyvaujant, buvo ne 
tikra federacija, tiktai jos atrofizuoti likučiai, kaip tam tikra nuolaida, 
tam tikra dovanėlė — dar ne visiškai tautoje žlugusioms federacijos ir is- 
torinių kraštų politinių asmenybių tradicijoms. Federacija — čia buvo la- 
biau atavizmas, negu gyvas ir veiklus organizacijos principas. Apie visa 
tai žiūrėk prof. Edmond Vermeil — „La constitution de Weimar et le 
principe de la dėmocratie Allemande“, Strasburgo universiteto leidi- 
nys, Strasbourg-Paris, 1923 m., ypač 110-120 ir 342-347 pusl. Prof. 
Vermeil pastebi, kad federacinis principas senoje Reicho struktūroje 
buvo labiau nukreiptas į administracinę, negu į įstatymams leisti funkci- 
jos sritį, Reichsrato gi organizacijoje pabrėžia tą federacinio momento 
ryškų sustiprinimą palyginus su kitomis nuoseklesnės konstrukcijos fe- 
deracijomis, kad žemės disponuoja savo balsus Reichsrate betarpiškai ir 
imperatyviškai: būtent Reichsratas nebuvo sudarytas iš žemių atstovų, 
veikiančių kadenciniu reprezentaciniu mandatu, kuris leistų atstovams jų 
kadencijos ribose veikti savo laisvu nusistatymu, pavaduojančiu pačių 
žemių nusistatymą, bet susidėjo iš žemių vyriausybių narių, kurie tuo 
pačiu veikė tų savo vyriausybių žinioje ir dispozicijoje, kaip jų nusista- 
tymo reiškėjai, gauną iš šių vyriausybių instrukcijas: tai žemių agentai, o 
ne jų reprezentantai reprezentacinio mandato prasme. Tuo pačiu kiek- 
vienos žemės vyriausybė nuolat disponavo Reichsrate visus tenkančius 
žemei balsus, kaip vieną kolektyvinį balsą. Todėl Reichsratas buvo la- 
biau surištas ir susijęs su žemėmis, negu federalinis organas ten, kur jo 
nariai veikia kadenciniu reprezentaciniu mandatu. Tatai jam suteikdavo 
tam tikrų „organo-reiškėjo“ (Žž. tai, ką mes aukščiau buvome sakę apie 
„organą-reiškėją“ ir „organą-kūrėją“) žymių. Tačiau kažin, ar tatai galė- 

jo daug atsverti unitarizmo momentus konstrukcijoje esant iš viso sil- 
pnai Reichsrato galiai. Taip pat labai ryškus ir griežtas buvo Weimaro 
konstrukcijos kūriny unitarinis principas „„Reichsrecht bricht Lands- 
recht“ („imperijos teisė laužo žemių teisę“), kuris junginio narius palie- 
ka be apsaugos prieš centro įsiveržimus į narių kompetenciją, pagaliau 
stipri centro drausmės galia narių atžvilgiu. 


34. Tariamoji federacijos narių „aristokratija“ 


Yra autorių (pav., prof. Gurvitsch), kurie mano, jog federacija 
esanti galima tik demokratinėje valstybės santvarkoje ir kad ji iš esmės 
esanti susijusi su demokratija. Tačiau, antra vertus, yra balsų, nurodan- 
čių į kaip tik tam tikro tariamojo „aristokratinio“ principo pasireiškimą 
net ir ryškiausioje „demokratinėje“ federacijoje. Šis tariamas „aristokra- 
tinis“ reiškinys federacijoje esąs žymus kaip tik federacijos narių parite- 
te. Šitaip Edouard Blocher (šio autoriaus rašinių man skaityti neteko, 
remiuos tiktai Pierre Grellet straipsniu „Le fėdėralisme en Suisse“ 
rinkiny ,„L“Europe fédéraliste“, Paris, Marcel Giard, 1927 m., 112 
pusl.) randa, kad Šveicarijos demokratijoje 22 kantonai, iš kurių suside- 
da Šveicarijos federacija, sudarą „tikrąją aristokratiją“, kurioje viešpa- 
tauja nelygybė ir privilegija. Pierre Grellet pripažįsta, kad teisinė kan- 
tonų padėtis Šveicarų federacijoje iš tikrųjų užgaunanti šventąjį demok- 
ratijos principą („principe sacro-saint d'une dėmocratie“), kuriuo visi 
piliečiai turi lygias teises. Šis „aristokratinis“ kantonų, vadinasi — fede- 
racijos narių, teisinės padėties pobūdis įrodomas šitaip: 

Kaip žinome — Šveicarijoje federalinės konstitucijos pakeitimas 
yra reikalingas dvejopos daugumos — tautos daugumos ir kantonų dau- 
gumos; „tautos balsų visumoje kiekvienas balsuotojas laikomas vienetu, 
tačiau kantonų visumoje smulkūs dvidešimties ar trisdešimties tūkstan- 
čių gyventojų kantonai, kaip Uri arba Zug, sveria kiekvienas lygiai tiek, 
kiek septyni šimtai tūkstančių stambaus Berno kantono gyventojų. To- 
kiu būdu smulkių kantonų piliečių balsai turi didesnės galios, negu kad 
didelių kantonų piliečių balsai..."(nurodoma dar kiti individų ar „pilie- 
čių“ teisinio pajėgumo nelygybės padariniai, seką iš kantonų pariteto ir 
iš trijų kantonų padalinimo puskantoniais Šveicarijoje, tačiau užtenka ir 
šio vieno nurodyto reiškinio). 

Tiesa — grynai individualistinėje demokratijos koncepcijoje, kuri 
visą socialinį bendravimą su visais jo socialiniais kūriniais suskaldo iki 
neskaldomo individo, sudarančio šioje koncepcijoje vienintelę tikreny- 
bę, ir kuri individą laiko absoliutu, savaime lygiu bet kuriam kitam ab- 
soliutui, vadinasi — bet kuriam kitam individui, ir bet kuriame sociali- 
niame junginyje nemato nieko kito kaip tiktai tam tikrą šių individų — 
absoliutų kiekį (20000, 30000, 700000), — tatai sudaro „nenormalumą“ 
ir užgauna principą. Šioje koncepcijoje svarbu ne kantonas, ne tam tik- 
ras istoriškai-socialinis kūrinys, vadinamas Uri, Zug, Bernas, bet svarbu 
tiktai individų kiekiai: 20 tūkstančių, 30 tūkstančių, 700 tūkstančių. 
Žmonėms, kurių socialinis galvojimas yra persisunkęs tiktai kiekybinė- 
mis kategorijomis, nepaliekančioms vietos jokiems kitiems socialinės 
tikrenybės reiškiniams, kantonų paritetas gali atrodyti keistas arba netei- 
singas. Demokratinį kiekybinį šabloną tatai tikrai gali užgauti. Šiuo de- 
mokratiškai-kiekybiniu požiūriu 20 tūkstančių smulkaus kantono pilie- 
čių, balansuojančių 700 tūkstančių stambaus kantono piliečių, sudaro 
privilegijuotą aristokratinį veiksnį. 

Tačiau socialinė tikrenybė čia glūdi kantone, o ne kantono gy- 
ventojų kieky. Ši tikrenybė — tai Uri, Zug, Bern, o ne 20, 30, 700 tūks- 
tančių. Uri, Zug, Bern ir kiti kantonai — tai realūs tam tikrų socialinės 
tikrenybės reiškinių vardai, kurie reiškia ne tiktai esamų gyventojų, va- 
dinasi — šiuo laiku esamų žmogiškų individų, kiekius. Tie 20, 30, 700 
tūkstančių individų — tai Uri, Zug, Bern, turį savo istoriją, savo socialinę 
struktūrą, savo socialinę asmenybę ir sudarą kiekvienas kantoną, Švei- 
carijos federacijos narį, jungtinės Šveicarijos valstybės sudėtinį veiksnį. 

Tad aš nemanau, kad čia tektų kalbėti apie „aristokratiją“ demok- 
ratijoje; kadangi čia jungtinės valstybės nariai vienetai yra kantonai, su- 
darą tam tikrus gyvus socialinės tikrenybės reiškinius (organizuotus 
junginius), o ne šiaip individų kiekiai, ne kažkokie amorfiniai žmonių 
masės mažesni ar didesni sektoriai, kuriais būtų supjaustyta jungtinė 
tauta, kaip kad yra pjaunama kokia tešla, tai čia jokios kiekybinės privi- 
legijos ir aristokratinės smulkių kantonų gyventojų prerogatyvos nėra. 
Ne 20 ar 30 tūkstančių kažkokių abstraktinių žmonių, bet Uri ar Zugo 
kantonas, kaip gyvas socialinis junginys ir jungtinės valstybės narys, tu- 
ri lygų balsą su Berno kantonu. 

Ir pati demokratinė Šveicarija, be abejo, tatai supranta ir šiuo ne- 
sistebi. Būdama demokratinė ji vis dėlto šį kantonų paritetą išlaiko, už- 
fiksuodama jame ne kažkokių žmonių masės sektorių tariamąją „aristok- 

ratinę“ nelygybę, bet savo federacijos gyvų dalyvių teisinę padėtį jung- 
tinėje konstrukcijoje. Bent tol, kol yra išlaikoma federacija. Šis tariamas 
„aristokratiškumas“ rėžia akis tiktai tam tikriems rašytojams, kurie ana- 
lizuoja federacijos konstrukciją ne gyvos socialinės tikrenybės, bet de- 
mokratinio šablono tezėmis, kuriomis jie abstraktiškai spekuliuoja. 

Jeigu kantonas yra gyvas socialinis vienetas, organizuoto federa- 
linio junginio dalyvis ir steigėjas, kuris, kaip toks, padengia jame integ- 
ruotus individus, jojo piliečius, tai ar jisai bus savo gyventojų ar piliečiu 
skaičiumi mažas ar didelis, smulkus ar stambus, tatai yra lygiai tokios 
reikšmės, kaip kad toji aplinkybė, jog ir demokratijoje atskiri žmonės 
taip pat būna mažo ir būna didelio ūgio ar svorio — smulkūs ir stambūs 
individai, o tačiau jų teisės nėra matuojamos jų ūgiu ar jų svoriu. Tad ir 
demokratijoje įsikurdama federacija vis dėlto ir čia savo socialinės ar 
„sociokratinės“ esmės nepraranda ir negali būti savo konstrukcijoje su- 
vesta iki grynai kiekybinio pobūdžio individų masės sektorių, nes tatai 
ją sulikviduotų. 


35. Federalinė konstitucija ir federacijos narių konstitucijos 


Nors federalinės konstitucijos leidime bei keitime vienaip ar ki- 
taip dalyvauja sprendžiamuoju balsu federacijos nariai, tačiau: pirma — ji 
nėra jųjų sutartis, nes, kaip esame sakę, sprendžia narių arba jų repre- 
zentantų; balsų dauguma, o ne būtinas visų dalyvių valių (balsų) suta- 
pimas visais balsais, ir antra — federacijos nariai nesprendžia vieni, nes 
be jų federalinės konstitucijos leidime ir keitime visuomet dalyvauja ir 
kuris nors bendras unitarinis veiksnys, pav., visos federacijos, kaip vals- 
tybinio vieneto, tauta (federalinė teisinė tauta arba politiškai veikliųjų 
piliečių, piliečių-rinkikų, visuma). Tokiu būdu federalinė konstitucija 
pareina tiek nuo partikuliarinių veiksnių, tiek nuo bendrinio vienlypio 
veiksnio, ir nė pirmieji, nė antrasis negali kits kitam savo valios diktuoti. 
Tai yra unitarizmo ir konfederacijos principų tam tikra simbiozė, atitin- 
kanti sudėtingą dvilypį galios šaltinį federacijoje. Tad federacijos nariai 
arba jų kolektyvas, veikiąs daugumos, bet ne sutarties, principu, nėra vi- 
siškas federacijos ir jos konstitucijos šaltinis. 

Federacijos nariams ši federalinė konstitucija yra imperatyvinė ji 
juos teisiškai suvaržo; federacijos narių aktai ir jų partikuliarinės konsti- 
tucijos negali prieštarauti federalinei konstitucijai, kuri ne tiktai nustato 

ribas jų partikuliarinei steigiamajai galiai, neleisdama jiems kištis ir 
tvarkyti tai, ką federalinė konstitucija federacijos centrui yra rezervavu- 
si, bet ir jų konstitucijoms, kurios formališkai nuo jų pačių pareina, tam 
tikrus principus diktuoja (pav. tam tikrą valstybės formą arba tam tikrąjį 
konstitucinį režimą, arba visuotinį balsavimą, politinių ar iš viso piliečių 
teisių formalinę lygybę ar kitą). 

Be abejo, konfederacinis, o ne unitarinis yra tas principas federa- 
cijoje, kuris federacijos nariams (kad ir su rezervais, sekančiais iš impe- 
ratyvinio jų varžymo federalinės konstitucijos nuostatais) leidžia pa- 
tiems sau savo partikuliarinę konstituciją nustatyti. Nuoseklios unitari- 
nės konstrukcijos valstybėje vienintelis galios šaltinis yra centre. Jeigu 
kur pasireiškia koks partikuliarinis galios židinėlis, tai jisai yra iš centro 
deleguotas, pavestas, bet ne savaime kilęs kuriame unitarinio vieneto 
padaliny; steigiamoji galia čia yra griežtai viena. Čia valstybės sąstate 
nėra vienetų, kurie pajėgtų patys sau konstituciją nustatyti, nes jie jokios 
steigiamosios galios neturi; statutą jie gali gauti tiktai iš centro, jiems 
oktrojuotą. 

Tad jeigu federacijoje pamatinės jos valstybėlės-nariai pačios sau 
konstituciją nustato, vadinasi — turi tam tikros, kad ir kiek apkarpytos, 
steigiamosios galios, tai tatai jau unitarizmui prieštarauja. Tiesa — kar- 
tais reikalaujama, kad federacijos narių konstitucijos būtų federacijos 
centro valdžios tikrinamos ar autorizuojamos ir kol tai nėra padaryta, tol 
jos neturi galios veikti. Žinoma, jeigu šis tikrinimas ar autorizavimas bū- 
tų laisvas, diskrecinis, pareinąs nuo centro valdžios oportunizmo sume- 
timų, tai tada iš viso būtų galima teigti, jog federacijos nariai steigiamo- 
sios galios neturi ir konstitucijos sau nenustato, tiktai konstituciją arba 
statutą sau projektuoja, o jį (statutą arba „konstituciją“) jiems oktrojuoja 
(suteikia) centro valdžia, ir tada, žinoma, tatai būtų unitaristinio, bet ne 
konfederacinio pobūdžio. Tačiau šis tikrinimas nėra diskrecinis: tai yra 
ne kas kita, kaip šios konstitucijos federalinio konstitucingumo kontrolė; 
patikrinama, ar federacijos nario konstitucija kartais neprieštarauja fede- 
racijos konstitucijai, ar neužgauna kurių jos nuostatų, ar neįsibrauna į 
tai, ką centras sau rezervavo, ar išlaiko visą tai, ką federalinė konstituci- 
ja yra federacijos nariams imperatyviškai nustačiusi. Žodžiu — patikri- 
nama, ar federacijos nariai nėra išėję iš jiems paliktos steigiamosios ga- 
lios ribų. 

36. Kompetencijos ir galios tarp centro ir narių suskirstymo 
principas federacijoje 


Įdomiausia federacijoje yra kompetencijos ir galios tarp centro ir 
narių suskirstymo principas, kuriame atsispindi mūsų aukščiau išžiūrėti 
konstrukcijos metodai ir ryškiai kombinuojasi unitarinis ir konfederaci- 
nis elementai. 

Būtent unitarinis šiuo atžvilgiu principas yra tas, kad centro kom- 
petencija yra bendroji, o decentralizuotų padalinių — atributyvinė. De- 
centralizuotų vienetų kompetencija gali būti labai plati, bet vis tiek ji 
bus atributyvinė, vadinasi — apims tiktai tai, kas jiems centro yra aiškiai 
ir kategoringai perleista, nes visas galios šaltinis — centre ir todėl kas nė- 
ra centro perleista — tas lieka jam ir tas negalėjo decentralizuoto vieneto 
kompetencijoje stebuklingai atsirasti. Galėjo būti perleista labai daug, 
bet vis tiek nieko kito nėra, išskyrus tai, kas perleista. Centro gi kompe- 
tencija gali būti labai siaura, bet vis tiek ji yra bendroji. Jei labai daug 
perleista, tai maža beliks, bet vis tiek liko visa tai, kas neperleista. Kitaip 
sakant — jeigu kyla klausimas, ar kas įeina į centro, ar į decentralizuotų 
padalinių kompetenciją, tai tam, kad tatai galėtų būti pripažinta decent- 
ralizuotų padalinių kompetencijos objektu, reikalinga įrodyti perleidi- 
mas, sudarąs šių padalinių kompetencijos titulą; jeigu to įrodyti negali- 
ma, tai tatai savaime reiškia, kad atitinkamas reikalas yra centro kompe- 
tencijoje, kuriai jokis titulas įrodyti nereikalinga, nes čia yra pats galios, 
tad ir visokios kompetencijos, šaltinis. 

Konfederacijoje yra kaip tik atvirkščiai. Kadangi čia visas galios 
šaltinis yra konfederacijos nariuose, tai bendroji kompetencija yra kon- 
federacijos narių, bet ne konfederacijos centro. O kadangi čia centras 
yra narių įsteigtas ir pats savaime bejėgis, visą gi jėgą, kurią jisai turi, 
jis yra gavęs tiktai iš narių ir būtent tiktai tiek, kiek nariai panorėjo jos 
jam perleisti, tai konfederacijos centro kompetencija yra ir tegali būti tik 
atributyvinė. Vadinasi — kai čia kyla klausimas, ar kuris reikalas yra 
centro, ar narių kompetencijos, tai centro kompetencijai reikalinga įro- 
dyti delegavimo (perleidimo) titulas, be kurio šios kompetencijos iš viso 
negali būti, nes ji negali būti preziumuojama, kai tuo tarpu narių kompe- 
tencija jokio įrodymo nėra reikalinga ir savaime yra, jei tiktai nėra įro- 
dyta jos perleidimas centrui. Centro galia čia išvestinė, narių sutartimi 
jam pavesta, jame savo šaltinio neturinti. Toks yra konfederacijos prin- 
cipas. 

Federacijoje šiuo atžvilgiu panašumas į konfederaciją glūdi tame, 
kad ir čia galios šaltinis laikomas federacijos nariuose, sufederuotose 
valstybėlėse, ir todėl atributyvinė kompetencija yra centro, bendroji gi 
narių. Tačiau yra ir didžiausias skirtumas nuo konfederacijos, būtent tas, 
kad čia, federacijoje, centras, kad ir kilęs iš narių, yra nuo narių atsipa- 
laidavęs ir pajėgęs juos sau subordinuoti: todėl jis nėra pasyvus, kaip 
kad konfederacijoje, pasyviškai laukiąs, kiek galios ir kompetencijos 
jam panorės pavesti (sutelkti) nariai savo sutartimi, bet pats pasiima, 
pats, taip sakant, grobia iš galios šaltinio, iš narių, tiek kompetencijos, 
kiek nori, kiek jam pačiam tinka, Čia, federacijoje, centras virto narių 
parazitu, jų galios grobiku, ponaujančiu centru, kuris iš narių galios šal- 
tinio semia tiek galios, kiek jam reikia, narių gi bendrojoje kompetenci- 
joje lieka tiek, kiek centras panorėjo palikti. Todėl federacija ir yra 
„jungtinė valstybė“, kai tuo tarpu konfederacija valstybe tikra prasme 
nėra, tiktai yra „valstybių sąjunga“. Ir čia federacijoje jau reiškiasi uni- 
tarizmo principas. 

Dėl kompetencijos tarp centro ir narių suskirstymo principo išimtį 
sudaro Kanados federacija, kurioje bendroji yra kaip tik centro įstaty- 
mams leisti kompetencija, narių gi kompetencija yra atributyvinė, iš 
anksto federalinės konstitucijos tiksliai nustatyta, iš kurios narių įstaty- 
mams leisti organai išeiti negali. Kanada yra Britų Imperijos sąstate, 
kaip viena šios Imperijos „dominijų“ (ž. žemiau). Jos konstrukcija yra 
federalinė, tačiau federacijos konstitucija čia nėra pačios Kanados aktas, 
bet yra Anglų Parlamento aktas (įstatymas), kuriuo Kanados dominija 
buvo įsteigta kaip tokia ir organizuota. Tad formališkai šioje konstituci- 
joje reiškiasi ne federalinio centro viešpatavimas nariams, bet svetimos, 
už Kanados ribų esančios, imperinės jėgos viešpatavimas visai Kanadai, 
kaip anosios jėgos teisiniam kūriniui. Kitose federalinėse Britų Imperi- 
jos dominijose, kaip, pav., Australijoje, kompetencijos tarp federacijos 
centro ir narių suskirstymas atitinka bendrąjį federacijos principą (ben- 
droji kompetencija — narių, atributyvinė — centro). Vis dėlto daugelis 
aukščiau išdėstytų pastabų, liečiančių federaciją, turi galvoje paprastą 
laisvą ar nepriklausomą (suvereninę) jungtinę valstybę (federaciją), o ne 
federaciją, įjungtą į imperiją (dominijos Britų Imperijoje) arba įsijungu- 
sią, kaip atskiras partikuliarinis narys, į kitą, taip sakant, „super- 
federaciją (kaip, pav., iki 1936 m. Užkaukazio federacija Sovietų Są- 
jungoje). Imperinė arba superfederacinė konstrukcija kiek reaguoja ir į 
jos sąstate esančias jungtines valstybes, komplikuodama arba iškreip- 

dama santykį tarp šių jungtinių valstybių ir jų narių. Sovietuose tatai yra 
ypatingai komplikuota. 


37. Jungtinės ir narių teritorijos, tautos ir aktų (įstatymų) santykiavimas 


Būtų galima nurodyti ir kiti tam tikri reiškiniai, kurie lydi federa- 
cijos konstrukciją ir iš jos seka. Šitaip, pav., federacija, kaip jungtinė 
valstybė, VISA susideda iš federacijos narių, vadinasi — jos teritorija ap- 
ima visas partikuliarines federacijos narių teritorijas ir sutampa su jų vi- 
suma, 0 jos tauta savo personaline sudėtimi sutampa su visomis partiku- 
liarinėmis federacijos narių tautomis, drauge sudėtomis (visų partikulia- 
rinių federacijos narių tautų personalo suma). Kitaip sakant — federacijos 
narių teritorijos ir tautos — tai yra federalinės teritorijos ir tautos lyg pa- 
daliniai. Tokia bent yra paprasta federacijos konstrukcija, sudaranti jos 
bendrą taisyklę. O kadangi tarp federacijos centro ir narių kompetencija 
yra tiksliai suskirstyta tokiu būdu, kad kuris reikalas yra centro žinioje, 
tasai jau nėra narių žinioje ir atvirkščiai, tai, bent kaip bendra taisyklė, 
federacijoje nėra dvejopo to paties reikalo tvarkymo: kiekvienas reikalas 
yra tvarkomas arba centro, arba narių; todėl federacijoje visi centro įsa- 
kymai ir aktai turi galios visoje federacijos teritorijoje ir negali būti nu- 
šalinti federacijos narių įsakymais ir aktais. Šiuo atžvilgiu kitaip būna 
autonominėje unitarinės valstybės decentralizacijoje, kuri paprastai de- 
centralizuoja ne visą valstybės teritoriją autonominiais padaliniais, bet 
taikoma tiktai tam tikriems šios teritorijos vienetams (kraštams, provin- 
cijoms), paliekant likusią, dargi didžiausią, valstybinės teritorijos dalį 
nedecentralizuotą šiais pagrindais. Tad čia, šitokioje autonominėje indi- 
vidualinėje decentralizacijoje, tokio tikslaus kompetencijos suskirstymo 
nėra: tie patys reikalai, kurie autonominėje decentralizacijoje pavesti au- 
tonominiam vienetui, kitoje nedecentralizuotoje valstybinės teritorijos 
daly tvarkomi paties centro. 

Tokiu būdu čia greta būna dvi kategorijos valdžios aktų, skiriamų 
tam pačiam reikalui — centro aktai ir autonominio vieneto aktai, kurie 
vieni kitiems prieštarauti gali: jų vieni (autonominiai aktai) veikia vie- 
nur, kiti (centro aktai) veikia kitur; kurie jųjų turi galios veikti — tatai pa- 
reina nuo to, kur jie veikti turi. 

38. Tarp jungtinės valstybės ir jos narių paralelizmo ir 
hierarchizmo išlaikymo problema 


Analizuodami federacijos esmę, kuri yra labai sudėtingos ir preci- 
ziškos konstrukcijos, pajėgiančios sukombinuoti ir suderinti konstrukci- 
nius principus, pasiskolintus iš skirtingų ir kita kitai priešingų formų — 
būtent iš unitarinės valstybės ir iš valstybių konfederacijos, mes konsta- 
tavome, kad federacijoje jungtinės valstybės unitarizmas pasireiškia 
centro superordinavimu narių atžvilgiu ir federalinės konstitucijos vieš- 
patavimu visam junginiui, yra susijęs su konfederaciniu junginio narių 
valstybingumu, pasireiškiančiu ypač tokiu tarp narių ir centro kompe- 
tencijos suskirstymu, kuriame narių kompetencija yra bendroji, centro gi 
— atributyvinė, taip pat narių paritetu ir jų valstybingumo reagavimu į 
centro valdžios imperiumą, būtent jų dalyvavimu sprendžiamojoje cent- 
ro galioje federalinės konstitucijos atžvilgiu bei federaliniame įstatymų 
leidime ir daugiau ar mažiau federaliniame valdyme. Jei šiame dviejų 
principų sukombinavime nebus išlaikyta tam tikra jų lygsvara, tai fede- 
racija neišvengiamai nukryps arba į unitarinę decentralizuotą valstybę, 
arba į konfederaciją. Todėl federacijos konstrukcija visuomet yra dirbti- 
nė ir turi būti preciziška. 

Ypatingai sunku yra išlaikyti federacijoje narių valstybingumas. 
Tiesa — jisai visuomet bus tiktai fragmentinis, vadinasi — bus degraduo- 
tas, nustumtas iki rudimento; jo visiškas pilnas išsirutuliavimas negali 
būti pasiektas, nes jį neišvengiamai aprėžia ir slopina jungtinės valsty- 
bės dominavimas, sekąs iš unitarizmo daigo, įkurto bendrinėje centro ir 
viršūnės srity. Kaip tasai unitarizmo daigas centre ir viršūnėje negali fe- 
deracijoje išsiplėsti jos nenužudęs, taip lygiai ir federacijos narių valsty- 
bingumas negali iš daigo išsiplėsti ir išaugti į stambų medį, kuris pavers- 
tų federaciją valstybių sąjunga (konfederacija). 

Teoriškai, analizuojant santykį tarp jungtinio centro ir narių fede- 
racijoje, kaip esame sakę, randama dvi eilės valstybių arba du paraleli- 
niai valstybingumai: tam tikroje aprėžtoje reikalų srity reiškiasi partiku- 
liarinis kiekvieno junginio nario valstybingumas, kuris pasireiškia visais 
jojo valstybiniais elementais — tauta, teritorija, valdžia (imperiumu), už 
šios gi srities ribų prasideda bendrinė reikalų sritis, kurioje nariai, kaip 
valstybiniai vienetai, pranyksta ir kurioje reiškiasi vienas nedalomas 
jungtinis valstybingumas, pasireiškiąs jungtine tauta, teritorija ir valdžia 
(imperiumu). Tai būtų galima laikyti dviem paraleliniais sritiniais (ne 

teritorinės srities, bet reikalų srities prasme) valstybingumais vienoje 
teritorijoje. 

Tiesa — visiško paralelizmo tarp šių dviejų valstybingumų nėra. 
Visiškas paralelizmas būtų tiktai tada, kai tarp jų dviejų nebūtų jokio ga- 
lios ryšio. Tačiau tada būtų anarchija. Jau pats dviejų sričių suskirstymas 
yra reikalingas galios, kuri šį suskirstymą nustatytų ir jį išsaugotų. Jeigu 
jos nebūtų buvę, tai kiekvienas dviejų paralelinių valstybingumų imtų 
plėsti savo sritį į kitam rezervuotą sritį ir tuo pačiu kiltų ginčas ir kova: 
vienoje teritorijoje tie patys reikalai būtų dviejų valstybių tvarkomi. O 
kadangi ši sprendžiamoji galia nėra ir negali būti dar trečioji, pasireiš- 
kianti greta dviejų esamųjų valstybinių konstrukcijų, nes trečiosios 
konstrukcijos čia iš viso nėra, tai būtinai ji įsigali jų vienoje ir būtent 
bendrinėje (jungtinėje), išaugančioje iš visų partikuliarinių apatinių. Ir 
tuo pačiu šiame dualizme paralelizmas yra slopinamas: santykis tarp 
dviejų valstybingumų yra hierarchizuojamas. Du sritiniai valstybingu- 
mai, kurių vienas yra partikuliarinis, kitas — jungtinis (bendrinis), virsta 
apatiniu ir viršutiniu — aprėžtu ir ponaujančiu. Tiesa — antrojo ponavimas 
yra susijęs su tam tikru apatinio bendradarbiavimu šiame ponavime 
(partikuliarinių valstybių dalyvavimas jungtinėje valdžioje), o, antra 
vertus — apatinio subordinavimas yra susijęs su tam tikru konvenciniu 
teisiniu šio ponavimo sutvarkymu; vis dėlto hierarchinis ryšis lieka ir 
lygybės tarp apatinės ir viršutinės konstrukcijos nėra. Paralelizmo ir hie- 
rarchizmo dirbtinis kompromisas sudaro kaip tik vieną sunkiausių ir 
painių federacijos problemų. 


39. Federalinės konstitucijos viešpatavimo sąlygos prof. Dicey tezėmis 


Galios ir kompetencijos tarp centro ir narių suskirstymas federaci- 
joje yra, be abejo, svarbiausias paralelizmo ar valstybinio dualizmo pa- 
matas. Todėl ši problema federacijoje yra reikalinga tiksliausios organi- 
zacijos. Tai įvertindamas prof. Dicey („Osnovy gosudarstvennogo 
prava Angliji“, vertimas į rusų kalbą, Maskva, 1905 m., 161 ir kiti 
pusl.) prieina išvadą, kad trys svarbiausios charakteringos federalizmo 
ypatybės esančios šios: a. griežtas konstitucijos viešpatavimas, aprėžiąs 
bet kurios valdžios veikimą federacijoje, b. įvairių valdžios funkcijų su- 
skirstymas tarp teisiškai aprėžtų ir kita nuo kitos nepareinančių įstaigų ir 
c. konstitucijos aiškinimo rezervavimas teismo galiai. 

Dicey tezėmis, kurių tobulą įgyvendinimą jisai mato USA konsti- 
tucijoje, konstitucijos viešpatavimas federacijoje esąs pasiekiamas šiais 
principais: 

a. Konstitucija turi būti rašyta; tai negalinti būti precedentinė 
konstitucija, kaip kad Anglijoje, laisvai keičiama vyriausių valdžios or- 
ganų pasielgimais ir įvairių valdžią veikiančių veiksnių ad hoc komp- 
romisais, įsigalinčiais ir šiuo įsigalėjimu virstančiais normatyviniais; 
konstitucija čia esanti iš anksto įvykusios sutarties pobūdžio, tad ji turi 
būti kategoriškai užfiksuota, turi reikštis tvirtu guasi-sakramentaliniu 
tekstu. 

b. Konstitucija turi būti nelanksti; tatai reiškia, kad konstitucijos 
įsteigtas įstatymų leidėjas pats jos keisti negali ir kad įstatymams leisti 
tvarka nebus tinkama konstitucijai keisti. Federacijoje „konstitucinė tei- 
sė, — sako Dicey, — (164 pusl.) turi būti teisiškai nekeičiama arba bent 
keičiama tiktai kurios tam tikros galios, stovinčios aukščiau tiek federa- 
linio, tiek federacijos narių paprastų įstatymų leidėjo“. Ir 165 pusl. Di- 
cey dar priduria: „Jeigu federacijos steigėjai federalinės sistemos išlai- 
kymą laiko esminiu ir svarbiu reikalu, tai aukščiausioji įstatymų lei- 
džiamoji (vadinasi — pačios federalinės konstitucijos keitimo; mano 
prierašas) galia negali būti pavesta nė vienam konstitucinių paprastų 
įstatymų leidimo organų, nes tatai neatitiktų paties federacijos tikslo — 
nuolat pastoviai skirti nacionalinės valdžios veikimo sritį nuo įvairių fe- 
deracijos sąstato valstybėlių valdžių veikimo srities“. Jeigu šių dviejų 
sričių siena nebus tvirtai išlaikyta, tai valstybinis federacijos dualizmas 
(paralelizmas) nebusiąs išlaikytas ir federacija virsianti decentralizuota 
unitarine valstybe. 

Tačiau Dicey kiek perdeda, kiek toliau (166 pusl.) tvirtindamas ir 
remdamasis Jungtinių Amerikos Valstijų teise, — esą teisė keisti konsti- 
tuciją esanti iškelta už konstitucijos ribų. Ir USA ši „teisė“ (konstitucijos 
keitimo galia) iš tikrųjų yra konstitucijos numatyta ir jos tvarkoma. Jei 
to nebūtų buvę, jei federalinė konstitucija būtų teisiškai visiškai nelanks- 
ti ir sudarytų tikrąjį junginio narių sutarties aktą, kurio dispozicija yra 
tiktai visų narių suverenume, tuo pačiu teisiškai netvarkoma, tai tatai 
būtų jau ne federacija, bet konfederacija. Kad ir reliatyviškai nelanksti 
būtų federacijos konstitucija, ji vis dėlto gali būti teisiškai keičiama ir 
toji jos keitimo galia imperatyviškai paveikia visus junginio narius, ku- 
rie turi jai pasiduoti, nors kuris jųjų būtų priešingai nusistatęs. Šitaip yra 
ir USA ir kitose federacijose ir tatai yra kaip tik ryškiausias federacijoje 


—97— 


pasireiškiančio centro ponavimo ir narių subordinavimo požymis. Tiesa 
— šioje federacijos centro galioje dalyvauja ir patys nariai, kaip centro 
valdžios organas, tačiau ši galia pasireiškia ne laisva visų sutartimi, bet 
kuriuo nors sprendžiamuoju imperatyviniu aktu, privalomu erga omnes 
visiems nariams, kad ir kitaip individuališkai nusistačiusiems. Ir šiuo 
imperatyviniu centro aktu federalinę konstituciją keičiant gali būti ir 
jungtinės valstybės sritis plečiama siaurinant narių veikimo sritį, kaip ta- 
tai mūsų buvo aukščiau aiškinama. 

c. Trečias principas, kurį Dicey išveda iš konstitucijos viešpata- 
vimo federacijoje ir kuris jau savaime seka iš dviejų pirmųjų, yra tasai, 
kad federacijoje visi paprastųjų įstatymų leidimo organai, tiek federaci- 
jos centro, tiek narių, yra aprėžti ir konstitucijos priklausomi. 


40. Funkcijų suskirstymas federacijoje prof. Dicey tezėmis 


Pats viešosios galios suskirstymas centro ir narių veikimo sritimis 
sudarąs DICEY tezėmis antrąją federacijos esmės ypatybę, susijusią 
kaip tik su konstitucijos viešpatavimu. Ši federacijos konstrukcijos žy- 
mė yra taip aiški ir esminė, kad čia jau mums daug apie tai ir kalbėti ne- 
tenka. Mes ją jau buvome konstatavę. Jei šio aiškaus ir kategoriško su- 
skirstymo nebūtų buvę, tai nebūtų buvę ir pačios federacijos. Tačiau Di- 
cey eina dar toliau: jisai nurodo, kad esą šio suskirstymo principas, ap- 
draustas konstitucijos viešpatavimu ir veikliosios valdžios teisiniu aprė- 
žimu, esąs federacijoje tiek esminis ir griežtas, kad jo refleksas pavei- 
kiąs ir pačios valdžios organizaciją tiek centre, tiek nariuose, vadinasi — 
ir kiekvienos dviejų sričių viduje. Esą kaip kad viešoji galia suskirstoma 
veikimo sritimis tarp centro ir narių federalinei konstitucijai viešpatau- 
jant, taip lygiai pačioje centrui rezervuotoje srity ir kiekvienam nariui 
rezervuotoje srity pasireiškiąs federacijoje analoginis griežtas ir katego- 
riškas funkcijų suskirstymas tarp įvairių paritetinių atitinkamos valdžios 
organų, teisiškai aprėžtų ir savo atitinkamai konstitucijai subordinuotų, 
kits kito atžvilgiu autonominių, tačiau pareinančių nuo savo viešpatau- 
jančios konstitucijos, kurios jie patys liesti nepajėgia. Kitaip sakant — 
federacijai esąs tipingas ne tiktai veikimo sričių tarp centro ir narių su- 
skirstymas, apdraustas federalinės konstitucijos, bet ir griežtas formali- 
nis taip vadinamas valdžios funkcijų suskirstymas tiek centro, tiek kiek- 
vieno nario konstitucinėje valdžios organizacijoje. Kiek tatai liečia 

Jungtines Amerikos Valstijas — tatai gali atitikti jų konstitucinę tikreny- 
bę. Tačiau tatai nėra pačios federacijos esmės reiškinys, kaip kad galių 
suskirstymas veikimo sritimis tarp centro ir narių federalinės konstituci- 
jos viešpatavime, kuris tikrai sudaro federacijos esmės reiškinį. Šiuo at- 
žvilgiu, pav., Šveicarijos federacijoje, kuri sudaro antrąjį klasikinį fede- 
racijos pavyzdį, centro ir narių (kantonų) išvidinė valdžios organizacija 
neseka organizacijos principų, pasireiškiančių USA. Tiek to — mes gal 
turėsime progos kitoje vietoje tiksliau išžiūrėti konstitucinius režimus, 
veikiančius USA ir Šveicarijoje, kurie yra skirtingi tarp kito ko ir t. vad, 
formalinio valdžios funkcijų suskirstymo atžvilgiu, nors tiek Šveicarija, 
tiek USA yra nuoseklios federacijos. 


41. Teisminė kompetencijos bei galios tarp centro ir narių 
suskirstymo apsauga federacijoje 


Dicey (op. cit., 175—180 pusl.) kreipia ypatingą dėmesį į teismą 
federacijoje, teismą, kaip galios tarp centro ir narių suskirstymo apsaugą 
ir tuo pačiu kaip valstybinio dualizmo federacijoje laikytoją. Čia jis turi 
galvoje tą teismo funkciją, kuri suteikia sankcijos konstitucijos nuosta- 
tams prieš įsteigtosios konstitucinės valdžios organų aktus, ypač gi prieš 
paprastus įstatymus, leidžiamus tiek federalinio, tiek federacijos narių 
įstatymų leidėjų. 

Konstitucijos viešpatavimo režime, kai konstitucija nėra visiškai 
lanksti, vadinasi — kai ji negali būti keičiama paprasta įstatymams leisti 
tvarka, juo labiau kai tie organai, kurie leidžia paprastus įstatymus, 
konstitucijos keisti iš viso patys negali, konstitucijos nuostatai teisiškai 
nėra konstitucinio įstatymų leidėjo dispozicijoje. Tatai reiškia, kad įsta- 
tymas, kaip konstitucijai (jam superordinuotam konstituciniam įstaty- 
mui) subordinuotas aktas, tiek tiktai teturi teisinės normatyvinės galios, 
kiek jis yra konstitucingas, vadinasi — kiek jisai konstitucijai nepriešta- 
rauja ir jos nuostatams nenusižengia bei jų negriauna. Kaip jau matėme, 
federacijos esmė reikalauja kaip tik federalinės konstitucijos viešpata- 
vimo, kuris iš vienos pusės užtikrina jungtinės valstybės hegemoniją fe- 
deracijos nariams, tačiau iš kitos pusės, subordinuodamas federalinei 
konstitucijai ir patį federalinį įstatymų leidėją, apsaugoja ir federacijos 
narių valstybingumą jų valstybinio veikimo srity nuo federalinės konsti- 
tucinės valdžios įsiveržimo į šią sritį savo aktais (ypač federaliniais įsta- 
tymais): kadangi galios ir valstybinio veikimo sričių tarp centro ir narių 

suskirstymas yra užfiksuotas kaip tik federalinėje konstitucijoje, tai bet 
kuris šio suskirstymo sienų peržengimas ar iš apačios ir periferijų į cent- 
rą, ar iš centro į apačią ir periferijas čia yra nekonstitucingas ir federali- 
nės konstitucijos viešpatavimo režime yra iki pačios konstitucijos pakei- 
timo neleistinas. Tokia yra tezė, tačiau svarbi yra šios tezės apsauga, kad 
ji tikrenybėje būtų išlaikyta. 

Jeigu šio suskirstymo ribos išlaikymas bus paliktas paties federa- 
linio įstatymo leidėjo galiai, tai šios ribos peržengimas ar neperžengimas 
faktiškai atsidurs jo dispozicijoje, kas bus kaip tik priešinga pačiai šiai 
tezei ir tada faktiškai federacijos nariai neturės jokios savo valstybingu- 
mo jiems rezervuotoje srityje garantijos. Jie pareis nuo federalinio įsta- 
tymų leidėjo nuožiūros, nuo įvairių jo oportunistinių sumetimų arba ge- 
riausiu atveju nuo jo paties arbitralinio konstitucijos nuostatų interpreta- 
vimo, interpretavimas gi, kaip tatai yra gerai žinoma, gali būti pavei- 
kiamas įvairių motyvų ir jeigu jisai yra galutinai pavestas pačiam suinte- 
resuotajam, tai jisai, bent kaip bendra taisyklė, nukryps į jo interesų 
linkmę. Vadinasi — jei federalinis įstatymų leidėjas norės plėsti centro 
galią už konstitucinių savo veikimo srities ribų, kur jau prasideda narių 
sritis, ir jeigu jo interpretacinis šių ribų linijos sprendimas bus jam be 
jokios kontrolės ir suvaržymo paliktas, tai pavojus nariams prarasti gal 
ir svarbius savo srities elementus bus žymus. Narių valstybingumas at- 
sidurs nuolatiniame jo slopinimo ir griovimo pavojuje. 

Esant šitokiam pavojui, kuris šiuo atveju būtų visiškai realus, bus 
nebetvirta ir pati federacija, kurios ryškiausiu esmės elementu yra kaip 
tik valstybinis dualizmas (partikuliarinių junginio narių ir jungtinio cent- 
ro valstybinis dualizmas). Mišri kompromisinė federacijos konstrukcija 
tuo ypatingai ir skiriasi tiek nuo unitarinės (kad ir decentralizuotos) 
valstybės, tiek nuo valstybių sąjungos arba konfederacijos, kad ji reiš- 
kiasi šiuo jai charakteringu valstybiniu dualizmu, kurį ji turi išlaikyti. 
Unitarinėje valstybėje jokio valstybinio dualizmo nėra ir būti negali; jos 
esmė yra monistinė — tatai ir yra unitarizmo principas. Konfederacijoje 
taip pat principiškai valstybinio dualizmo nėra; tiesa — valstybių sąjun- 
goje yra valstybių pliuralizmas, tačiau nėra dualizmo tarp centro ir są- 
jungos narių, nes centras čia yra išvestinis ir subordinuotas nariams, ne- 
sudarąs jų atžvilgiu valstybės, neapimąs jų nauju jungtiniu valstybin- 
gumu. Valstybinis apačios (ar periferijų) ir jungtinio centro dualizmas — 
tai tipiškas federacijos reiškinys. Tasai gi dualizmas pasiekiamas kaip 
tik valstybinio veikimo sričių tarp centro ir narių aiškiu suskirstymu ar- 

ba atrubežiojimu, kuris ir turi būti išsaugotas viešpataujančios federali- 
nės konstitucijos globoje. Jeigu jis nebus išsaugotas ir jeigu federalinė 
konstitucine valdžia galės motu proprio grobti tam tikrus dirvonus iš na- 
rių veikimo srities, tai federacija nebus išlaikyta ir narių veikimo sritis 
faktiškai atsidurs jungtiniame valstybingume arba jungtinėje valstybinė- 
je galioje. 


42. Teisminės jungtinio konstitucingumo apsaugos federacijoje pamatai 


Tiesa — šiaip tatai atrodo, lyg kad tai būtų žaidimas paradoksais. 
Nes jeigu mes kitoje vietoje konstatavome, kad federacijoje jungtinis 
valstybingumas dominuoja, kad jis ponauja narių atžvilgiu, tai narių 
valstybingumas tegali būti tiktai rudimentinis arba fragmentinis, kai tuo 
tarpu tikras ir suvereninis tėra tiktai jungtinis valstybingumas. Ar galima 
tada kalbėti apie „valstybinį dualizmą“ santyky tarp narių ir jungtinio 
centro ir ar iš viso valstybingumas gali būti suskirstytas vienoje teritori- 
joje tarp dviejų hierarchizuotų organizacijų? Argi narių veikimo sritis 
nebus tuo pačiu jungtinėje valstybinėje galioje? 

Čia reikia kategoriškai pabrėžti dvejopa valstybinės galios sąvo- 
ka: suvereninės ar steigiamosios valstybinės galios ir konstitucinės 
įsteigtosios galios sąvoka. Kiek mes turime galvoje pirmąją, kuri reiš- 
kiasi jungtine konstitucija, — tai iš tikrųjų jungtinis valstybingumas fede- 
racijoje apima visą junginį ir subordinuoja narius. Tačiau jeigu ponau- 
jantis suverenumas bus magazinuotas federalinėje konstitucijoje, vadi- 
nasi — bus jos sulaikytas, konstituciniams gi centro organams bus pe- 
rduotas tiktai teisiškai aprėžtas funkcinis imperiumas, kitaip sakant, jei- 
gu mes turėsime galvoje tiktai šią konstitucinę (ne suvereninę, bet tei- 
sinę) jungtinę valstybinę galią, kuri pati konstitucijos paveikti negali, tai 
konstitucijos įkurtas valstybinis dualizmas, žinoma — tiktai įsteigtosios 
valdžios dualizmas, yra įmanomas ir tiktai apie šitokį mes čia kalbame ir 
jį išsaugoti reikalaujame ne prieš federalinę konstituciją, bet prieš kons- 
titucinę federalinę valdžią bei jos teisinius organus, kiek jie ir patys yra 
konstitucijai subordinuoti ir tiktai jos ribose ir galioje veikti pajėgia. 

Žinoma — viskas žmonių darbuose ir jų tvarkymesi yra reliatyviš- 
ka, tad reliatyviška yra ir ši federalinės konstitucijos bei jos nuostatų ap- 
sauga prieš federalinio konstitucinių organų aktus, vadinasi — toji apsau- 
ga, nuo kurios pareina šio sudarančio federacijos esmės imperatyvą 

valstybinio dualizmo federacijoje išlaikymas. Reliatyviška todėl, kad 
konstitucija, kaip teisinis normatyvinis aktas, pati apsisaugoti ir prieš bet 
kuriuos prieš ją nukreiptus aktus reaguoti negali. Tajai apsaugai, tam 
reagavimui prieš aktus, nukreiptus prieš konstituciją, yra reikalingas tam 
tikras organas, o tasai organas ir pats bus šios konstitucijos įkurtas, tad 
jisai ir pats įeis į konstitucinės įsteigtosios valdžios organizaciją. Ir jeigu 
mes kalbame apie teismą, apie teisminę konstitucijos ir jos nustatyto ka- 
tegoriško partikuliarinių junginio narių ir jungtinio centro veikimo sričių 
suskirstymo apsaugą bei reagavimą teisminėmis sankcijomis prieš kons- 
titucinę taip sakant neteisę, tai mes vis dėlto neišeiname iš įsteigtosios 
valdžios ribų ir šią apsaugą pavedame konstitucijai subordinuotajai val- 
džiai. Vadinasi — vėl mes lyg atsiduriame užburtame rate: norime apsau- 
goti konstitucijos kūrinį prieš įsteigtosios valdžios aktus ir pavedame 
ją... įsteigtajai valdžiai. Tai tiesa ir šiame, be abejo, glūdi konstrukcijos 
reliatyvumas. Dogmatinės absoliutinės apsaugos, dieviško neklystančio 
konstitucijos raidės ir esmės sprendėjo — nėra. 

Tačiau vis dėlto reliatyviškai šios apsaugos garantijos maksimu- 
mas bus pasiektas tada, kai arbitro funkcija ir sprendimas kolizijoje tarp 
narių ir centro dėl jų veikimo srities ribų bus pavesta ne pačioms kolizi- 
jos šalims, ne ginčo bylininkams, bet tokiam organui, kuris dėl savo 
struktūros ir funkcijos yra, taip sakant, izoliuotas, kiek galima — mažiau- 
siai susijęs su tuo veikimu, kuriame šios rūšies ginčai kyla. Šie ginčai ir 
kolizijos kils ypač vadinamoje politinėje valdžios veikimo srity — įsta- 
tymų leidime ir valdyme (administracijoje). Todėl arbitro-sprendėjo 
funkcija negali būti pavesta nė junginio nariams, nes tatai federaciją nu- 
kreiptų į konfederaciją ir ardytų jungtinę valstybę valstybių sąjungos 
naudai, nė federaliniam įstatymų leidėjui ar federalinei vyriausybei, nes 
tatai ardytų federaciją unitarizmo kryptimi. Jei teismas bus organizuotas 
nepriklausomas, nepareinąs nuo įstatymų leidėjo ir nuo valdomosios ga- 
lios, jeigu savo sprendžiamajame darbe jisai bus atskirtas nuo anų dviejų 
politinės galios organų (vyriausybės ir įstatymų leidėjo), kurie jo spren- 
dimo paveikti negalės ne tiktai a posteriori, bet ir a priori, jeigu jis pats 
jokios tiesioginės valstybės valdymo ar įstatymų leidimo funkcijos netu- 
rės, tai jisai jeigu ne visiškai, jeigu ne absoliutiškai, tai šitokiame ginče 
bent reliatyviškai maksimališkai turės kvalifikacijas arbitro, vadinasi — 
trečiojo nesuinteresuoto sprendėjo. 

Todėl formalinis valdžios funkcijų ar funkcionalinių galių su- 
skirstymas tarp iš vienos pusės teismo ir iš antrosios — įstatymų leidimo 

bei valdymo dirbtinėje federacijos konstrukcijoje turi ypatingos reikš- 
mės, kurios unitarinėje valstybėje jis gali ir neturėti. Čia teismo išskyri- 
mas į atskirą konstitucinę galią, nesurištą jokiu hierarchijos ryšiu su įsta- 
tymų leidimo ir valdymo organais — bent bylų sprendimo srity bei pe- 
rsonaliniu nepareinamumu — sudaro svarbią pačios federacijos esmės 
garantiją, žinoma — jeigu teismui pavedama reaguoti į kitų politinės ga- 
lios tiek junginio narių, tiek jungtinio centro valdžios organų aktus su- 
draudžiant šiuose aktuose pasireiškiančią konstitucinę neteisę arba, ki- 
taip sakant, sudraudžiant nusižengimus konstitucijos nuostatams. Tad 
šia prasme prof. Dicey nuomonė, kad šitaip organizuoto teismo galia 
reaguoti prieš konstitucijos įžeidimus sudaranti vieną esminių rimčiau- 
sių federacinės konstrukcijos elementų, mano nusimanymu, yra labai 
teisinga. 

Žinoma — ir teisėjai yra žmonės ir vykstančio socialinio bendra- 
vimo dalyviai, tad ir jie, interpretuodami konstituciją, įneša į šią interp- 
retaciją, o per tai ir į savo sprendinius, tam tikras savo pažiūras ir palin- 
kimus, kurie gali vienaip ar kitaip pakreipti išvadą ir tuo pačiu kartais 
nepastebėti konstitucijos įžeidimo ten, kur iš tikrųjų jis yra, arba jį nu- 
matyti ten, kur jojo nėra. Tačiau šie nukrypimai, be abejo, galimi, vis 
dėlto čia nėra tiesiog surišti su gynimu tų aktų, dėl kurių kaip tik konsti- 
tucingumo klausimas yra kilęs, kaip kad būtų buvę tada, kada sprendi- 
mas pareitų nuo tų aktų autorių arba nuo tų, kuriuos šie aktai užgauna, 
kuriems jie kenkia arba kuriems jie yra nepageidaujami, vadinasi — nuo 
betarpiškai suinteresuotų. 

Ar šita teismo funkcija bus organizuota tuo būdu, kaip ji veikia 
USA, kur teismas neturi galios savo sprendimu panaikinti nekonstitu- 
cingą aktą (įstatymą), tiktai radęs įstatymą, kuriuo teisminiame ginče 
remiamasi, nekonstitucingą, nedarys iš jo jokių teisinių išvadų, lyg kad 
jo nebūtų buvę (mano vadinamoji atsitiktine įstatymų konstitucingumo 
guasi-kontrolė), ar tai bus įsteigtas tam tikras valdžios darbų teisėtumo 
teismo organas (čia ypač konstitucinis teismas), kuriam bus leidžiama 
tiesiog skųsti įstatymai dėl jų nekonstitucingumo ir kuris galės jam ap- 
skųstus nekonstitucingus įstatymus savo sprendimu naikinti — tatai čia 
svarbos neturi. 

Šiaip ar taip, abiem šiomis formomis — konstitucija įgyja sankci- 
jos savo nuostatams apdrausti, būtent sankcijos prieš „„nekonstitucingus“ 
įstatymus, vadinasi — prieš konstitucijai teisiškai subordinuoto įstatymų 
leidėjo aktus, kuriais jisai galėtų jos nuostatus laužyti ir konstitucijos 

nustatytą santvarką bet kuriais savo sumetimais ardyti ar griauti. Vienu 
atveju ši sankcija reikšis tuo, kad tokiems nekonstitucingiems įstaty- 
mams nebus teismo suteikiama galia veikti ir jie liks bejėgiai, negauda- 
mi teismo apsaugos, o tuo pačiu bus apsaugojamas jų įžeistas konstitu- 
cinis nuostatas; kitu atveju sankcija bus griežtesnė, galinti eiti ligi ne- 
konstitucingo akto panaikinimo, vadinasi — kategoringo jo sudraudimo. 
Konstitucijos nuostatai ir jos nustatyta pamatinė teisinė santvarka nebe- 
bus /ex imperfecta, kurios galia pareina nuo to, kiek konstitucijai subor- 
dinuoti organai bus patys pasiryžę laikytis šios subordinacijos ir gerbti 
konstituciją. 

Unitarinėje valstybėje tatai neturi šios ypatingos svarbos, kurios 
tatai turi federacijoje. Čia galima sakyti, kad įsteigtosios valdžios orga- 
nai, kurie turi laikytis konstitucijos ir ją vykdyti, patys savo veikimo sri- 
ty gali interpretuoti konstituciją, veikdami savo kompetencijos ribose. 
Jie bus patys savo veikimo konstitucingumo teisėjai. Naudodamiesi ši- 
tokia galia, jie, tiesa, kartais galės kiek iškreipti konstitucinę tvarką, ta- 
čiau prieš tai esą organizuojami kitokie grynai politiniai konstitucijos 
apsaugos veiksniai. Ar šie kitokie veiksniai gali juos rimtai sulaikyti, ar 
ne — tai kitas klausimas, tačiau čia unitarinėje valstybėje nėra dviejų ša- 
lių kolizijos, nes nėra dviejų valstybinių principų: čia viskas vieninga — 
čia steigiamoji ir įsteigtoji valdžia yra vienos tos pačios valstybės val- 
džia, kurios valdantieji yra tie, kurie šiame organizuotame socialiniame 
bendravime faktiškai disponuoja sociališkai politinę galią. Jeigu konsti- 
tucija jiems yra nepatogi — jie gali ją keisti arba interpretacijomis stili- 
zuoti ir iš tikrųjų kontrabandiškai keisti; jeigu gi įsteigtosios valdžios 
organai ją ardo prieš valdančiųjų socialinių veiksnių nusistatymą, tai po- 
litinė valdančioji jėga turės priemonių prieš juos paveikti ir atstatyti 
konstitucinį status guo, kiek jisai tinka. Aš nesakau, kad aš būčiau visai 
įsitikinęs, kad ir unitarinėje valstybėje šitokia būklė būtų visuomet, bet 
kurioje valstybėje, patenkinama ir kad konstitucinė santvarka reikėtų vi- 
sur ir visuomet palikti be jokios teisinės apsaugos laisvam politinės jė- 
gos ad hoc reiškimuisi, tačiau čia vis tiek nėra tikros arbitražo proble- 
mos, nes nėra valstybinio dualizmo, nėra valstybinių šalių. 

Kas kita federacijoje. Čia yra du valstybiniai principai, dvi vals- 
tybinės santvarkos — partikuliarinė ir jungtinė arba periferinė ir centrinė, 
— kurios reikia išlaikyti įsteigtosios konstitucinės valdžios veikime, su- 
bordinuotame vienai vieningai, jų abiejų atžvilgiu — supervalstybinei 
steigiamajai jungtinei valdžiai, kuri federalinės konstitucijos aktu yra 

nustačiusi tam tikrą kompromisinę jų dviejų lygsvarą. Šie du valstybin- 
gumai, besireiškią įsteigtojoje konstitucinėje valdžioje, sudaro lyg dvi 
šalis, kurių santykio laikytoja yra ši federalinė konstitucija. Tad bet ku- 
ris vieno ar kito valstybingumo aktas, kuris būtų nukreiptas prieš federa- 
linę konstituciją, o ypač prieš jos nustatomą jų dviejų veikimo sričių ka- 
tegorišką suskirstymą, griautų kompromiso ir lygsvaros organizaciją ir 
užgautų kitos šalies teisinę būklę lygsvaroje. Tad čia nekonstitucingi ak- 
tai, ypač, žinoma, nekonstitucingi įstatymai, — e0 ipso 1gyja dvišališkos 
kolizijos pobūdžio, kolizijos (ginčo), kuri yra reikalinga išsprendimo ir 
būtent išsprendimo teisminio arbitražo metodu, nes dviejų šalių ginče 
teisiniu sprendėju tegali būti tiktai tretysis arbitras. Jeigu sprendėju būtų 
pats kuris ginčo bylininkas, tai sprendimas būtų ne teisinis, bet politinis, 
veikiąs imperiumo principu. Tatai būtų organizuotos lygsvaros panaiki- 
nimas ir jungtinio imperiumo pratęsimas net į įsteigtosios konstitucinės 
valdžios sritį, o tatai paneigtą dirbtinį dualizmą, laikomą federacijoje 
konstitucijai viešpataujant, ir paverstų federaciją paprastu decentralizuo- 
tu unitarizmu; arba jeigu sprendimas pareitų nuo partikuliarinių junginio 
narių — tatai paneigtų jungtinę valstybę ir paverstų junginį valstybių są- 
junga (konfederacija). 


43. „Reichsrecht Bricht Landsrecht“ 


Ir kaip tik dėlei to, kad federacijos junginy jungtinė valstybė yra 
viena ir jos valdžia yra viešpataujanti visam junginiui (tad ir visiems jo 
nariams) tiktai savo steigiamojoje suvereninėje galioje, besireiškian- 
čioji federaline konstitucija, kai tuo tarpu įsteigtojoje konstitucinėje 
valdžioje yra laikomas narių ir centro valstybingumo dualizmas, kaip tik 
dėlei to aš nelaikau federacijos požymiu garsaus devizo „Reichsrecht 
bricht Landsrecht“, kuris kartais būna laikomas esminiu federacijos 
principu, skiriančių federaciją nuo valstybių sąjungos. 

Čia dar maža pastaba dėl pačios terminologijos. Jeigu terminą 
„Reichsrechf“ mes suprastume kaip imperijos teisę arba imperijos įsta- 
tymą santyky su imperinei viešpataujančiai valstybei subordinuotą vasa- 
linių valstybių, šios imperijos priklausomų narių, įstatymais, tai mums iš 
viso čia netektų apie tai kalbėti, nes tai būtų imperijos, bet ne federacijos 
problema. Tačiau šiame posaky (,„Reichsrecht bricht Landsrecht“), kuris 
yra vokiečių kalba išreikštas ir kurio kilmė yra susijusi su vokiška vals- 

tybine organizacija, terminas „Reichsrechf reiškia kaip tik jungtinės 
valstybės arba federacijos centro įstatymą (nes Vokietijos federacija, 
kurioje, be abejo, buvo ir kai kurių imperijos žymių, buvo vadinama 
„Reich'u“). 

Tad „Reichsrecht bricht Landsrechf reiškia tą mintį, kad esą fe- 
deracijoje centro įstatymas „laužo“ federacijos nario įstatymą ir kad 
esant kolizijai tarp dviejų įstatymą, kurių vienas būtų centro, antras gi — 
federacijos nario išleistas, pastarasis turėtų būti be jokių rezervų paauko- 
tas pirmajam, kaip jo atžvilgiu vyresniajam ir ponaujančiam, tad ir tei- 
siškai pajėgesniam. Tatai reikštų, kad santykis tarp federacijos centro ir 
federacijos nario įstatymo būtų toks, kaip kad tarp nelanksčios konstitu- 
cijos ir paprasto, konstitucijai subordinuoto, įstatymo ir kad federacijos 
nario įstatymas, prieštaraująs federacijos centro įstatymui, būtų tolygus 
šiaip nekonstitucingam įstatymui. 

Mano nusimanymu — ši tezė neatitinka federacijos esmės ir jeigu 
ji turėtų veikti, tai federacijos esmė būtų iškreipta. 

Jeigu ši tezė („„Reichsrecht bricht Landsrecht“) būtų pritaikyta fe- 
deracijai, tai iš valstybinės veiklos suskirstymo, nustatyto federalinės 
konstitucijos, neliktų nieko, nes federacijos centro įstatymų leidėjui už- 
tektų išleisti įstatymas, įsibraunąs į federacijos nariams rezervuotą sritį, 
ir jau federacijos nariai būtų netekę savo galios atitinkamoje savo vei- 
kimo srities daly veikti, nes jų išleisti ar leidžiami atitinkami aktai būtų 
savaime palaužti ano centro įstatymo ir būtų bergždi, bejėgiai. Tokiu 
būdu federacijos narių veikimo sritis, kuri jiems yra federalinės konsti- 
tucijos rezervuota tol, kol ši konstitucija esamojo veikimo sričių suskirs- 
tymo nepakeis kaip kitaip, atsidurtų federacijos centro įstatymų leidėjo 
dispozicijoje ir narių valstybinis veikimas pareis nuo šio įstatymų leidė- 
jo malonės. 

Federacijoje tiek federacijos centro konstitucinės valdžios, tiek 
federacijos narių aktai (įstatymai, o narių ir konstitucijos) pareina nuo 
federalinės konstitucijos. Ir vieni, ir kiti šių aktų yra hierarchizuojami 
federalinės konstitucijos atžvilgiu, kuriai jie yra subordinuoti, tačiau tarp 
savęs jie nėra hierarchizuoti. Tarp savęs jie turi būti paritetiniai. Jeigu jie 
abu tvarko tą patį reikalą ir tarp jų yra kolizija, tai teisiškai tiesus yra tas 
jųjų dviejų, kuris atitinka federalinę konstituciją, vadinasi — kuriam fe- 
deralinė konstitucija šį reikalą tvarkyti paveda. Tatai reiškia, kad vieną 
jųjų „palaužti“ turi tiktai konstitucijos nuostatas, bet ne toji aplinkybė, 
kad jis yra atsiradęs to ar kito — centro ar narių — valstybingumo rėmuo- 

se. Jeigu šitokiame atsitikime centro įstatymas bus priešingas federali- 
niam konstituciniam veikimo sričių suskirstymui, tai kolizija turi būti iš- 
spręsta federacijos nario įstatymo naudai prieš federacijos centro įstaty- 
mą. Galima suprasti, kad iki šio išsprendimo gali būti laikoma prezump- 
cija centro įstatymo naudai, tačiau tiktai prezumpcija ir tiktai tol ir tiek, 
kol ir kiek nėra teisminio konstatavimo, jog konstituciniam suskirstymui 
nėra nusižengęs kaip tik centro įstatymas. Šios tvarkos pakeitimas kate- 
gorišku ir absoliutiniu centro įstatymo laimėjimu griauna federacijos 
esmę ir veda į kategorišką unitarizmą. 

Todėl man rodosi, kad federacijos esmę atitinka ne tezė „Reichs- 
recht bricht Landsrecht“, bet teisminė federalinio konstitucingumo ap- 
sauga, lygiai reaguojanti prieš nekonstitucingus tiek centro, tiek federa- 
cijos narių aktus ir kolizijoje tarp centro ir narių įstatymą, ypač dėl vei- 
kimo sričių suskirstymo, sudraudžianti bet kurį, vadinasi — bet kurio 
įstatymų leidėjo išleistąjį nekonstitucingą įstatymą. 

Todėl tezės „Reichsrecht bricht Landsrechf“ aš nelaikau federaci- 
jos esmės teze. Griežčiausioje formoje ši tezė, hierarchizuojanti centro ir 
federacijos narių įstatymus centro įstatymų naudai, yra pareikšta Sovietų 
Sąjungos 1936 m. konstitucijoje, vadinamoje „Stalino konstitucija“. Ten 
ji, tiesa, atitinka šios Sąjungos struktūrą, tačiau ne todėl, kad ši struktūra 
būtų tikrai federacinė, bet kaip tik todėl, kad ji yra suklastota guasi- 
federacija, kurioje visos, tiek centro, tiek visų vadinamųjų „sąjunginių 
respublikų“, „autonominių respublikų“ ir kitokių smulkesnių vienetų, 
valdžios šeimininkė yra viena visuotinė Komunistų Partija, kurios dis- 
pozicijoje yra visi visų vienetų visų organų aktai, sudarą iš tikrųjų vieną 
unitarinę konstrukciją ir vieną vieningo universalinio veiksnio veikimą, 
besireiškiantį tiktai įvairių pavadinimų firmomis, kurios, kaip marione- 
tės, yra vienos rankos sukamos ir disponuojamos. 


44. Federacija, kaip dirbtinis politiškai teisinio meno kūrinys, 
steigiąs unitarizmo ir dualizmo (pliuralizmo) simbiozę 


Iš viso hibridinėje federacijos esmėje yra labai žymus dirbtinu- 
mas, reikalingas labai preciziškos ir atsargios konstrukcijos tam, kad fe- 
deracija nenukryptų į visišką valstybinį unitarizmą arba nevirstų suvere- 
ninių valstybių sąjunga (konfederacija) ir tuo pačiu nesubyrėtų, kaip 
viena, kad ir jungtinė, valstybė. Šios dvi formos — unitarinė valstybė ir 

konfederacija, — tarp kurių svyruoja federacija, kaip forma mišri, besi- 
skolinanti iš abiejų savo konstrukcijos principus ir šiais principais besi- 
maitinanti — yra formos kategoriškos, originalios ir elementarinės, į ku- 
rias dirbtinė federacija visuomet gravituoja. Jį yra šių dviejų formų dirb- 
tinio sukombinavimo vaisius, kaip dviejų rasių metisas, kurio kraujuje 
yra du priešingi elementai. 

Federacijos išlaikymas pareina nuo labai tikslios šio mišinio 
konstrukcijos, nuo preciziškai jos organizacijoje išlaikytos dviejų prieš- 
ingų tendencijų lygsvaros. Tai yra forma ne elementarinė, bet aiškiai 
dirbtinė; tai yra preciziškas politiškai-teisinio meno kūrinys. 

Ir nors daugelis valstybių yra pasivadinę federacijomis, tačiau tik- 
rų federacijų, pajėgusių išlaikyti šią lygsvarą ir nenukrypstančių į kon- 
federaciją arba ypač į unitarizmą, yra labai nedaug. Pasivadinimas fede- 
racija dar federacijos neužtikrina. 

Jos kilmė yra moderninė. Kaip teisingai nurodo anglo-saksų pub- 
licistai (Dicey, Beck ir kiti) — federacijos išradimo garbė tenka USA 
(arba JAV — Jungtinių Amerikos Valstijų) steigėjams. 

„Jungtinės Valstijos (USA), — sako James M. Beck („La consti- 
tution des États — Unis“, vertimas iš anglų kalbos į prancūzų kalbą, Pa- 
ris, 1923 m., 142-143 pusl.), — sukūrė formą, kuri turbūt yra vienintelė 
valdymo mene, tai yra valdymas dviem suverenumais, tam tikras dua- 
lizmas tarp dviejų įsteigtų organizmų, tarp dviejų šių organizmų eilių. 
Tai yra tam tikras Jungtinių Valstijų Konstitucijos kūrėjų įnašas į konsti- 
tucinės teisės mokslą. 

Iš tikrųjų — ir praeity būdavo įkuriami susibūrimai valstybių, ku- 
rių kiekviena turėjo vykdyti susijungusių jai pavestą mandatą; tačiau 
niekuomet nebuvo žinomas toks atsitikimas, kad būtų įsteigtos dvi suve- 
reninės valstybės, kurios gyventų ir veiktų greta kita kitos“. 

Ir kitoje vietoje (op. cit., 99 ir kiti pusl.) tas pats Beckas vėl sako: 
„naujausias Konstitucijos (čia jisai kalba kaip tik apie USA konstituci- 
ją) principas yra tasai, kuris nustato dvilypę valdymo formą. 

Šis principas sudaro vienintelį pasaulyje įnašą į politinį mokslą... 
Iki tol niekas nelaikė esant galima suskirstyti suverenumas arba bent iš- 
laikyti du suverenumai, kurie, kaip planetos, judėtų toje pačioje orbitoje. 
Todėl visos prieš tai buvusios federacinės valdžios buvo pagrįstos tuo 
principu, kad junginys tegalįs reikšti savo valią tiktai per valstybes — 
junginio steigėjas ir kad šių valstybių piliečiai neturi jokio tiesioginio 
ryšio su junginiu, būdami surišti tiktai su savo valstybėmis, sudarančio- 

mis sąjungą. Konstitucija (USA konstitucija) išplėtė dvejopų piliečių 
teisių ir pareigų idėją. Individai, tebebūdami savo atitinkamų valstybių 
piliečiais šioms valstybėms rezervuotoje valdymo srity, tuo pačiu laiku 
virsdavo piliečiais centrinės junginio valstybės jungtinei centro galiai 
deleguotoje valdymo srity ir kaip tokie šioje valstybinio veikimo srity 
jau netekdavo savo atskirų į junginį įėjusių valstybių pilietybės. Šitas 
jungtinis individų įpilietinimas buvo sustiprintas tiesiogine centro val- 
džios galia, paveikiančia piliečius betarpiškai, kaip individus, o ne kaip 
atitinkamom partikuliarinės valstybės dalyvius. Šitaip buvo sudaryta 
viena sudėtingiausių pasauly valdymo sistemų“. 

Šie Beck'o žodžiai apibūdina sudėtingą dirbtinę federacijos esmę. 
Tiesa — tektų padaryti pastabą dėl Beck'o tvirtinimo apie paties valsty- 
binio suverenumo dualizmo federacijoje. Kaip jau buvome aiškinę — 
steigiamasis, tad tikras, suverenumas federacijoje vis dėlto yra vienas, 
būtent jungtinis, besireiškiąs federalinės konstitucijos viešpatavimu. 
Dvilypis suverenumas arba valstybinio suverenumo dualizavimas vieno- 
je teritorijoje būtų stebuklas, kurio ir USA konstitucijos kūrėjai nebūtų 
pajėgę padaryti, būdami tiktai žmonės. 

Tačiau ir pats Beck čia cituojamuose jo žodžiuose to, matyti, ne- 
neigia, nes jisai aiškiai konstatuoja jungtinės konstitucijos ponaujantį 
viešpatavimą ir kalba apie dualizmą tiktai tarp dviejų „įsteigtų organiz- 
mų eilių“, vadinasi — dviejų federalinės konstitucijos nustatytų ir organi- 
zuotų, tad konstitucinių (teisinių), o ne suverenių steigiamųjų valsty- 
binių „organizmų“. Tad iš esmės Beck'o tezės yra visiškai tikslios, jo gi 
išsitarimai dėl paties „suverenumo dualizavimo“ yra skiriami, matyti, 
tiktai tam, kad paryškintų federacijos esmėje glūdintį dviejų valstybinių 
principų dirbtinį kompromisą, vis dėlto aprėžtą ir reliatyvinį, bet ne ste- 
buklingą. Tai sui generis „licentia poetica“, kuri Beck'o pastabų esmės 
neklastoja. 

Federacijos dualizmas tarp dviejų lygiagrečių valstybingumų — 
partikuliarinio atskirų federacijos narių ir jungtinio arba centrinio — rei- 
kalingas šių dviejų valstybingumų pariteto, kaip esame sakę — tebėra ga- 
limas tiktai įsteigtosios konstitucinės valdžios veikime, kuris yra subor- 
dinuotas jungtinei (federalinei) konstitucijai, viešpataujančiai visam 
junginio kūriniui. Jisai nepasiekia pačios jungtinės steigiamosios galios, 
kuri yra vieninga ir viešpataujanti ir kuri kristalizuojasi kaip tik šioje 
konstitucijoje. Partikuliarinės valstybės, federacijos nariai gali dalyvauti 
šios steigiamosios suvereninės galios vykdyme, kaip tam tikri jos socia- 

liškai politiniai ir teisiniai veiksniai, kaip kad unitarinėje valstybėje gali 
dalyvauti jos steigiamojoje galioje, pav., piliečiai-rinkikai, bet tatai, Ži- 
noma, nereiškia, kad jos būtų suvereninės greta šio jungtinio suverenu- 
mo, lygiai taip pat, kaip kad negali būti kalbos apie kiekvieno piliečio- 
rinkiko „suverenumą“ renkant steigiamąjį seimą, turintį nustatyti arba 
pakeisti valstybės konstituciją. Jokio dualizmo ir pariteto tarp federaci- 
jos narių ir suvereninės jungtinės valstybės jos steigiamosios galios srity 
nėra. 

Šiai jungtinei steigiamajai galiai, besikristalizuojančiai federalinė- 
je konstitucijoje, yra subordinuota tiek jungtinė įsteigtoji (konstitucinė) 
valdžia, tiek visa federacijos narių galia, apimanti ir jų partikuliarinių 
konstitucijų leidimą, vadinasi — ir jųjų partikuliarinę steigiamąją galią, 
kuri tegali teisiškai pasireikšti tiktai federalinės konstitucijos imperaty- 
viškai nustatytuose rėmuose. 

Tad mūsų konstatuojamas valstybinis dualizmas ir paritetas tarp 
narių ir jungtinio centro federacijoje tegali pasireikšti tiktai federalinės 
konstitucijos įkurtoje organizacijoje, jos vieningo viešpatavimo domini- 
joje, jos vieningo kitaip sakant — jungtinio ponaujančio suverenumo 
šviesoje. Federacija — tai sui generis unitarizmo ir dualizmo simbiozė. 
Tad nė tasai vienas unitarizmas, pasireiškiąs suvereninėje jungtinėje 
steigiamojoje galioje, nė tasai dualizmas, pasireiškiąs federalinės konsti- 
tucijos apsaugoje, bet kaip tik ši unitarizmo ir dualizmo simbiozė yra 
federacijai būdinga. 


45. Tariamas suverenumo dualizmas bei jungtinio centro ir 
narių paritetas federacijoje 


Tačiau kai kurie jungtinių konstrukcijų klasifikatoriai yra linkę 
federacijos esmę perkelti iš šios simbiozės kaip tik į dualizmą ir bet ku- 
ria kaina šį dualizmą visoje federacijos konstrukcijoje išlaikyti. Kartais, 
pasiduodami šiam palinkimui ir gelbėdami savo schematinę klasifikaci- 
ją, jie prieina įdomias išvadas ir pastebi tokias federacijoje glūdinčias 
tendencijas, kurios tenka paminėti. 

Prof. Georges Gurvitsch savo gražioje knygoje „L'idėe du droit 
social“ (Recueil Sirey, Paris, 1932 m.), kalbėdamas apie „sudėtingus 
kolektyvinius asmenis“ („personnes collectives complexes“), pasireiš- 
kiančias „socialinės teisės santvarkoje“ („dans l'ordre du droit social“), 

kuriuose jisai numato tam tikrą gyvą ir teisiškai sutvarkytą santykiavimą 
tarp daugelio partikuliarinių kolektyvinių asmenybių, integruotų į jung- 
tinį kolektyvą, ir šio jungtinio asmens, klasifikuoja šių „sudėtingų ko- 
lektyvinių asmenų“ konstrukcijas trimis kategorijomis: a. unitarinė 
konstrukcija, b. federacinė konstrukcija ir c. konfederacinė konstrukcija 
(op. cit., 32—35 pusl.). 

Visose trijose konstrukcijose vykstąs tam tikras partikuliarinių 
socialinių asmenybių ir jųjų jungtinio asmens bendradarbiavimas, užfik- 
suojąs tam tikrą jų santykiavimo lygsvarą („équilibre“). Tačiau vienur ši 
lygsvara esanti organizuota taip, kad partikuliarinių asmenybių daugybė 
(„multiplicité“) vyraujanti ir slegianti („fait prévaloir“) sudėtingo jung- 
tinio asmens vienumą: tai esanti konfederacinė konstrukcija. Jeigu ši 
lygsvara užfiksuoja jungtinio asmens hegemoniją („fait prévaloir“) par- 
tikuliarinių junginio asmenybių atžvilgiu, tai konstrukcija esanti demok- 
ratiškai unitarinė. Pagaliau ten, kur bendradarbiavimo lygsvara pasireiš- 
kia jungtinio asmens ir  partikuliarinių asmenybių paritetu 
(„ėguivalence“), ten junginio konstrukcija esanti federacinė. 

Gurvitsch čia turi galvoje ne tiktai valstybę, bet iš viso bet ku- 
riuos sudėtingus (mano knygoje „Valstybė“ „antriniais“ pavadintus — Žž. 
mano „Valstybė“, II tomas, 78—80 pusl.) socialinius junginius, jų gi tar- 
pe ir valstybę, tiesa — tiktai „demokratinę“ valstybę, nes jojo pažiūro- 
mis nedemokratinė valstybė nesudaranti „socialinės teisės santvarkos“ 
(„de I ordre du droit social“) junginio, ir į šią klasifikaciją jo nėra įtrau- 
kiama (nedemokratinei valstybei jis skiria kitokią vietą). 

Tačiau kai šią Gurvitsch'iaus klasifikacinę schemą mes mėgin- 
sime taikinti valstybei (kad ir tiktai demokratinei), tai, turėdami galvoje 
tai, ką jau federacijos atžvilgiu mes esame konstatavę, mes tuojau susi- 
dursime su tokia kliūtimi, kuri mus priverstų visiškai paneigti valstybi- 
nės federacijos buvimą ir iš viso galimumą pasireikšti. 

Būtent valstybės sąvoka yra reikalinga to savo elemento, kurį mes 
vadiname valdžios suverenumu arba suverenine valdžia. Šitas suvere- 
numas nėra galimas nė pašalinti, nė dualizuoti. O kaip mes matėme — 
federacijoje suverenumas yra jungtinis, jisai realizuojasi jungtinėje stei- 
giamoje galioje ir federalinės konstitucijos vieningame nedalomame 
viešpatavime. Tai, kas federacijoje dualizuojasi ir virsta dviem pariteti- 
nėmis valstybinės veiklos eilėmis, dviem paritetinėmis konstrukcijomis, 
— tai tiktai šios vieningos viešpataujančios konstitucijos kūrinys, kuriam 
ji sudaro teisinį suvereninį, šių dviejų įsteigtų valstybingumų neliečiamą 

— pamatą. Konstatuojant ir priimant šį federacijos esmės faktą reikėtų 
konstatuoti, kad federacijoje visuomet yra jungtinės galios persvara, 
bent steigiamojoje srity ir federalinėje konstitucijoje, ir tokiu būdu pari- 
teto („ėguivalence“), kurio federacijai reikalauja Gurvitsch'iaus klasifi- 
kacinė schema, tarp jungtinės valstybės ir partikuliarinių federacijos 
junginio narių niekuomet nėra. Tatai gi, einant tos pačios klasifikacinės 
schemos tezėmis, reikštų, kad federacija reikią klasifikuoti į unitarinį 
junginį. Arba, jeigu mes atmestumėm jungtinės valstybės suverenumą ir 
jos konstitucijos viešpatavimą junginiui, tai, kadangi suverenumas yra 
nedalomas, palikus jį partikuliariniams junginio nariams, jo nebebūtų 
jungtiniame centre, ir tada vėl būtų ne „paritetinė“ federacija, bet aiški 
konfederacinė konstrukcija, kurioje jungtinės valstybės nėra, o tebėra 
tiktai sutartinis tarnybinis junginio narių įsteigtas centras tam tikroms jų 
bendroms funkcijoms atlikti, neturįs jiems jokios imperatyvinės galios. 

Šiaip ar taip federacijai nebūtų vietos, nes federacija kaip tik nu- 
mato jungtinę valstybę: ji yra tada, kai partikuliarinių dalyvių junginys 
pats jau yra virtęs valstybe, tad jame jau yra pasireiškęs suvereninis 
viešpataująs centras. 

Šitą savo klasifikacinės schemos sunkumą federacijos atžvilgiu, 
kiek tai liečia šios schemos pritaikymą būtent valstybei, pastebėjo ir pats 
Gurvitsch. Tą, ką mes vadiname suverenumu ar viešpataujančia galia, 
jisai apibūdina terminu: besąlyginė prievarta („contrainte incon- 
ditionnėe“; gal žodis „prievarta“ čia ne visai tiksliai perduoda žodžio 
„contrainte“ sąvoką, kaip Gurvitsch ją supranta; gal galima būtų ją pa- 
keisti žodžiu „persvara“ arba „nusverianti galia“ — „besąlyginė nusve- 
rianti galia“, tačiau man rūpimu atžvilgiu tatai esmės nekeičia). Jeigu 
valstybinėje federacijoje junginys pats jau virto jungtine valstybe, tai 
jame, šiame junginy, šioje jungtinėje valstybėje, turi pasireikšti ir ši „be- 
sąlyginė nusverianti galia“ arba „besąlyginė prievarta“, kuri šiaip ar ki- 
taip apima visą junginį, tad ir jo dalinius — partikuliarinius federacijos 
narius. 

Kaip gi galima tada konstruoti paritetas („ėguivalence“) tarp jung- 
tinio centro (jungtinės valstybės) ir junginio narių, padengtų šios valsty- 
bės? „Koordinacijos“ santykis aiškiai nudažomas superordinacijos ir su- 
bordinacijos elementais, kurie ir santykio pobūdį keičia. 

Tai konstatuodamas Gurvitsch vis dėlto ne atsisako nuo savo 
klasifikacinės schemos net valstybinių junginių atžvilgiu ir ieško tam 
tikrų „ersatz“, kurie leistų išlaikyti šios schemos tezes valstybinės 

funkcijos arba jungtinės valstybės atžvilgiu. Štai jo žodžiai (op. cit., 34 
pusl.): „Kiek tatai ypatingai liečia politinę federaciją, vadinasi — federa- 
cinę valstybę, besąlyginė nusverianti galia (arba „besąlyginė prievarta“ 
— „contrainte inconditionnėe“), neišvengiama bet kurioje valstybėje, 
verčia nustatyti kitokią pariteto („ėguivalence“) išraišką: šitas paritetas 
(„ėguivalence“) įsikūnija federacinėje valstybėje konstituciniu negali- 
mumu panaikinti jungtinio centro aktu valstybinį federacijos narių po- 
būdį be kiekvieno suinteresuoto nario sutikimo“. 

Štai esąs tasai „erzacas“, tas pariteto ekvivalentas valstybinėje fe- 
deracijoje: jeigu partikuliarinės valstybės, federacinio valstybinio jungi- 
nio nariai, yra pavesti jungtinio valstybinio centro nusveriančiai galiai, 
tai užtat centras nepajėgiąs jas likviduoti ir šiuo esąs jų suvaržytas net 
savo steigiamojoje galioje; jis to padaryti negalįs savo federaliniu kons- 
tituciniu aktu, kurio viešpatavimas tuo pačiu esąs aprėžtas, šiuo atžvil- 
giu esąs subordinuotas kiekvieno nario laisvajai valiai. 

Ir kitoje vietoje (op. cit., 92-93 pusl.) grįždamas į tą pačią pro- 
blemą, prof. Gurvitsch pabrėžia dvejopą integraciją, besireiškiančią 
valstybinėje federacijoje tuo, kad jeigu valstybiniai federacijos nariai 
negali iš junginio išeiti, tai ir jų jungtinis valstybinio pobūdžio centras 
negalįs laisvai, be visų ir kiekvieno nario laisvo sutikimo, juos galutiniai 
suvaldyti ir virsti paprasta unitarine valstybe. Iš to jisai daro išvadą, kad 
valstybinėje federacijoje „sudėtingas kolektyvinis asmuo“ įgyjąs ypatin- 
gą formą dvilypės tarpusavio aneksijos („annexion rėciprogue“) dviejų 
paritetinių santvarkų, kurių viena yra reiškiama jungtinės valstybės ir 
antroji — valstybių-narių; abi šios santvarkos esančios valstybinės, anek- 
suotos kita kitai. 

Tai, be abejo įdomi, konstrukcija, nors kiek paini ir paradoksinė. 
Mano nusimanymu — ji nėra visiškai tiksli, kiek tatai liečia federacijos 
tikrenybę. Nors federacijos nariai dalyvauja federalinės konstitucijos 
keitime, tačiau jie dalyvauja ne griežtu sutarties principu, kaip kad kon- 
federacijoje, reikalingu visų ir kiekvieno sutikimo sutarties nuostatams 
priimti ar pakeisti. Tatai nėra tolygu kiekvieno nario valios viešpatavi- 
mui bendrame jungtiniame konstituciniame kūriny. Tasai gi jungtinis 
kūrinys apima viską iki federacinio bendrinės valstybės pobūdžio imti- 
nai. 

Vis dėlto Gurvitsch'iaus tezė yra idomi; ne teisiškai, bet politiš- 
kai ji tam tikrose federacijose gali būti teisinga. Ne visuomet politiškai 
yra galima pasiekti ir įgyvendinti tai, kas teisiškai yra leistina: sociališ- 

kai-politinių jėgų santykiavimas ir jo padariniai gali užkirsti ir dažnai 
užkerta kelią tam, kas teisiškai atrodo laisva ir galima. Jeigu, pav., kuri 
kvalifikuota smulkių narių dauguma panorėtą pasisakyti už federacijos 
pavertimą unitarine valstybe prieš kurių stambiųjų narių valią, tai nors 
teisiškai šios kvalifikuotos daugumos būtų užtekę, stambaus nario pasi- 
priešinimas galėtų tatai sulaikyti, o per tai ir pats tokio pasipriešinimo 
galimumas, pats politinis šio nario svoris galėtų a priori sulaikyti suma- 
nymo sprendimą, kuris teisiškai atrodo leistinas. Tačiau tai nėra konst- 
rukcijos, bet yra socialiai politinių jėgų santykiavimo sritis. 

Tačiau galima sutikti, kad sveikoje ir gyvoje federacijoje Gur- 
vitsch'iaus tezė glūdi pačiose šios rūšies junginio tendencijose, bent tol, 
kol federacijos forma atitinka viešpataujančius jos gelmėse nusistaty- 
mus. Tad, mano nusimanymu, tai, ką čia prof. Gurvitsch nurodo, tai yra 
ne tiek valstybinės federacijos konstrukcijos esmė, kiek konkretaus fe- 
deracinio junginio pastovumo, jo, taip sakant, sveikatos rodyklė. Šia 
prasme šitas momentas gali būti reikšmingas. 


46. Elementarinis federacijos narių valstybingumas glūdi jų 
bendrosios kompetencijos principe 


Neigdamas tariamąjį dvilypį — jungtinio centro ir partikuliarinių 
junginio narių — suverenumą federacijoje ir konstatuodamas federacijoje 
ypatingą dirbtinį dviejų valstybinių principų — jungtinio unitarinio ir 
pliurališkai-paritetinio (konfederacinio) — simbiozę, aš valstybinį fede- 
racijos narių pobūdį esu linkęs matyti tiktai viename, mano aukščiau jau 
nurodytame, federacijai charakteringame reiškiny, būtent tame, kad 
kompetencijos ir galios tarp narių ir centro suskirstyme federacijoje na- 
rių kompetencija ir galia yra kaip tik bendroji, centro gi — atributyvinė. 

Pati savaime federacinė unitarizmo ir pliuralizmo simbiozė gal 
neleistų pripažinti nariams valstybinio pobūdžio. Iš tikrųjų jungtinis uni- 
tarizmas, besireiškiąs federacijoje tuo, kad steigiamoji centro galia suve- 
reniškai viešpatauja ir disponuoja visą junginį, nustato narių subordina- 
ciją centru; subordinacija savaime paneigia subordinuotų vienetų vals- 
tybingumą. Pliuralizmo momentas šioje simbiozėje, kuris remiasi koor- 
dinacijos, bet ne subordinacijos principu, pasireiškia tiktai įsteigtojoje 
santvarkoje, vadinasi — tiktai federalinės konstitucijos rėmuose ir nepa- 
lyti pačios šios konstitucijos, kuri yra unitarinės jungtinės galios kūri- 

nys. Vadinasi — centro ir narių pliuralizmas, jųjų paritetinė koordinacija 
tebeegzistuoja tiek, kiek jungtinė steigiamoji galia tatai sankcionavo, ir 
tol, kol ši galia tatai laikyti sutinka. Tad ir čia valstybinio narių suvere- 
numo aš konstatuoti negaliu. 

Tačiau — mano nusimanymu — tatai, kad kompetencijos ir galios 
tarp centro ir narių suskirstyme jungtiniam centrui tenka tiktai tiek šios 
kompetencijos ir galios, kiek jisai sau iš narių pasiėmė (atributyvinė 
centro kompetencija), nariams gi lieka tiek šios kompetencijos ir galios, 
kiek centro sau nepasiimta, vadinasi, kad nariai nėra reikalingi gauti tai 
iš centro, rodo tai, kad federacijos esmėje glūdi tam tikras narių valsty- 
bingumo, jų pirminio galios šaltinio pajautimas ar koncepcija: esą čia, 
nariuose, o ne centre esąs tasai valstybingumo šulinys, nes iš jo imama 
ir jam lieka tai, kas nepaimta, bet jam nieko neduodama, nes jam 
duoti nereikia, jisai nieko iš centro negauna, nes jame savaime elemen- 
tariškai viskas buvo. Tai yra tasai, kaip aš manau, ryšķiausias narių su- 
verenumo likutis ar rudimentas, kuris federacijoje pažymi elementarinį 
narių valstybingumą, suteikiąs jiems bent „štaatsfragmentų“ pobūdį. Ži- 
noma — jungtinis centras, iščiulpęs iš narių jų valstybingumą ir virtęs jų 
atžvilgiu ponaujančiu valstybiniu centru, gali pagaliau ir šį likutį su- 
griauti ir viską iki paties narių valstybingumo rudimento bei dugno pra- 
ryti, bet tada jau žlugs ir pati federacija, kurios vietoje narių aneksijos 
keliu išaugs paprasta vienlypė, kad ir decentralizuota, unitarinė valstybė. 
Kol tatai neįvyko, kol federacija tebėra gyva, tol šitas rudimentas turi 
reikštis. Jis yra federacijai labai būdingas ir esminis. 


47. Federacijos pavyzdžiai ir federacijos sąjūdis 
nacionalizmo problemai spręsti 


Ryškiausiai ir klasikiniai federacijos pavyzdžiai yra šie: USA 
(JAV - Jungtinės Amerikos Valstijos) ir Šveicarija. Europoje federaci- 
jos žymių, kad ir su tam tikrais nukrypimais, turėjo Vokiečių Reichas iki 
nacional-socializmo įsigalėjimo, Austrijos Respublika iki jos valstybinio 
žlugimo 1938 m. ir SSSR (TSRS — Tarybų Socialistinių Respublikų Są- 
junga). Amerikoje federacinė yra šių valstybių struktūra: Argentinos, 
Brazilijos, Meksikos, Venezuelos. Be to, federacijomis yra šie Britų 
Dominijų Imperijos nariai: Kanada, Australija ir Piety Afrika. Sovietų 

Sąjungos sąstate iki 1936 m. buvo Užkaukazio federacija (ZSFSR), ap- 
imanti Azerbaidžaną, Gruziją ir Armėniją. 

Be esamų federacijų, daugely Europos sričių arba valstybių reiš- 
kiasi tam tikras sociališkai politinis sąjūdis, nukreiptas į federacinę jų 
konstrukciją. 

Šį sąjūdį veikia įvairūs veiksniai, jų tarpe ypač augąs nacionaliz- 
mas, tautinės problemos dinamizmas moderniniame socialiniame ben- 
dravime, jos sprendimo sunkumai, valstybės t. vad. nacionalizavimas, 
siekiąs nustatyti teritorinės valstybės ir nacionalinės tautos simbiozę, ta- 
čiau sutinkąs daug kliūčių šiai simbiozei pasiekti, daugelio tautiškai 
maišytų sričių ir tautinių teritorijų pakraščių painiava, tarptautinio na- 
cionalinių valstybių saugumo sumetimai ir kita, pagaliau klasikinis 
Šveicarijos pavyzdys, sudarąs viliojantį metodą šioms problemoms tei- 
siškai spręsti. 


48. Moderninio nacionalizmo dinamizmas ir jojo problemos 
bei padariniai valstybei 


Mūsų gyvenamoji gadynė tam tikra prasme gali būti pavadinta 
nacionalizmo gadyne. Rodos, niekuomet istorijoje tautinis — tautų (na- 
cionalinių ar „tautybinių“ tautų, o ne tautų, kaip amorfinės kurios terito- 
rijos gyventojų masės) organizavimo, jų įsisąmoninimo ir esmės bei 
formos, o tuo pačiu ir kolektyvinės veiklos, racionalizavimo — klausimas 
niekuomet nebuvo taip gyvas, aktualus ir net aistringai jaučiamas, kaip 
kad šiuo laiku. Staiga pakilęs XIX amžiuje, ryškiai paveiktas tam tikrų 
Didžiosios Prancūzų Revoliucijos idėjų ir karų padarinių, taip pat tam 
tikrų tragiškų atskirų tautų likimo aplinkybių ir socialinių perversmų 
įvairių kraštų visuomenės struktūroje, šis klausimas bei sąjūdis, kurį va- 
dinsime nacionalizmu, plėtėsi ir dinamizavosi, virtęs vienu stambiausių- 
jų XX amžiaus politinių veiksnių, labai žymiai veikiančių valstybę, jos 
organizaciją, jos tikslus ir tarpvalstybinius santykius, ypač tarpvalstybi- 
nius kaimyninius ir regionalinius. Ypač bent Europoje ir Azijoje. Ma- 
žiau tatai palietė Ameriką, Afriką, dar mažiau tolimą Australiją bei jai 
artimas salas. Smulkiai mums čia nacionalizmo šaknų ir istorijos anali- 
zuoti netenka. Iš dalies aš jau tai esu išžiūrėjęs mano „Valstybės“ II to- 
me (V skyrius: Nacionalizmas, nuo 208 puslapio). 

Beveik visi senų valstybių iširimo, suardymo, jų teritorijų dalių 
išskyrimo arba naujų valstybių įsteigimo bei teritorijų įgijimo, pagaliau 
kelių valstybių suliejimo faktai, įvykę Europoje XIX ir XX amžiuose, 
yra paveikti nacionalizmo, būtent tam tikrų tautinių procesų. Valstybės 
atžvilgiu nacionalinės tautos virto dinamiškiausiu socialiniu junginiu, 
kurio ardomoji ir kuriamoji jėga prašoka kitų socialinių junginių jėgas ir 
nugali stipriausius veiksnius, kurie praeityje buvo pajėgę įkurti, stipriai 
sucementuoti ir kartais per amžius išlaikyti galingas valstybines konst- 
rukcijas. Nuo Italijos ir Vokietijos susivienijimo bei Balkanų tautų 
emancipacijos ir jų tautinių valstybių įsteigimo XIX amžiuje iki tautiš- 
kai-valstybinės Europos rytų ir centro bei pietryčių mozaikos, susidariu- 
sios po pirmojo Didžiojo XX amžiaus Karo, ir iki nacionalizmu pagrįs- 
tas fašistinės Italų valstybės bei nacional-socialistinės Vokietijos, kurios 
ideologijoje Vokiečių Reichas prarado teritorinio junginio pobūdį ir pa- 
čiu savo apibūdinimu („par définition“) virto tiktai tam tikru universali- 
nės Vokiečių Tautos Bendruomenės instrumentu šios Bendruomenės 
Fiihrerio (vado) rankose ne bet kuriems, socialinių jėgų teritorijoje san- 
tykiavimo padarinių nustatomiems, bet kaip tik ir tiktai šios Bendruo- 
menės tikslams ir gerovei siekti ir užtikrinti — visi šie moderninės vals- 
tybės istorijos faktai yra nacionalizmo paveikti. Nacionalizme glūdi jų 
pažinimo raktai. 

Pradžioje — racionalizmo, taip sakant, jaunystės metu — jojo 
sprogstamoji perversminė energija buvo labiau nukreipta į valstybės išo- 
rę, į jos teritorinę rekonstrukciją, būtent į tokią, kuri tam tikrai naciona- 
linei tautai užtikrintų sprendžiamąją įtaką į valstybės valdžią ir jos nu- 
statomus valstybės tikslus, nekeičiant iš esmės nė valstybės pobūdžio, 
nė jos formos bei nusistojusių konstitucinių institucijų, susijusių ypač su 
demokratine santvarka konstitucinėje monarchijoje arba demokratinėje 
respublikoje. Kaip žinome ir kaip tai aš turėjau progos dėstyti kituose 
mano rašiniuose („Valstybė“, Suverenitetas“) — bet kada ir bet kurioje 
valstybėje jos valdžia ir jos tikslai yra veikiami tų socialinių junginių bei 
jų tikslų, kurie socialinių jėgų santykiavime valstybinės teritorijos vi- 
suomenėje yra pajėgesni ir nusveria kitus socialinius veiksnius arba su 
tam tikrais kitais įeina į koaliciją ir šiaip ar kitaip pasiekia sociališkai 
valdančiosios padėties. Tad nieko ypatingo nebūtų tame, kad tam tikroje 
valstybėje, kurios teritorinėje visuomenėje pasireiškia kuris tautiškai- 
nacionalinis veiksnys, kaip ypatingai gyvas, dinamiškas ir pajėgus, kaip 
tik jisai būtų tapęs valdančiuoju, sprendžiančiu jos funkciją ir drauge 

tuo, kurį politiškai palaikytų ir daugelis kitų socialinių veiksnių — klasi- 
nių, luominių, profesinių, tikybinių ir kitų, kurie taip pat yra susirūpinę 
paveikti valdžią ir pasinaudoti galingo socialinio junginio, savo sąjungi- 
ninko, užtarimu ir bendradarbiavimu. 

Vadinasi — kylančiam ir stiprėjančiam nacionalizmui valstybės at- 
žvilgiu rūpėjo tai, kas rūpi kiekvienam pajėgesniam socialiniam veiks- 
niui ar junginiui ir kas seka iš bendrų valstybės ir visuomenės santykia- 
vimo tezių, 

Įsisąmoninęs savo augantį pajėgumą, pasijutęs užtenkamai ener- 
gingas, tiksliai susitvarkęs, išauginęs geresnius savo vadus, nacionaliz- 
mo veiksnys ar junginys turėjo išplėsti tam tikrą politinę akciją šiems 
savo siekimams valstybės atžvilgiu realizuoti. Deja, daugely atsitikimų 
jisai tam rado kliūčių pačioje teritorinėje įvairių valstybių apimtyje. Kar- 
tais viena gyva nacionalinė tauta, pasijutusi pajėgi ir politiškai subren- 
dusi, buvo suskirstyta tarp dviejų ar kelių valstybių teritorijų. Kartais, 
gyvendama daugumoje vienos valstybės teritorijoje, ji vis dėlto šios teri- 
torijos visuomenėje pasiekti valdančiosios politinės būklės negalėjo to- 
dėl, kad šios valstybės teritorija, istoriškai susidariusi kitokiems sociali- 
niams veiksniams praeityje veikiant, be jos daugumos gyvenamojo ploto 
apimdavo ir daugelį kitokių sričių, kuriose gyvena kitos tautos, visiškai 
nesuinteresuotos anos tautos pajėgumu ir jos tautiniais tikslais arba net 
jai priešingos ir norinčios ją kaip tik prislėgti arba gal net praryti ir su- 
virškinti; šiomis aplinkybėmis pastarųjų tautų buvimas bendroje valsty- 
bėje sudaro kliūtį anosios tautos politiniam veikimui. Šioms kliūtims pa- 
šalinti ir sąlygoms sudaryti tam, kad ši nacionalinė tauta galėtų panau- 
doti valstybę savo tikslams, reikėjo kartais sujungti ir sulieti į vieną ke- 
lios valstybės, tarp kurių teritorijų ši tauta buvo suskirstyta, kartais su- 
skaldyti senoji valstybė ir jos teritorijos daly, apgyventoje šios tautos, 
įsteigti nauja, arba kartais iš kurios vienos gretimos valstybės išjungti 
kuris jos teritorijos pakraštys, įjungus jį į kitą, šios tautos daugumoje 
gyvenamą, arba pagaliau iš kelių valstybių pakraščių, atplėštų nuo tų 
valstybių teritorijų, sudaryti naujas valstybiškai teritorinis vienetas. 

Žodžiu — svarbu buvo tai, kad susidarytų valstybė, kurios teritori- 
ja, kiek galima tiksliau sutaptų su atitinkamos tautos gyvenamuoju plo- 
tu, kad šioje valstybėje atitinkama nacionalinė tauta nesutiktų ar bent 
mažiausiai sutiktų pasipriešinimo ir konkurencijos iš kitokių nacionali- 
nių tautų bendroje valstybinėje teritorijoje ir, būdama sociališkai pajėgi, 
galėtų paveikti jos valdžią, o per tai ir disponuoti jos funkcijomis savo 

tikslams (reikalams). Kitaip sakant — reikėjo tautiškai racionalizuoti 
valstybės teritoriją. 

Tai buvo pirmas ir ankstyviausias augančio nacionalizmo sieki- 
mas, kuriam jis panaudojo savo jėgas. Valstybės, net ir senos ir nusisto- 
jusios, neatitinkančios šios struktūros, buvo griaunamos arba apkarpo- 
mos, kitur dygo naujos arba plėtėsi esamos smulkios, įsijungdamos 
kaimyninių valstybių pakraščius. Visa tai vyko nacionalteritoriniu prin- 
cipu. 

Iš karto mažiau buvo kreipiama dėmesio į nacionalteritorinės 
valstybės santvarką. Atrodė, kad racionalizavus valstybės teritoriją na- 
cionaliniu požymiu visa kita, veikiant demokratinėms institucijoms, bū- 
sią savaime sutvarkyta taip, kaip tatai nacionaliniam veiksniui yra pa- 
geidaujama ir gera. Iš tikrųjų demokratija remiasi daugumos sprendžia- 
mąja galia. Jeigu nacionališkai racionalizuotos teritorijos valstybėje ati- 
tinkama nacionalinė tauta sudaro piliečių daugumą ir jeigu ji yra gyva ir 
dinamiška, jeigu jos narių masė yra tautiškai jautri ir disciplinuota, tai 
panaudodama demokratinį daugumos veikimo metodą ji išlaikysianųį 
valdžią ir disponuosianti valstybės funkciją savo tautiniams tikslams. 
Esą galima nekeisti demokratinių institucijų ir formališkai nereikalauti 
tautai teisės monopolio, nevaržant mažumoje esančių svetimų nacionali- 
nių tautų narių teisių. 

Šitaip demokratija ėmė krypti į nacionaldemokratiją, kuri tačiau iš 
karto bendrosios demokratinės evoliucijos Europoje toli gražu ne griovė 
ir ne ardė. Vis dėlto veikiant nacionalizmui — teritoriškai nacionalizuoto- 
je valstybėje ėmė bręsti tam tikras naujas pajautimas, svetimas senajai 
klasikinei demokratinei ideologijai, pagrįstai amorfinės teritorinės (teri- 
torinių žmonių visumos) tautos suvereniteto ir kiekybinio individualiz- 
mo sąvokomis, ir būdingas kaip tik naujajai nacionaldemokratinei są- 
monei. Nors teisinės konstitucinės institucijos — ypač klasikinė demok- 
ratinė atsitiktinės anoniminės individų daugumos, kaip sprendžiamo- 
jo valdžios veiksnio, institucija — dar iš karto nebuvo liečiama, bet jau 
sąmonėje pradėjo ryškėti pajautimas ir tezė, esą ne anoniminė atsitikti- 
nė, ad hoc besikeičianti ir bet kaip susidaranti palaidų individų daugu- 
ma, kurios sąstate kiekvienas individas gali atsidurti, o kaip tik šioje 
valstybėje dominuojanti, „savo valstybėje“ esanti nacionalinė tauta, — 
esanti vienintelė tikra, taip sakant — natūrali, savaime „teisėta“ valstybės 
šeimininkė, kiti gi nacionalinių tautų žmonės, šios valstybės dalyviai — 

svetimtaučiai — esą tiktai „įnamiai“, pareiną nuo šeimininkės malonės, 
negalį pretenduoti į politinę galią lygiomis su tautos šeimininkės nariais. 

Bręstant ir išryškėjant šiai sąmonei pradėta valstybė nacionalizuo- 
ti ir iš vidaus. Kiekviena tauta turinti teisės į „savo“ valstybę, vadinasi — 
turinti teisės valstybiškai „apsispręsti“ ir turėti savo nacionalinę valstybę 
(„tautos apsisprendimo teisė“). Jeigu ši valstybė yra „jos“ valstybė, tai 
tiktai ji viena ir jos nariai esą tikri piliečiai, galį ją disponuoti. Teritori- 
jos gyventojai svetimtaučiai ir šių svetimtaučių grupės valstybės sąstate 
sudarančios svetimą elementą, lyg svetimą kūną valstybiniame junginy- 
je. Tiesa, buvo ieškoma ir tam tikrų korektyvų, kompensuojančių sve- 
timtaučiams jų išstūmimą iš valstybės šeimininkų sąstato. Buvo sudary- 
ta tautinių mažumų nacionalinėse valstybėse ir jų tam tikrų teisių bei 
tautinės savivaldybės (autonomijos) teorija. Po pirmojo Didžiojo XX 
amžiaus Karo buvo mėginama net tarptautiškai šios tautinių mažumų 
teisės, bent tam tikrose valstybėse, apdrausti; buvo sumanymų šioms 
tautinių mažumą grupėms įvairiose valstybėse suteikti net tam tikrą 
tarptautinę politinę asmenybę, sudarančią joms guasi-valstybingumo 
ekvivalentą (erzacą). Pastarieji sumanymai, sunkiai suderinami su terito- 
riniu valstybės suverenumu ir iš viso su jos, kaip teritorinio junginio, 
pobūdžiu, iš viso liko neįgyvendinti, tačiau ir tarptautinė tautinių ma- 
žumų teisių apsauga, kuriai buvo nustatytas tam tikras mechanizmas pa- 
naudojant jam Tautų Sąjungą, gana greit suiro ir laukiamų vaisių neda- 
vė. Suinteresuotos valstybės ir valstybinės nacionalinės tautos jose ne- 
buvo linkusios palaikyti šią instituciją, varžančią jų šeimininkavimą 
„savo“ valstybėje ir plečiančią pašalinę tarptautinę intervenciją į valsty- 
bės vidaus santykius. 

Nacionalizmo paveiktose valstybėse sunki buvo ne tiktai ši viena 
svetimtaučių ar tautinių mažumų grupių teisinės būklės problema. Jeigu 
nacionalizuota valstybė yra tam tikros nacionalinės tautos instrumentas 
jos nacionaliniams tikslams siekti, tai ne tiktai iš šeimininkavimo joje 
turi būti išskirtas svetimas svetimtaučių, jos teritorijos gyventojų, ele- 
mentas, bet į šią valstybę, į jos šeimininkavimą, turėtų būti įleista visa 
atitinkama nacionalinė tauta: nacionalinė tauta — tai yra tam tikras socia- 
linis junginys, į kurį įeina ne tiktai šioje valstybinėje teritorijoje gyveną 
jos nariai, bet visi tautiečiai, bet kur įsikūrę ir gyveną. Valstybė, virstan- 
ti tautine teisės institucija, esanti „savo“ visai tautai, visam tautos viene- 
tui, neišskiriant jokių jos fragmentų, tad nė tų, kurie valstybiškai terito- 
riniu principu yra kitų valstybių piliečiai. Šių svetur įsikūrusių tautos 

grupių reikalai, jų išsaugojimas, jų sociališkai-teisinės ar kultūrinės būk- 
lės klausimai įeiną į tautos, kaip tokios, tikslus bei politiką. Visa tai ten- 
ka nacionalinei valstybei spręsti. Reikią arba valstybės teritoriją išplėsti 
į tautinio apsigyvenimo pakraščius, įeinančius į gretimų valstybių terito- 
rijas, kad apimtų tautos kolektyvo visumą, tačiau tuo pačiu būsiąs padi- 
dintas ir svetimtaučių kiekis bei pajėgumas valstybinėje teritorijoje, nes 
šiuose pakraščiuose svetimtaučių gali būti labai žymus kiekis, o, antra 
vertus, tautos grupės, kartais net ir stambios, gali būti ne tiktai gretimose 
valstybėse, bet ir toli, kur nors už jūros, tolimų kraštų provincijose, to- 
kiose srityse, kurios iš viso neįmanoma įjungti į atitinkamos nacionali- 
nės valstybės teritoriją; arba reikią iš pagrindą paneigti teritorinė valsty- 
bės esmė ir valstybę laikyti ne teritoriniu, bet grynai nacionaliniu ateri- 
toriniu vienetu. 

Šia kryptimi ir orientuojasi tam tikros nacionalizmo eigoje toliau- 
siai nužengusios tautos-valstybės, kaip fašistinė Italija ir ypač nacional- 
socialistinė Vokietija, kategoringai laikanti valstybę pasaulinės Vokie- 
čių Tautos Bendruomenės institucija. Tačiau teritorinė valstybės esmė 
nėra lengva nugalėti ir dar tenka turėti galvoje tai, kad visur už „savo“ 
valstybės teritorijos ribų yra įsikūrusios kitos valstybės, kurios savo teri- 
torinio pobūdžio nėra linkusios atsižadėti ir savo teritorijoje leisti ki- 
tiems šeimininkauti. Todėl šitoks nacionalistinis valstybės esmės pe- 
rversmas tegalima pasiekti tiktai agresyviniais karais pasiekus imperium 
mundi ir užtikrinus sau viso pasaulio arba bent žymių jo dalių dispona- 
vimą bei tvarkymą. Tačiau tokio pasaulinio viešpatavimo galėtą pasiekti 
tiktai kuri viena tauta-valstybė arba daugiausia kelios susitarusios, bet 
jokiu būdu ne kiekviena, nacionalizmas gi gali plėstis ir klestėti kiek- 
vienoje. Tad jeigu vienos, stambios valstybės savo „totaliniam“ naciona- 
lizmui įgyvendinti ir jį užtikrinti mėgina eiti tarptautinės agresijos ir im- 
perializmo keliais, tai daugeliui kitų tautų-valstybių, net jeigu jos būtų 
lygiai tiek pat nacionalizme pažengusios, šie keliai yra iš viso nepriei- 
nami. Tad ieškoma kitokių kelių ir stengiamasi kompromisais naciona- 
lizmo problemos spręsti. 

Kaip stiprus yra mūsų gyvenamoje gadynėje nacionalizmas ir ko- 
kį žymų jisai vaidina vaidmenį valstybės struktūroje, mes vaizdžiai ma- 
tome iš to, kad net tokia valstybė kaip komunistinės socialinės revoliuci- 
jos paveiktoji Sovietų respublika, įsikūrusi senosios Rusų Imperijos teri- 
torijoje, valstybė internacionalinio pobūdžio, kuriai rūpi didžioji sociali- 
nė visuomenės, ateityje — visos pasaulinės žmonijos visuomenės pe- 

rtvarkymo komunizmo pamatais problema ir kuri iš viso tautinių klau- 
simų kelti ir jiems ypatingos svarbos socialiniame bendravime teikti ne- 
buvo linkusi, laikydama tautinį momentą tiktai formos, bet ne socialinės 
esmės ir ne ypatingų tikslų klausimu, vis dėlto rado reikalo pagrįsti savo 
struktūrą nacionalteritoriniu suskirstymu. Šios valstybės steigėjai — ko- 
munistinė partija su jos vadais — įkūrė sui generis nacional teritorinę 
guasi-federaciją, suteikdami visoms atskiroms į Sovietą Sąjungą įeinan- 
čioms tautoms šiokį ar tokį jų kiekvienos valstybingumo erzacą. Ir nors 
iš esmės ši sovietinė paini „federacija“, kurios formalinėje konstrukcijo- 
je yra tam tikrų ir federacijos ir unitarizmo ir net konfederacijos žymių, 
pati tebėra tiktai konstitucinė fikcija, nes visa „Sąjunga“ nuo centro iki 
visų periferijų su visomis jos sąstate „respublikomis“ yra valdoma vie- 
nos Komunistų partijos, kuriai konstitucija užtikrina viešpatavimą, ne- 
palikdama tautiniams Sąjungos nariams jokio sprendimo, ir nors tokiu 
būdu konstitucinė šios konstrukcijos tikrenybė yra ne federacinė, bet 
grynai unitarinė, kas ir yra visiškai loginga šios valstybės tikslų ir ko- 
munistinės jos esmės šviesoje, tačiau būdinga ir įdomi yra ta koncesija į 
Sąjungą įeinančių tautų nacionalizmui, kuris reiškiasi guasi-federacinėje 
šitokios valstybės formoje ir kuri šiuo joms mėgina patiekti bent nacio- 
nalinį narkozą. 

Ir štai daugely kraštų bei sričių kyla federaciniai sąjūdžiai, kurie 
federacijoje ieško pataisų valstybiniams nacionalizmo padariniams arba 
kompromiso tarp iš vienos pusės teritorinių ir kitų socialinių valstybės 
funkcijų ir iš kitos — nacionalinių jos funkcijų. 


49. Federacijos problema kaip metodas nacionalinei smulkių tautų 
mozaikai valstybiškai sutvarkyti nacionalizmo paveiktose 
regioninėse Europos srityse 


Europos regionalinių sričių ir senų stambių valstybių suskaldymas 
izoliuotomis smulkiomis nacionalinėmis valstybėmis galėjo turėti ir kar- 
tais turėjo tam tikrų ir neigiamų padarinių tiek ekonominiu ir socialiai 
kultūriniu, tiek išorinio šių valstybių saugumo atžvilgiu. Šiems trūku- 
mams pašalinti būtų reikalinga jų teritoriškai valstybinė kooperacija. 
Tačiau tautos, iškovojusios savo nacionalinę valstybę ir ją branginan- 
čios, nepasitikėdamos savo pajėgumu kitų kaimyninių tautų atžvilgiu 
bendroje kelių tautų jungtinėje valstybėje ir bijodamos galinčio pasi- 

reikšti tautinio slėgimo ar kurios kitos arba kitų tautų persvaros bei he- 
gemonijos arba net imperializmo jungtinėje valstybinėje organizacijoje, 
iš viso nebuvo linkusios, ypač smulkesnės jų tarpe, dėtis su kitomis 
kaimyninėmis į federaciją, kurios nariai būtų integruoti bendrojoje jung- 
tinėje valstybėje. Teritoriškai valstybinio bendradarbiavimo metodas, 
kuris atrodė labiau priimtinas jaunosioms nacionalinėms valstybėms ir 
ėmė jų tarpe kelti tam tikrą sąjūdį, — tai buvo ne jungtinė valstybė, ne 
federacija, bet atsargi ir gana palaida konfederacija regionalinėmis na- 
cionalinių valstybių grupių sąjungomis — vadinamomis santarvėmis arba 
„entente'mis“. Tokių kontaktinių konfederacinių junginių, iš viso gana 
palaidų, nedrąsių, vengiančių bet kokio didesnio ryškumo ir išskiriančių 
iš bendrų reikalų visą tai, kas galėtų bendrininkus angažuoti į kurias 
nors painesnes tarptautines problemas, tačiau vis dėlto įsteigusių tam 
tikrus bendrus sąjunginius organus bei institucijas tam tikriems ben- 
driems kontakto reikalams svarstyti ir spręsti, buvo jau susidarę keli, 
ypač tose t. vad. regionalinėse Europos srityse, kuriose smulkių naciona- 
linių valstybių mozaika buvo ar yra ypatingai ryški. Šitokios buvo: va- 
dinamoji „Mažoji Entente 'a““ Dunojaus srity, tačiau neapimanti visų šios 
srities valstybių, žuvusi apie 1938 m., kai tos srities likimas pateko į 
stambių išorinių jėgų rankas (Austrijos „Anschlus'as“, Čekoslovakijos 
padalinimas ir likvidavimas, Vengrijos ir Rumunijos tvarkymas išorinių 
jėgų sprendimais...), Balkanų Sąjunga, savaime suirusi dėl tų pačių išo- 
rinių veiksnių intervencijos, Pabaltijo Sąjunga, žlugusi dėl 1940 m. išti- 
kusios Pabaltijo valstybes katastrofos.. 

Tačiau tam tikru atžvilgiu federacija būtų galėjusi lanksčiau ir 
tiksliau tam tikras problemas spręsti ir kai kuriuos nacionalizmo padari- 
nių kraštutinumus niveliuoti. Būtent ji savaime kombinuotų vietinį na- 
cionalinį valstybingumą su platesniu sritiniu (regionaliniu) jungtinių 
valstybingumu, šiuo galėdama stiprinti kaimyninių nacionalinių tautų 
teritoriškai-valstybinę kooperaciją, kartais pagrįstą ilgomis istorinėmis 
tradicijomis, ir geriau aprūpinti išorinį saugumą. Tiesa — tiktai tam tikru 
atžvilgiu.ir su tam tikrais rezervais, nes kartais smulkesnių ir stambesnių 
nacionalinių tautų įjungimas į vieną jungtinę valstybinę organizaciją 
nors, žinoma, smulkiosioms būtų mažiau pavojingas, negu jų palikimas 
bendrosios su stambiąja tauta vieningos unitarinės valstybes sąstate, vis 
dėlto galėtų būti joms pavojingas, nes ir federacijoje galėtų imti reikštis 
ir pamažu realizuotis stambesniojo nario imperializmas, keičiąs junginio 
konstrukciją. Dar vienu atžvilgiu federacija, rodos, būtų galėjusi kiek 

niveliuoti kraštutinio izoliuotų valstybių nacionalizavimo padarinius. 
Būtent toli gražu ne visuomet teritorinio kurios vienos tautos apsigyve- 
nimo sienos aiškiai, griežtai ir kategoriškai atskiria ir izoliuoja šį plotą 
nuo gretimos kitos ar visų gretimų kitų tautų apsigyvenimo plotų. Labai 
dažnai tarp šių nacionalinių plotų pasitaiko ne tiktai tam tikri tautiškai 
neaiškūs pakraščiai, bet ir ištisos tautiškai maišytos sritys — plačios dvie- 
jų arba net kelių tautų periferijos arba pagaliau savotiškos etninės konst- 
rukcijos sritelės, kurių gyventojai neįeina nė į vieną, nė į kitą gretimų 
aiškių ir susipratusių tautų, tačiau ir nėra kristalizavę kategoriškos ir po- 
litiškai pajėgios nacionalinės tautos, galinčios išlaikyti savo atskirą na- 
cionalinę valstybę. Tuo tarpu valstybė yra reikalinga aiškių tvirtų sienų, 
kuriomis ji izoliuojama nuo kitų valstybių, suskirsčius kurią regionalinę 
sritį atskiromis nacionalinėmis valstybėmis šios maišytos vienos ir kitos 
tautos periferijos, užeinančios viena į kitą, turi patekti į vienos ar kitos 
gretimųjų nacionalinių valstybių teritoriją. Priskyrus šitokią periferinę 
sritį vienai nacionalinei valstybei, pasijus nuskriausta kita kaimyninė 
nacionalinė valstybė, netekusi savo tautinio pakraščio, kuris kartais jai 
gali būti labai brangus, ir tatai ją gali skaudžiai užgauti. Priskyrus gi ki- 
tai bus vėl užgauta pirmoji. Tatai dažnai būna nuolatinių ginčų ir net 
kaimyninės neapykantos šaltinis, nuodijąs ilgam laikui dviejų gretimų 
valstybių santykį, mažinąs jų saugumą, gresiąs nuolatinėmis komplika- 
cijomis, ruošiąs kelią tarptautinėms kitų galybių intrigoms ir spekuliaci- 
joms, iš viso kenkiąs tarptautinei pacifikacijai. 

Jungtinėje federalinėje kelių nacionalinių tautų valstybinėje orga- 
nizacijoje šių problemų išsprendimas gali būti lankstesnis, negu griežtu 
izoliuotu nacionalvalstybiniu jų suskirstymu, nors taip ne visuomet yra 
lengvas. 

Visa tai kelia įvairius federacinius ar konfederacinius sąjūdžius, 
pasireiškiančius arba bręstančius politinėje sąmonėje ten, kur valstybės 
sąstate dar yra užsilikusios kelios neišsiskyrusios nacionalinės tautos, 
arba ten, kur skaudžiai pajusta griežtos nacionalvalstybinės diferenciaci- 
jos kraštutiniai padariniai, reikalaują tam tikrų kompromisinių pataisų 
tam tikroje platesnėje regionalinėje srity. 

Federacijos problema buvo keliama ypač Ispanijoje, Belgijoje ir 
Jugoslavijoje, trijose Europos valstybėse, kurių nacionalinis sąstatas bu- 
vo ar yra maišytas ir į kurias įeinančios tautos buvo pasiekusios gana 
aiškaus nacionalinio pajautimo. Kartais ji buvo keliama ir Pabaltijo, 
Dunojaus ir Balkanų regionaliniam valstybiniam sutvarkymui. Dar dvi 

Europos valstybės, įsikūrusios po pirmojo Didžiojo XX amžiaus karo ir 
kurios, būdamos aiškiai vienos tautos nacionalizmo paveiktos, iš tikrųjų 
apimdavo plačias etniškai ar tautiškai svetimas sritis — Lenkija ir Čekos- 
lovakija — galėjo būti šia kryptimi orientuojamos, tačiau jei ten ir kilda- 
vo šios rūšies mintys, tai jos arba buvo viešpataujančios tautos naciona- 
lizmo slopinamos arba nukrypdavo į imperijos idėją. Tiesa — Čekoslo- 
vakijoje prieš patį jos žlugimą, dramatiškoje jos irimo atmosferoje, buvo 
pamėginta ant greitųjų federalizuoti valstybė trimis nacionaliniais na- 
riais — Čekai, Slovakai ir Karpatų Rusė — tačiau tatai katastrofos jau su- 
laikyti nepajėgė. 


50. Esamos federacijos nėra susijusios su nacionalizmo 
problemos sprendimu 


Federacijos panaudojimas kaip metodo tautinei (nacionalinei) 
valstybės problemai spręsti iš tikrųjų tebėra tik idėjų ir tam tikrų suma- 
nymų arba sąjūdžių, bet ne įgyvendintos tikrenybės srity. 

Dvi klasikinės federacijos — Jungtinės Amerikos Valstijos ir Švei- 
carija — federacijos pagrindan dėjo ne tautines problemas. Jungtinėse 
Amerikos Valstijose nacionalinių atskirų štatų ar iškovojusių savo nuo 
Anglijos nepriklausomybę kolonijų problemų iš viso nebuvo. Buvusios 
kolonijos, virtusios valstybėmis, vadovavosi tiktai klasikinėmis XVIII 
amžiaus demokratinės ideologijos tezėmis, kuriose nacionalizmui vietos 
nebuvo; jų federacijos steigėjai turėjo gaivoje ne kurių tautinių reikalų 
ar antagonizmų tvarkymą bei taikymą ir derinimą bet šių valstybėlių so- 
lidarumo ir kooperacijos organizavimą. 

Jeigu Šveicarijoje federacija, stipriai įsigyvenusi, šiandien tikrai 
pajėgia išlaikyti kelių Šveicarijos teritorijoje esamų ir tarp daugelio kan- 
tonų, kaip federacijos narių, suskirstytų nacionalinių tautų darnų sugy- 
venimą ir solidarumą, tai vis dėlto jokiu būdu ne šių nacionalinių Švei- 
carijos tautų nacionalizmas yra vadovavęs Šveicarijos federacijos įstei- 
gimui. Gilios ir senos istorinės šios federacijos šaknys, kurios užtikrino 
jos pastovumą, nieko bendro su nacionalizmu neturi. Jeigu Šveicarijoje 
pasireiškė stebėtina tautų taika, priešinga visam tam, kas reiškiasi kitose 
Europos srityse, tai ne todėl, kad šių jos tautų nacionalizmas būtų šioje 
federacijoje radęs savo formą ir į ją įsiliejęs, būtų jos pacifikuotas, bet 
gal kaip tik todėl, kad šioje istoriškai įsikūrusioje ir kitokių veiksnių pa- 

veiktoje federacijoje nacionalizmas iš viso nerado sąlygą dygti ir neiš- 
dygo ir kad iš kitų šaltinių kilusi jos federacija leido šioms tautoms arba 
tautybinėms svetur gyvenančių tautų pakraščiams, esamiems Šveicarijo- 
je (nes tautiniu sąstatu Šveicarija sudaro trijų gretimų stambių tautų — 
Vokiečių, Prancūzų ir Italų — tautinius pakraščius, į kuriuos įsiterpia dar 
ketvirta smulkioji Retto-Romanų tauta), nepajusti tų sąlygų, kurios kitur 
nacionalizmą paveikė ir išjudino. Šveicarijos federacija, greta kitų socia- 
liškai istorinių veiksnių, yra ne tiek jūra, į kurią suplaukė ir nurimo vie- 
tinių tautų nacionalizmo srovės, bet labiau yra toji forma, tasai lankstus 
ir taikingas valstybinės konstrukcijos mechanizmas, kuris sterilizavo na- 
cionalizmo daigus ir bent iki šiol pats nacionalizmo nepajuto. 

Rodos, nebus paradoksas konstatuoti — nors tatai gana paradok- 
siškai atrodo,- kad kantoninė Šveicarijos federacija taip pat veikė prieš 
nacionalizmą ir sulaikė nacionalistinę joje gyvenančių tautinių grupių 
ideologiją bei evoliuciją, kaip Prancūzijoje griežtas unitarizmas ir cent- 
ralizacija, įgyvendinta jos absoliutinės monarchijos ir tęsiama Didžio- 
sios Revoliucijos bei Imperijos, veikė prieš į jos sąstatą Įterptų įvairių 
labai skirtingų etninių grupių — Bretonų, Flamandų, Gaskonų, Baskų, 
Provansalų, Katalonų ir kitų — nacionalizmą ir bent iki šiol sulaikė jų 
nacionalistinę evoliuciją, suliedama jas į vieną Prancūzų tautą. Vienur 
paveikė federacija, kitur — unitarizmas. Žinoma — analogija nėra visiška, 
padariniai yra skirtingi, nes nacionalinės Šveicarų tautos, kaip kad yra 
nacionalinė Prancūzų tauta, iš viso nėra, Šveicarijos vietinės tautos nėra 
suplaukusios į kurią vieną jųjų, jos paritetiškai tebegyvuoja, kaip tokios, 
kai tuo tarpu Prancūzijoje nurodytos vietinės grupės tesudaro tiktai etni- 
nes ir kalbines grupes Prancūzų tautoje. Tačiau vietinio nacionalizmo 
paralyžavimo atžvilgiu Prancūzijos unitarizmas ir Šveicarijos federacija 
reiškiasi panašiais padariniais. 

Bet iš to, kad esant tam tikroms istorinėms ir psichologinėms so- 
cialinėms sąlygoms, gal daugeliu atžvilgių labai ypatingoms, federacija 
Šveicarijoje pasirodė atspari nacionalizmo augimui, neseka, kad ji sa- 
vaime tinka ir tam tikriems negeistiniems nacionalizmo padariniams su- 
švelninti ar pašalinti ten, kur nacionalizmas yra stipriai įsigalėjęs ir jau 
paveikęs valstybę arba kelias valstybes, kurios būtų norima sufederuoti. 

Kiti federacijos pavyzdžiai taip pat buvo susiję su nacionalizmo 
padarinių arba nacionalizmo paveiktų negerovių šalinimu; Europoje nė 
Vokietija, nė Austrijos respublikos federacija ar guasi-federacija nebuvo 
tam skirta. Austrijos respublika buvo tautiškai vienlypė, Vokietija buvo 

panaudojusi federaciją kaip tik nacionalinei Vokiečių valstybei įkurti, 
bet ne pataisoms į nacionalizmo padarinius ieškoti, žengdama per fede- 
raciją, kaip tarpinį etapą, iš visiško nacionalinės tautos suskaldymo at- 
skiromis valstybėmis ir valstybėlėmis į vieningą unitarinę nacionalinę 
valstybę. Gal vienintelę iki šiol išimtį, kurioje federacijos forma buvo 
sąmoningai panaudota kaip tik nacionalizmo padarinių problemai spręs- 
ti, — tai Sovietai. Tačiau kadangi čia federacijos formos neatitiko jokia 
konstitucinė federacijos tikrenybė, nes griežtas konstitucinis unitarizmas 
čia nuslopino federacijos gyvą pasireiškimą, tai šitas pavyzdys neduoda 
jokio patyrimo ir neleidžia spręsti apie federacijos šiai funkcijai tinka- 
mumą. 

Vis dėlto, kaip esu sakęs, šios funkcijos atžvilgiu į federaciją kai 
kur orientuojamasi. 

Šveicarijos federacija, kurioje vyksta darnus kelių tautinių veiks- 
nių sugyvenimas ir kurios pavyzdys šiuo atžvilgiu vilioja daugelį ieš- 
kančių pataisų į tam tikrus kraštutinius nacionalizmo padarinius, ypač 
mažosioms tautoms, iš tikrųjų nėra tautų, bet yra kantonų federacija, t. 
y. grynai teritorinių smulkių vienetų, istoriškai susidariusių iš artimų 
vietos bendruomenių susibūrimo aplink kurio bendro jų centro į sui ge- 
neris išplėstą bendruomenę. Daugely atsitikimų toks kantonas, kilęs iš 
vietos bendruomenių susibūrimo, ilgai pats buvo išlaikęs šių bendruo- 
menių, kartais gi ir profesinių korporacijų bei genčių konfederacijos po- 
būdį, kol pagaliau sudarė unitarinį politiškai teritorinį vienetą. Kai ku- 
riuose kantonuose tam tikri šios konfederacinės kilmės institucijų pėd- 
sakai labai ilgai buvo arba net iki šiol yra užsilikę veikiančiose konstitu- 
cinėse institucijose. Vietos bendruomeninis kantonų organizacijos po- 
būdis labai žymus buvo politiškai konstitucinėje „Landsgemeinde's“ 
institucijoje, kuri vėliau inspiravo moderninės, ypač ankstyvos demok- 
ratijos ideologus ir racionalistus, sudarydama ryškiausią tiesioginės de- 
mokratijos pavyzdį. Tai buvo visuotinis bendruomenės ar kantoninės 
bendruomenės piliečių ar šeimos tėvų arba vyriškų šeimos narių susirin- 
kimas arba sueiga, kaip organas, sprendžiąs betarpiškai visus bendruo- 
menės (kantono) reikalus, taip sakant — įstatymų leidėjas ir suverenas 
(kunigaikštis, tačiau kolektyvinis, sutampąs su pačia bendruomene). Tri- 
juose smulkiuose kantonuose ši elementarinės bendruomeninės tiesiogi- 
nės demokratijos forma („Landsgemeinde's“ institucija) tebėra gyva ir 
veikli ir iki šiol. 

Kantono kilmė ir jo organizacija nieko bendro su tautinės (nacio- 
nalinės) problemos sprendimu ir su moderniniu nacionalizmu neturi. 

Kantoną santykiavimas, jųjų konfederacija, iš kurios po ilgų am- 
žių gimė moderninė kantoninė Šveicarijos federacija, — tai nebuvo ra- 
cionalizmo vaisius. Tai nebuvo veikalas, steigiamas tam tikru iš anksto 
sumanytu planu; jis kūrėsi ir augo istoriškai. Racionalizuotas jis buvo 
tiktai XIX amžiuje, kai visi jo elementai jau buvo ilgos evoliucijos pa- 
ruošti ir nusistoję. 


51. Sveicarijos federacijos brendimo istorinis eskizas 


Gražią įdomios šios valstybinės konstrukcijos evoliucijos istoriją 
yra parašęs Wiliamas Martinas — „Histoire de la Suisse“ (Paris, Pay- 
ot, 1926 m.). Smulkiai mes jos nežiūrėsime, tačiau vis dėlto keliais ben- 
drais bruožais paminėsime ryškiausius šios ilgos evoliucijos faktus. 

Šveicarijos konfederacijos užuomazga glūdi trijų smulkių kalnų 
miškų kantonų-bendruomenių („Waldstaetten“) — Uri, Schwytz ir 
Nidwald arba Unterwald — laisvės sąjungos pakte, sudarytame priesai- 
kos keliu jų konspiraciniame susirinkime Gūrtli slėny ant Keturių Kan- 
tonų ežero kranto 1291 m., tad XIII amžiuje. Wiliam Martin (op. cit., 
22-36 pusl.), pasiremdamas plačia istorine medžiaga ir gražiai išanali- 
zavęs ano laiko ir vietos socialines ir politines sąlygas sąryšy su pasi- 
reiškusia feodalizmo dekadencija, politinėmis Popiežiaus, Imperatoriaus 
ir stambių ponų, vietinių valdovų, kovomis bei intrigomis ir pagaliau 
San-Gotardo kelio pro Alpes tarp Vokietijos ir Italijos svarba tiek eko- 
nominiu, tiek politiniu atžvilgiu, nurodo, kaip šioje atmosferoje ir šiose 
apystovose kalnų bendruomenių gyventojai, išnaudodami aplinkybes ir 
kovų veiksnius, kūrė savo laisvę ir ją pagaliau revoliuciniu anos gady- 
nės teisės prasme aktu Gūrtli slėny užfiksavo. Užfiksavo, o vėliau ir iš- 
laikė ir naujomis sąjungomis sustiprino ir garantavo bei išplėtė. 

XIV amžiuje ši pirminė trijų miškų kantonų sąjunga buvo papil- 
dyta dar penkiais nariais ir virto jau aštuonių kantonų sąjunga (be trijų 
pirmųjų — Uri, Schwytz ir Unterwald — ji apėmė dar Zūrichą, Berną, 
Luzerną, Zugą ir Glaris). XVI amžiuje konfederacija apimdavo jau 13 
kantonų (prisidėjo Bazelis, Schaffhausen, Solur, Friburgas ir Appen- 
zell). Tie 13 kantonų — tai jau buvo tvirtas Šveicarijos konfederacijos 
nusistojęs branduolys, išsilaikęs iki XVIII amžiaus pabaigos, kada Di- 

džiosios Prancūzų Revoliucijos ir Napoleono Imperijos metu Šveicariją 
ištiko politinė katastrofa, kuriam laikui suardžiusi jos tradicinę per am- 
žius išlaikytą ir nusistojusią konstrukciją. 

Tai jokiu būdu nebuvo federacija. Tai buvo gryna konfederacija, 
laisvų kantonų sąjunga, tačiau sąjunga tvirta, išlaikiusi ne tiktai laiko, 
bet ir įvairių ją ardančių, ypač tikybinių veiksnių veikimo bandymą. Re- 
formacijai suskaldžius bažnytinę vienybę ir kilus tikybiniams ginčams 
bei kovoms, virtusioms svarbiu politiniu veiksniu, kurį laiką Šveicarijos 
konfederacijai, kurios sąstate buvo dalis katalikiškų ir dalis protestantiš- 
kų kantonų, grėsė labai rimtas suirimo pavojus, kurį vis dėlto jai pavyko 
nugalėti. 

Konfederacija neturėjo jokių centro įstaigų ir funkcijų, jokios 
centro valdžios ir vyriausybės, kantonai buvo visiškai nepriklausomi, 
veikė ir tvarkėsi kiekvienas sau, tiktai buvo surišti defensyvine sąjunga 
ir stipriu defensyviniu solidarumu, kuris per amžius sutvirtėjo ir nustatė 
politinę Šveicarijos sąvoką. Konfederacijos sudarytos Šveicarijos terito- 
rija be kantonų, kaip politinių valstybinių vienetų, sudarančių šio jungi- 
nio narius, apimdavo dar kantonų ar jų grupių valdomas sritis, neturin- 
čias jokios politinės asmenybės, sui generis kolonijas ar komunalinio 
valdymo sritis, be to, gretimus atskirų kantonų ar jų grupių sąjunginin- 
kus, neįeinančius į bendrąją 13 kantonų konfederaciją. 

Prancūzų Revoliucijos armijai užėmus Šveicariją, dingo kantonų 
politinė nepriklausomybė ir tuo pačiu konfederacijos vienetas. Iš karto 
jos vietoje Prancūzų buvo įsteigta grynai unitarinė vadinamoji Helveti- 
jos Respublika, politinis manekenas svetimų rankose, kurio trumpa tra- 
ginga istorija pasižymėjo perversmais, sukilimais, chaosu, konstitucijų 
keitimu. Išvedus iš Šveicarijos okupacinę prancūzų kariuomenę Helveti- 
jos Respublika tuojau suiro ir žlugo. Tada garsiuoju 1803 m. vadina- 
muoju Mediacijos aktu Napoleonas Didysis suteikė Šveicarijai naują 
konstrukciją. Buvo atstatyti kantonai, kaip politiniai (valstybiniai) vie- 
netai, ir sudarytas jųjų junginys su nukrypimu į federaciją (centro vy- 
riausybė su tam tikromis, kad ir negausiomis jungtinėmis funkcijomis). 
Mediacijos aktu sudarytoje Šveicarijoje kantonų skaičius išaugo iki 22- 
jų. Senosios valdomosios sritys virto kantonais, taip pat kantonų teisė- 
mis įėjo į junginį buvę sąjungininkai (Ženeva, Neuchatel...). 

Kol galingas Šveicarijos Mediatorius Prancūzų Imperatorius Na- 
poleonas, kurio žinioje ir protektorate jo sutvarkyta Šveicarija buvo lai- 
koma, buvo pajėgus, tol Mediacijos akto veikalas buvo gyvas. Žlugus 

Napoleono imperijai tuojau žlugo ir jisai. Šveicarija 22 kantonų sąstate 
grįžo į savo tradicinę konfederaciją. Kantonai atgavo nepriklausomybę. 
Šveicarijos konstitucinis sutvarkymas atiteko Vienos Kongresui, vadi- 
nasi, buvo sprendžiamas šį Kongresą disponavusių galybių — Anglijos, 
Rusijos, Austrijos ir Prūsų. 1815 m. sutvarkytoji Šveicarija — tai buvo 22 
laisvų kantonu sutartimi sudaryta konfederacinio pobūdžio sąjunga be 
centro valdžios, kelių stambesnių kantonų iš eilės atstovaujama ir vei- 
kianti susitarimais. Veikiant šiai konstrukcijai ir didžiosioms Vienos 
Kongreso galybėms interveniojant į Šveicarijos reikalus, tarp kantonų 
kildavo įvairūs nesusipratimai, net smarkūs ginčai iki ginkluotą konflik- 
tą, tačiau kildavo ir mintys pertvarkyti konstrukciją. Tačiau iki 1848 m. 
Austrija, Prūsai, Prancūzija ir Rusija neleido Šveicarams patiems persi- 
tvarkyti, motyvuodamos tai tuo, kad Šveicarijos sutvarkymas esąs šių 
didžiųjų valstybių garantuotas ir be jų sutikimo negalįs būti pakeistas. 

Tiktai 1848 m. įvykus revoliucijai Prancūzijoje ir revoliuciniam 
bruzdėjimui pasireiškus Prūsuose ir Austrijoje, Šveicarai pasijuto lais- 
vesni ir, pasinaudodami stambiųjų imperialistinių valstybių galios nu- 
smukimu, o tuo pačiu ir jų intervencijos nesireiškimu ir iš viso Vienos 
Kongreso veikalo suirimu, jie persitvarkė ir paskelbė naują 1848 m. 
Šveicarijos Konfederacijos konstituciją, pasukusią jų sąjungos konst- 
rukciją federacijos, vadinas — jungtinės Šveicarijos valstybės kryptimi 
su tam tikra centro valdžia ir jungtinėmis centro funkcijomis. Koks 
menkas tuo laiku bent iš karto dar buvo tasai jungtinis centras, galima 
matyti iš šio vaizdo, kurį savo paskaitoje apie federalizmą Šveicarijoje, 
laikytoje 1927.11.06 Paryžiuje Laisvajame Socialinių Mokslų Kolledže 
(„Collėge libre des Sciences Sociales“) ir įėjusioje į ten suruoštąjį pa- 
skaitų ciklą apie federalizmą Europoje, — patiekė „Gazette de Lausan- 
ne“ redaktorius Pierre Grellet (šių paskaitų rinkinys: „L'Europe fėdė- 
raliste“, leidinys „Études économiques et sociales“, XXIV, Paris, 
Marcel Giard, 1927 m., 128 pusl. ): 

„Kai 1848 m. pirmoji Sąjungos Taryba (vadinasi — federalinė vy- 
riausybė; prierašas mano M. R.) įsitaisė savo ant greitųjų parengtose at- 
sitiktinėse patalpose Berne, jos įstaigoje dirbo tiktai vienas sekretorius, 
kancleris, keli tarnautojai ir kasininkas, kurio kasa buvo tokia lengva, 
kad šių kuklių vyriausybės rūmų sargo žmona, bijodama vagių, kasnakt 
ją paslėpdavo po savo lova...“ 

Laikotarpis nuo 1848 m. iki 1874 m. — tai buvo Šveicarijos kelias 
iš konfederacijos į federaciją. Naujoji tebeveikianti Šveicarijos 1874 m. 


—130— 


konstitucija galutinai užfiksavo ir sutvarkė šią federaciją, susidedančią ir 
šiuo laiku iš 22 kantonų, kurių tačiau trys — Bazelis (Bazelis-miestas ir 
Bazelis-kaimas), Unterwald (Unterwald ir Oberwald) ir Appenzell — yra 
kiekvienas suskirstytas dviem puskantoniais, sudarančiais atskirus vie- 
netus, tačiau federacijoje dalyvaujančiais kantono balsų puse. 

Jokie nacionalizmo sumetimai šios ilgos istorinės Šveicarijos fe- 
deralizavimo evoliucijos neveikė, tačiau, kaip esu sakęs, tautinė proble- 
ma šioje federacijoje, kurios teritorijoje gražiai sugyvena keturios tauti- 
nės grupės, suskirstytos tarp įvairių kantonų, visiškai nekelia nacionalis- 
tinių sąjūdžių, pasireiškusių ir besireiškiančių kitose Europos srityse ir 
revoliucionizavusių moderninės valstybės teritorinę struktūrą bei san- 
tvarką. Palyginus su daugeliu kitur pasireiškiančių santykių tarp tautų 
vienoje valstybėje arba gretimose nacionalinėse valstybėse — tautų su- 
gyvenimas Šveicarijoje yra panašus į idiliją, kuri savo pavyzdžiu vilioja 
kitus ir kreipia jų dėmesį į federaciją kaip tautinės pacifikacijos metodą. 


52. Iberijos regioninės federacijos sąjūdis 


Ryškus yra federacijos arba konfederacijos sąjūdis Ispanijoje, ku- 
ris tam tikra prasme yra išplečiamas net į visą Pirėnėjų pusiasalį arba t. 
vad. Iberiją, šiuo laiku apimančią dvi unitarines valstybes — Ispaniją ir 
Portugaliją. Kaip sako Jean Bonnefons („L Europe fėdėraliste“, 
straipsnis „Le fédéralisme dans la péninsule Ibérique“, 67-92 pusl.) — 
„Be abejo, nėra Europoje kito krašto, kuris būtų taip tolimas nuo federa- 
cijos, kaip kad Iberija, ir kuris būtų labiau reikalingas federacijos. Cent- 
ralizacija gali būti įmanoma vienalypiame krašte. O kaip tik retas yra 
taip heterogeniškas kraštas, kaip kad šisai. Nėra jame mažiausios natūra- 
linės vienybės, nė geografinės, nė geologinės, nė klimatinės, nė etninės, 
nė lingvistinės... 

Savo padėtimi Iberija sudaro tranzitinę tarp Europos ir Afrikos 
sritį; tai pamatinis faktas, kuris aiškina šio krašto istorijos įvykių dau- 
gumą. Ji taip pat yra tranzito sritis tarp Viduržemio jūros rytų ir Ameri- 
kos vakarų; antras faktas beveik tiek pat svarbus kaip pirmasis. Štai ko- 
dėl jos šiaurės-rytų sritys linksta į Prancūziją, Italiją ir Graikiją, pietų 
sritys yra Afrikos ir Levanto paveiktos ir šių įtakų padariniais jos ma- 
žiau nusikračiusios, negu jos pačios mano; vakarų sritys orientuojasi į 
Angliją, Olandiją, Prancūziją ir ypač į Lotyną Ameriką, kurią jos apvai- 

sino. Centro sritis, kurios funkcija turėjo būti užtikrinti harmoningą vi- 
sumos suderinimą, šio istorinio uždavinio išspręsti nepajėgė ir laviruo- 
dama tarp įvairių įvykių nesugebėjo nė pasiūlyti patenkinamos junginio 
formulės, nė iš viso šią formulę rasti“ (op. cit., 68—69 pusl.). 

J. Bonnefons aptaria nacionalinį Iberijos (Pirėnėjų pusiasalio) su- 
skirstymą ir primena jos suskirstymo dviem valstybėmis valstybingumo 
sukonstruavimą. Svarbiausios joje yra keturios gyvos nacionalinės tau- 
tos, iki šiol išlaikiusios savo teritorinį sukoncentravimą: tai yra Baskai 
prie jūros ir Prancūzijos sienos šiaurėje, viena seniausiųjų Europos tau- 
tų, ir trys Lotynų arba romaniškos kalbinės grupės tautos — Katalonai ry- 
tuose, Kastiliečiai centre ir Galiko-Portugalai vakarų Ispanijoje ir Portu- 
galijoje. Tarp jųjų dar yra įsiterpę nykstą kitokių kalbinių bei etninių 
grupių likučiai, kurie jau gyvų ir pajėgių tautų, kaip politinių socialinių 
junginių, sudaryti negali ir tirpsta svetimoje tautinėje aplinkoje. Tai yra 
Asturiečių, Leoniečių, Aragoniečių kalbinių grupių liekanos, o tam tik- 
rose Pyrenėjų kalnų vietovėse dar Gaskonai. 

Iš atskirų sritinių valstybių, kurios buvo įsikūrusios Pyrenėjų pu- 
siasaly, tiktai Portugalija, tautiškai vienlypė, išlaikė savo senąją nepri- 
klausomybę. Ispanija susidarė iš unijos, įgyvendintos Aragono karaliaus 
Ferdinando vedybomis su Kastilijos valdove Izabele. Kadangi Aragono 
Ferdinandas paveldėjimu tapo ir Navaros valdovu, tai ši unija apėmė 
Kastiliją, Katalonijos Aragoną ir Baskų krašte buvusią Navaros valsty- 
bę. Nuo to laiko visą junginį dominuojančiu centru virto Kastilija, ku- 
rios hegemonijoje sutirpo Aragono ir Navaros valstybingumas ir buvo 
realizuotas modernus Ispanijos unitarizmas. 

Tačiau Katalonų ir Baskų gyvenamųjų kraštų valstybinė idėja nė- 
ra visiškai palaidota. Jos istorinė tradicija yra gaivinama nacionaliniu šių 
dviejų tautų sąjūdžiu, kuris siekia nacionalinės politinės formos. Katalo- 
nų ir Baskų nacionalizmas — tai yra tos ryškiausios socialinės jėgos, ku- 
rios veikia Ispanijos federalizavimą. Šio federalizmo programa numato 
viso pusiasalio suskirstymą keturiais ar penkiais politiniais vienetais, 
sudarančiais federacinį arba konfederacinį Iberijos junginį, kurio nariais 
būtų Katalonija, Baskų kraštas, dvi (pietų ir šiaurės) Kastilijos ir Galiko- 
Portugalija. Ispanų navionalistams laimėjus 1936-1938 m. pilietinį Is- 
panijos karą šiuo laiku šis Iberijos federalizavimo sąjūdis tuo tarpu yra 
nuslopintas. Tačiau emancipacinis Katalonų ir Baskų nacionalizmas 
naudojasi kiekviena proga šiam sąjūdžiui kelti ir paskutiniame revoliu- 
ciniame procese, kuris buvo pasireiškęs Ispanijoje prieš pilietinį karą, 

Katalonų ir Baskų politinė emancipacija buvo jau ne tiktai aiškiai nu- 
kreipta į šį federalizavimą, bet ir kategoringomis šio federalizavimo for- 
momis realizuojama. 


53. Tautiškai federalinė problema Belgijoje, federalizmas Jugoslavijoje 


Grynai nacionalizmo veikiama federacijos idėja plinta Belgijoje. 
Belgijos teritorijoje bendrojoje unitarinėje valstybėje gyvena dvi nacio- 
nalinės tautos: Flamai arba Flamandai, artimi Olandams, ir Valonai, 
prancūzų kultūros ir kalbos tautinė grupė, Prancūzų tautos šaka. Skai- 
čiumi Flamai kiek prašoka Valonus, tačiau Valonai, seniausios ir labiau 
nusistojusios kultūros reiškėjai, kurių kalba ir kultūra bei politinė tautinė 
įtaka Belgų valstybėje ilgai dominavo šioje bendroje valstybėje, nėra 
linkę nusileisti Flamams ir jiems pirmenybę perleisti arba savo padėties, 
kaip nacionalinio savo šalies šeimininko, atsižadėti. Teritoriškai šios dvi 
tautos yra gana aiškiai suskirstytos. Flamandija arba Flandrija aiškiai 
skiriasi nuo Valonijos. Ginčitinė tarp jųjų yra tiktai valstybės sostinė — 
Briuselis, kurį savinasi tiek Flamai, tiek Valonai. Briuselis ne tiktai tuo 
tarp jųjų yra ginčitinis, kad jis tautiškai ir kalbiškai yra maišytas ir kad 
tiek Flamai, tiek Valonai randa jame savo tautiečius. Flamai pretenduoja 
į Briuselį tuo titulu, kad jis yra Flamų etninėje teritorijoje, Valonai jį 
laiko savo tautiniu židiniu, kad ir Flamų teritorijos pakrašty įsikūrusiu. 
Briuselio Flamandijai ar Valonijai priskyrimo klausimas yra Flamų ir 
Valonų santyky epizodas, tiesa — gana ryškus, kuris jų santykius ir šių 
santykių politiškai valstybinį sutvarkymą kiek painioja. 

Flamų tautiškai kultūrinis ir politinis sąjūdis smarkiai auga. Nuo 
prancūzų (valonų) kultūros ir politinės įtakos Flamai visiškai emancipa- 
vosi. Valonai išlaikyti savo hegemonijos ir bent teisiškai jos užfiksuoti 
nereikalauja ir bent flamiškoje Belgijos daly institucijų ir viešojo moks- 
lo flamizacija yra beveik užbaigta. Valonai pasitenkina faktinėmis pran- 
cūzą kalbos ir kultūros prestižo liekanomis, kurios dar kiek reiškiasi ir 
už Valonijos ribų. 

Tačiau ne tiktai Flamai, bet ir pačių Valonų tarpe reiškiasi ir ple- 
čiasi palinkimas kategoriškai išskirti Flamandiją ir Valoniją dviem tei- 
siškai politiniais nacionaliniais vienetais, kad ir neardant pačios bendro- 
sios valstybės, kad tuo būdu iš unitarinės ji virstų dualistiškai jungtinė. 

Belgijos valdžios veiksniai iki šiol priešinosi Belgijos federaliza- 
vimui, kuris būtų reikalingas jos teritorijos padalinimo dviem tautiškai — 
politiniais nariais. Stengdamiesi išlaikyti unitarinę valstybės konstrukci- 
ją ir joje išspręsti dviejų tautų sugyvenimą be kurios vienos jųjų domi- 
navimo ar teisinės hegemonijos — jie flamiškoje teritorijos daly leidžia 
flamizuoti viešąjį gyvenimą ir institucijas, kiek jos yra susijusios su tau- 
tinės kultūros reiškimusi, visoje valstybėje išlaikydami dviejų oficialinių 
paritetinių kalbų sistemą, mėgindami šiuo kompromisu patenkinti abi 
tautines šalis ir nenuskriausti nė vienos jųjų, kad abi jaustųsi valstybėje 
lygiai traktuojamos ir tiktai nereikalautų sau kurios privilegijos. Tačiau 
iš vienos pusės Flamų nacionalistai ir nereikalauja jokios Valonų flami- 
zacijos, bet nėra reikalingi flamiškoje daly dalintis paritetu su Prancū- 
zais, iš antrosios gi — Valonų nacionalistai, nepretenduodami į teisines 
privilegijas Flamandijoje, nori bent Valonijoje jaustis visiškais ir vienin- 
teliais šeimininkais ir nusikratyti f lamų kalbos paritetu ir jiems prime- 
tamu flamišku bendrininku (ž. laikraščio „L‘opinion Wallonne“ redak- 
toriaus Raymond Colleye straipsnį „La révision de la constitution 
Belge sur les bases du fédéralisme“ leidiny „L'Europe fėdėraliste“, 
35—46 pusl.). 

Nacionalistinis federacinis sąjūdis Belgijoje remiasi grynai tauti- 
niu federacijos sukonstruavimu, dviem tautiniais teritoriniais blokais — 
prancūziškos Valonijos ir Flamandijos vienetais, kaip jungtinės Belgijos 
valstybės nariais, atmesdamas Belgijos federavimą istorinėmis jos sąsta- 
to provincijomis. Ginčitinė yra tiktai Briuselio pozicija šio sąjūdžio sie- 
kiamoje federacijoje: ar Briuselis turi būti įskirtas į kurį vieną dviejų na- 
cionalinių šitokios federacijos narių sąstatą, ar jisai sudarytą trečiąjį, tau- 
tiškai dvilypį arba mišrų, narį greta Valonijos ir Flamandijos. 

Jugoslavijos valstybėje, kurios sąstate buvo atsidūrusios bent trys 
ištisos nacionalinės tautos, kad ir giminingos, bet savo praeitimi, savo 
kultūra ir savo tautiniu pajautimu diferenciuotos — Serbai, Kroatai ir 
mažoji Slovėnų tauta — neskaitant įvairių smulkesnių arba įterptų į anųjų 
gyvenamąją teritoriją tautinių arba etninių grupių, kaip Italai ypač Dal- 
matijos miestuose ir jūros krantuose, Bosnijos Musulmonai, Makedo- 
niečiai, vietomis Albanai, Vengrai ir kiti — federacijos sąjūdžio reiškėjai 
buvo ypač Kroatai, kategoriškai nusistatę prieš Serbų griežtai palaikomą 
valstybės unitarizmą. Ir čia šis sąjūdis, nacionalizmo veikiamas, turėjo 
galvoje nacionalinę federacijos konstrukciją. 

Kitose Europos valstybėse, gal išskyrus dar Čekoslovakiją, kur ji- 
sai, kaip buvau sakęs, ypatingai ryškiai buvo pasireiškęs jos irimo ir 
žlugimo metu, šis nacionalfederacinis sąjūdis buvo mažiau pasireiškęs. 


54. Sovietu Sąjungos federacijos konstrukcijos planas ir jos nacionalinis 
momentas. Sąjunginės respublikos, autonominės respublikos, autonominės 
sritys ir tautinės apygardos kaip nacionaliniai politiniai ir pusiau politiniai 

vienetai ir kaip sovietų federacijos nariai 


Tarp įvairių federacijos pavyzdžių cituojama didžioji Sovietų fe- 
deracija. Tai yra, be abejo, stambiausia pasaulyje federacijos konstrukci- 
ja, apimanti milžiniškus Rytų Europos ir Azijos plotus ir daugybę tautų 
nuo didžiųjų iki smulkių ir smulkiausių, net iki tokių, kurios yra vos 
žymios ir niekam, išskyrus gal labai retus mokslininkus-etnografus bei 
vietos žmones, nebuvo žinomos ir pačios jokios politiškai-nacionalinės 
sąmonės neturėjo ir taip pat neturėjo jokių raštų nė alfabeto savo kalbai, 
gyvendamos gi kur tolimoje šiaurės tundroje, Arktikos srities dykumose, 
neskaitlingos ir civilizacijos beveik nepaliestos, sudarydavo ne tiek na- 
cionalinę tautą, kiek menkutę etniškai kalbinę grupę. Buvusios griežtai 
unitarinės carinės Rusų Imperijos pertvarkymas į sudėtingą sui generis 
tautų federaciją sudaro tokį ryškų fenomeną, kuris visus stebina. Carų 
Rusija, kuri buvo laikomai ir vadinama „tautų kalėjimu“, kurios žiauri 
legenda smaugė bet kurią tautinę gyvybę, staiga, komunistės revoliuci- 
jos paliesta, virstanti tautų laisvo santykiavimo bei sugyvenimo forma 
jųjų visų jungtinėje valstybėje? Tačiau Sovietų Socialistinių Respublikų 
Sąjungos konstitucijos analizė rodo, kad ir ši tautų laisvės idilija bei so- 
vietinė federacija labiau priklauso legendai negu kad konstitucinei tikre- 
nybei. 

Jeigu tai yra federacija — tai ji yra sui generis „federacija“. 

Pradėsime nuo Sovietų Socialistinių Respublikų Sąjungos sąstato. 
Einant konstitucija (aš čia visur šiai analizei nauduosiu paskutinę 1936 
m. Sovietų konstituciją, kuri Sovietuose vadinama „Stalino konstitucija“ 
ir oficiališkai yra beveik dievinama kaip tobuliausias teisės veikalas), 
visiškais Sąjungos nariais esančios tiktai vadinamos „sąjunginės respub- 
likos“, kurių skaičius keitėsi (augo) ir kurių, 1939 ir 1940 m. įjungus į 
Sovietus gudiškus ir ukrainiškus Lenkijos rytų pakraščius, iš Suomijos 
atplėštą teritorijos dalį, Pabaltijo valstybes ir Besarabiją bei šiauries Bu- 

koviną, 1941 m., vadinasi, — iki karui su Vokiečiais, — buvo sudaryta iš 
viso jau 16 (Rusija, Ukraina, Gudija, Azerbeidžianas, Gruzija, Armėni- 
ja, Turkmėnija, Uzbekija, Tadžikija, Kazachija, Kirgizija, Karelų-Suo- 
mija, Moldavija, Lietuva, Latvija ir Estija). 

Be šių tiesioginių Sovietų Sąjungos narių — „sąjunginių respubli- 
kų“, Sąjungos sąstate randame dar t. vad. „autonomines respublikas“, 
„autonomines sritis“ ir „tautines apygardas“. Šie teritoriniai vienetai, 
kaip ir „sąjunginės respublikos“, yra sudaryti tautiniu principu, tačiau 
jųjų kiekvienas įeina į kurios „sąjunginės respublikos“ sąstatą. Vadinasi 
— į Sąjungą jie įeina tarpiškai, per atitinkamą „sąjunginę respubliką“. 
Principas yra tas, kad kiekviena Sovietų Sąjungos teritorijoje esanti tau- 
ta turėtų savo teritorinį vienetą, kuris kartais yra visiškas, taip sakant — 
kitų atžvilgiu privilegijuotas, Sąjungos narys, besinaudojąs visomis na- 
rio teisėmis, kartais, jei jis neturi tam tikrų sąlygų (pav., jeigu jo teritori- 
ja neprieina išorinių Sąjungos sienų, kas, einant oficialine paties Stalino 
pareikšta interpretacija, laikoma „sąjunginės respublikos“ būklės sąly- 
ga), — yra tiktai antraeilis tarpiškas Sąjungos narys, sudarydamas „auto- 
nominę respubliką“, o jeigu gi tai yra smulki, nepajėgi, mažai išlavinta 
tauta, — yra nustumtas į dar žemesnę „autonominės srities“ arba net „tau- 
tinės apygardos“ kategoriją. 

Šių trijų kategorijų pirmoji — „autonominė respublika“ — yra vis 
dėlto sumanyta kaip politinis vienetas, nes jam pripažįstama savo vals- 
tybės valdžia ir jisai turi savo konstituciją, kurią formališkai jisai pats 
sau nustato. Kad tatai nepareitų nuo „sąjunginės respublikos“, į kurią ši 
„autonominė respublika“ įeina, nuožiūros, tatai yra pačioje Sąjungos 
konstitucijoje užfiksuota, pastarosios gi nuostatai yra „sąjunginėms res- 
publikoms“ privalomi ir aprėžia jųjų konstitucinę steigiamąją galią. 

Dvi žemesnės tautinių vienetų kategorijos, „autonominės sritys“ ir 
„tautinės apygardos“, neturi savo valstybės valdžios ir savo konstituci- 
jos, tad nesudarytų politinių vienetų Sąjungoje, jeigu šiems vienetams 
nebūtų suteikta tam tikra ryškiai politinė teisė pačios Sąjungos valdžios 
atžvilgiu. Dėlei šios jųjų teisės jie galima laikyti bent pusiau politiniais 
vienetais. 

„Autonomines respublikas“, „autonomines sritis“ ir „tautines ap- 
ygardas“ aš pavadinau tarpiniais Sovietų Sąjungos nariais būtent todėl, 
kad dalyvauja Sąjungoje ne tiesiog, bet per atitinkamas ,sąjungines res- 
publikas“, kurių sąstate jos yra. Tai yra tautiškai teritoriniai vienetai ki- 
tų, stambesnių, tautiškai teritorinių vienetų ribose. Ir joms formališkai 

nepripažįstama Sąjungos steigėjų, arba Sąjungos įsteigimo sutarties da- 
lyvių, pobūdis, kuris yra suteikiamas „sąjunginėms respublikoms“. 

Tačiau vienu ryškiu atžvilgiu šie vienetai vis dėlto yra ir betarpiš- 
ki Sąjungos nariai greta „sąjunginių respublikų“, iš kurių jie šiuo atžvil- 
giu išsiskiria, lyg išeidami iš jų sąstato ir jų nepadengiami. Būtent jie 
savo atskiru titulu dalyvauja kaip tokie Sąjungos centro valdžioje — 
aukščiausiame Sąjungos valdžios organe, būtent federaliniuose Sąjun- 
gos Aukščiausiosios Tarybos rūmuose, t. vad. Tautų Taryboje. Be abejo 
— tatai yra tam tikras konstrukcijos nenuoseklumas, formališkai nesude- 
rintas su jų įterpimu į „sąjunginių respublikų“ sąstatą. Tačiau šitas ne- 
nuoseklumas padarytas ne per neapsižiūrėjimą, bet tyčia tam, kad kiek- 
viena nacionalinė tauta Sovietuose vis dėlto jaustųsi kaip tokia, o ne tik- 
tai kitai stambesnei tautai tarpininkaujant, Sąjungos dalyve. Tai sui ge- 
neris koncesija, kad ir menkiausios tautinės grupės nacionalizmui. 

Šis organas, sovietinio „parlamento“ rūmai — Tautų Taryba Aukš- 
čiausioje Sąjungos Taryboje — yra tasai, kurį visur federacijoje užtinka- 
me (Valstybių ar Kantonų Taryba Šveicarijoje, Senatas USA). Ji suside- 
da iš federacijos narių atstovo ir kombinuojasi su kitu to paties parla- 
mento organu (rūmais), kilusiu iš kurio bendrinio visos federalinės teri- 
torijos, kaip unitarinės konstrukcijos, veiksnio. 

Tačiau jei mes pabrėžiame, kad šiuo „autonominės respublikos“, 
„autonominės sritys“ ir „tautinės apygardos“ išsiskiria iš atitinkamų ,,są- 
junginių respublikų“, kurių sąstate jos šiaip yra, ir dalyvauja Sąjungos 
centro valdžioje betarpiškai savo atskiru titulu, kaip šios Sąjungos nariai 
greta „sąjunginių respublikų“, ir kad tatai sudaro koncesiją nacionalizmo 
principui, tai vis dėlto ši koncesija yra kiek rezervuota, išlaikant tam tik- 
rąjį kompromisą, ir šis trijų smulkesnių vienetų įsileidimas betarpiškai į 
Sąjungą greta „sąjunginių respublikų“ nėra paritetinis, kaip kad reika- 
lautų griežti federacijos principai, nustatą narių lygybę jungtinėje vals- 
tybėje. Čia yra išlaikytas narių kategorizavimas, sekąs iš jų šiaip kitais 
atžvilgiais įterpimo vienų į kitų sąstatą. Leidus „autonominėms respub- 
likoms“, „autonominėse sritims“ ir „tautinėms apygardoms“ savo titulu 
dalyvauti Sąjungos centro valdžioje — vis dėlto kategoriška teisinė tarp 
jų visų distancija yra išlaikyta: kai kiekviena „sąjunginė respublika“ — 
didžioji Rusija ar mažoji Estija arba Moldavija — paritetiškai dalyvauja 
Sąjungos Tautų Taryboje, siųsdamos į ją kiekviena po 25 atstovus, tai 
„autonominė respublika“ kiekviena turi joje po 11 atstovų, „autonominė 
sritis“ — po 5 atstovus ir „tautinė apygarda“ — po 1 atstovą. 

Tokiu būdu šiuo kompromisu Sovietų Sąjunga virsta, bent iš da- 
lies, ne tiktai kvalifikuotų savo tautiškai teritorinių narių, sudarančių 
„sąjungines respublikas“, bet visų jos sąstate esamų, kad ir smulkiausių 
tautų bei tautelių — jungtine valstybe, O kadangi dalyvavimas Sąjungos 
centro valdžioje savo atskiru titulu, be abejo, turi politinio pobūdžio, tai 
todėl aš ir pavadinau „autonomines sritis“ bei „tautines apygardas“ pu- 
siau politiniais vienetais: nesudarydamos kitais atžvilgiais jokių politi- 
nių vienetų, neturėdamos savo valdžios nė savo konstitucijos, šios dvi 
žemesnės tautinių vienetų kategorijos vis dėlto teisiškai tampa politi- 
niais veiksniais Sąjungoje. Tačiau tiktai šiuo vienu atžvilgiu. Visais ki- 
tais atžvilgiais tiek jos, tiek „autonominės respublikos“, kurios yra poli- 
tiniais vienetais tiktai atitinkamos „sąjunginės respublikos“ sąstate, pa- 
čioje Sąjungoje betarpiškai nedalyvauja ir yra nuo jos atskirtos bei pa- 
dengtos atitinkamos „sąjunginės respublikos“, į kurios sąstatą jos įeina. 


55. Rezervai dėl nacionalinės sovietų federacijos esmės 


Ši ryški koncesija kiekvienos tautos bei tautelės nacionalizmui 
politiškai teisinėje Sąjungos konstrukcijoje, besireiškianti jų visų, kad ir 
nelygiomis teisėmis, įsileidimu į Sąjungos centro valdžią joms dalyvau- 
jant Tautų Taryboje pačios Aukščiausios Sąjungos Tarybos, sudarančios 
Sąjungos valdžios viršūnę, sąstate, vis dėlto būtų reikalinga tam tikrų 
rezervų, be kurių mes būtume suklaidinti, jei mes traktuotume a la lettre 
šį tariamąjį tautų įsileidimą į Sąjungos centro valdžią. Jei nežiūrėdami 
jokių kitų Sąjungos konstitucijos nuostatų ir iš jų kylančių labai rimtų 
rezervų, paralyžiuojančių šio įsileidimo padarinius, mes darytume sku- 
bias išvadas tiktai iš šio konstrukcijos fakto, tai mes būtume galėję pa- 
manyti, jog Sovietų Sąjunga tikrai esanti jos teritorijoje gyvenančių tau- 
tų nacionalizmo židinys, suteikiąs šioms tautoms jų jungtinėje valstybė- 
je tikrą politinę galią ir federacijos metodu sprendžiąs sunkią daugelio 
tautų nacionalizmo suderinimo bei sutaikymo problemą. Iš tikrųjų gal 
jokia valstybė nėra taip svetima nacionalizmo esmei, kaip Sovietų Są- 
junga, kuri savo išorinę konstrukciją grindžia visų tautų nacionalinėmis 
tezėmis. Rezervai, kurie čia paralyžiuoja pirmą gaunamąjį įspūdį ir re- 
giamąją nacionalistinę sovietinės federacijos konstrukciją, mums paaiš- 
kės žemiau. Šie rezervai paralyžiuoja ne tiktai šią koncesiją smulkioms 
tautoms bei tautelėms, bet ir iš viso daro nevaisingą net stambių tautinių 


— 138 — 


sąjunginių respublikų, kaip tokių, dalyvavimą Sąjungos centro valdžio- 
je. Sovietų Sąjunga yra skiriama kitokiems, negu kad nacionalizmo, so- 
cialiniams tikslams. Jeigu nacionalistinė yra jos federacijos konstrukci- 
jos išorinė forma, tai visiškai skirtingas yra jos turinys. Ir jeigu šiai for- 
mai yra suteikta tam tikra teisinė (konstitucinė) struktūra, tai į šią struk- 
tūrą yra įterpti ir tokie konstitucijos nuostatai, kurie apsaugoja priešingą 
šiai formai turinį ir užtikrina realų valdžios disponavimą kitokiems 
veiksniams, iš tikrųjų ir iš esmės sugriaudami tautinę federaciją tam tik- 
ro ideologinio griežto unitarizmo naudai. Ten ir yra paslėpti tie rezervai, 
kurie teks turėti galvoje svarstant en bloc sovietinį tautinės federacijos 
veikalą. 

Ryški tautinės federacijos forma šių nustatančią sovietinę konsti- 
tucinę tikrenybę rezervą šviesoje visiškai nubluks. Iš jos ne tiktai prak- 
tiškoje, bet ir konstitucinėje, tad teisinėje, Sovietų tikrenybėje neliks 
nieko realaus. Forma čia buvo panauduota tiktai regiamam pastato fasa- 
dui ir propagandai. Pagaliau šios formos paneigimas priešingos tikreny- 
bės naudai, labai tiksliai sovietinės konstitucinės teisės organizuotas, ati- 
tinka komunistinę paties Stalino pareikštą ir visiškai su marksizmu su- 
derintą pažiūrą, esą tautinė esanti tik forma, klasinis gi — o Sovietų 
funkcijoje vienlypis socialistinis — esąs socialinio bendravimo ir politi- 
nis šioje formoje besireiškiąs turinys. Tai, kas Sovietams rūpi, — tai, šis 
turinys; ar jie tiksliai jį sprendžia — tatai į šią mano studiją neįeina. 

Sovietą valdančiųjų veiksnių pažiūromis formaliniam tautiniam 
momentui pasireikšti užtenką tam tikros dekoracijos, kurioje jis būtų iš- 
kilmingai užmanifestuotas. Nedavus jam šios dekoracijos jisai fermen- 
tuosiąs įvairiais nacionalizmo sąjūdžiais ir trukdysiąs socialinį bendra- 
vimą, slopindamas jojo tikruosius siekimus bei procesus jausmų nuo- 
dais. Todėl esą nacionalizmo sąjūdžių nuodai esą naudingi liaudies 
priešams, išlaikantiems savo socialinį viešpatavimą užnuodytoje socia- 
linio bendravimo atmosferoje. Tautinė dekoracija politinėje konstrukci- 
joje žudanti nacionalizmą ir šalinanti jį iš socialinio bendravimo. Ši de- 
koracija turinti ne kuriai vienai, bet visoms tautoms teikti patenkinimo. 
Tačiau šią dekoraciją sovietiniai veiksniai traktuoja tikrai kaip sui gene- 
ris opiumą, narkotizuojantį ir migdantį tautų nacionalinį jautrumą. Už- 
tenką tai, kad ji būtų išlaikyta ceremoniale ir formalinėje pastato išvaiz- 
doje, darydama tikrenybės įspūdžio, tačiau nepajėgdama veikti tikreny- 
bės. Tikrenybei ne ji esanti reikalinga. Tad į konstrukciją turį būti įdėti 
tokie nuostatai, kurie sterilizuos politinį šios dekoracijos veiksnių funk- 

cionavimą ir griežtai užtikrins kitokių, nieko bendro su šia dekoracija 
neturinčių, socialinių veiksnių monopolinį politinį pajėgumą. Tuo tarpu 
mes dar išžiūrėsime šios dekoratyvinės sovietinės tautinės federacijos 
kaip tik formą. 


56. Konfederacinis momentas išvestiniame Sovietų Sąjungos pobūdy, 
užfiksuotame Sąjungos narių konstitucijose. Šio momento kategoriškas 
paneigimas einant jungtinės Sąjungos konstitucijos tezėmis bei 
sovietinės tikrenybės faktais 


Formališkai galėtų net kilti klausimas, ar Sovietai — tai tiktai fede- 
racija, tiktai tautų jungtinė valstybė; ar Sovietinių Socialistinių Respub- 
likų. Sąjunga nereikėtų klasifikuoti kaip konfederacija, kaip laisva vals- 
tybių sąjunga. Čia, žinoma, mes turėsime galvoje jau tiktai „sąjungines 
respublikas“, vadinasi — tiktai kvalifikuotus Sovietų Sąjungos narius — 
tautas. , Autonominių respublikų“, „autonominių sričių“ ir „tautinių ap- 
ygardą“ tatai jau neliečia. 

Jei mes žiūrėsime konstitucinę sąjunginių respubliką su Sąjungos 
centru santykių konstrukciją vien tiktai taip, kaip ji yra užfiksuota Są- 
jungos konstitucijos II skyriuje, pavadintame „Valstybės santvarka“ ir 
ypač taip pat pavadintame sąjunginių respublikų konstitucijų skyriuje, 
užmiršdami apie visą kitą, tai mes iš tikrųjų galime gauti įspūdžio, kad 
šis santykis esąs laisvas, būtent konfederacinio pobūdžio, pagrįstas kaip 
tik visišku Sąjungos narių suverenumu. Ypač ryškūs šiuo atžvilgiu yra 
trys momentai. 

Skaitydami pav. Lietuvos TSR (Tarybų Socialistinės Respubli- 
kos) 1940 m. konstitucijos 13 $-fo tekstą, mes sužinome, kad Lietuvos 
atsidūrimas 1940 m. Sovietų Sąjungoje teisiškai esąs įvykęs visiškai ne 
taip, kaip mums rodo mums gerai žinomi faktai. Mes žinome, kad vadi- 
namas „Liaudies Seimas“, išrinktas Lietuvoje sovietiniais metodais ir 
Sovietų ginkluotoms pajėgoms okupavus Lietuvą bei Sovietams dispo- 
nuojant jų įsakymu sudarytą vadinamąją „Liaudies Vyriausybę“, — tasai 
„Seimas“ buvo „nutaręs“ įvesti Lietuvą į Sovietų Sąjungą, kaip į tam 
tikrą esamą valstybę, ir prašyti šią valstybę priimti Lietuvą į jos sąstatą; 
ir mes žinome, kad tada šios valstybės, Sovietą Sąjungos, vyriausias 
valdžios organas — Aukščiausioji Taryba — nutarė priimti Lietuvą į savo 
sąstatą, kaip Sąjungos narį. Tokia buvo įsijungimo inscenizacijos tikre- 
nybė. 

Tuo tarpu einant Lietuvos TSR konstitucijos 13 §-fu — esą įvykę 
kas kita: Lietuva nesanti įsijungusi į jau esančią jungtinę valstybę 
(SSSR arba lietuviškoje transkripcijoje TSRS — Tarybų Socialistinių 
Respubliką Sąjungą), bet tam tikriems pastoviams tikslams siekti ji 
esanti susijungusi su 15 paskiromis Tarybų socialistinėmis respubli- 
komis (jos visos čia pat išvardintos) į Tarybų Socialistinių Respublikų 
Sąjungą, vadinasi — šiai Sąjungai sudaryti. Kitaip sakant, Lietuvai įsiter- 
piant į Sovietus ji užtikusi ne užbaigtą jungtinę valstybę, į kurios sąstatą 
ji būtų įžengusi, bet penkiolika atskirų sovietinių socialistinių respubli- 
kų, penkiolika suvereninių valstybinių partnerių, su kuriais susijungimo 
arba Sąjungos sutartimi ji įsteigusi Sovietų Sąjungą. Tatai reiškią, kad 
šios penkiolika respublikų, Sovietų Sąjungos narių (Rusija, Ukraina, 
Gudija, Gruzija ir t. t.), nebuvusios sutirpusios vieningoje jungtinėje 
valstybėje — federacijoje, bet gyvenusios suvereniškai, kaip atskiri vals- 
tybiniai vienetai, galį su nauju partneriu naują sąjungos sutartį steigti. 
Tad Sąjunga esanti išvestinė iš savo narių sutarties ir liekanti tokia. Ne 
ji priimanti naujus narius į savo sąstatą; tiktai nauja sąjungos sutartis 
tarp visų senų ir naujų sąjungos steigėjų pajėgianti išlaikyti Sovietų Są- 
jungą arba ją atgaivinti atsiradus naujam pretendentui į susijungimą. Tad 
Sąjungos nariai nesą įterpti į Sąjungą ir nesą jos jungtiniame valstybin- 
gume paskendę; jie esą gyvi ir išlaiką savo suvereninį valstybingumą, 
kuris reiškiasi šia Sąjungos novacija Sąjungos sąstatui besikeičiant. Pas- 
tovūs ir tvirti, kaip nuolatinės valstybės, esą Sąjungos nariai, bet ne pati 
Sąjunga, kuri gyvuojanti tiktai sudaromos sutarties rėmuose, reikalui 
esant išnykdama ir vėl iš naujo respublikų steigiama. 

Ir tas pat yra kiekvienos sąjunginės respublikos konstitucijoje pa- 
sakyta. 

Konstrukcija aiškiai palinkusi į konfederaciją. Tiesa — konstrukci- 
ja grynai formalinė, neatitinkanti teisinių faktų tikrenybės, tačiau užfik- 
suota sąjunginių respublikų konstitucijos aktuose. 

Aišku — ši formalinė neveikli ir praktiškai negyva respublikų 
konstitucijų raidės teisė yra paneigta teisinių Lietuvos ir kitų naujai į 
Sovietų Sąjungą narių įjungimo faktų, bet ir tie faktai savo ruožtu buvo 
tiktai inscenizuoti ir maskavo kitą dar tikresnę tikrenybę, būtent šių 
kraštų aneksiją karinių pajėgų spaudimo metodu. Tie teisinės insceniza- 
cijos faktai dengia pamatinę aneksijos tikrenybę, — tai nebuvo joks Lie- 
tuvos ar kitos šalies „susitarimas“ su paskiromis respublikomis, bet 
„prašymas“, nukreiptas kaip tik į pačią Sovietų Sąjungą, ir Sąjungos 

centro organo — Aukščiausiosios Tarybos — nutarimas „priimti“ Lietuvą 
(eventuališkai kitą „prašytoją“) į savo sąstatą; tad tatai ir buvo atlikta ne 
sutarties aktu, bet Sąjungos (jungtinio centro) įstatymu, Aukščiausio- 
sios Tarybos išleistu. 

Tad štai trys skirtingos vieno pamatinio steigiamojo fakto konst- 
rukcijos: a. šalies aneksija „sąjunginei respublikai“ Sovietų Sąjungos 
sąstate sudaryti (tikrenybė); b. prašančios respublikos įsileidimas į Są- 
jungą Sąjungos centro įstatymu (teisinės inscenizacijos aktas, padengiąs 
ir likviduojąs aneksijos tikrenybę); ir c. laisvas konfederacinis suvereni- 
nių respublikų junginys (respublikų konstitucijų tezė). 

Tačiau negalima tvirtinti, jog ši konfederacinė tezė — vis tiek ar ji 
atitinka teisinę tikrenybę bei faktus, ar neatitinka jų — sudaro aiškią for- 
malinę konstitucinę Sovietų tezę. Jeigu ji yra užfiksuota „sąjunginių 
respublikų“ konstitucijų aktuose, tai tatai dar nereiškia, kad ji yra tikrai 
išlaikyta sovietinės konstitucinės teisės konstrukcijoje. Nes Sovietų 
konstitucinę teisę nustato ne tiktai šių respublikų konstituciniai aktai, bet 
ir pačios Sąjungos konstitucija, kuri kaip tik federacijos principu turi ka- 
tegoriškos hegemonijos respublikų konstitucijoms, vadinasi — nėra iš- 
vestinė iš respublikų sutarties, bet yra jų konstitucijoms superordinuota 
ir yra leidžiama bei keičiama pačios Sąjungos centro valdžios organo 
(Sąjungos konstitucijos 14 $-fo 4 p., 16 $-fas ir 146 $-fas). Šioje gi Są- 
jungos konstitucijoje mūsų aukščiau nurodytas konfederacinės „sąjungi- 
nių respublikų“ konstitucijų tezės mes nerandame. Atvirkščiai — jos šio 
klausimo konstrukcijos tezė yra artima tajai, kuri pasireiškė Lietuvos ir 
kitų respublikų 1940 m. „įsijungimo“ inscenizacijoje. Čia mes randame 
ir federacijos ir net unitarizmo Sąjungos centro naudai žymių, bet jokiu 
būdu ne konfederacijos. 

Esu pasakęs, kad būtent: a. Sąjungos konstitucija yra superordi- 
nuota „sąjunginių respublikų“ konstitucijoms, kurios negali jai priešta- 
rauti; šių konstitucijų su Sąjungos konstitucija suderinimo priežiūra re- 
zervuota pačios Sąjungos centro valdžiai; ir b. Sąjungos konstituciją nu- 
stato ir keičia ta pati Sąjungos centro valdžia. Tatai reiškia, kad Sąjunga 
netelpa narių sutarties rėmuose, bet yra kaip tik viešpataujanti jungtinė 
valstybė, kurios steigiamajame imperium'e yra visos į Sąjungą įeinan- 
čios respublikos, kaip tai reikalauja federacijos, bet ne konfederacijos 
principas. Be to, šioje Sąjungos konstitucijoje yra jos 14 $-fo 3 punktas, 
kuris kaip tik kategoriškai sako, kad „naujų respublikų į Sąjungos sąsta- 
tą priėmimas“ sprendžiamas kaip tik pačios Sąjungos, būtent jos aukš- 

čiausiųjų valdžios (tad jungtinės centro valdžios) organų. Vadinasi — ta- 
tai vyksta ne susijungimo sutartimi tarp visu respubliką, bet imperatyvi- 
niu superordinuotos jungtinės valdžios aktu. 

Tokiu būdu pirma konfederacinė „sąjunginiu respubliką“ konsti- 
tucijų tezė atkrinta. O kadangi šios konstitucijos yra subordinuotos Są- 
jungos konstitucijai, tai jųjų tezė, priešinga Sąjungos konstitucijos tezei, 
teisės srity netenka galios. 

Todėl šiame pirmame momente formalinėje konstrukcijoje laimi 
federacijos, bet ne konfederacijos principas. 


57. Konfederacinis momentas kompetencijos tarp sovietų centro ir narių 
suskirstymo metode, užfiksuotame sąjunginių respublikų konstitucijose. 
Sio momento paneigimas einant jungtinės Sąjungos konstitucijos tezėmis 


Dar ryškesnis yra antras momentas, dėl kurio taip pat primo facie 
gali kilti abejonė, ar kartais Sovietų Sąjunga netektų kvalifikuoti kaip 
laisvų tautų, neijungtų į jokią bendrą (jungtinę) valstybę, konfederacija. 
Tai nuostatai, liečią Sąjungos kompetenciją. 

Trumpai priminsime, kuo skiriasi šiuo atžvilgiu konfederacija, fe- 
deracija ir decentralizuota unitarinė valstybė. Kaip buvome aiškinę, fe- 
deracijai ir konfederacijai bendra yra tai, kad abiejose kompetencijos su- 
skirstymas tarp centro ir narių yra būtent toks, kad centro kompetencija 
yra atributyvinė, vadinasi — tiksliai nustatyta, susidedanti iš tam tikrų 
reikalų, nurodytų pačiame konstituciniame centro akte, tuo pačiu kate- 
goriška ir aprėžta; tuo tarpu narių kompetencija yra bendroji, į kurią sa- 
vaime įeina visa tai, kas lieka, kitaip sakant, kas nėra išskirta į atributy- 
vinę centro kompetenciją. Tai yra padarinys to, kad tiek federacijoje 
elementarinis, pirminis viešosios galios šaltinis yra nariuose, iš kurių 
centras yra išaugęs. Todėl elementarinė, nereikalinga konstitucinio titu- 
lo, yra ir narių kompetencija. 

Šiuo tiek federacija, tiek konfederacija labai ryškiai skiriasi nuo 
decentralizuotos unitarinės valstybės, kurioje galios šaltinis visuomet 
yra centre. Decentralizuoti unitarinės valstybės daliniai (daliniai, ne na- 
riai) — savivaldybiniai ir autonominiai vienetai jos sąstate — yra išvesti- 
niai; jie teturi tik tiek galios ir kompetencijos, kiek jiems jos centro yra 
pavesta; tai yra dirbtiniai indai, kurie savaime yra tušti ir kuriuose tiktai 
tiek yra turinio, kiek jo į juos iš centro yra perkelta. Todėl čia šių dalinių 


143 


kompetencija yra atributyvinė, suteikta ar deleguota, bendroji gi yra 
centro kompetencija. Nes kas nėra deleguota, išskirta, decentralizuota, 
tatai savaime lieka centrui. Žinoma, konkrečiai gali būti taip, kad atribu- 
tyvinės kompetencijos turinys gali būti net turtingesnis, negu liekąs 
bendrosios kompetencijos kiekis, ir tokiu būdu atributyvinė centro kom- 
petencija federacijoje ar konfederacijoje gali būti žymiai platesnė negu 
bendroji narių kompetencija, kurioje būtų labai mažai likę, ir tas pats vi- 
ce versa galėtų atsitikti ir decentralizuotoje unitarinėje valstybėje jos da- 
linių naudai. Tačiau kompetencijos suskirstymo principo tatai nekeičia. 

Šiuo atžvilgiu Sovietų Sąjungoje veikia federacijos ir konfedera- 
cijos principas. Tatai aiškiai matyti tiek iš pačios Sąjungos konstitucijos 
(14 ir 15 $-fai), tiek iš sąjunginiu respublikų konstitucijų (pav., Lietuvos 
TSR konstitucijos 13 $-fo 2 ir 3 abzaco): į Sąjungos kompetenciją įeina 
tai, kas konstitucijoje nurodoma (atributyvinė kompetenciją), o už ribų 
to, kas nurodyta, viskas paliekama respublikų kompetencijai (bendroji 
kompetenciją). 

Tačiau nors tatai federacijai ir konfederacijai yra bendra, vis dėlto 
šiame yra tarp jų vienas labai žymus ir esminis skirtumas. Būtent, kaip 
jau mūsų buvo nurodyta, atributyvinė konfederacijos centro kompeten- 
cija jam yra pačių narių deleguota. Tai yra kaip tik tas pats, tiktai vice 
versa, kas yra decentralizuotoje unitarinėje valstybėje: pastarojoje cent- 
ras deleguoja decentralizuotiems daliniams jų kompetenciją ir jai vykdy- 
ti galią, konfederacijoje tatai paveda centrui junginio nariai. Tai yra iš- 
vestinio centro tarnyba nariams. Federacijoje yra kitaip. Čia centras jau 
emancipavosi nuo narių, jisai pajėgė juos subordinuoti ir virto ponau- 
jančiu centru, veikiančiu narius, imperiumu, valstybinės valdžios princi- 
pu. Tad čia iš bendrosios narių kompetencijos, iš jų elementarinio galios 
šaltinio jisai pats pasiima tiek kompetencijos ir viešosios galios, kiek ji- 
sai pats nori, kiek jam pačiam tatai atrodo gera. Federacijos centro, vir- 
tusio jungtinės valstybės centru, kompetencija nepareina nuo narių, ji 
nėra jųjų dispozicijoje. Ji tebėra atributyvinė, bet ji nebėra deleguota ar 
pavesta, ji yra pagrobta iš bendrosios narių kompetencijos. Skirtumas 
labai ryškus ir reikšmingas. Konfederacijoje, kuri yra laisvas kelių vals- 
tybių junginys, kompetencijos tarp centro ir narių suskirstymo šeiminin- 
kai yra jos nariai, kurie tebėra suvereniniai. Federacijoje šio suskirstymo 
šeimininkas yra pats centras. Federacijoje tai atliekama federalinės 
konstitucijos nuostatais; šioje konstitucijoje federacija (jungtinis cent- 

ras) pati savo kompetenciją užfiksuoja ši gi konstitucija su visais savo 
nuostatais yra nariams privaloma ir aprėžia jųjų galią. 

Kaip gi tatai yra Sovietuose? Ar čia šio kompetencijos suskirsty- 
mo konstrukcija yra federacinė ar konfederacinė? Nagrinėjant sovieti- 
nius konstitucinius tekstus, į tai galima atsakyti ir „taip“ ir „ne“. Ir vie- 
nas, ir kitas atsakymas, nors jie diametrališkai kits kitam priešingi, gali- 
ma pagrįsti tam tikru, rodos — aiškiu, konstituciniu tekstu. Tačiau teisės 
srity dviejų priešingų į vieną klausimą atsakymų būti negali. 

Jei mes pažiūrėsime į Sąjungos konstituciją, tai mes pamatysime, 
kad 14 $-fe ji pati numato, kokia yra jos, Sąjungos (jos vyriausiųjų val- 
džios organų ir jos valstybinio valdymo organų asmeny), kompetencija. 
Iš to tenka spręsti, kad Sąjunga pati šią kompetenciją pasiėmusi, nes ši 
konstitucija yra jos pačios išleista, bet ne narių jai suteikta. Šią išvadą 
juo labiau patvirtina šios konstitucijos 15 $-fas, kuris sako, kad tiktai už 
aname 14 $-fe tiksliai išdėstytos Sąjungos kompetencijos ribų reiškiasi 
ir veikia respubliką „suverenumas“. Vadinasi — šis „suverenumas“ neap- 
ima Sąjungos kompetencijos; tad ši kompetencija nėra „sąjunginių res- 
publikų“ disponuojama ir nėra Sąjungai respublikų deleguota. Rodos — 
išvada būtų aiški: kompetencijos suskirstymo konstrukcija esanti fede- 
racinio, bet ne konfederacinio pobūdžio. 

Tačiau — jei mes pažiūrėsime į „sąjunginių respublikų“ konstituci- 
jas — tai mūsų išvada bus kitokia. Iš tikrųjų, pav., Lietuvos TSR konsti- 
tucija (jos 13 $-fo 2 abzacas) aiškiausiai ir kategoriškai sako, kad tai bū- 
tent Lietuvos Tarybų Socialistinė Respublika (taip pat kiekviena kita są- 
junginė respublika einant atitinkamos respublikos konstitucija) „„užtikri- 
na“ Sąjungai tą jos atributyvinę kompetenciją; „užtikrina“, vadinasi — 
sutinka perleisti, paveda, dargi garantuoja; reiškia — Sąjungai neužtekę 
pačiai pasiimti savo kompetenciją, šiam ji buvusi reikalinga titulo ar 
bent sankcijos iš respublikų, pareikštos jųjų konstitucijose. Tatai gi reiš- 
kia, kad kompetencijos suskirstymo konstrukcija yra perdėm konfedera- 
cinė ir kad Sąjunga savo kompetenciją gavo iš respublikų, o jeigu taip 
būtų, tai iš tikrųjų junginys būtų buvęs laisvas. 

Tad kaip gi yra iš tikrųjų? Faktas lieka tas, kad Sąjungos kompe- 
tencija vis dėlto yra suformuluota Sąjungos konstitucijoje ir kad ši kons- 
titucija yra imperatyvinė ir griežtai superordinuota visoms respublikų 
konstitucijoms. Respublikų suverenumas ir laisvės efektas gali jų kons- 
titucijose likti; teisinės išvados bus daromos ne iš jų, bet iš jungtinės 
konstitucijos nuostatų. 

Tokiu būdu štai jau dviejose vietose — dėl labai svarbių junginio 
konstrukcijos momentų, dėl išvestinio ar jungtinio Sąjungos centro po- 
būdžio ir dėl kompetencijos tarp centro ir narių suskirstymo metodo — 
mums teko konstatuoti dvi viena kitai priešingos tezės: konfederacinė 
tezė „sąjunginių respublikų“ konstitucijose ir federacinė tezė pačios Są- 
jungos konstitucijoje. Sąjungos konstitucijos tezė turi, žinoma, nusverti, 
nes ši konstitucija yra superordinuota anosioms; tačiau konfederacinė 
tezė, nors jos efektas yra tiktai dekoracinis, tikrenybėje bergždžias, ir 
nors ji nėra tiksliai suderinta su viešpataujančia Sąjungos konstitucijos 
teze, vis dėlto nėra pašalinama iš sąjunginių respublikų konstituciją: ji, 
be abejo, yra tiek ryški, kad jos nepašalinimas negali būti aiškinamas 
neapsižiūrėjimu. Matyti — yra motyvų, dėl kurių konfederacinių momen- 
tų paryškinimas respublikų konstitucijose, tuo pačiu laiku juos sterili- 
zuojant Sąjungos konstitucijos tezėmis bei nuostatais, yra tiksliai daro- 
mas. Šie motyvai bus, be abejo, politiškai propagandinio pobūdžio ir tu- 
ri suvaidinti nacionalizmui narkozo vaidmenį. 

Dėl šių dviejų momentą analizės mūsų teisinė išvada Sąjungos 
konstrukcijos atžvilgiu turi pasisakyti federacijos, bet ne konfederacijos 
naudai. 


58. Garsioji konfederacinio pobūdžio sąjunginių respublikų „teisė laisvai 
išeiti iš sąjungos“. Sios „teisės“ konstrukcija einant Sąjungos 
konstitucija ir einant respublikų konstitucijomis 


Tačiau štai dar trečias pats ryškiausias momentas. Tai visų ryš- 
kiausias, karališkai laisvas konfederacinis momentas sovietinėje konsti- 
tucinėje konstrukcijoje. Šis momentas — tai garsioji kiekvienos sąjungi- 
nės respublikos „teisė laisvai išeiti iš Sovietų sąjungos“. Ši teisė yra 
užfiksuota tiek pačios Sąjungos konstitucijoje (17 $-fas), tiek sąjunginių 
respublikų konstitucijose (pav., Lietuvos TSR konstitucijos 15 $-fas). 

Jei mes sakome, kad federacija (jungtinė valstybė) tuo iš esmės 
ypač skiriasi nuo konfederacijos (valstybių sąjungos, kaip laisvo kelių 
suvereninių valstybių junginio), kad federacijoje centras virsta ponau- 
jančiu nariams valstybiniu jų centru, subordinuojančiu juos (bent savo 
steigiamąja galia junginy), tai ši narių teisė laisvai, vienšališkuų savo tei- 
sinės valios aktu — nutraukti junginio ryšį ir išeiti iš sąjungos, — be abejo 
— yra ryškiausia konfederacijos ir sąjunginių respubliką suverenumo 

žymė. Net tada, kai nebūtų buvę jokių kitų laisvo santykio konstrukcijos 
požymių, jeigu konstrukcijoje šiaip būtų visiškas narių subordinavimas 
centrui, tai vis dėlto ir tada užtektų šios vienos respublikų teisės tam, 
kad būtų galima apibūdinti ši konstrukcija, kaip būtent konfederacinė: 
nes tatai reikštų, kad centro ponavimas vis dėlto nėra išlaikytas ligi galo, 
nėra užbaigtas, jis trunka ir tebėra tiktai tol, kol pati sąjunginė respubli- 
ka sutinka jį kęsti ir pati nori pasiduoti subordinacijai, galėdama ją nu- 
traukti ir sau grąžinti laisvę. 

Šis momentas dar labiau yra išryškintas sąjunginių respubliką 
konstitucijose. Būtent Sąjungos konstitucijoje pasakyta, kad si teisė 
(laisvai išeiti iš Sąjungos) „paliekama“ sąjunginei respublikai (kiekvie- 
nai). Tuo tarpu sąjunginės respublikos konstitucijoje tatai suredaguota 
kitaip; čia pasakyta (cituoju iš Lietuvos TSR konstitucijos 15 $-f0), kad 
Lietuvos Tarybų Socialistinė Respublika „pasilieka sau teisę laisvai iš- 
eiti“ iš Sąjungos. Tad ši teisė ne kieno kito jai „paliekama“, bet ji pati 
sau šią teisę rezervuoja, palieka, savo susivienijimu su kitomis respubli- 
komis įsteigtos Sąjungos dispozicijai šios teisės nepaveda. Tatai iš es- 
mės kas kita. Einant Sąjungos konstitucijos tekstu tektų padaryti išvada, 
kad tai Sovietą Sąjunga palikusi Lietuvai, kaip ir kitoms respublikoms, 
šią teisę. Tai būtų šios teisės suteikimas; tai būtų „oktrojuota“ teisė. Pa- 
likusi, suteikusi — savo konstitucijos titulu. Tačiau kadangi savo konsti- 
tuciją Sąjunga pati gali keisti neatsiklausdama kiekvienos respublikos 
sutikimo ir kadangi ši jos konstitucija, tad ir kiekvienas jos pakeitimas, 
yra sąjunginėms respublikoms privalomas, tai užtektų, kad pakeisdama 
savo konstitucijos nuostatus Sąjunga išbrauktą dabartinį jos 17 $-fą, kad 
tuo pačiu ir iš šios teisės nieko neliktų. Pakeisti gi bet kurį savo konsti- 
tucijos nuostatą Sąjunga gali labai lengvai: užtenka, kad Sąjungos 
Aukščiausioji Tapyba tai nutartų 2/3 balsų dauguma (Sąjungos konstitu- 
cijos 119 §-fas); o kadangi dėl tam tikrų esminių sovietinės santvarkos 
ypatybių, kuriuos mes dar paliesime, iš tikrųjų kiekvienas Aukščiausio- 
sios Tarybos nutarimas visuomet priimamas visais balsais be jokios 
opozicijos (opozicijos ten nėra ir dėl tam tikrų priežasčių iš viso negali 
būti), tai užtenka, kad valdančioji Kompartija panorėtų ir jau Sąjungos 
konstitucijoje 17 $-as bus išbrauktas, o tuo pačiu ši respublikų teisė iš- 
nyktų. Tad ši teisė būtų aiškioje Sąjungos dispozicijoje. 

Visiškai kitaip tatai atrodo sąjunginių respubliką konstitucijų re- 
dakcijos mintimi. Čia kiekviena respublika susitarianti su kitomis res- 
publikomis susivienyti Sovietų Sąjungai sudaryti, užtikrinanti šiai jų 

steigiamajai Sąjungai tam tikrą atributyvinę jos kompetenciją ir tai da- 
rydama — rezervuojanti sau teisę laisvai iš Sąjungos išeiti, vadinasi — 
nutraukti šį susivienijimą ir grįžti į savo pirminę izoliaciją. Čia jau ji pa- 
ti esanti savo likimo ir valios šeimininkė. Šitokia bent būtų teksto redak- 
cijos mintis griežtos teisinės logikos šviesoje, Tai būtų ryški ir griežta 
konfederacijos, laisvo junginio, konstrukcija. 

Tačiau viešpataujanti, tad konfliktui pasireiškus nugalinti, yra 
kaip tik Sąjungos, bet ne sąjunginių respublikų, konstitucija. 

Kaip kitais atžvilgiais, taip lygiai ir čia mes aiškiai konstatuojame 
nuolatinį ypatingą dviejų sovietinės konstitucinės konstrukcijos redakci- 
jų dualizmą: sąjunginių respublikų konstitucijoje visuomet paryškinama 
visa tai, kas Sovietų junginy gali kelti konfederacinį jo pobūdį arba bent 
kelti atitinkamą įspūdį ir kas čia pat niveliuojama Sąjungos konstitucijos 
nuostatais, nukreipiančiais konstrukciją į federaciją — į jungtinę valsty- 
bę. Ir kadangi grynai federacinių principu Sąjungos konstitucija yra ka- 
tegoriškai viešpataujanti, tai visi šitie konfederaciniai sąjunginių respub- 
liką konstitucijų paryškinimai netenka teisinio pajėgumo veikti. Dau- 
giausia jie gali teikti tam tikro, dekoracinio efekto, tam tikro bergždžios 
ambicijos patenkinimo, sui generis narkozo respublikoms. Tačiau vis 
dėlto... Vis dėlto, kad ir būtų ši respublikų teisė Sąjungos centro dispo- 
zicijoje, bent ta prasme, kad Sąjungos centro aktu jos gali šios teisės ne- 
tekti, — vis dėlto, kol tokio akto nėra, kol atitinkamas Sąjungos konstitu- 
cijos nuostatas (17 $-fas) nėra pakeistas, formališkai sąjunginėms res- 
publikoms ši „teisė laisvai išeiti iš Sąjungos“ yra pripažinta. Ji yra įrašy- 
ta pačioje Sąjungos konstitucijoje. Svarstant veikiančios Sąjungos kons- 
titucijos projektą, kai buvo renkamos pastabos ir pasiūlymai dėl eventu- 
alinių pataisų į projektą, buvo pasiūlymų išbraukti iš projekto kaip tik 
šią teisę, tačiau paties Stalino intervencija tai sulaikė (ž. Stalino prane- 
šimą apie SSSR konstitucijos projektą Nepaprastame VIII Sąjungos So- 
vietų suvažiavime 1936. XI. 25. — Komunistų (bolševikų) partijos Cent- 
ro Komiteto „Partizdato“ leidinys, 1936 m., 36—37 pusl.) — ir 17 $-fo 
nuostatas, užfiksuojąs šią respublikų teisę, konstitucijoje liko ir tebėra. 
Ir nors šios teisės konstrukcija čia nėra taip ryški, kaip respublikų kons- 
titucijose, vis dėlto — be abejo — ji yra konfederacinio pobūdžio; federa- 
cijoje ji netinka. 

59. Sovietinės tautinės federacijos sterilizavimo veiksniai, kurie glūdi 
monopolinėje unitarinėje kompartijos galioje veikti valdžią, 
turi savo daigus pačioje Sovietų Sąjungos konstitucijoje, 
būtent jos 126 ir 141 §§-fuose 


Tokiu būdu mūsų iki šiol išžiūrėti sovietinės konstitucinės konst- 
rukcijos principai mums rodo dominuojanti federacinį šios socialistinių 
respubliką Sąjungos pobūdį su tam tikrais tyčia išryškinamais konfede- 
raciniais palinkimais ypač „sąjunginių respubliką“ konstitucijose, tačiau, 
ypač vienu atžvilgiu, pasireiškiančiais ir pačios Sąjungos konstitucijoje 
(jos 17 $-fas — respublikų „teisė laisvai išeiti iš Sąjungos“). 

Tačiau veikliojoje konstitucinėje sovietinėje tikrenybėje yra 
veiksnių, kurie nugali ir pačios Sąjungos konstitucijos („Stalino konsti- 
tucijos“) formalines konstrukcijas, tarp kito ko, ir ypač šią federacinę 
konstrukciją su jos tam tikrais konfederaciniais priemaišais. Šie veiks- 
niai ją iš viso sterilizuoja. 

Tie sovietinės konstitucinės tikrenybės elementai, kurie veikia 
kaip tam tikrų šios konstitucijos nuostatų slopinimo veiksniai, kaip jų 
sterilizatoriai, yra ne tiktai už šios konstitucijos rėmų, veikią iš šalies; jie 
turi savo daigus toje pačioje konstitucijoje, kurioje jie yra pasislėpę, ir 
yra kitų jos nuostatų kenkėjai, iškreipią jos funkcionavimą. Tačiau jie 
ten yra atsiradę — be abejo — ne per neapsižiūrėjimą, bet jie yra sąmo- 
ningai ir tyčia įdėti ir rūpestingai saugojami bei kultivuojami, nes kaip 
tik jie sprendžia apie komunistinį šios valstybės racionalizavimą ir su- 
laiko eventualius nukrypimus, kurie būtų galėję pasireikšti, jeigu šiaip 
šios konstitucijos nuostatai nebūtų jų, kur reikia, paralyžiuojami. Paieš- 
koję mes juos rasime. Tatai nėra sunku. Jųjų šaknys yra Sąjungos konsti- 
tucijos 126 ir 141 $$-fuose (ir atitinkami „sąjunginių respublikų“ konsti- 
tucijų nuostatai), „Da ist der Hund begraben“. Tai yra tie du konstituci- 
jos nuostatai, kurie teisiškai pagrindžia ypatingą kompartijos monopolį 
veikti valdžią. Mes prie jų tuoj ir prieisime. 

60. Masinių rinkimų principas sovietinės valdžios organizacijoje ir 
balsavimo tvarka einant senąja sovietų konstitucine teise ir 
1936 metų konstitucijos nuostatais 


Visa sovietinės valdžios organų sistema — nuo viršūnės ir centro 
iki apačios ir periferijų — remiasi masiniais rinkimais. Nėra Sovietuose 
politinės galios organų — nuo Sąjungos Aukščiausiosios Tarybos iki že- 
miausiojo vietos vieneto organo, — kurie betarpiškai, ar tarpiškai nebūtų 
kilę iš šių rinkimų. Masiniais rinkimais yra sudaromas visų aukščiausių- 
jų tarybų sąstatas tiek Sąjungoje, tiek sąjunginėse ir autonominėse res- 
publikose, taip pat visų „darbo žmonių tarybų“ sąstatas tiek Sąjungoje, 
tiek sąjunginėse ir autonominėse respublikose, taip pat visų „darbo 
žmonių tarybų“ sąstatas kraštuose, srityse, apygardose, apskrityse, mies- 
tuose, rajonuose, miesteliuose, valsčiuose, apylinkėse, kaimuose. Visi gi 
kiti organai — Aukščiausiosios Tarybos Prezidiumas ir liaudies Komisa- 
rų Taryba Sąjungoje ir respublikose, vykdomieji komitetai ir skyriai ki- 
tuose žemesniuose vienetuose — yra išvestiniai iš atitinkamų tarybų, tad 
tarpiškai taip pat iš rinkimų yra kilę. Pagaliau anųjų yra skiriami valdi- 
ninkai bei įvairių įstaigų personalas. Vadinasi — masiniais rinkimais re- 
miasi visa valdžios organizacija, visa jos organų sistema. 

Koks yra šių, sudarančių labai svarbų sovietinės valdžios sudary- 
mo veiksnį, rinkimų mechanizmas? 

Iš viso iki 1936 m. konstitucijos, einant senąja sovietine konstitu- 
cine teise, rinkimai sovietuose buvo: 

a. nevisuotiniai; balsavimo teisė buvo pavesta tiktai privilegijuo- 
tiems socialiniams sluoksniams; iš jos buvo išskirtos įvairios kategorijos 
piliečių — dėl jų socialinės kilmės, dėl klasinių sumetimų, kaip, pav., ne- 
naudojimas svetimo samdomojo darbo pelnui gauti, dėl jų praeities 
veiklos, kartais dėl jų profesijos, kaip kad dvasininkai, ir pan.; be to, ir 
privilegijuotų socialinių sluoksnių tiek atskiri individai, tiek ištisos gru- 
pės galėjo prarasti balsavimo teisę, kuri galėjo būti iš jų atimta (be tei- 
smo sprendimo), jei tam tikrų valdžios organų būtų konstatuota, kad jie 
šia teise naudojasi „prieš klasinį proletariato interesą“; 

b. nelygūs; nes atstovavimo normos buvo palankesnės darbinin- 
kams ir iš viso miestų rinkikams negu valstiečiams ir kaimų rinkikams, 
ten vienų ar kitų balsų pajėgumas nebuvo tolygus; 

c. Tarpiški, nes tiktai žemiausios — kaimų ir miestų tarybos (so- 
vietai) — buvo renkamos betarpiškai pačių rinkikų; kituose gi vienetuose 


—150— 


veikė ne tarybos, bet „tarybų (sovietų) suvažiavimai“, į kuriuos atstovus 
siuntė tarybos ir žemesnieji suvažiavimai, ir tokiu būdu iki Sąjungos so- 
vieto suvažiavimo buvo visa eilė tarpinių laipsnių tarp piliečių-rinkikų ir 
atstovų; 

d. atviri, pav., rankų pakėlimu ar kitaip, tad balsavimas galėjo bū- 
ti visų kontroliuojamas; 

e. ne individualiniai 1z0liuotu balsavimu, kada kiekvienas rinkikas 
skyrium ateina ir paduoda balsą, bet per organizuotus rinkikų susirinki- 
mus. 

Aišku, kad šitokia viešųjų masinių rinkimų tvarka užtikrindavo 
laimėjimą valdantiesiems komunistų veiksniams ir tvirtai rėmė kompar- 
tijos diktatūrą. 

Šitaip buvo iki „Stalino konstitucijos“, kuri 1936 m. pasuko į 
„demokratiją“ ir paskelbė vadinamą „demokratiškiausią“ visuotinį, lygų, 
tiesioginį ir slaptą balsavimą, pakeistas ir balsavimas susirinkimuose in- 
dividualiniu izoliuotų balsavimu. Pats balsavimas iš tikrųjų demokratiš- 
kiausias. Net ir vienintelis amžiaus cenzas labai žemas — 18 metų am- 
žiaus. Žinoma — ir vyrai, ir moterys ir be socialinės kilmės, profesijos 
etc. skirtumo. 

Tačiau šitaip demokratizavus rinkimus galėtų kilti kompartijos 
viešpatavimui pavojus. Slaptame balsavime galėtų slėptis visokie neti- 
kėtumai. Slaptai balsuodami piliečiai būtų galėję išrinkti ir ne komunis- 
tus ir jiems nepritariančius atstovus. Vienose tarybose galėtų būti išrink- 
ti daugumoje komunistai bei jiems artimi atstovai, kitose — jųjų priešai. 
O net jeigu komunistai ir būtų laimėję daugumą, tai vis dėlto būtų pasi- 
reiškusi tarybose ir opozicija. Tatai šios konstitucijos leidėjams negalėjo 
būti pageidaujama ir, be abejo, į jų sumanymus neįėjo; griežtai raciona- 
lizuotoje totalinėje komunistinėje („Proletariato revoliucijos“) valstybė- 
je visiškai be jokios opozicijos, be jokių svyravimų ir nukrypimų turėjo 
būti kompartijos rankose. Tiesa — sovietų valstybėje komunistai turėjo 
galingas ir tikslias priemones bet kuriam opozicijos sąjūdžiui ar nukry- 
pimui likviduoti ir iš tikrųjų tokius reiškinius visuomet griežtai likvida- 
vo. Jie gal būtų pajėgę ir tarybose pasireiškiančią opoziciją likviduoti. 
Tačiau tatai vis dėlto būtų netvarka ir nesklandumas; būtų pasilikęs 
įspūdis, kad šalyje, liaudy, opozicijos daigai esą gyvi; tatai kenktų ko- 
munistinei propagandai ir sovietinei legendai; geriau būtų buvę, kad 
opozicija iš viso ir pasireikšti tarybose negalėtų; juo labiau kad visuoti- 
nio balsavimo autoritetas didintų šios pasireiškiančios opozicijos orumą. 

Ir štai teisinė priemonė visuotinio slapto balsavimo opoziciniams 
atsitiktinumams pašalinti buvo surasta ir tvirtai konstitucijoje užfiksuo- 
ta. 

Rinkiminis procesas tapo suskirstytas dviem kategoringomis sta- 
dijomis: a. rinkiminė iniciatyva — kandidatų siūlymas ir b. pats balsavi- 
mas pasiūlytiems kandidatams išrinkti. Pats rinkiminis balsavimas — 
demokratiškiausias be jokių rezervų: visuotinis, lygus, tiesioginis, slap- 
tas. Tačiau balsuojama tiktai už pasiūlytus kandidatus. Tačiau kandidatų 
siūlymas monopolizuojamas „visuomeninių darbo žmonių organizacijų 
ir draugijų, komunistinės partijos organizacijų, profesinių sąjungų, koo- 
peratyvų, jaunimo organizacijų ir kultūrinių draugijų“ (Sąjungos konsti- 
tucijos 141 $-fas; tas pats respublikų konstitucijose). Tiktai šios organi- 
zacijos gali siūlyti kandidatus ir tiktai už jų pasiūlytuosius piliečiai- 
rinkikai gali balsuoti. 

Pirmuoju žvilgsniu gali atrodyti, kad čia nesą nieko ypatingo ir 
kad tai kompartijai jokios rinkiminės prerogatyvos nesudarą; „komunis- 
tinės partinės organizacijos čia paminėtos tarp daugelio įvairių kitų, ku- 
rios gali nebūti partinės. 

Tačiau šio Sovietų Sąjungos konstitucijos 141 $-fo nuostato 
reikšmė aiškėja tos pačios konstitucijos 126 $-fo šviesoje (tas pats viso- 
se respublikų konstitucijose). Būtent štai kaip šis $-fas (126 $-fas) su- 
tvarko teisinius piliečių visuomeninio organizavimosi galimumus. Bet 
kurios visuomeninės organizacijos gali būti sovietų piliečių laisvai stei- 
giamos tiktai tiek, kiek jos „atitinka“ darbo žmonių interesams ir ugdo 
liaudies masių organizacinę saviveiklą (rusiškai „samodiejatelnosf“) ir 
politinį aktyvumą; vadinasi — sąjungų ir draugijų steigimo laisvė (šis 
nuostatas yra „pagrindinių piliečių teisių“ skyriuje) sovietuose veikia 
tiktai šio rezervo ribose; jokios organizacijos, kurios šiam rezervui 
prieštarautų, negali būti steigiamos ir teisinės egzistencijos bei veiklos 
neturi. 

Koks gi yra kriterijus, kuris sprendžia apie tai, ar steigiamoji or- 
ganizacija atitinka darbo žmonių interesus ir skatina masių politinį akty- 
vumą ir koks čia turima galvoje aktingumas? 

Jeigu šitas konstitucijos $-fas (126 $-fas) ir neduotų į šį klausimą 
tiesioginio atsakymo, tai aiškus atsakymas vis dėlto sektų iš visos ben- 
drosios sovietiškai komunistinės koncepcijos: totalinėje Proletarinės 
(komunistinės) revoliucijos valstybėje vienintelis teisėtas politinis ak- 
tingumas yra ir gali būti tiktai tas, kuris yra nukreiptas į Proletarinės 

(komunistinės) revoliucijos tikslus, šiuos gi tikslus, kuriems yra tarny- 
biškai subordinuota pati sovietų valstybė, nustato, o taip pat ir jų sieki- 
mo liniją nustato tiktai Komunistų partija, tikra ir vienintelė proletarinės 
(komunistų) revoliucijos saugotoja ir vykdytoja. Taip pat tiktai komu- 
nistų doktrina ir partija pajėgianti tiksliai ir neklaidingai (moksliškai) 
konstatuoti darbo žmonių interesus, kurie ne visuomet sutampą su įvai- 
rių darbo žmonių grupių pažiūromis ir valia. Tad tiktai viena kompartija 
galinti autoritetingai spręsti, kas atitinka arba neatitinka šiuos interesus. 

Tačiau iš tikrųjų ir pats 126 $-fo tekstas duoda visiškai aiškų į 
šiuos klausimus atsakymą. Organizacijos, kurios šio rezervo ribose gali 
būti steigiamos, yra įvairios; konstitucija jų tarpe cituoja „visuomenines 
organizacijas, profesines sąjungas, kooperatyvinius sambūrius, jaunimo 
organizacijas, sporto ir gynybos organizacijas, kultūros, technikos ir 
mokslo draugijas...“. Jos visos gali būti laisvai steigiamos, jeigu tiktai 
jos atitinka darbo žmonių interesus ir skatina ar ugdo liaudies masių ak- 
tingumą. Tačiau išvardinusi visas šių organizacijų kategorijas, konstitu- 
cija prideda dar vieną — tikrąją visuomeninio organizavimosi karalienę: 
tai, žinoma, yra kaip tik „visos Sąjungos komunistų (bolševikų) partija“; 
ją konstitucija išskiria iš visų kitų visuomeninių organizacijų šiais žo- 
džiais: „„...o aktyviausieji ir sąmoningiausieji darbininkų klasės ir kitų 
darbo žmonių sluoksnių piliečiai jungiasi į Visos Sąjungos Komunistų 
(bolševikų) partiją...“. Reiškia — čia anasis bendras rezervas (atitinka 
darbo žmonių interesus ir ugdo liaudies masių politinį aktyvumą) esąs 
pasireiškęs tobuliausioje formoje ir tobuliausiame turiny. Aišku, kad šita 
organizacija (kompartija) turi būti visų visuomeninių organizacijų ir ne 
tiktai šių organizacijų, bet ir pačios sovietinės valstybės, skiriamos ko- 
munistinės Revoliucijos tarnybai ir racionalizuotos šia kryptimi, moky- 
toja ir vadovė. Ir iš tikrųjų po anų žodžių apie aktingiausių ir sąmonin- 
giausių piliečių į Komunistų partiją priduriama: ,„... kuri yra priešakinis 
darbo žmonių būrys jų kovoje dėl komunistinės santvarkos sustip- 
rinimo bei išplėtimo ir vadovaująs visų darbo žmonių organizacijų, 
tiek visuomeninių, tiek valstybinių, branduolys“ (mano pabraukta. 
M. R.). 

Tad priešakinis būrys komunistinei santvarkai stiprinti ir plėsti 
(Revoliucijos ir sovietinės valstybės funkcijos avangardas), bet kuriai 
visuomenės ir valstybės organizacijai vadovaująs jos branduolys — štai 
kas yra kompartija. Šiuo yra konstitucionalizuota kompartijos vadovau- 
jąs vaidmuo, josios sociališkai politinė valdančioji funkcija visuomenėje 

ir valstybėje; ši funkcija, žinoma, negali būti konkuruojama ir nukonku- 
ruojama, nes tatai būtų priešinga konstitucijos patentuojamam jos tobu- 
lumui. Toks yra šis garsusis sovietų konstitucijos 126 $-fas. 

Šių konstitucionalizuojamų tezių šviesoje yra visiškai aišku, kad 
visos visuomeninės organizacijos tegali būti steigiamos ir tegali veikti 
tiktai kompartijos kontrolėje. Tai yra konstitucinė kompartijos prero- 
gatyva, kuri ir sovietų tikrenybėje yra labai tiksliai laikoma ir saugoma. 
Tad tuo pačiu yra aišku, kad ir tas kandidatų siūlymas politiniams rin- 
kimams, kuris pavedamas visuomeninėms organizacijoms (konstitucijos 
141 $-fas), vyksta griežtoje kompartijos priežiūroje. Tai nėra kažkoks 
kontrabandinis faktas, tai sovietuose yra faktas konstitucinis. 

Kadangi tokiu būdu kandidatų siūlymas į visas, tiek Sąjungos, 
tiek respublikų ir visų žemesnių dalinių tarybas yra kompartijos tiksliai 
kontroliuojamas ir kadangi kompartija yra vieninga visoje Sovietų Są- 
jungoje, nes visi tautiniai ar respublikiniai jos daliniai yra subordinuoti 
vienam bendrajam centrui ir jo direktyvoms, ir pagaliau kadangi rinkti 
galima tiktai šiuos pasiūlytus kandidatus, tai ir visuotinis slaptas balsa- 
vimas — vis tiek koks bebūtų neaiškus balsuotojų nusistatymas — negali 
jokio kito tarybų sąstato išrinkti, ir visų tarybų sąstatas yra vienalypis, 
komunistiškai parinktas ir tvirtas, visais klausimais be jokių svyravimų 
vienodai nusistatęs, būtent nusistatęs taip, kaip bus nusistačiusi kompar- 
tija. Jokio kitokio, opozicinio elemento tarybose nėra. Todėl ir visi tary- 
bų nutarimai, įstatymai, aktai, iš anksto kompartijos patikrinami ir pa- 
ruošiami arba bent inspiruojami, visuomet yra priimami visais balsais. 
Konstituciniai balsų daugumos arba kvalifikuotos daugumos (pav., 2/3 
balsų daugumos konstitucijai pakeisti) reikalavimai šiame valdžios me- 
chanizme neturi jokios realios reikšmės, nes viskas visuomet spren- 
džiama visais balsais. Tarybų sąstatas taip rūpestingai parinktas, kad ne- 
tikėtumų ir opozicinių išsišokimų iš viso nebūna. O jeigu ir atsitiktų, tai 
yra priemonių tam likviduoti. Tam galėtų patarnauti, pav., atstovo impe- 
ratyvinis mandatas, leidžiąs jį rinkikams atšaukti. Formališkai atstovą 
atšaukti gali tiktai rinkikai, o ne kompartija, kaip tokia, tačiau kadangi, 
kiek man žinoma, nėra įstatymo, kuris nurodytų, kaip tasai atstovo at- 
šaukimas turėtų būti vykdomas, tai — be abejo — tam galėtų būti panau- 
doti vietiniai komunistų įtakoje veikią mitingai, paruošus dirvą spaudo- 
je, kuri yra kompartinė, ir vietos taryboms, kaip kompartijos agentū- 
roms, formališkai atstovaujančioms vietos liaudžiai. 

Tad iš tikrųjų kiekvienas bet kurios tarybos narys, nuo Sąjungos 
Aukščiausiosios Tarybos iki žemiausios vietos tarybos, ne tiktai yra iš 
anksto parinktas ištikimas kompartijos politikai žmogus, bet ir, be to, 
savo veikloje nuolat atsakingas faktiškai tajai pačiai kompartijai ir galįs 
būti tuojau pašalintas. Tokiu būdu visos tarybos yra nuolatinėje kompar- 
tijos dispozicijoje ir sudaro jos agentūras, per kurias veikia ji — valstybės 
valdovė. 

Tiesa, tarybų sąstatas nėra išimtinai komunistiškai partinis. Rin- 
kimams visuomet yra sudaromas „komunistų ir bepartinių blokas“. Tatai 
daroma tam, kad ir nepartinis elementas, sudarąs vis dėlto daugumą vi- 
suomenėje (nes į kompartiją žmonės yra įleidžiami atsargiai, su didele 
rūpestinga atranka), jaustųsi nuo valstybės neatstumtas, bet kaip tik da- 
lyvaująs valstybės valdžioje drauge su partiniais komunistais. Tačiau ir 
tas „blokas“ veikia kompartijos priežiūroje ir vadovybėje; į jį įleidžiama 
tiktai toks nepartinis elementas, kuriuo komunistai gali tikrai pasitikėti; 
jokiu būdu neįleidžiamas joks nepartinis opozicinis arba juo labiau anti- 
komunistinis arba įtartinas elementas. „Komunistų ir bepartinių blokas“, 
kuris sudaromas politiniams rinkimams arba kandidatų pasiūlymams 
suprojektuoti, — tai kompartija su savo satelitais. Ir kandidatai parenka- 
mi iš partinių komunistų arba tų pačių satelitų, pasiryžusių laikytis ko- 
munistinių direktyvų. 

Ir kadangi dėl aukščiau minėtos kompartijos prerogatyvos visas 
visų kandidatų siūlymas koncentruojamas viename centre, vieno veiks- 
nio galioje, tai visuomet kiekvienam mandatui tebėra tiktai vienas kan- 
didatas. Nes jeigu tas veiksnys, nuo kurio vieno tatai pareina (komparti- 
ja), nustatė ir pasiūlė tam tikram mandatui kandidatą, kurį, matyti, laiko 
tinkamą, tai, žinoma, nėra prasmės, kad tam mandatui be šio kandidato 
dar siūlytų kitą, kuris būtų anojo konkurentas, ir kad tokiu būdu diskre- 
dituotų savo pirmąjį kandidatą. Tad sovietuose nuo apačios iki viršaus 
kiekvienam mandatui tebėra vienas kandidatas ir visuotinis balsavimas 
net pasirinkti tarp kelių komunistiškai lygiaverčių kandidatų negauna. 
Visuotinis balsavimas tegali tiktai pasisakyti už vienintelį pasiūlytą 
mandatą ir jį „išrinkti“ arba boikotuoti rinkimus nebalsuojant. Tačiau 
susilaikymas nuo balsavimo sovietuose laikomas dideliu nusižengimu, 
tolygiu sabotažui ir kontrrevoliucijai, ir susilaikiusiam gali grėsti dideliu 
pavojumi, tad reikia didelės pilietinės drąsos nebalsuoti. Toji drąsa gali 
kartais pasireikšti pas atskirus individus, tačiau ne masiškai. 

Šis tarybų (nuo aukščiausiosios iki žemiausiųjų) sąstatų sudarymo 
būdas, kuris nustato jų visų pareinamumą nuo kompartijos ir jas atiduo- 
da į partijos dispoziciją, — užtikrina ir tą kompartijos vadovavimą pačiai 
valstybei (jos valdžiai), apie kurį kalba mūsų anksčiau cituotas konstitu- 
cijos 126 $-fas. Nes visi kiti valstybės valdžios organai (Aukščiausiųjų 
tarybų prezidiumai, Liaudies komisarų tarybos, vykdomieji komitetai, 
skyriai...), kurie patys nėra betarpiškai visuotiniu balsavimu renkami, 
yra kilę iš tarybų ir joms yra atsakingi. Tad kieno dispozicijoje yra tary- 
bos, to dispozicijoje yra ir šie išvestiniai valdžios organai. Ir tokiu būdu 
visa valstybės valdžia tiek Sąjungoje, tiek respublikose, per konstitu- 
cijos 126 ir 141 $-fus patenka į vieningos kompartijos rankas. Ir šiai 
valstybės valdžios ir kompartijos simbiozei, kurioje kompartijai tenka 
vadovaująs vaidmuo, suręsta net tam tikra formulė. Kai sovietuose kal- 
bama arba rašoma apie kuriuos valdžios žygius arba sumanymus, tai iš- 
sitariama: „Partija ir Vyriausybė“; „Partija“ sakoma pirmoje vietoje, 
„Vyriausybė“ — antrojoje; jos abi drauge, Partijai esant priešaky, sudaro 
sovietų valdžios tikrenybę. 


61. [Sovietinis sociališkai revoliucinis totalizmas ir sovietų federacija] 


Žinoma — Komunistinės revoliucijos totalizme, į kurį yra įjungti 
sovietai, kaip valstybinis šio racionalizuoto sąjūdžio metodas, visa tai 
yra loginga. Šio totalizmo atžvilgiu sovietų konstitucinei tikrenybei nie- 
ko prikišti negalima. Ji yra tiksli ir gerai suderinta su sovietams skiriama 
socialine funkcija. Pačios šios funkcijos esmės mes čia neanalizuojame 
ir nekritikuojame. Mums šios konstrukcijos analizė rūpi tiktai federaci- 
jos ir būtent nacionalinės federacijos problemos atžvilgiu. Daugiau mes 
sovietinės konstitucinės santvarkos klausimų nežiūrėsime. Mūsų reika- 
lui užtenka tai, ką esame sužinoję. Dabar jau galėsime eiti prie išvados ir 
atsakyti į klausimą, ar sovietų federacija yra tikra. 

Tai, kas mums paaiškėjo, ypač iš konstitucinių nuostatų, organi- 
zuojančių kompartijos valdančią prerogatyvą ir pavedančių jos dispozi- 
cijon visą visuomenę bei valstybę, labai išryškina problemos sprendimą. 
Jeigu tam tikri konstitucijos nuostatai ką paveda čia Sąjungai, čia res- 
publikoms, tai vis tik tatai visuomet yra tos pačios vienos kompartijos 
dispozicijoje. Ta pati kompartija, kuri visoje Sąjungoje yra vieninga, ap- 
imanti visas respublikas, veikia visais esamais organais ir tokiu būdu vi- 

sos konstitucinės kompetencijos, suskirstytos tarp įvairių organų, tarp 
Sąjungos, sąjunginių ir autonominių respublikų, smulkesnių vienetų, yra 
jos, kompartijos, rankose. kompartija čia vieną daro Sąjungos, čia vėl 
kitą respublikų vardu, čia vieno, čia kito organo aktu, tačiau kadangi vi- 
sur ir visame veikėjas yra tas pats, tai visi aktai yra tiksliai suderinti, 
viskas visuomet yra harmoninga, o tai, kas pavesta respublikai ir kas esą 
sudaro jos konstitucinę „teisę“, tebėra kompartijos valioje. Šitokioje 
konstitucinės tikrenybės konstrukcijoje visos respublikos — tai tebėra 
tiktai marionetės, kurių žodžiais kalba kompartija. Jokios veikliosios 
respublikų asmenybės iš tikrųjų nėra. Tai yra taip, lyg kad būtų daugybė 
ruporų, kurių kiekvienas būtų kitaip pavadintas, turėtų kitokios respub- 
likos vardą ir kurių kiekvienas būtų skyrium sujungtas su vienu mikro- 
fonu, veikiamu vieno spikerio, kalbančio įvairiais balsais čia vienu, čia 
antru, trečiu ir t. t. ruporu. Gali būti tarp ruporų „dialogai“, tačiau jie visi 
sutampa vienoje vietoje, vieno veikėjo ir kalbėtojo asmeny. Netenka, ži- 
noma, kalbėti apie šių ruporų „suverenumą“, apie jų „teises“, „kompe- 
tenciją“ ir pan. Nes tai, kas nėra gyva, niekuomet šiais atributais pasi- 
naudoti negali. Vienintelis sovietuose gyvas ir realus konstitucinis val- 
džios laikytojas yra kompartija su jos vadais. Jeigu formališkai „respub- 
likos“ nustato sau konstituciją, jeigu „respublikos“ užtikrina Sąjungai 
tam tikrąją jos kompetenciją, jeigu „respublikos“ gali laisvai išeiti iš Są- 
jungos ir t. t., tai iš tikrųjų visa tai yra ne respublikų, bet kompartijos 
faktinėje ir teisinėje galioje; panorėjusi kompartija galėtų tai padaryti 
arba nepadaryti arba padaryti taip, kaip tatai jai vienai tinka. 

Komunistinio totalizmo valstybei būtinas yra veikimo, tad ir 
konstrukcijos monizmas. Jis yra pasiektas ir jis — be abejo — yra tobulas 
ir visiškas. Tačiau charakteringo federacijos ir jos esmę sudarančio dua- 
lizmo, kombinuojančio tam tikroje srity monizmą su kitoje valstybinio 
veikimo srity pasireiškiančiu pliuralizmu, čia nėra. Tad mano išvada: 
Sovietų Sąjunga nėra tikra federacija, ji yra unitarinė valstybė. Jos fede- 
racinė dekoracija, jos suskirstymas neveikliomis respublikomis — jos 
griežtos, tiksliai su jos totalizmu suderintos, monistinės esmės nekeičia. 
Nuolaida tautų nacionalizmui čia yra tiktai regima, nes tai nėra naciona- 
linių tautų federacija. 

Tačiau jeigu sovietų federacija, pasiskelbusi išspręsianti federaci- 
jos metodu nacionalinę daugelio tautų taikaus valstybinio sugyvenimo 
problemą, nėra, kaip tokia, tikra, tai vis dėlto iš šio konstatavimo dar 
negalima padaryti kategoriškos išvados, jog federacijos metodas iš viso 

ir bet kuriomis aplinkybėmis nacionalinei problemai spręsti netinka. 
Tiesa — Sovietų Sąjunga sudaro vienintelį formališkai pozityvinį mėgi- 
nimą įsteigti būtent nacionalinę daugelio tautų federaciją. Jei tatai jai 
nepavyko, tai gali kilti įtarimas, jog pati priemonė (federacija) esanti šiai 
problemai spręsti netinkama. Kitokių pozityvinių fenomenų, kurie įro- 
dytų priešingą tezę (būtent, kad federacija šiam reikalui tinka), nėra. 

Tačiau kad vienas bandymas nepavyko — tai tatai savaime nereiš- 
kia, kad kitokiomis sąlygomis ir aplinkybėmis to pasiekti taip pat nėra 
galima. Na kur gi būtent glūdi šio nepasisekimo šaknys? Man rodos, 
kaip tatai ir iš mūsų padarytos analizės paaiškėjo, kad nepasisekimo 
šaknys glūdi sovietiniame sociališkai revoliuciniame totalizme. Jei visa 
konstrukcija yra subordinuota vienam tikslui, jei visa valstybės funkcija 
yra griežtai racionalizuota šiuo vienu tikslu, kuris apima ir sutvarko visą 
valstybėje vykstantį socialinį bendravimą, nieko nepalikdamas už sa- 
vo ribų laisvajai tiek visuomeninei, tiek atskirų valstybės dalinių, šiuo 
atžvilgiu — tautų, iniciatyvai ir sprendimui, jei visi gyvybiniai centrai yra 
virtę vienos spekuliatyvinės akcijos transmisijomis, kurių tikslus veiki- 
mas yra iš vieno vyriausiojo centro mechanizuojamas, jei, žodžiu, viskas 
yra įjungta į vieną funkciją ir totalizuota, tai čia federacijai vietos nėra. 
Ne tiktai nacionalinei tautų federacijai, bet iš viso jokiai federacijai. To- 
talizmas yra griežtai unitarinis, jis yra reikalingas monistinės organizaci- 
jos nuo apačios iki viršūnės. Be tam tikro pliuralizmo federacija yra ne- 
įmanoma. 

Sovietinė valstybė, organizavusi komunistinės socialinės revoliu- 
cijos totalizmą, centralizavo ir unitarizavo visą valstybinę funkciją, ku- 
rią iš viso išplėtė ir į visą visuomeninio reiškimosi sritį. Šitokioje socia- 
liškai politinėje atmosferoje federacija negalėjo gyventi ir faktiškai ji 
buvo nuslopinta. Tai, kas nacionalinėje srity iš jos liko, tai tiktai tai, kad 
įvairiose tautiškai teritorinėse vieningos unitarinės valstybės srityse, pa- 
vadintose sąjunginėmis arba autonominėmis respublikomis arba dar ki- 
taip, ši iš esmės monistiškai unitarinės konstrukcijos valstybinė funkcija 
buvo reiškiama įvairiomis vietinėmis kalbomis ir, kiek ji lietė folklorą — 
ji jam leisdavo reikštis vietinėmis formomis (žinoma — tiek, kiek šis jo 
reiškimasis ne tiktai netrukdė, bet dar galėjo patarnauti komunistiniam 
totalizmui). 

Jeigu tokiu būdu sovietinis nacionalinės federacijos eksperimen- 
tas liko nacionalinės problemos sprendimui bergždžias, tai vis dėlto aiš- 
ku, kad federacijos tinkamumo šiai problemai spręsti klausimas šiuo nė- 

ra neigiamai išspręstas ir lieka atviras, nes nepasisekimas čia buvo ypa- 
tingų veiksnių paveiktas. 


62. [Federacijos metodo galimybės ir rezervai] 


Ypač kelių mažų vienos regioninės srities tautų sugyvenimui vals- 
tybinėje organizacijoje, laiduojančioje jų laisvą plėtimą ir klestėjimą 1š- 
orinės jų nepriklausomybės sąlygose, federacijos metodas, rodos, galėtų 
būti vaisingas. Tačiau su daugeliu rezervų. Svarbiausi ir esminiai, rodos, 
būtų ypač šie rezervai: 

a. Į federacijos junginį turėtų įeiti tokie nacionaliniai-teritoriniai 
vienetai, kurių medžiaginių, masės, moralinių ir kultūrinių jėgų svoris 
būtų maždaug lygus arba bent kiek galima mažai vienas nuo kito skirtų- 
si. Būtų pavojinga arba bent žymiai sunkiau pastovi ir sveika nacionali- 
nė federacija įsteigti ir išlaikyti tarp kelių nelygaus jėgų svorio tautų, 
ypač kai vieno nario jėgų svoris labai žymiai prašoktų kitų narių jėgų 
svorį. Iš stambesnio nario tada galima būtų bijoti imperialistinių palin- 
kimų, kurie galėtų ardyti federaciją. Pagaliau ir pati šio imperializmo 
baimė, kuri galėtų kilti smulkesnių narių tarpe ir griauti jų saugumo pa- 
jautimą bei narių tarpusavio pasitikėjimą federacijoje, — net jeigu ši 
baimė nebūtų pagrįsta — federacijos pastovumui ir klestėjimui kenktų. 
Čia, žinoma, dau pareitų ir nuo stambesniojo nario politinio tempera- 
mento, nuo jo psichinių palinkimų, nuo jojo valstybinės tradicijos, so- 
cialinio sąstato, ūkiškos veiklos ir pan. Yra ir stambesnių tautų, kurios 
negali būti imperializmu įtartos ir kurios turi labai ryškų smulkių kai- 
mynų arba artimų sričių smulkių tautų pasitikėjimą. Kaip taisyklė — ga- 
lima priimti tai, kad jeigu jau į federacijos junginį greta smulkių nacio- 
nalteritorinių vienetų įtraukiami ir žymiai stambesni vienetai, tai mažiau 
kelių smulkų, bet du arba keli stambesni greta kitų smulkesnių. Keli 
stambesnieji gali kits kitą kiek neutralizuoti ir todėl jų imperializmo pa- 
vojus yra smulkiems bendrininkams kiek mažesnis; jųjų konkurencija 
mažintų kiekvieno jųjų imperialistinį pajėgumą, o jeigu šis imperializ- 
mas pasireikštų tiktai per kurį vieną stambesniųjų narių, tai kitų stam- 
besniųjų jam pasipriešinimas didintų ir bendrąjį visų federacinį atspa- 
rumą. Tuo tarpu jeigu stambus tebėra tiktai vienas narys greta visų kitų 
smulkų, tai federacinio atsparumo organizacija yra sunkesnė, ypač kai 

stambesnis narys sugebėtų savo imperializmui panaudoti žinomąjį kla- 
sikinį imperinį metodą: divide et impere. Vis dėlto ir vienam stambes- 
niam nariui esant federacijos imperialistinio iškreipimo pavojus mažės, 
jei smulkių narių junginy bus daugiau, ir didės, jei jųjų bus mažiau, o 
pavojingiausia šiuo atžvilgiu bus tada, kai iš viso federacija bus sudaryta 
iš dviejų narių, kurių vienas bus stambus, o antras smulkus. Jautriais na- 
cionalizmo laikais, kaip kad mūsų gyvenamieji laikai moderninėje Eu- 
ropos socialinėje civilizacijoje, šis rezervas nacionalinės federacijos 
konstrukcijoje mums atrodo labai svarbus. 

b. Būtų svarbu, kad nacionalinės federacijos junginys būtų suda- 
rytas iš tokių tautiškai teritorinių valstybinių vienetų, kurių teritorinės 
sienos kiek galima labiau sutampa su tautiškai etnografinėmis sienomis, 
skiriančiomis šias tautas, ypač kai šios tautiškai etnografinės sienos yra 
aiškios ir tvirtai nusistojusios, negriaužiamos ir neardomos jokio kurios 
vienos šių tautų ekspansinio dinamizmo kaimyno nenaudai. Kai ši siena 
yra dinamiška, rodanti palinkimo plėstis į vieną ar į kitą pusę, valstybi- 
nės federacijos narių sienos užfiksavimas yra sunkus, o jeigu ji ir būtų 
užfiksuota, tai tatai nepašalintų tarpnacionalinio trynimosi, trukdančio 
ramų narių sugyvenimą nacionalinėje federacijoje ir todėl kenkiantį šios 
federacijos klestėjimui. Jei tautiškai etnografinės narių sienos nėra aiš- 
kios, jei tarp dviejų turinčių į federacijos junginį įeiti tautų yra mišrios 
pasienių zonos, ypač kai šios zonos yra plačios ir mozaikinės (išmargin- 
tos tautinėmis salelėmis, enkliavomis arba tiesiog chaotiškai mišrios), 
tai nacionalinei federacijai tatai gali būti labai kenksminga. Paprastai 
kiekviena dviejų nacionalinių valstybių, tarp kurių yra šitokia mišri tau- 
tinių pasienių zona, nori ją ijungti į savo sąstatą ir būtent ją įjungti visą. 
Ijungus ją į vieną, kita pasijus nuskriausta ir kels dėlei to triukšmą — ir 
atvirkščiai. Padalinti šią zoną mechaniškai taip pat nėra gera, nes pas 
abu konkurentus atsiras mišriosios teritorijos dalis. Jei šie konkurentai 
bus vienos federacijos nariai — federacijoje bus narių nesantaika. Tad 
tautiškai mišriųjų pasienio zonų buvimas sudaro rimtą kliūtį nacionali- 
nei federacijai. Galima mėginti ši kliūtis apeiti arba sudarant iš mišrio- 
sios zonos atskirą federacijos narį, kas tačiau nėra lengva įgyvendinti ir 
drauge, jautraus nacionalizmo gadynėje, nacionalinį sugyvenimą pačioje 
mišrioje zonoje pacifikuoti, arba ... įvykdžius šioje zonoje tautinę ko- 
masaciją [lenk. komasacja — sujungimas, sutelkimas — M. M.] ir išsky- 
rus komasuotus tautinius šios zonos teritorinius sektorius į atitinkamų 
steigiamos federacijos narių teritorijas. Tačiau tautinė komasacija taip 

pat sudaro labai painų klausimą, keliantį daugybę rezervų ir kuris nėra 
lengvas išspręsti nesuerzinus tų tautų, kurioms taikoma komasacijos 
operacija. 

Be abejo — yra dar daug kitokių momentų, galinčių sunkinti ir 
painioti nacionalinės federacijos įsteigimą. Be bendrų šios rūšies mo- 
mentų, gali būti kiekviename atsitikime dar daugybė individualinių ir 
vietinių, susijusių su tam tikros regioninės srities sąlygomis. Čia yra ir 
psichiniai, ir istoriniai, ir ekonominiai, ir įvairūs kitokie socialiniai 
veiksniai, kurie vienur gali palankiai veikti šitokį sumanymą, kitur gali 
ji iš anksto pasmerkti. Tačiau mūsų nurodytieji du momentai — tautinių 
narių svorio reliatyvinė pusiausvyra, turint galvoje visus socialinius šio 
svorio veiksnius, ir tautiškai teritorinių sienų aiškumas ir tvirtas nusisto- 
jimas — tai, rodos, tos dvi sąlygos, dėl kurių rezervai yra visiems atsiti- 
kimams bendri ir todėl gali būti iš anksto pareikšti. 


63. [Nacionalinės federacijos metodo taikymo regionalinėms 
sritims galimybės] 


Šiuo atžvilgiu mūsų gyvenamoje nacionalizmo gadynėje naciona- 
linės federacijos metodas, rodos, galėtų būti taikomas tiktai su dideliu 
atsargumu ir bent Europoje tiktai tam tikroms regionalinėms sritims. Ir 
šiuo atžvilgiu kažin ar ne vieną patogiausiųjų šiam metodui taikinti re- 
gionalinių Europos sričių sudaro mūsų Pabaltijo sritis, apimanti Lietuvą, 
Latviją ir Estiją. Šių trijų šios srities kraštų tautinė ir socialinė struktūra 
ir tarpusavio santykiai turi daug žymių, kurios galėtų šiam metodui pa- 
tarnauti ir šių kraštų nacionalinei federacijai tikti. 

Tiek Lietuva, tiek Latvija ir Estija savo teritorijose pasižymi ryš- 
kiu nacionaliniu aiškumu: beveik visas kiekvieno šių kraštų plotas yra 
tautiškai vienlypis, turės labai nežymų kitataučių nuošimtį, o jeigu šių 
kraštų, ypač rytų pakraščiuose, ir yra kiek tautiškai mišrių plotų (rytų 
Lietuvoje Gudai ir Lenkai arba jau Lenkais save laiką sulenkėję Lietu- 
viai, rytų Latvijoje Gudai ir Rusai, rytų Estijoje Rusai, be to, ir vakarų 
pakraščiuose kartais pasitaiko nežymių mišrių plotų), tai šie mišrūs plo- 
tai palyti ne Lietuvių, Latvių ir Estų tarpusavio tautines sienas, bet suda- 
ro jų kontaktą su svetimomis, už šių kraštų sienų įsikūrusiomis tautomis 
(Lenkai, Gudai, Rusai, eventualiai vakaruose — Vokiečiai, Estijoje dar 
Švedai). Ir jeigu šiose mišriose pakraščių zonose kartais pasireiškia tarp 

ten gyvenančių tautinių veiksnių nesantaika, ekspansijos dinamizmas ir 
ginčai, tai tatai į tautinius Lietuvių-Latvių arba Latvių-Estų santykius 
neatsiliepia, nes tarp šių tautų jokių tikrų mišrių zonų nėra. Lietuvių ir 
Estų tautinės teritorijos iš viso nesusisiekia, o tarp Lietuvių ir Latvių ir 
tarp Latvių ir Estų tautinė siena yra aiški, nusistovėjusi, taikinga, vadi- 
nasi — nerodanti ekspansijos ir iš viso sutampanti su politinėmis šių 
kraštų sienomis. Jeigu šiuo atžvilgiu yra kurie epizodiniai nukrypimai, 
tai jie yra tiek menkučiai, kad neturi jokios tikros reikšmės. Tad terito- 
riškai tautinių ginčų tarp šių trijų nacionalinių kraštų kaip ir nėra, šios gi 
rūšies ginčai yra kaimyniniam nacionalizuotų kraštų sugyvenimui ir jų 
eventualinei politinei kooperacijai, kurios yra reikalinga federacija, pa- 
vojingiausi. Nei Lietuviai, nei Latviai, nei Estai neturi jokio palinkimo 
plėsti savo tautinę ekspansiją į šių savo kaimynų teritorijas ir nebijo ši- 
tokios ekspansijos iš šių savo kaimynų. Šiuo atžvilgiu jie vieni kitiems 
yra lygiai nepavojingi, kaip nepavojingos jiems yra tolimos tautos, su 
kuriomis jie savo sienomis visiškai nesusisiekia. 

Užtai iš kitų kaimyninių stambių tautų jiems trims tautiniu atžvil- 
giu gresia maždaug lygus pavojus. Visų pirma šis pavojus jiems yra 
bendras iš didžiosios kaimyninės rytų tautos — iš Rusų. Šis pavojus 
jiems yra bendras. Nors Lietuvius, o iš dalies ir Latvius skiria nuo Rusų 
Gudai, tačiau Gudai patys yra Rusų virškinami ir iki šiol nepajėgė už- 
baigti savo tautinės kristalizacijos — jie ne tiktai neneutralizuoja rusiškos 
tautinės ekspansijos iš rytų į vakarus, slenkančios į Pabaltijį, bet dar iš 
dalies šią ekspansiją transliuoja, kaip jos laidai, būdami ir politiškai šio 
Rusų slinkimo į vakarus avangardu. Estai gi ir iš dalies Latviai ir tiesiog 
betarpiškai susisiekia su Rusų tautine teritorija. Iš vakarų jiems trims 
gresia stipri germanizacijos banga. Pagaliau iš pietų ir pietryčių Lietuva, 
o iš dalies ir Latviai, junta gana stiprią tautinės ekspansijos bangą iš 
Lenkų. 

Tad šių trijų smulkių nacionalinių kraštų Pabaltijis, įterptas tarp 
Rusų, Vokiečių ir Lenkų prie Baltijos krantų, yra nacionališkai ir poli- 
tiškai saugūs tiktai iš šiaurės ir šiaurės vakarų užjūrinių kaimynų (Skan- 
dinavų bei Suomijos), iš visų gi kitų žemių — iš rytų, pietų ir vakarų — 
apsuptas stambių tautų, kurių tautinės ekspansijos spaudimas jojo kryp- 
timi yra aiškiai jaučiamas. 

Todėl šių trijų smulkių kraštų nacionalizmo sumetimais kaip tik 
jųjų kaip tik nacionalinė federacija atrodytų čia tiksli ir galima. Suteik- 
dama jiems bendrąjį valstybingumą ji stiprintų jų politinį jungtinį pajė- 

gumą ir drauge konsoliduotų ir racionalizuotų jųjų nacionalinį atsparu- 
mą prieš nacionalinę stambių kaimynų ekspansiją. Kadangi tautiniu at- 
žvilgiu jie kits iš kito nieko neturėtų bijoti, tai šitokia jų federacija, nu- 
statyta jų trimis nacionaliniais vienetais (kurie vadinsis valstybėlėmis ar 
kantonais, kaip federacijos nariais), partikuliarinėje jų atskiro veikimo 
srity realizuotų jų laisvą nacionalpolitinę organizaciją savo teritorijoje, 
bet drauge suteiktų jiems didesnę ir tikslesnę valstybinę armatūrą, negu 
kad visiškai izoliuotoje jų kiekvieno „nepriklausomybėje“. 

Žinoma, net ir šių trijų smulkių tautų nacionalinė federacija nėra 
visiškai lengva organizuoti. Nors čia šitokiai federacijai yra gana daug 
patogių sąlygų, vis dėlto yra ir rimtų sunkumų. Vienas šių sunkumų 
glūdi išugdytoje šių tautų sąmonėje predispozicijoje į visiškai izoliuotą 
ar „suvereninę“ jųjų valstybinę „nepriklausomybę“. Psichiniai momen- 
tai visuomet daug sveria organizuojant tam tikrą politiškai teisinę konst- 
rukciją. Šiuo atžvilgiu konfederacinis jųjų junginys gal mažiau koliduo- 
tų su šiais nacionalizmo ir 1918-140 m. laikotarpio išugdytais psichi- 
niais palinkimais į „suvereninę nepriklausomybę“ negu kad federacinis 
jungtinės valstybės junginys. Tačiau objektyviniai veiksniai, kartūs 
izoliuotos nepriklausomybės patyrimai, šių tautų pergyventi 1939—1941 
m. laikotarpy, sugriovę tuos smulkius izoliuotos nepriklausomybės pas- 
tatus, kaip kortų namelius, pagaliau ir tikslus esamos aplinkos bei iš jos 
gręsiančio pavojaus pažinimas ir įsisąmoninimas — keičia išugdytus 
psichinius palinkimus. Tai, kas 1918-1939 m. šioms tautoms atrodė 
kaip aksioma, pergyventų patyrimų ir įsisąmonintų faktų bei aplinkybių 
šviesoje — bent jautresnių nacionalinių sluoksnių sąmonėje — gali jų 
psichikoje nublukti ir užleisti vietą kitokiems konstrukciniams palinki- 
mams. Pagaliau kartais tenka nusileisti imperatyviniams faktų bei aplin- 
kybių reikalavimams, nors tatai tam tikru atžvilgiu ir būtų nepopuliaru. 
Teisingas yra prancūzų priežodis: „ľe mieux est l ‘ennemi du bien“. 

Federalinis gi regioninis blokas nacionaliniams organizaciniams 
kelių smulkių tautų tikslams čia būtų, rodos, labiau pageidaujamas, negu 
kad konfederacinis, nes tokiam blokui suteiktų didesnės konsolidacijos 
ir per tai didesnio išorinio atsparumo. Tatai jau įkurtų tarpnacionalinę 
regioninę jungtinę valstybę, kitaip sakant, sutvarkytų bloką blokinio 
jungtinio valstybingumo principais. 

Būtų — be abejo — ir kitokių, taip sakant — technikinių sunkumų. 
Jų tarpe, pav., sostinės, centro valdžios sąstato ir buveinės, oficialinės 
kalbos problemos. Tačiau šie klausimai nėra tokie, kurie nuslopintų vi- 

sus teigiamus šitokios konstrukcijos momentus. Jiems išspręsti politinis 
ir konstitucinis menas gal pajėgtų surasti priemonių. 

Ir net tuo atveju, kai atskirų kraštų politinė organizacija Europoje 
būtų vykdoma ne spontanišku kiekvienos tautos “suvereniniu apsispren- 
dimu“, bet tam tikru tarptautiškai racionalizuotu europiniu planu, — tai 
būtų argumentu už tai, kad šių trijų smulkių Pabaltijo tautų organizacija 
būtų, kaip federacijos vienetas, išskirta iš plačiosios kaimyninių stambių 
tautų politiškai teritorinės masės; vadinasi — kad iš šių trijų nacionalinių 
kraštų būtų sudarytas valstybiškai blokuotas jungtinis vienetas šiokiame 
ar kitokiame santyky su kitomis stambiomis valstybinėmis tautomis arba 
su valstybiniais anų tautų blokais. Koks bebūtų organizacinis kontaktas 
ar santykis tarp Pabaltijo srities ir kitų kraštų — svarbu būtų tai, kad šio 
kontakto ar santykio valstybiniu subjektu būtų ne kiekviena izoliuota 
smulki Pabaltijo tauta skyrium, bet jųjų trijų jungtinė valstybė, konsoli- 
duojanti jųjų pajėgumą. 

Nes koks bebūtų šis nacionalizuotas tarptautiškai racionalizuotas 
politinis Europos sutvarkymo planas, jis turėtų skaitytis su nacionaliniu 
veiksniu, besireiškiančiu Europos tautose. Jeigu jis tatai ignoruotų ir į 
moderninį tautų nacionalizmo sąjūdį, kaip į vieną šio sutvarkymo racio- 
nalizavimo elementų, nekreiptų dėmesio, arba diskontuotų tiktai stam- 
bių tautų nacionalizmą, nukrypstantį į imperializmą mažų tautų sąskaita, 
tai šio plano kūrinys nebūtų pastovus ir jojo gelmėse imtų dygti fermen- 
tai, kurių veikimas galėtų gaminti sprogstamąją medžiagą. Anksčiau ar 
vėliau ši sprogstamoji medžiaga galėtų suardyti patį kūrinį dėl jo netin- 
kamos racionalizacijos. 

Jeigu net pati Sovietų Sąjunga, kaip racionalizuota pasaulinės so- 
cialinės Komunistinės Revoliucijos konstrukcija, kurios ideologijai na- 
cionalizmas iš esmės yra svetimas, suprato nacionalinio veiksnio dina- 
mizmą ir rado reikalo bent formos atžvilgiu padaryti jam korekcijas sa- 
tokiame racionalizuoto sutvarkymo plane, kuris nėra a priori jokiai tota- 
listinei ideologijai ir jokiai dogmatinei socialinei spekuliacijai pritaikin- 
tas. Sovietų Sąjunga šiomis formos nuolaidomis tikėjosi paralyžiuosianti 
nacionalinio veiksnio sprogstamąjį dinamizmą ir sterilizuosianti jojo 
veikimą, užmigdydama jojo jautrumą smulkiausiose Sąjungos tautose 
davus joms nacionalinius formos erzacus. Jos siekimai šiuo atžvilgiu 
nebuvo iš esmės nacionalinio pobūdžio; gal net atvirkščiai. Tačiau labai 
būdinga yra tai, kad vis dėlto ji suprato reikalą atsižvelgti į visų savo 

tautų nacionalizmą ir padaryti regionams nuolaidas, nors jos buvo pada- 
rytos kaip tik tam, kad, šios konstrukcijos manymu, jos šį nacionalizmą 
atrofizuotų ir galų gale padėtų jį nugalėti ir pamažu likviduotų smulkių 
ir silpnesnių tautų nacionalinę problemą. 

Ar Europa būtų sutvarkyta vieningu konfederacijos junginiu ir 
kokie bebūtų šios Europos konfederacijos (Europos valstybių-tautų są- 
jungos) forma ar organizacija, ar tai būtų net federacija (,„Europos jung- 
tinė valstybė?“ — konstrukcija sunkiai įmanoma). Ar pagaliau ji turėtų 
būti organizuota tam tikrais regionaliniais konfederaciniais ar federaci- 
niais blokais su tam tikru tarp jųjų palaidesniu konfederaciniu ryšiu — 
vis tiek visose šitokio racionalizuojamojo Europos sutvarkymo plano 
kombinacijose — šių trijų tautų Pabaltijo sritis galėtų figūruoti kaip jung- 
tinis valstybinis vienetas šiokiame ar kitokiame kooperaciniame ir orga- 
nizaciniame santykiavime su išorinėmis valstybinėmis konstrukcijomis 
plačiajame Europos junginy. Jeigu gi blokai turėtų būti stambesni ir ši 
Pabaltijo jungtinė valstybė turėtų būti įjungta į kurį platesnį bloką, tai, 
rodos, daugiausia būtų sumetimų (bent šios Pabaltijo srities nacionalinei 
pacifikacijai) už tai, kad ji atsidurtų t. vad. „Balto-Skandijos“ bloke, 
jungiančiame šią Baltijos rytų sritį su Skandinavija, vadinasi — su Balti- 
jos šiaure ir šiaurės vakarais. Žinoma — tatai nebūtų priešinga tam, kad 
būtų racionalizuoti šio Balto-Skandijos bloko santykiai su kitais stam- 
biausiais kaimynais iš rytų, pietų ir pietvakarių, kuriuose vis dėlto ši Pa- 
baltijos sritis neturėtų nei paskęsti, nei gal betarpiškai su jais būti surišta 
bendrojoje jungtinėje jų organizacijoje. 

Visa tai, ką mes čia esame pasakę apie nacionalinės Pabaltijo sri- 
ties federacijos galimumus, nesudaro, žinoma, tikslios mokslinės tezės, 
kuri galima būtų laikyti mokslo patikrinta aksioma. Tai tiktai konstituci- 
nių de /ege ferenda sumetimų žiupsnelis, įterptas į skyrių, liečiantį iš vi- 
so nacionalinę federaciją. Man rūpėjo tiktai nurodyti atsitikimas, kuria- 
me nacionalinė federacija, iki šiol pozityvinėje konstitucinėje teisėje 
niekur tiksliai nerealizuota (sovietinis mėginimas ją realizuoti, kaip ma- 
tome, nėra vykęs, nes sovietinė valstybės konstrukcija iš esmės yra nu- 
kreipta į visai kitus socialinius tikslus), rodos — būtų realizuotina bent 
labiau negu daugely kitų regionalinių sričių. Vis dėlto tvirtinti, kad tai 
būtų vienintelis tobulas nacionalinės problemos šioje srity sprendimas, — 
mokslas kategoriškai neįgalioja, nes tautų klestėjimą paveikia ne tiktai 
grynai nacionaliniai, bet ir daugelis kitų jų organizacijos veiksnių, jų 
tarpe ypač ir ekonominiai, geopolitiniai bei kiti. 

64. [Tautų Sąjunga kaip vienas konfederacijos pavyzdys] 


Aukščiau aš buvau nurodęs į 1920 m. Ženevoje įsteigtą „Tautų 
Sąjungą“, kaip į vieną konfederacijos pavyzdžių. 

Iš tikrųjų — a. ypač laisvas narių išėjimas iš Sąjungos, b. jos pa- 
matu padėtas „paktas“, darąs Sąjungą išvestine iš jos narių sutarties arba 
ir laisvojo jų kiekvieno pritarimo paktui įstojant, su pakto keitimo pro- 
cedūra, reikalinga pakeitimo ratifikavimo ir leidžianti nariams, nesutin- 
kantiems ratifikuoti, išeiti iš Sąjungos be kitų formalumų, principiškas 
visų narių veiklos sutapimo reikalavimas, taikomas Sąjungos plenumo 
(visuotinio narių susirinkimo) aktams (tačiau, tiesa, ne visiems aktams), 
taip pat principas, kuriuo tam tikri Sąjungos plenume nubalsuotieji nuta- 
rimai varžo ir yra privalomi tiktai tiems nariams, kurie už juos yra pasi- 
sakę (iš tikrųjų tai nėra kolegijos nutarimai, nes jie turėtų šito pobūdžio 
tiktai tada, kai būtų visiems kolegijoje atstovaujamiems privalomi arba 
kai būtų tiktai kolegijos pasiūlymais nariams ad referendum, bet tai yra 
kolegijos nariams plenume pateikti pasiūlymai, gavę plenume individua- 
linio pritarimo atskirų kolegijos narių, rišančių tuos Sąjungos narius, ku- 
rių atstovai kolegijoje yra pasisakę už pateiktąjį pasiūlymą, pavyzdžiui, 
sprendžiant 1935 m. Sąjungos plenume klausimą dėl sankcijų taikymo 
Italijai Etiopijos karo atžvilgiu) — visa tai yra neabejotini tipingi konfe- 
deracijos formaliniai požymiai arba reiškiniai. 

Tiesa — yra šis tas ir nesutampančio arba bent nesutampančiu at- 
rodančio su konfederacija. Būtent eilė klausimų Tautų Sąjungoje spren- 
džiama basų dauguma, tiek plenume (visuotiniame narių susirinkime), 
tiek Tautų Sąjungos Taryboje, kurioje principiškai, kaip bendroji taisyk- 
lė, taip pat veikia visų balsų sutapimo taisyklė, tačiau su žymiomis išim- 
timis daugumos sprendimo naudai. Ir, be to, pati Taryba, nuolatinis Są- 
jungos organas, josios veikliausias centras, savo sąstatu ne visa yra kilu- 
si iš narių visumos, nes Taryboje vietų dalis yra rezervuota kelioms 
stambioms valstybėms, dalyvaujančioms Taryboje ipso jure, ir tiktai į 
likusias vietas Sąjungos narių-valstybių visuotinis susirinkimas renka iš 
savo tarpo kitas valstybes dalyvauti tam tikrajai kadencijai Taryboje. 

Tačiau jeigu tokiu būdu sprendžiamosios daugumos balsų princi- 
pas, kad ir iš dalies tiktai tam tikriems reikalams spręsti, nustato tam tik- 
rąjį Sąjungos centro viešpatavimą nariams, bent likusiems mažumoje, ir 
juos šiuo atžvilgiu subordinuoja svetimajai daugumos valiai, tai vis dėl- 
to šį „subordinavimą“ visiškai atsveria teisinis galimumas nariams lais- 

vai išeiti iš Sąjungos; tad tatai jųjų suverenumo neužgauna. Tokiu būdu 
nukrypimo nuo konfederacijos, kuris leistų kvalifikuoti Tautų Sąjungą 
kaip federaciją, — šiame, kad ir daliniame sprendžiamosios daugumos 
principo sukombinavime nematyti nėra galima. Antra vertus, — keliems 
stambiems Sąjungos nariams nuolatinio Sąjungos Tarybos nario privile- 
gijos suteikimas, privilegijos, kuri šiuos stambius narius iškelia iš ben- 
drosios teisinės narių lygybės ir — be abejo — jiems užtikrina didesnę tei- 
sinę įtaką Sąjungos veikime ir reikaluose bei Sąjungos veikimo sui ge- 
neris kontrolę, kad ir įneša tam tikrąjį imperinį (imperialistinį) tų narių 
hegemonijos momentą į šiaip konfederacinę junginio konstrukciją, vis 
dėlto nėra tiek ryškus, kad galėtų konfederacinį Sąjungos kvalifikavimą 
pakeisti jos, kaip šių stambių privilegijuotų valstybių imperijos, kvalifi- 
kavimu. Čia vėl galima atsiremti tuo tikrai „karališkų“ konfederaciniu 
laisvo iš Sąjungos išėjimo principu, kuris Ženevos Sąjungoje buvo tiks- 
liai organizuotas ir veiklus, sudaręs narių ne „nudum jus“, kaip kad yra 
Sovietų Sąjungoje, kur ši narių „teisė“ iš tikrųjų yra ne jų, bet vieningos 
kompartijos dispozicijoje; tačiau užtenka ir to, kad ir ši guasi-imperinė 
stambiųjų Sąjungos narių privilegija vis dėlto yra išvestinė iš narių pa- 
kto, tad yra pačių narių visumos suteikta šiems stambiems nariams; va- 
dinasi — jeigu šie privilegijuoti stambūs nariai (stambios valstybės) gau- 
na iš narių ne rinkiminį kadencinį mandatą dalyvauti Sąjungos Taryboje, 
tai vis dėlto jos iš narių per paktą yra gavusios, taip sakant, štandartinį 
nuolatinį (ne kadencinį) mandatą dalyvauti Taryboje. Be abejo — faktiš- 
kai politinė stambiųjų valstybių įtaka ir tam tikra persvara reikštųsi ir 
jaustųsi Sąjungoje ir nebūdama teisiškai užfiksuota, nes ji seka iš pačios, 
taip sakant, socialinės tarptautinės bendruomenės konstitucijos — iš rea- 
laus jėgų santykiavimo fakto; tad šios įtakos teisinis sankcionavimas bei 
apdraudimas šios bendruomenės teisinėje konstitucijoje, kuriai tapo su- 
teikta konfederacinė visuotinio pakto — sui generis tarpvalstybinio 
„contract social“ — forma, buvo tam tikras konstitucinio meno veikalas, 
tačiau ijungtas į atitinkamą kaip tik konfederacinę konstrukcijos formą 
išlaikant šios konstrukcijos stilių. 

Šis guasi-imperinis momentas, įdėtas į 1920 m. Ženevos Tautų 
Sąjungą kelių stambiųjų valstybių naudai, legalizuojąs jų faktinę hege- 
moniją, teisinėje konstrukcijoje labai žymiai skiriasi nuo aiškiai imperi- 
nės šios hegemonijos konstrukcijos 1815 ir 1818 m. „Šventojo alianso“ 
(„Sainte Alliance“) arba kad ir nerašytos, tačiau stiprios teisiškai prece- 
dentinės t. vad. „Europos koncerto“ konstitucinės konstrukcijos, nusi- 

stovėjusios ir viešpatavusios antrojoje XIX amžiaus pusėje ir XX am- 
žiaus pradžioje iki pirmojo Didžiojo Pasaulinio Karo. Tiek pirmoje 
(„Šventasis aliansas“), tiek antrojoje („Europos koncertas“) šių dviejų 
konstrukcijų bendrosios taikos ir tarptautinės tvarkos išlaikymas buvo 
pavestas vienšališkam stambiųjų valstybių sprendimui, joms susižinojus 
ir susitarus; ši sprendimo galia, kurioje savaime glūdėjo intervencijos į 
kitų valstybių santykius teisė, buvo pačių stambiųjų valstybių pasisavin- 
ta be jokio teisiškai išvestinio titulo iš kitų tarptautinės bendruomenės 
narių, kuriuos ji lietė ir tvarkyti galėjo. Imperializmo momentas abiejose 
konstrukcijose buvo aiškus ir kategoriškas, faktiškai kiek neutralizuoja- 
mas tiktai anarchiniu stambiųjų šio imperializmo subjektų santykiavimu, 
kuris pasireiškiant skirtingiems jųjų reikalams bei siekimams galėjo ir 
turėjo sunkinti jųjų sutarimą, o per tai ir jųjų sprendžiamąją galią, leis- 
damas smulkesniems tarptautinės bendruomenės nariams laviruoti tarp 
šių nesutarimų ir spekuliuoti jais. 

Čia gi — Tautų Sąjungos konstrukcijoje — ši kelių stambiųjų vals- 
tybių hegemonija, būdama teisiškai integruota į visuotinį Sąjungos narių 
sutarties paktą ir įjungta į tam tikrąją Sąjungos veikimo organizaciją, 
kurios mechanizme šiaip ar kitaip teisiškai sprendžiamuoju balsu daly- 
vavo ir visi kiti nariai, virto tiktai tam tikrąja užfiksuota jų įtakos reiš- 
kimosi prerogatyva, nesuteikiančia joms jokio vienšališko sprendimo, 
kuris būtų galima kvalifikuoti kaip šių stambiųjų Sąjungos narių imperi- 
ja. 

Nėra mažiausios abejonės ar ginčo dėlei to, kad Ženevos Tautų 
Sąjunga, kaip vienetas, nebuvo valstybė. Šitoks jos kvalifikavimo klau- 
simas iš viso nekyla. Ne tiktai, žinoma, kaip unitarinė, bet ir kaip jungti- 
nė valstybė (federacija). Antra vertus — ji, kaip esame sakę, negali būti 
kvalifikuojama, kaip toks valstybių junginys, kuris vadinama imperija 
(imperijos esmę mes tiksliai žiūrime žemiau). Tad jai lieka konfederaci- 
jos kvalifikacija. Ir, kaip mes esame konstatavę, — jos konstrukcijoje iš 
tikrųjų yra visi charakteringi konfederacijos požymiai. 

Tad jeigu mes laikysimės mūsų bendrosios klasifikacinės sche- 
mos, numatančios valstybinių junginių sudėtingumo atžvilgiu keturias 
klasifikacines kategorijas — a. unitarinę valstybę, b. federaciją arba jung- 
tinę valstybę, c. konfederaciją arba valstybių sąjungą ir d. imperiją, — tai 
Ženevos Tautų Sąjungą mes turime be rezervų įjungti į konfederacijos 
(valstybių sąjungos) klasifikacinę kategoriją. 

Šiuo atžvilgiu mums nebūtų buvę jokios abejonės ir nebūtų reika- 
lo ties šiuo klausimu ilgiau sustoti, jeigu būtų visiškai aišku, kad Tautų 
Sąjunga sudaro tiktai į ją įeinančių (joje teisiškai dalyvaujančių) jos na- 
rių santykiavimo organizaciją, ir jeigu mes žiūrėtume tiktai tą jos veiklą 
bei funkciją, kuri liečia jos narius. Kartais toji tarp kitų prieš Tautų Są- 
jungos konfederacinį pobūdį argumentų nurodomoji aplinkybė, kad esą 
konfederacija numatanti kaimyninių valstybių sąjungą, kai tuo tarpu 
Tautų Sąjungai jos narių kaimynystės santykiai neturi jokios konstruk- 
cinės reikšmės, nes joje gali dalyvauti kiekviena valstybė, čia, mano su- 
pratimu, nėra esminė. Konfederacijos esmei nėra būtina regioninė ar ge- 
opolitinė jos narių situacija tarptautinėje bendruomenėje, besireiškianti 
jų kaimynystės fakte. Kadangi kelių valstybių kooperacijos tikslai gali 
būti įvairiausieji, tai ir organizuota šios kooperacijos forma, sudaranti 
konfederaciją, gali apimti valstybes, kurių joks kaimynystės santykis ne- 
riša, jeigu jos tikslai yra ne iš šių santykių kilę. 


65. [Motyvai, kuriais grindžiamas tautų sąjungos kaip sui generis 
tarptautinio junginio apibūdinimas] 


Tačiau yra kitas motyvas, kuris verčia abejoti dėl Ženevos Tautų 
Sąjungos kvalifikavimo kaip konfederacijos. Tai yra motyvas — be abejo 
— labai svarbus, dėl kurio daugelis mokslininkų linksta laikyti šią Tautų 
Sąjungą visiškai specifiniu sui generis tarptautiniu junginiu, neįeinančiu 
į jokią aukščiau nurodytųjų klasifikacinę kelių valstybių junginių kate- 
goriją. 

Būtent yra visiškai aišku, kad prezidento Wilsono sumanytoji pir- 
mojo Didžiojo Pasaulinio XX amžiaus karo pasekoje Tautų Sąjunga, 
realizuota 1920 m. paktu, — tai buvo ne kas kita, kaip nauja pasaulinio 
tarptautinio bendravimo disciplinavimo forma tarptautinei taikai išlaiky- 
ti ir teisiniam šio bendravimo pamatui nustatyti. Tai buvo naujas meto- 
das šiai pasaulinio Žmonijos tarptautinio bendravimo problemai spręsti, 
kitaip sakant — tarptautinės bendruomenės organizavimo problemai; me- 
todas, turėjęs pakeisti ikišiolinius „Europos Koncertų“ ir kitus įvairius 
seniau praktikuojamus metodus, kurie, kaip parodė patyrimas, nebuvo 
pajėgę sulaikyti karus ir apsaugoti žmoniją nuo baisiųjų katastrofų, kaip 
kad ypač paskutinį Europos pergyventa didžiojo karo katastrofa. Ar šis 
naujas metodas buvo tinkamu, ar sumanyta naujoji, būtent „Tautų Są- 

jungos“, forma atitiko grandiozinį tikslą, kurio ji iš tikrųjų nepasiekė, 
nes naujojo dar baisesnio, 1939 m. kilusio, karo sulaikyti nepajėgė ir 
šiuo atžvilgiu pasirodė visiškai bejėgė, ir kurie buvo šio metodo bei šios 
formos šiuo atžvilgiu trūkumai ir pagaliau ar iš viso esamomis tarptauti- 
nio bendravimo sąlygomis būtų buvę kokie kitokie galimumai šią sunkią 
problemą radikališkai išspręsti — tai kitas klausimas, kuris mums čia ne 
vieta spręsti. Vis dėlto faktas yra tas, kad Tautų Sąjungos sumanymas 
buvo kaip tik šitoks ir kad kaip tik šis sumanymas nustatė šios valstybių 
sąjungos formos tikslus bei esmę. Tai buvo ne partikuliariniai kurių ke- 
lių valstybių tikslai ar jų partikuliarinės korporacijos junginys, bet pa- 
saulinis tarptautinis bendruomenės organizavimo branduolys, skiriamas 
universaliems ar globaliniams visos šios bendruomenės tikslams. 

Tautų Sąjunga — tai buvo ar turėjo būti nauja ne kelių į ją įeinan- 
čių valstybių santykiavimo ir savo reikalais bendradarbiavimo, bet pa- 
saulinis tarptautinio bendravimo, taip sakant — tautomis ar tautinėmis 
valstybėmis suskirstytos žmonijos organizavimo forma, pagrįsta ne iš- 
imtinai imperiniu stambiųjų valstybių hegemonijos ir įsakytiniu taikos 
principu, bet visų subrendusių tautinių žmonijos narių kits nuo kito pa- 
reinamumu („interdėpendence“) ir per tai jų solidarumo principu. Tai 
buvo mėginimas suteikti šiam tariamajam solidarumui veiklųjį mecha- 
nizmą, jį suaktyvinti, jį dinamizuoti tam tikrąja jo reiškimosi ir jo funk- 
cionavimo organizacija. Tai turėjo būti tarptautinio žmonijos solidarumo 
veiklioji funkcija. Dalyvavimas Tautų Sąjungoje jos nario teisėmis, ku- 
ris principiškai buvo laisvas ir prieinamas kiekvienai civilizuotai, laisvai 
ir subrendusiai valstybei („tautai“), — tai buvo, galima sakyti, sąlygos 
arba kvalifikacija turėti sprendžiamąjį balsą šio pasaulinio tarptautinio 
solidarumo funkcijos tvarkyme. Tačiau pati funkcija turėjo liesti visus, 
kad ir nedalyvaujančius Sąjungoje jos nario teisėmis, nes tai turėjo būti 
kaip tik visos tarptautinės (žmonijos, visų „tautų“) bendruomenės ar tau- 
tomis-valstybėmis organizuotos visuomenės, tuo pačiu apimanti visus, 
tad ir neįeinančius į Sąjungą nario teisėmis, tautinius žmonijos narius, 
funkcija. Šia prasme tai — be abejo — nebuvo tiktai paprastas įstojusių į 
Tautų Sąjungą jos narių konfederacinė organizacija, sudaranti partiku- 
liarinį valstybių grupės junginį. 

66. [Tautų Sąjunga kaip tarptautinės bendruomenės organas] 


Iš tikrųjų tiek Tautą Sąjungos pakto nuostatuose, tiek jos įkurtose 
institucijose bei veikloje, kurią ji plėtė tarptautinio solidarumo srity, yra 
labai daug šio jos globalinio socialinio žmonijos reikalų organizavimo ir 
tvarkymo žymių, priešingų bet kuriam joje konfederuotų valstybių par- 
tikuliarizmui, išskiriančiam šią valstybių grupę iš bendrosios universali- 
nės tarptautinės bendruomenės į izoliuotą savo reikalų tvarkymo grupinę 
organizaciją. 

Ypač čia tenka pabrėžti šie ryškiausieji Tautų Sąjungos tikslų ir 
reikšmės momentai: a. Sąjungos sąstatas nėra aprėžtas; tai nėra tiktai ke- 
lių tam tikrų valstybių junginys; principiškai ji yra prieinama visoms, 
bent visoms subrendusioms laisvoms viso pasaulio valstybėms, gal iš- 
skyrus tiktai tas jųjų, kurios būtų laikomos — taip sakant — nusikaltusios 
tarptautinei bendruomenei ar žmonijai, netekusios garbės, būdamos iš 
Sąjungos pašalintos arba į ją neįleistos, taip sakant — tarptautinio ostra- 
cizmo paliestos, — tačiau tatai būtų tiktai nepaprasta išimtis; šiaip gi, 
kaip jos sąstato principas, veikia tezė, jog Sąjungos nario kvalifikacija 
sutampa su tarptautinės bendruomenės nario kvalifikacijomis: kiekvie- 
nas šios bendruomenės (tautomis ir valstybėmis organizuotos universa- 
linės žmonijos visuomenės) narys, patikrinus ir konstatavus šią jo, kaip 
šitokio nario, būklę (kvalifikaciją), jam panorėjus į Sąjungą įeiti, gali ir 
turi būti į ją priimtas. 

b. Tautų Sąjungos globa išplečiama į tas tautas, kurios laikomos 
dar nesubrendusios atskiram laisvam gyvenimui, kad sudarytų visišką 
nepriklausomą valstybę; šios tautos (kraštai), kurių asmenybė žmonijoje 
nesanti taip sakant visiška, pajėgianti visais atžvilgiais savarankiškai 
reikštis, panašiai kaip kad nepilnamečiai žmonės, atiduodamos kurių 
nors valstybių globai ir priežiūrai (tačiau principiškai ne eksploatacijai ir 
imperiniam valdymui), turinčiai vadovauti jųjų veiklai ir brendimui iki 
jų visiško subrendimo (taip vadinamų tarptautinių „mandatų“ gana su- 
dėtinga teorija). Šių „mandatų“ vykdymo kontrolė rezervuojama Tautų 
Sąjungai, kuri tokiu būdu virsta vyriausiu šių žmonijos nesubrendusių 
narių globos įstaiga; ji čia aiškiai veikia kaip žmonijos sui generis orga- 
nas, ne kuriai partikuliarinis, bet universalinis bendruomenės organas. 
Čia būtų galima dar paminėti Tautų Sąjungos vyriausioji priežiūra Saa- 
ros kraštui ir Dancigui. 


— 171 — 


c. Tautų Sąjungai pavedama įvairių svetimose tautiškai valstybi- 
nėse teritorijose išmėtytų ir dėl savo aiškios teritorijos stokos neturinčių 
objektyvinių kvalifikacijų tautinėmis valstybėmis virsti t. vad. tautinių 
mažumų teisių apsaugos vykdymas, kai šios teisės bei jų apsauga yra 
užfiksuota tarptautinėse sutartyse ar tam tikruose deklaratyvikiuose tarp- 
tautiniuose kai kurių valstybių aktuose, kurie pirmajam Didžiajam Karui 
pasibaigus buvo šių valstybių išreikalauti. Čia Tautų Sąjungos funkcija 
taip pat yra pagrįsta ne kuriuo partikuliariniu titulu, bet universalinės 
tarptautinės bendruomenės titulu ir šis titulas jai suteikia šios bendruo- 
menės (žmonijos) organo pobūdį. 

Tiesa — ši „tautinių mažumų“ teisių apsaugos problema buvo iš- 
spręsta neprincipiškai, toli gražu ne visoje šios problemos apimty; ji pa- 
lietė tiktai silpnesnes valstybes, kurioms dėl įvairių priežasčių lengva 
buvo „tautinių mažumų teisių“ pančius uždėti ir šių teisių apsaugos in- 
tervencija nustatyti; kitose valstybėse, kuriose taip pat galėjo būti ir tik- 
rai yra vadinamųjų „tautinių mažumų“, šios „mažumos“, kaip ir iki tol, 
liko be tarptautiškai garantuotų ir apsaugomų „teisių“, nors kartais jų 
teisinė padėtis valstybėje būtų galėjusi būti daug blogesnė, negu kad ji 
buvo anose apsaugos metu suvaržytose valstybėse. Lygiai taip pat ir 
„mandatų“ sistema palietė toli gražu ne visas „nesubrendusias“ tautas ar 
kraštus ir nelikvidavo kolonialinių tautų ar kraštų-kolonijų, eksploatuo- 
jamų be jokio mandato „joms auklėti“. Antra vertus — tautinių mažumų 
apsaugos mechanizmo, kaip ir „mandatų“ mechanizmo, praktika toli 
gražu nebuvo taip efektyvinė, kaip tatai teoriškai buvo sumanyta ir su- 
konstruota; kartais mandatas nukrypdavo į guasi-kolonialinį valdymą, o 
tautinių mažumų apsauga nesulaikydavo nuo šių mažumų disponavimo 
valstybėje priešingai tarptautiškai deklaruotoms jųjų „teisėms“. Visa tai 
galima laikyti praktikos netobulumo padariniais ir tuo dažnai pastebimu 
reiškiniu, jog tarpas tarp idėjos ar idealo ir tikrenybės beveik visuomet 
buvo žymus idealo nenaudai; ir kad netenka smerkti idealo bei idealinio 
sumanymo vien dėl negalimumo jį visumoje įgyvendinti; dideli pažan- 
gos laimėjimai dažnai iš karto pasireiškia mažais daigais, iš kurių pama- 
žu išauga stambūs kultūros augalai, o, antra vertus — tenka turėti galvoje 
prancūzų patarlė „le mieux est l'ennemi du bien“, vadinasi — ne visuo- 
met patartina atsisakyti nuo mažo, smulkaus ar dalinio patobulinimo tuo 
sumetimu, kad esą tatai dar nėra visiškai tobula ir kad reikėtų, kad būtų 
geriau; negalint padaryti dar geriau argi reikėtų susilaikyti nuo to, kas 
jau vis dėlto bent kiek yra gera? Kitas klausimas, kiek tuose netobulu- 

muose ir plyšiuose tarp idealo, pasireiškiančio sumanyme ir principe, ir 
įgyvendintos tikrenybės — kiek tame buvo tikro negalimumo pasiekti 
daugiau, negu kad buvo skelbiama ir siekiama, ir kiek buvo klastingos 
hipokrizijos bei kurio šių dviejų motyvų buvo daugiau — nepajėgumo ar 
hipokrizijos. Pagaliau mes to čia ir nežiūrėsime, nes mums ne tatai rūpi. 
Mums užtenka konstatuoti, kad abiem — „mandatų“ kontrolės ir tautinių 
mažumų apsaugos — atžvilgiais Tautų Sąjunga buvo konstruojama kaip 
tarptautinis bendruomenės (žmonijos visuomenės) organas. Ji čia kaip 
tik šiai funkcijai buvo skiriama. 

d. Gal dar ryškesnė yra Tautų Sąjungai skiriama tarptautinės tai- 
kos išlaikymo funkcija, taikos ne tiktai tarp Sąjungos narių, bet ir iš viso 
bet kurių, kad ir Sąjungoje nedalyvaujančių, valstybių santykiuose, lei- 
džianti Sąjungai įsikišti į bet kuriuos kylančius tarptautiniame bendra- 
vime konfliktus, kai šie konfliktai gresia karo pavojumi, ir visokiais 
būdais mėginti paveikti taikingą šių konfliktų išsprendimą bei reaguoti 
prieš karo kėlimą (agresiją ir taikos laužymą) iki represijos sankcijų im- 
tinai. 

Jau vien tasai faktas, kad Tautų Sąjunga gali pavartoti prievartą ir 
represijas savo narių atžvilgiu, kai šie savo santykiuose ar savo tarptau- 
tinėje veikloje bus nusikaltę taikos ardymu ir karu, gali kelti abejonę dėl 
konfederacinio jos pobūdžio arba bent jos konfederacinę esmę gali kiek 
sudrumsti ir supainioti svetimos konstrukcinės esmės elementais. Nes iš 
šio aiškėja, kad bent šioje taikos išlaikymo funkcijoje Tautų Sąjunga turi 
dominuoti narius ir turi imperatyvinio jų disciplinavimo ir sudrausmi- 
nimo galios, vadinasi — šiuo atžvilgiu narių suverenumas yra Sąjungos 
naudai nušalinamas. Konfederacijos esmės logika būtų — be abejo — vi- 
siškai išlaikyta, jeigu jos nario nusižengimas Sąjungos organizuojamajai 
taikai veiktų tiktai automatinį ipso facto atitinkamo nusikaltusio nario 
išėjimą (pašalinimą) iš Sąjungos sąstato; nario suverenumas konfedera- 
cijoje liktų nepaliestas, jo gi pašalinimas būtų tiktai loginga pasekmė jo 
paties veiksmų, priešingų Sąjungos tikslui ir savaime reiškiančių jojo 
nenorą dalyvauti šio tikslo funkcijoje. Ar likę konfederuoti nariai rea- 
guotų prieš šį pasišalinusį buvusį narį karu arba kaip kitaip — tatai būtų 
jų suvereninio sprendimo padarinys. Tačiau čia yra kas kita: čia inter- 
vencijos ir represijos sankcijų galia narių atžvilgiu iš anksto pavedama 
Sąjungai, kaipo tokiai, ir sudaro jos teisinę priemonę, šiuo atžvilgiu su- 
perordinuojančią Sąjugos nariams. 

Ne tiktai tie rašytojai, kurie iš viso neigia Tautų Sąjungos kvalifi- 
kavimą, kaip konfederacijos, bet ir pats prof. Redslob, kuris šiaip kate- 
goriškai klasifikuoja ją kaip konfederaciją, vis dėlto konstatuodamas šią 
Tautos Sąjungos galią nariams, stato klausimą, ar tai nesugriauna jo 
konfederacinės tezės. 

„Iš tikrųjų, — sako jisai, — Tautų Sąjunga, pasiimdama uždavinį iš- 
laikyti pasaulyje taiką, šiam tikslui pasiekti numato prievartos priemo- 
nes prieš Sąjungoje dalyvaujančias valstybes. Šiame kaip tik glūdi klau- 
simas. Mes klausiame, ar junginio jėgos panaudojimas prieš vieną savo 
narių yra įmanomas tarptautinės teisės junginy, junginy, kurio esmę su- 
daro sutartis („convention“), laisvas narių susijungimas? Argi šis jėgos 
panaudojimas kaip tik tipinga valstybės žymė ir ar iš to neseka, kad mes 
turėtume paneigti mūsų pareikštą tezę, kuri nepripažino Tautų Sąjungai 
jungtinės valstybės (federacijos) pobūdžio?“ („Théorie de la société des 
Nations“, 49 pusl.). Ir pastatęs šį klausimą Redslob įsileidžia į ilgą šios 
ir įvairių kitų galinčių kelti abejonę dėl jos konfederacinio pobūdžio Są- 
jungos funkcijų ir konstrukcijos elementų studiją, kurios pasėkoje vis 
dėlto pateiks savo konfederacinę tezę. 

Tačiau dar labiau išryškina tarptautinę universalinę šios funkcijos 
esmę ir Tautų Sąjungos, kaip visos pasaulinės tarptautinės bendruome- 
nės organo (organizacinės šios bendruomenės, o ne tiktai partikuliarinio 
jos narių junginio, formos), pobūdį toji aplinkybė, kad ši Sąjungos funk- 
cija apima visas valstybes, kad ir nedalyvaujančias Sąjungoje, ir yra ski- 
riama ne tiktai Sąjungos narių taikai, bet pasaulio taikai, šios gi funkci- 
jos vykdymas sankcionuojamas intervencija ir sudraudžiančio reagavi- 
mo galia visų valstybių atžvilgiu, kai tiktai taika yra atsidūrusi pavojuje 
ir kai gresia arba yra kilęs karas, nors šitas karas nepaliestų betarpiškai 
Sąjungos narių. Šios galios yra paliestos visos valstybės, vadinasi — ir 
tos, kurios, būdamos suvereninės ir nepanorėjusios įstoti į Sąjungą, nėra 
jai šios galios pavedusios ir šiai jos funkcijai ir galiai nėra suteikusios 
savo pritarimo. Tai yra funkcija ir galia, kurią Sąjunga pati yra pasiėmu- 
si arba kurią jai jos steigėjai yra suteikę. Čia jau atrodo, kad iš partiku- 
liarinio kelio valstybių junginio ribų tikrai yra išeita ir aiškiai įžengiama 
į pasaulio tvarkymo organizavimą. Tad ir kyla klausimas, ar Tautų Są- 
jungos paktas yra tarptautinė suverenių valstybių sutartis, ar tai yra uni- 
versalinis tarptautinės bendruomenės konstitucinis aktas. 

e. Tarp kito ko, kartais nurodoma dar į tai, kad Nuolatinis Tarp- 
tautinis Teisingumo Tribunolas, įsteigtas Hagoje, numatytas Tautų Są- 

jungos pakte, įkurtas Sąjungos iniciatyva ir organizaciniu atžvilgiu su- 
rištas su Tautų Sąjunga (teisėjų rinkimas, Tribunolo biudžetinis išlaiky- 
mas, Tribunolo konsultacinės funkcijos, kaip patarnavimas Tautų Są- 
jungos Tarybai ...) ir tokiu būdu susijęs su Tautų Sąjunga, kaip josios sui 
generis institucija tarptautinei teismo funkcijai, savo jurisdikcija apima 
ne tiktai Sąjungos narius, bet ir visas valstybes, sutikusias šiai jurisdikci- 
jai pasiduoti. Tad esą Tautų Sąjungos organizuota tarptautinio teismo 
funkcija, numatanti teisminį tarpvalstybinių ginčų likvidavimą ne tiktai 
Sąjungos junginio rėmuose, kaip tam tikras savas susijungusiųjų reika- 
las, bet kaip universalinio tarptautinio teismo užuomazgos įsteigimą. 
Tiesa — imperatyvinė privaloma šio Tribunolo jurisdikcija pareina nuo 
valstybių iš anksto pareikšto sutikimo, tad jeigu ji ir yra išplečiama į ne- 
dalyvaujančias Sąjungoje valstybes, ji vis dėlto seka iš jųjų valios akto ir 
nėra joms prievarta prikišama, kaip kad piliečiams valstybėje yra ski- 
riamas valstybinis teismas jųjų ginčams likviduoti. Vis dėlto šioms ne- 
dalyvaujančioms Sąjungoje valstybėms panorėjus pavesti savo ginčą 
Tribunolo jurisdikcijai — tuo pačiu jos, kad ir nedalyvaudamos Sąjungo- 
je, patenka į tam tikrą pareinamumą nuo Sąjungos, kuri per savo tiesio- 
ginį organą — Tautų Sąjungos Tarybą — disponuoja sankcijas teismo 
sprendimo vykdymą užtikrinti. O pagaliau ir pats tasai faktas, kad ši tei- 
smo funkcija numatyta veikti už Sąjungos ribų, kaip mėginimas organi- 
zuoti ne partikuliariškai konfederacinę, bet universalinę visus tarptauti- 
nės bendruomenės narius aptarnaujančią jurisdikciją, įkuriančią teisminį 
metodą tarpvalstybiniams ginčams spręsti visuotiniame tarptautiniame 
socialiniame bendravime, esąs būdingas Tautų Sąjungos universaliniam 
pobūdžiui konstatuoti. 

Tačiau šis momentas (Nuolatinio Tarptautinio Teisingumo Tribu- 
nolo pavyzdys) nėra taip ryškus, kaip kiti aukščiau nurodytieji. Ne tiktai 
todėl, kad Tribunolo privalomoji jurisdikcija vis dėlto pareina nuo jai 
pasiduodančiųjų iš anksto pareikšto sutikimo; bet taip pat todėl, kad iš 
viso šis Tribunolas gal tenka laikyti ne Tautų Sąjungos organu, bet skir- 
tinga paraleline sui generis institucija. Iš tikrųjų Tribunolo statutas, Tau- 
tų Sąjungos paruoštas, buvo jos Visuotinio Susirinkimo nutarimu paves- 
tas nariams ratifikuoti tarptautinės sutarties principu. Tatai buvo ir Są- 
jungos pakto (14 $-fas) numatyta. Tokiu būdu šis Tribunolas buvo 
įsteigtas ir veikė ne Tautų Sąjungos akto, atskiros tarptautinės sutarties 
titulu, kuris jam suteikia skirtingos, ne tilpstančios Tautų Sąjungos rė- 
muose, įstaigos pobūdį (plg. Redslob, — op. cit., 38—39 pusl.). 

Būtų galima nurodyti ir kiti žymūs Tautų Sąjungos veiklos ir jos 
sukurtų tarptautinės įvairių socialinių bei kultūrinių reikalų rūpinimo 
tarnybų momentai, kurie aiškiai liudija apie jos, kaip universalinės tau- 
tų-valstybių bendruomenės organo, funkcionalinę esmę, arba bent liudi- 
ja apie tai, kad ji kaip tik šia kryptimi orientuojasi ir yra nusistačiusi 
kiek galima išlaikyti ir išplėsti kaip tik šį savo esmės pobūdį. 


67. [Tautų Sąjungos kvalifikavimo problema moksle] 


Turint galvoje visa tai, ką mes esame pažymėję ir konstatavę dėl 
Tautų Sąjungos funkcijų ir veiklos, lengva suprasti, kad Tautų Sąjungos 
kvalifikavimo problema kelia moksle daug ginčių ir skirtingų nuomonių 
ir kad jos laikymas konfederacija nėra visų priimamas be rezervų. Dau- 
gelio mokslininkų šis konfederacinis jos apibūdinimas yra kategoriškai 
neigiamas. Žymesniųjų tarpe prof. Scella, Fauchille, Larnande, Op- 
penheim (ž. Gurwitsch — „Le temp présent et l'idée du droit social“, 
Paris, 1931, 176 ir kiti pusl.) neigia šį apibūdinimą ir laiko Tautų Sąjun- 
gą sui generis organizacija. Net ir pats Redslob, kuris griežtai laikosi 
konfederacinės tezės, savo šiai problemai pavestame veikale (mano ci- 
tuota „Théorie de la société des Nations“) negali paslėpti kylančių dėl 
šios kvalifikacijos abejonių. Tiesa — ilgais išvedžiojimais ir smulkme- 
niška analize jisai savo išvadose šias abejones nušalina ir pagaliau pa- 
reiškia, kad „konfederacija ... sudaro užtenkamai platų kadrą tam, kad 
Tautų Sąjunga galėtų joje tilpti“. Ir priduria: „Nėra reikalo kurti dėl jos 
nauja kategorija. Dauginti be būtino reikalo nusistoję tipai — tai nėra pra- 
turtinti, bet tai yra drumsti institucijų logiką“ (op. cit., 48 pusl.). Toje gi 
vietoje, kur jisai konstatuoja viešpataujantį Tautų Sąjungos vaidmenį, 
tokiems rudimentiniams kūriniams kaip Dancigas arba Saaros sritis arba 
Tautų Sąjungos vyriausioji sprendžiamoji tarptautinių „mandatų“ prie- 
žiūra, Redslob pastebi: „Kelios valstybės, susibūrusios konfederacijo- 
je, gali kolektyviškai valdyti sritis, esančias už jų bendrųjų sienų, 
neprarasdamos konfederacinio savo sąjungos pobūdžio ir nepavirs- 
damos federacija“ (op. cit., 131 pusl.; originale pabraukta). 

Atrodo, kad Redslob, gindamas konfederacinę tezę Tautų Sąjun- 
gos atžvilgiu, ypatingai turi galvoje apginti šią tezę prieš Tautų Sąjun- 
gos kvalifikavimą kaip federaciją. Ir klausimą jisai keliose vietose kelia 
kaip tik šios dilemos prasme — konfederacija ar federacija? — ir savo 

sprendime teigdamas „konfederacija“, jisai paneigia „federaciją“. Ta- 
čiau, mano nusimanymu, problema ir jos sprendimo sunkumas bei svar- 
ba glūdi ne šioje dilemoje. Jei kyla abejonė, ar Tautų Sąjunga gali būti 
laikoma konfederacija, tai ne todėl, kad būtų kuris rimtas pagrindas ją 
laikyti joje dalyvaujančių valstybių federacija, vadinasi — jųjų jungtine 
valstybe, subordinuojančia jos narius ponaujančiam jungtiniam vals- 
tybiniam centrui, arba, kitaip sakant, kad būtų galima nužiūrėti Tautų 
Sąjungoje atskiras jungtinis valstybingumas, apimąs jos narių teritorijas 
ir tautas vienoje jungtinėje valdžioje, bet visai kitokiu atžvilgiu. Jau pats 
laisvas narių iš Sąjungos sąstato išėjimas bei daugelis kitų jos struktūros 
momentų verčia atmesti jos narių federacijos tezę. Tai nėra Tautų Są- 
jungoje dalyvaujančių valstybių federacija, kurios sąstatas gali nuolat 
keistis ir kuri jokių pastovių valstybinės konstrukcijos elementų savo 
narių sąstato rėmuose neturi. 

Tikras klausimas yra štai koks. Ar Tautų Sąjunga yra tarptautinės 
teisės jos narių junginys, jųjų sutarties padarinys kuriems partikuliari- 
niams jųjų tikslams siekti, ar tai yra universalinės visuomenės (pasaulio 
valstybių bendruomenės) konstitucinis kūrinys, jos organizavimo for- 
ma, jos reiškimosi ir veikimo organas. Jei antroji šios dilemos tezė būtų 
teisinga, tai Sąjungos nariai sudarytų tiktai šio organo personalą, būtų 
jojo funkcijos veikėjais, o paktas, nustatęs narių teises ir pareigas, jų 
įstojimą ir išėjimą, jų santykiavimo Sąjungoje metodus ir jų veikimo 
tvarką bei būdus ir organus, būtų šio tarptautinio organo konstituciniu 
statutu. 

Prof. Georges Gurvitsch (op. cit., 181 pusl.) kaip tik tatai kate- 
goringai ir teigia; Tautų Sąjungos statutas tai esanti ne kas kita kaip 
„tarptautinės bendruomenės konstitucinė korta“ (paties Gur- 
vitsch 'iaus pabraukta), bet ne partikuliarinė tarptautinė kelių valstybių 
sutarties sąjunga. Žodžiu — tai esąs pasaulinės, valstybinės, organizuotos 
žmonijos konstitucinė forma (arba bent šitokios formos sumanymas, ku- 
ris Tautų Sąjungos iniciatorių ir steigėjų nusistatymu turėjo šiai “tarp- 
tautinei bendruomenei suteikti tam tikrą teisiškai konstitucinę armatūrą, 
pašalinančią visišką suvereninių valstybių santykiavimo anarchiją ir pa- 
keičiančių eventualų imperinį šios anarchijos sudraudimo metodą, pasi- 
reiškiantį kelių stambių valstybių diktatūroje, kaip kad Šventasis alian- 
sas arba „Europos koncertas“, — metodą, kuris, kad ir būdamas griežtas 
imperatyvinis mažųjų valstybių atžvilgiu, vis dėlto pastovios tvarkos bei 
taikos išlaikyti nepajėgė, nes iš vienos pusės jisai kėlė mažųjų valstybių 

nepasitenkinimą ir nuolatinį nerimą, nuolatinį mėginimą pralaužti tą im- 
perinę hegemoniją, surasti joje plyšius ir įvairiais būdais ir intrigomis 
prasiskverbti pro jos užtvarą, iš antros gi pusės jojo regimas imperiumas 
pats buvo anarchinis, pagrįstas besivaržančių stambiųjų hegemonų 
kompromisu, iš esmės netvirtu, nes nenuoširdžiu ir ardomu jų priešin- 
gais interesais, jų konfliktais ir kita prieš kitą intrigomis; šiems trūku- 
mams pašalinti ir buvo sumanyta ši nauja „tarptautinės bendruomenės“ 
konstitucinė forma — „Tautų Sąjunga“ — turėjusi įdėti į šios bendruome- 
nės konstitucinę armatūrą daugiau solidarumo ir tarpusavio apsidraudi- 
mo elemento. 

Man rodosi, kad ši, taip sakant, konstitucinė Tautų Sąjungos es- 
mės interpretavimo tezė yra teisinga. Tautų Sąjunga tikrai buvo organi- 
zuojama „tarptautinei bendruomenei“ teisiškai disciplinuoti ir skiriama 
jai tam tikrą, kaip buvo manoma, solidaristinę armatūrą sudaryti. Ar 
sumanymo realizavimas pavyko, ar ne, ar Tautų Sąjungos tikrenybė ati- 
tiko jos paskirtį, o jei neatitiko, jei Tautų Sąjunga nepajėgė išlaikyti 
žmonijos taikos ir virsti tikra tarptautinio bendravimo teisės armatūra, 
tai kurie veiksniai ją nuo šios paskirties nukreipė — tai yra kitas klausi- 
mas. Tarptautinės anarchijos iki šiol nesuvaldė nei viduramžių Imperijos 
idėja, nei „Europos koncertai“, nei ši nauja forma, besireiškianti Tautų 
Sąjungoje. Ir šis, kaip daugelis kitų „Tarptautinės bendruomenės“ kons- 
titucijų, tapo susprogdinta jai priešingų veiksnių. Jos apsauga buvo sil- 
pna, solidarumo ir tarpusavio apdraudimo jausmas, kuriuo buvo pasiti- 
kėta, tvirtos armatūros sudaryti nepajėgė. 

Prof. Gurvitsch, kurio įdomi doktrina numato socialiniame ben- 
dravime du sui generis teisės sluoksnius, atitinkančius dvejopą šio ben- 
dravimo reiškimąsi (šiuo atžvilgiu jojo doktrina yra gimininga tam tik- 
roms didžiojo Duguit tezėms), mato Tautų Sąjungoje kaip tik šio feno- 
meno pasireiškimą tarptautinio bendravimo srity. Esą bet kuriame socia- 
liniame bendravime šio bendravimo gelmėse, jo, taip sakant, socialinėje 
atmosferoje, jo dalyvių neorganizuotoje bendruomenėje dygstąs tam tik- 
ras teisinis pajautimas, tam tikra teisinė kultūra, normatyviškai kristali- 
zuojanti šios socialinės aplinkos siekimus ir reikalus. Ši socialiai atmos- 
ferinė neorganizuotos bendruomenės teisė, kaip tam tikras jos produk- 
tas, kilęs iš jos savaime masinės pasąmonės veikimu, sudaranti pamatinį 
socialinį atitinkamo funkcionalinio bendravimo teisės sluoksnį. Tai 
esanti gryna socialinė teisė. Atitinkamam socialiniam bendravimui be- 
siplečiant ir įsigalint jame pradedą kristalizuotis tam tikri organizaciniai 

mazgai, virstą šios teisės racionalizavimo organais. Šie organizuoti są- 
moningi bendruomenės racionalizuotos veiklos — jos politikos ir teisės — 
branduoliniai organai, taip sakant, jos veiklusis avangardas, sąmoningai 
ir valingai racionalizuojąs jo funkciją, — savo kūryboje esą paveikiami 
anosios atmosferinės pamatinės teisės, kurią jie aptarnauja ir nuo jos pa- 
reina. Sąmoningai organizuota veikla ir teisės kūryba, suderinanti pama- 
tinės „atmosferinės“ veiklos ir teisės tąsą, esanti išvestinė, anosios nu- 
statoma ir valdoma, kaip anosios organo veikla. 

Šia prasme Gurvitsch“iaus apibūdinimu — Tautų Sąjunga esanti 
ne kas kita kaip „tiesioginis tam tikros pamatinės teisinės visumos, 
būtent visuotinės tarptautinės bendruomenės organas“ (paties Gur- 
vitsch'iaus pabraukta; op. cit., 177 pusl.). „Šitokio organo atribucijos 
remiasi ne Sąjungos narių pritarimu, bet remiasi betarpiškai teise, dygs- 
tančia pamatinėje neorganizuotoje tarptautinėje bendruomenėje“ (ibi- 
dem). Tokiu būdu Tautų Sąjunga būtų ne kas kita kaip konstitucinis vi- 
suotinės tarptautinės bendruomenės organas, ne pačių Sąjungos narių, 
bet šios bendruomenės įsteigtas ir jos teisei racionalizuoti, jos reikalams 
tvarkyti skiriamas. 

Priimdamas šią tezę, kuri — be abejo — atitinka Tautų Sąjungos 
gamtinį pobūdį, aš vis dėlto manau, kad organizacinė forma, kuri buvo 
suteikta šiam konstituciniam tarptautiniam organui, gali būti apibūdinta 
kaip konfederacinė. Ženevos Tautų Sąjunga nebuvo partikuliarinė į jos 
sąstatą įeinančių valstybių konfederacija; ji buvo sumanyta ir turėjo 
veikti kaip tarptautinis visumos organas; tačiau šio organo konstrukcija 
ir veikimo metodai buvo paskolinti iš konfederacinio junginio konstruk- 
cijos principų ir jo veikimo metodų. Tiktai priešingai tam, kas yra pa- 
prastoje partikuliarinėje konfederacijoje, šio konfederacinės struktūros ir 
konfederacinio veikimo metodo tarptautinės bendruomenės organo vei- 
kimas — jojo kompetencija ir galia — buvo išplečiama bent tam tikrose 
reikalų srityse į visą tarptautinį bendravimą, apimant ir tai, kas pačiame 
konfederaciniame organo sąstate nedalyvavo. Šia prasme ši sui generis 
„konfederacija“ turėjo tam tikros guasi-imperinės galios tiems veiks- 
niams, kurie buvo likę už jos sąstato ribų. 

PRIEŠ ŠEŠIAS DEŠIMTIS METŲ PARAŠYTAS VEIKALAS: KĄ 
REIŠKIA ŠIANDIENOS SKAITYTOJUI MYKOLO ROMERIO 
STUDIJA APIE VALSTYBĖS SANDAROS FORMĄ ? 


Egidijus Jarašiūnas 


I. Pasirodžius daugiau kaip prieš šešiasdešimt metų parašytam 
teisiniam rašiniui nereikėtų stebėtis, jei kas bandytų aiškintis, kokia yra 
tokio leidinio prasmė? Istorinė? Pažintinė? Mokslinė? O gal visos trys? 

Veikalo autorius prof. Mykolas Romeris — visiems žinomas. Jo 
darbai pripažinti lietuviško konstitucionalizmo klasika. Todėl į spausdi- 
namą knygą, be abejo, galima žvelgti kaip į reikšmingą teisinį kūrinį, at- 
skleidžiantį dar vieną mūsų nacionalinės teisinės minties laimėjimą. To- 
kia istorinės leidinio reikšmės argumentacija. 

Darbe nagrinėjami XX a. pirmos pusės valstybinio gyvenimo or- 
ganizavimo klausimai, t. y. teisinė tikrovė, kuri jau praeityje, kurios ne- 
bėra. Tačiau nedrįstame veikalui siūlyti paminklo, kurį pravartu pažinti, 
etiketės. Tai būtų pernelyg siauras požiūris. 

Manytume, kad ne mažiau svarbi knygoje atlikto tyrimo ir daromų 
išvadų reikšmė šių dienų konstitucinės teisės mokslui. Perskaitę šią kny- 
gą turėjote įsitikinti, kad teoriniai darbo pagrindai ir šiandien nepase- 
nę, kad jie yra patikimi kriterijai, kuriais vadovaujantis galima pažinti 
valstybę kaip socialinės tikrovės reiškinį. O tai, kad išvados grindžiamos 
XX a. pirmos pusės valstybinio gyvenimo faktais, padės geriau suprasti 
valstybinio gyvenimo raidos tendencijas. Unitarizmas, federalizmas, de- 
centralizacija, konfederacinio pobūdžio valstybių susivienijimai — šian- 
dien irgi ne mažiau aktualios temos. Šiais klausimais diskutuojama, ra- 
šomi straipsniai, studijos, monografijos. 

M. Romerio kadaise parašyto darbo išleidimas reikšmingas ne 
viena kuria paminėta prasme. Viena vertus, tai savo epochos teisins ty- 
rimas, puikus šaltinis XX a. pirmos pusės valstybės sandarai pažinti. Ki- 
ta vertus, tai ir nesenstantys valstybės mokslo teoriniai pagrindai, taip 
svarbūs studijuojant šių dienų valdžios organizacijos transformacijas. 
Ypač jas nagrinėjant Europos integracijos kontekste. 

Taip paaiškintinas knygos išleidimas. Knygos, kurią M. Romeris 
pavadino „Unitarinė valstybė ir valstybiniai junginiai“. Ji iš esmės bu- 
vo baigta apie 1944 metus ir iki 2007 m. laukė susitikimo su skaitytojais. 
Akivaizdu, kad Antrojo pasaulinio karo metais rašytas konstitucinės 

demokratijos gynėjo ir puoselėtojo darbas (juo labiau, kad jame tiesio- 
giai įvardyta Sovietų Sąjungos imperinė esmė ir atskleistas Baltijos ša- 
lių okupacijos bei prievartinės aneksijos mechanizmas) sovietmečiu pa- 
sirodyti negalėjo. Galime tik spėlioti, kokiais keliais klaidžiojo M. 
Romerio rankraščiai, kaip jie atsidūrė Vilniaus universiteto bibliotekos 
rankraštyne. Užsimetę archyvuose rankraščio tekstai ir būtų likę šios 
bibliotekos Rankraščių skyriaus M. Romerio fondo sukauptos medžiagos 
aprašo dviem punktais, jei ne mūsų žymiausio teisės istoriko, M. 
Romerio veiklos ir darbų tyrinėtojo, prof. Mindaugo Maksimaičio ar- 
chyvinės paieškos. Išanalizavęs rankraštį (apie tai skaitykite prof. M. 
Maksimaičio įžangoje „Apie Mykolą Rėomerį ir jo veikalą „Unitarinė 
valstybė ir valstybiniai junginiai“) prof. M. Maksimaitis padarė išvadą, 
kad šis tekstas — M. Romerio didžiojo darbų ciklo „Valstybė ir jos kons- 
titucinė teisė “ trečiosios dalies pirmas tomas ir pasiūlė Mykolo Romerio 
universiteto Leidybos centrui išleisti „Unitarinę valstybę ir valstybinius 
junginius“. Pirminio rankraščio teksto tvarkymo ėmėsi Mykolo Romerio 
universiteto Teisės fakulteto Konstitucinės teisės katedros dėstytojai. 
Tikrasis darbo iniciatorius ir vadovas buvo prof. M. Maksimaitis. 

Išleidus veikalą galima pasakyti: šešias dešimtis metų trukusi ke- 
lionė pas skaitytojus baigėsi. 

II. Turime sutikti, kad M. Romerio darbų įtaka įvairioms Lietuvos 
teisininkų kartoms yra nevienoda. Tarpukario teisininkai labai gerai iš- 
manė jo veikalus, jis buvo laikomas neginčijamu konstitucinės teisės au- 
toritetu, kurio žodis nusverdavo to meto teisiniuose ginčuose. 

Sovietmečiu M. Romeris buvo sąmoningai pamirštas, jo darbams 
prisegta „buržuazinių pažiūrų raiškos“ etiketė. Tik atgimimo laikotar- 
piu, teisiškai kovojant dėl Lietuvos nepriklausomybės atkūrimo, šio 
konstitucionalistų ir valstybininko darbai tapo itin aktualūs. M. Romerio 
darbais remtasi rengiant įvairių teisiškai reikšmingų sprendimų projek- 
tus, dėl jų diskutuojant. 1989 m. išleista „Lietuvos sovietizacija 1940- 
1941 metais“, kuri iškart tapo tikru bestseleriu. 1990 m. pasirodė „Lie- 
tuvos konstitucinės teisės paskaitos. Galime įžvelgti M. Romerio min- 
čių indėlį ir Lietuvos nepriklausomybę atkuriančiuose aktuose. Plačiau- 
sia auditorija — nuo studentų iki politikų — kuo atidžiausiai studijavo 
kiekvieną šio konstitucionalisto knygų sakinį. M. Romerio darbai buvo 


! Rėmeris M. Lietuvos sovietizacija 1940-1941 metais. Istorinė Lietuvos sovieti- 
zacijos apžvalga ir konstitucinis įvertinimas. Vilnius, 1989. 
? Rėmeris M. Lietuvos konstitucinės teisės paskaitos. Vilnius, 1990. 

didžiausia atrama Lietuvos derybų delegacijoms (siekiant nustatyti 
tarpvalstybinius santykius tiek su Sovietų Sąjunga, tiek su Rusija), nau- 
jos konstitucinės sistemos kūrėjams (autorius gali asmeniškai paliudyti, 
kad Aukščiausiosios Tarybos — Atkuriamo Seimo Juridinio skyriaus tu- 
rėta „Konstitucinės ir teisminės teisės pasieniuose“ atšviesta kopija bu- 
vo tarsi paskutinės instancijos tiesa diskutuojant dėl konstitucinės justi- 
cijos esmės ir jos įtvirtinimo prasmingumo Lietuvoje). Vėliau pakartoti- 
nai išleisti garsiojo ciklo „Valstybė ir jos konstitucinė teisė“ I dalies 
„Valstybė“ du tomai, II dalies „Suverenitetas“ pirmas tomas (1995 
m.), „Konstitucinės ir teisminės teisės pasieniuose“ (1994 m.) supažin- 
dino mūsų laikų visuomenę su M. Romerio darbų mastais. 

Šiuo metu M. Romeris vėl visų gerbiamas, pripažįstamas. Jis lai- 
komas Lietuvos konstitucinės teisės klasiku. Kita vertus, mokslininko 
darbai turi būti nuolat skaitomi, nagrinėjami. Tik tai rodo, kad auto- 
riaus puoselėtos doktrinos nepasenusios, kad jo mintys svarbios ir šiais 
laikais. Universitetinėse konstitucinės teisės programose M. Rėmerio 
darbų studijoms tenka ypatinga reikšmė. Romerio darbai yra tarsi kom- 
paso rodyklė, kuri vis krypsta į konstitucinius idealus. Tarp jų — pagar- 
ba asmeniui, demokratija, valdžios ribojimas konstitucija. 

Norėtųsi, kad ir šiandien pradedantieji teisės mokslus į M. 
Rėmerį žvelgtų kaip į teisinės minties autoritetą, europinio lygio moksli- 
ninko teisininko pavyzdį. Solidūs teoriniai pagrindai, gilus teisinės tik- 
rovės supratimas. M. Romeris buvo ne dogmatikas, o teisinės tikrovės 
analitikas ir vertintojas. Tai humanistas, tvirtų moralinių, politinių ir 
teisinių pažiūrų žmogus, savo nuolatiniu darbu diegęs konstitucinės de- 
mokratijos idealus neretai itin nepalankiomis sąlygomis. Be jokios abe- 
jonės, galima drąsiai kalbėti apie M. Romerio fenomeną“ Lietuvos teisės 
moksle. 

III. Įvairius M. Romerio darbus pažįstame nevienodai. Daug 
darbų pakartotinai iki šiol taip ir neprisirengta išleisti, tarpukario laikų 
knygų skaitytojas, deja, retoje bibliotekoje gali rasti. Neturime ir moks- 
liškai parengto M. Romerio raštų leidimo. Iš M. Romerio teisinių raši- 
nių reikšmingiausias turėjo būti ciklas „Valstybė ir jos konstitucinė tei- 
sė“. 1932 m. M. Romeris paskelbia, kad ėmėsi rašyti veikalų ciklą, „ku- 


3 Rėmeris M. Valstybė ir jos konstitucinė teisė, d.1; Valstybė, t. 1 ir t. 2. Vilnius, 
1995. 

* Žr. M. Maksimaitis. Mykolas Romeris — Lietuvos sūnus, Vilnius: Mykolo Rome- 
rio universitetas, 2006. 

ris apimtų visą mano specialybės mokslą, būtent mokslą apie valstybę ir 
valstybės konstitucinės teisės mokslą“. Valstybė, konstitucinės instituci- 
jos, valstybės formos ir konstituciniai režimai — didžiojo ciklo temos, tu- 
rėjusios atskleisti valstybės, jos institutų esmę. Tačiau didysis statinys 
liko nebaigtas. Manyta, kad trečioji veikalo dalis tik sumanyta, bet ne- 
parašyta. Tiesa, žinota, kad Antrojo pasaulinio karo metais M. Romeris 
rašė studiją apie unitarinę valstybę ir valstybių junginius. Tai buvo itin 
nedėkingas metas mokslo darbams. Autoriui, matyt, ne kartą kilo klau- 
simas, ar apskritai verta tyrinėti valstybės formos klausimus. Kam toks 
darbas reikalingas, kai siautėja pasaulinio karo gaisrai, kai neaiški ne 
tik Lietuvos, bet ir Europos, pasaulio ateitis. M. Romeris iki mirties bu- 
vo tikras mokslininkas. Nuolat mąstantis apie konstitucinį valstybės gy- 
venimo sutvarkymą. Net jei ir nesimato šviesesnių perspektyvų. 

Darbas apie unitarinę valstybę ir valstybių junginius liko neiš- 
spausdintas. Prof. M. Maksimaičio dėka šio veikalo rankraštis tapo 
moksline realija, „Valstybės ir jos konstitucinės teisės“ ciklo III dalies 
„Valstybės formos ir konstituciniai režimai“ I tomu „Unitarinė valstybė 
ir valstybiniai junginiai“. Taigi turime III dalies I tomą. Didžiojo M. 
Romerio mokslinio statinio pastatyta daugiau, nei anksčiau manyta. 

IV. Valstybė — daugelio konstitucinių teisinių santykių subjektas. 
Todėl, nors valstybės sampratos klausimas pirmiausia priklauso mokslo 
apie valstybę tyrimų sričiai, tačiau ir konstitucinėje teisėje jo negalima 
apeiti. Nors sąvoka „valstybė“ — daugiareikšmė daugiareikšmė, vyrauja 
du požiūriai. Vieni valstybę sieja su visuomene, joje regi tam tikrą ko- 
lektyvinio gyvenimo formą, teisiškai apibrėžtą tautos politinį statusą, kiti 
linkę valstybę tapatinti su svarbiausiu jo elementu — valdžia. Šių požiū- 
rių nereikėtų supriešinti, jie greičiau turėtų papildyti vienas kitą. Kitaip 
sakant, valstybę galime suvokti ir kaip tam tikrą tautos gyvenimo formą, 
ir kaip tam tikrą politinės valdžios organizaciją, kuriai būdingi specifi- 
niai požymiai (ji atstovauja visai visuomenei, priima sprendimus jos 
vardu; valstybės sprendimai yra valdingo pobūdžio ir privalomi visiems 
visuomenės nariams, jų įgyvendinimas užtikrinamas valstybės prievar- 
ta). Siekiant atskleisti valstybės esmę neretai tenkinamasi pačiu papras- 
čiausiu jos apibrėžimu nurodant jį sudarančius elementus: tautą, terito- 
riją ir valdžią. 


* Romeris M. Valstybė, t. I. Kaunas: Vytauto Didžiojo universiteto teisių fakulteto 
leidinys, 1934, p. III. 

Tautos, teritorijos ir valdžios kategorijos padeda atskleisti valsty- 
bės esmę. Analizuojant valstybę teoriniu požiūriu išskiriamos dvi jos tei- 
sinės savybės: 1) valstybė yra juridinis asmuo; 2) valstybei būdingas su- 
verenitetas. Juridinio asmens kategorija paaiškina valstybės funkciona- 
vimo ypatumus, o valstybės suverenitetas — jos nepriklausomybę, sava- 
rankiškumą tvarkant valstybės reikalus. 

Valstybės organizacija, valstybės valdžios institucijos ir jų veikla, 
valstybė ir asmens santykiai — konstitucinės teisės reguliavimo sritis. 
Lietuvos Respublikos Konstitucija ir kiti konstitucinės teisės šaltiniai re- 
guliuoja įvairius santykius, kuriuose vienaip ar kitaip dalyvauja valsty- 
bė, valstybės valdžios institucijos ar pareigūnai. M. Romerio studijos 
„Unitarinė valstybė ir valstybiniai junginiai“ tyrimo objektas — 
„valstybės forma valstybės vienlypumo ar sudėtingumo atžvilgiu“. Da- 
bar tai pavadintume vieno iš valstybės formos elemento — valstybės san- 
daros formos klausimo nagrinėjimu. 

Dabartiniuose konstitucinės teisės vadovėliuose valstybės sanda- 
ros forma suprantama kaip vienas iš kompleksinio valstybės formos ins- 
tituto elementų. Vartojamos kelios kategorijos, įvairiais aspektais api- 
būdinančios valstybės formą. Tai valstybės valdymo forma, valstybės 
sandaros forma bei politinis režimas. Valstybės valdymo forma atsklei- 
džia aukščiausiųjų valstybės valdžios institucijų sudarymo tvarką, struk- 
tūrą bei šių institucijų tarpusavio santykius; valstybės sandaros forma 
parodo valstybės teritorinį sutvarkymą, valstybės ir ją sudarančių teri- 
torinių vienetų santykių pobūdį, politinis režimas apibūdina valstybės 
valdžios įgyvendinimo būdus ir priemones. 

Valstybės forma — ne vien teorinė kategorija. Ne mažiau svarbi 
jos praktinė reikšmė. Sutikite, jog visuomenei ne tas pats, ar egzistuo- 
jančios valstybės valdžios institucijos, jų santykių sistema, įtvirtinti val- 
džios įgyvendinimo būdai stabdo, ar skatina visuomenės pažangą. Pa- 
saulio istorijoje žinomas ne vienas pavyzdys: kartais aiškiai pasenusi 
valstybės forma provokuoja konfliktus arba labai pasunkina iškilusių vi- 
suomenei uždavinių sprendimą. Ir priešingai, tinkamas valstybės orga- 
nizacijos modelis palengvina švelninti visuomenėje kylančias priešprie- 
šas, telkia visuomenę bendriems tikslams įgyvendinti. Neretai rašoma, 
kad valstybės formos paieškos — tai efektyviausio, esant tam tikroms są- 
lygoms, valdžios modelio paieškos. Nustatant aukščiausiųjų valstybės 
valdžios institucijų sistemą, jų įgaliojimus, tarpusavio santykius, siekia- 
ma „sudaryti tokią valstybės formą ir tokią valdymo sistemą, kad būtų 

leidžiami geri įstatymai ir kad jie būtų gerbiami“. Tai išties klasikiniu 
laikytinas valstybės formos pasirinkimo prasmės paaiškinimas, išdėsty- 
tas A. Esmeino knygoje. 

V. M. Romerio knygos tyrimo objektas — „valstybės formos vals- 
tybės vienlypumo ar sudėtingumo atžvilgiu“. Laikantis dabar Lietuvoje 
vyraujančios terminijos — valstybės sandaros forma. Tai vienas iš komp- 
leksinės valstybės formos instituto elementų. „Valstybės sandaros forma 
apibūdina valstybės vidaus teritorinį sutvarkymo būdą, valstybės sudėti- 
nių dalių teisinę padėtį, taip pat santykius tarp valstybės ir jos sudėtinių 
dalių pobūdį“. Teisinėje literatūroje dažniausiai skiriamos unitarinė, 
regioninė, federacinė valstybės sandaros formos. Konfederacija traktuo- 
jama kaip valstybių sąjunga, bet ne kaip valstybės organizacinė forma. 
Diskutuojama dėl Europos Sąjungos ir kitokių valstybinių susivienijimų 
esmės. Tokia ar panaši valstybių sąjunga, nesudarydama naujos valsty- 
bės, „sudaro tarptautinėje bendruomenėje specifinį ansamblį“. 

Pirmoji problema, kurios imasi M. Romeris, - klasifikacija. Rem- 
damiesi M. Romeriu (jis rėmėsi XX a. pirmosios pusės valstybinio gyve- 
nimo tikrove) galime skirti unitarinę valstybę ir valstybinius junginius: 
konfederaciją, federaciją ir imperiją. Tiesa, atrodo, iš pradžių M. 
Romeris rengėsi rašyti apie 1) unitarinę valstybę, 2) sudėtinę valstybę ir 
3) valstybių junginius (juk pradinis paties veikalo pavadinimas turėjo 
būti „Unitarinė ir sudėtinė valstybė bei valstybių junginiai“, be to, 
įžanginėje dalyje (vėliau išbrauktoje) rašyta: „<...> mes paliesime ir 
išžiūrėsime svarbią vienlypės valstybės ir valstybinių junginių klasifika- 
cijos, drauge ir su ja kiek susijusius tam tikrus valstybės funkcijos vyk- 
dymo metodų, tad ypač valstybinės administracijos metodų, arba valsty- 
bės organizacijos klausimus“; tokį požiūrį atspindi ir pirmo skyriaus 
pradžia: „valstybė būna arba vienlapė, arba sudėtinė. Greta tokių vien- 
lypių arba sudėtinių valstybių mes matome įvairius valstybių junginius, 
kuriuose dalyvauja vienlapės arba sudėtinės valstybės, kaip tų junginių 
nariai“). Tačiau vėliau (dabar galima tik spėlioti, kokioje darbo stadijo- 


“ Esmein A. Konstitucinės teisės principai (prancūzų ir palyginamoji), I t., 1 dalis. 
Kaunas, Teisininkų draugijos leidinys, 1932, p. 35. 

1 Birmontienė T., Jarašiūnas E., Kūris E., Maksimaitis M., Normantas A., Pumpu- 
tis A., Vaitiekienė E., Vidrinskaitė S., Žilys J. Lietuvos konstitucinė teisė, 2 leid., Vil- 
nius: LTU, 2002, p. 543. 

3 Chagnollaud D. Droit constitutionnel contemporain, tome 1, 4e édition, Paris: 
Armand Colin, 2005, p. 127. 

je) M. Romeris perėjo prie paprastesnio unitarinės valstybės ir valstybi- 
nių junginių (imperijos, federacijos, konfederacijos) skyrimo. 

VI. M. Romerio teigimu, unitarinė valstybė — tai ta valstybė, ku- 
rios visos galios šaltinis vienas, joje yra vien valdžia, vien teritorija, 
viena tauta. Tai vieninga valstybė. Rašydamas apie valstybinius jungi- 
nius M. Romeris, kaip minėta, laikosi trilypės klasifikacijos. Be federa- 
cijos ir konfederacijos, jis skiria ir imperiją. Imperiją sudaro valstybė 
metropolija ir jai subordinuotos valstybės (kolonijos, protektoratai, do- 
minijos ir pan.). Tokiame valstybių junginyje narių lygybės nėra. Impe- 
rijos, kaip valstybių junginio, skyrimą lėmė XIX-XX a. tikrovė — D. Bri- 
tanijos, Prancūzijos, Belgijos, Portugalijos ir kt. kolonijinės sistemos. 
XXI a. pradžioje imperijos — jau istorija, padedanti suprasti valstybių 
santykių raidą. 

Konfederacija — dviejų ar kelių valstybių junginys, jų sąjunga. Tai 
organizuoto korporacinio pobūdžio kelių valstybių junginys. M. Romeris 
konfederaciniams susivienijimams priskiria vadinamąsias administraci- 
nes unijas (sui generis konfederacija), įvairaus pobūdžio sąjungas, va- 
dinamas santarvėmis ar antantėmis, valstybių draugijas, įvairias regio- 
nines valstybių sąjungas. Savotiškos konfederacijos formos — personali- 
nė unija (kai vienas asmuo yra dviejų atskirų valstybių vadovų), realinė 
unija (pavyzdys — Austrija-Vengrija iki Pirmojo pasaulinio karo). M. 
Rėmeris atmeta siūlymą uniją laikyti atskira valstybinio junginio rūšimi. 

Federacija — mišri forma, esanti tarp konfederacijos ir unitarinės 
valstybės. Tai jungtinė valstybė. Ji yra lyg dviejų aukštų piramidė: pir- 
mas aukštas — bendra valstybė, antras — valstybinio pobūdžio federaci- 
jos nariai. Konfederacija — valstybių sąjunga, o federacija — sąjunginė 
valstybė. 

VII. M. Romerio veikale nagrinėjama ir dabar aktuali decentrali- 
zacijos unitarinėje valstybėje problema. Autorius rašo, kad analizuojant 
valdžios unitarinėje valstybėje organizacinius metodus skiriama centra- 
lizacija ir decentralizacija. Centralizacijos sąvoka rodo, kad visą val- 
džią organizuoja centras ir jo vadovaujamas administravimo tinklas, o 
decentralizacija bus tada, kai tam tikros viešos funkcijos pavedamos 
tam tikriems socialiniams junginiams, kurie šias funkcijas vykdo per sa- 
vo institucijas. 

M. Romeris skiria teritorinę ir funkcinę (veikmeninę) decentrali- 
zaciją. Jo darbe regime H. Berthėlemy, J. Robinzono, F. Fleinerio, M. 
Hauriou požiūrį į decentralizaciją analizę, A. de Tocgueville'io mintis 

apie decentralizacijos ir demokratijos santykį, decentralizacijos gali- 
mumą nacionalsocialistinėje valstybėje. Vertos autoriaus pastabos apie 
koncentracijos ir dekoncentracijos skyrimą nuo centralizacijos ir de- 
centralizacijos. Koncentracija ir dekoncentracija būdingesnės centrali- 
zacijai, tai jos sui generis formos. Koncentracijos esmė — iniciatyva ir 
sprendžiamoji galia priklauso centrui, o vietos valdininkams — tik ją 
vykdyti. Koncentracijos ir dekoncentracijos reliatyvumas, veiklioji ir 
svarstomoji administracija, profesinio atstovavimo tarybos viešojo ūkio 
valdymo srityje ir t. t. 

Ryškiausios decentralizacijos formos — savivaldybė (savivalda) ir 
autonomija. Autonomijos esmė — tam tikram šalies vienetui pavedama 
laikantis tam tikrų nustatytų ribų leisti vietinius įstatymus ir suteikiamas 
tam tikras savarankiškumas, kai tokių vietos institucijų veiklą prižiūri 
centrinė valdžia. Vietos savivaldybei (savivaldai) būdinga tai, kad toks 
administracinis vienetas turi tam tikrą savarankiškumą, bet neturi teisės 
leisti vietinių įstatymų. 

VIII. Žodžius „ federalizmas“, „federalizacija“, „federacija“ ra- 
sime ne vienos XX a. pabaigoje parašytos teisinės knygos pavadinime. 
Kitas unitarinėje valstybėje iškylančių jos dalių santykių problemos 
sprendimo būdas — regionalizacija. „Ekstensyvus regionalizacijos pro- 
cesas Vakarų Europoje XX amžiaus devintajame dešimtmetyje rodo, kad 
unitarinėse valstybėse regionų valdžia turi tam tikras įstatymų leidybos 
galias, taip pat finansines galias“. 

Federacijoje, pasak M. Romerio, matome tiek unitarinės valsty- 
bės, tiek konfederacijos bruožus. Todėl neretai federacijos nukrypsta tai 
į unitarizmą, tai į konfederalizmą. XX a. pirmos pusės sėkmingos pu- 
siausvyros išlaikymo pavyzdžiai — tik JAV ir Šveicarija. 

Kelios M. Romerio tirtos federalizmo problemos: federacijos na- 
rių dalyvavimas centro valdžioje, organo-kūrėjo ir organo-reiškėjo san- 
tykiai federaciniame susivienijime, federacijos narių pariteto problema, 
kompetencijos ir įgaliojimų federacijoje paskirstymas centrui ir federa- 
cijos nariams, teisminės jungtinio konstitucingumo apsaugos problemos, 
suverenumo problemos federacijoje, federacijos narių valstybingumas, 
federalizmo judėjimas ir nacionalinės problemos ir t. t. Daugelis šių 
problemų ir toliau aktualios. 


? Lane J. E. Konstitucija ir politikos teorija. Vertė E. Kūris. Kaunas: Naujasis lan- 
kas, 2003, p. 114. 

Įdomi, nors ir neįgyvendinta idėja dėl federacijos, kaip metodo, 
nedidelių tautų valstybiniam gyvenimui sutvarkyti - Balkanų sąjunga, 
Dunojaus sąjunga ar Pabaltijo sąjunga - tik idėja, svarstymai. Romeris 
rašo apie regionines nacionalines federacijas. Viena jų, pasak M. 
Rėmerio, būtų tikusi Pabaltijo šalims — Lietuvai, Latvijai ir Estijai. Šių 
trijų šalių tautinė ir socialinė struktūra ir tarpusavio santykiai, M. 
Romerio manymu, palankūs tokiai federacijai sudaryti. Tai aiškios na- 
cionalinės sudėties valstybės, joms visoms kyla panašios grėsmės. M. 
Romeris pažymi: „Suteikdama jiems bendrąjį valstybingumą ji stiprintų 
jų politinį jungtinį pajėgumą ir drauge konsoliduotų ir racionalizuotų 
jųjų nacionalinį atsparumą prieš nacionalinę stambių kaimynų ekspan- 
siją. Kadangi tautiniu atžvilgiu jie kits iš kito nieko neturėtų bijoti, tai 
šitokia jų federacija — nustatyta jų trimis nacionaliniais vienetais (kurie 
vadinsis valstybėlėmis ar kantonais, kaip federacijos nariais), partiku- 
liarinėje atskiro jų veikimo srity realizuotų jų laisvą nacionalpolitinę 
organizaciją savo teritorijoje, bet drauge suteiktų jiems didesnę ir tiks- 
lesnę valstybinę armatūrą, negu kad visiškai izoliuotoje jų kiekvieno 
„nepriklausomybėje“. Kita vertus, M. Romeris matė ir galimus tokios 
federacijos kūrimui sunkumus. 

IX. M. Romeris rašo apie federacijos problemos XX a. pirmos pu- 
sės Ispanijoj, Belgijoj, Jugoslavijoje. XXI a. galime matyti kai kurių 
problemų sprendimus. Tiksliau sakant, tam tikro šių kraštų raidos etapo 
pabaigą, naujo pradžią. Ir tos raidos rezultatai skirtingi. Ispanija trans- 
formavosi į autonomijų valstybę, Belgija virto tikra federacija, o Jugos- 
lavijos neliko. 

Federalizacijos ar regionalizacijos problemų tyrinėtojui įdomi 
Ispanijos patirtis. Ispanijoje gyvena ne tik kastiliečiai, bet ir katalonai, 
baskai, galisiečiai. Kelios tautos, įvairios tautinės ir kalbinės grupės. M. 
Romeris rašė apie federalizmo sąjūdį, kuris po Ispanijos pilietinio karo 
1936-1938 m. buvo nuslopintas. Tačiau problema liko. Jos sprendimą 
regime tik po demokratijos Ispanijoje atkūrimo. 1978 m. Ispanijos 
Konstitucijoje įtvirtinta specifinė valstybės teritorinės sandaros organi- 
zacija, kurią galima įvardyti kaip regioninę ar autonomijų valstybę. 

M. Romerio knygoje nagrinėtoje Belgijos unitarinėje valstybėje 
visą laiką buvo problemiški dviejų tautų - flamandų ir valonų — santy- 
kiai. Valonai ilgą laiką dominavo šioje valstybėje, jie nebuvo linkę pe- 
rleisti pirmenybės. Flamandų politinis sąjūdis pamažu augo ir stiprėjo. 
Belgijos valdžia ilgą laiką priešinosi federalizacijai. Pirmojo ir Antrojo 

pasaulinių karų okupacijos, didėjantys nesutarimai tarp Belgijos tauti- 
nių bendruomenių, ekonominis Flandrijos iškilimas vertė peržiūrėti 
valstybės sandaros formą. 1831 m. priimtą Belgijos Konstituciją teko ne 
kartą keisti. 

XX a. antrojoje pusėje ypač reikšmingos 1970, 1980, 1986, 1993 
m. priimtos Belgijos Konstitucijos pataisos. Jos žymėjo laipsnišką perė- 
jimą iš unitarinės valstybės sandaros formos į federalinę. Valstybės 
sandaros formos pasikeitimą įtvirtino Belgijos Konstitucijos 1994 m. 
vasario 17 d. konsoliduoto (suderinto) teksto 1 straipsnis: „Belgija yra 
federacinė valstybė, kurią sudaro bendruomenės ir regionai “. 

Pažymėtina, kad ir šiomis pataisomis nepavyko išspręsti visų 
bendro gyvenimo organizavimo klausimų. Pradėtos reformos sukėlė to- 
lesnių reformų (didesnių ar mažesnių) laviną. Ar šios reformos įtvirtins 
naujas daugiaelementės Belgijos visuomenės bendro gyvenimo formas, 
ar tik kuriam laikui sulaikys valstybės suirimą? Ar galima numatyti Bel- 
gijos bendruomenių konfliktus? Ateitis parodys. 

X. Dar vienas ypač aktualus M. Romerio darbo aspektas — įžval- 
gos apie racionalų Europos sutvarkymą. Jo manymu, kuriant politinį 
Europos sutvarkymo planą būtina atsižvelgti į nacionalinius veiksnius. 
Jų ignoravimas — grėsmė tokiam sutvarkymui. 

Koks turėtų būti optimalaus Europos integracijos modelis? Tiks- 
liau, kokius nustatyti viršnacionalinio centro ir valstybių - Sąjungos na- 
rių santykius? Federalizmas, regionalizmas, autonomizacija? Diskusijos 
dėl konstitucinės sutarties verčia galvoti apie integracijos, bendro sugy- 
venimo strategiją. Kokia Europos Sąjunga perspektyvi? Ar tai bus kon- 
federacija, federacija, ar nauja, dar neregėta valstybių susivienijimo 
forma? Kokio pobūdžio teisinis reguliavimas joje turi vyrauti: tarptauti- 
nės teisės ar teisės, labai panašios į nacionalinę konstitucinę teisę? O 
gal jų simbiozė? O kur atsakymai į suvereniteto, valdžios organizavimo, 
nacionalinio atstovavimo problemas? 

Tai iššūkiai, su kuriais susiduria ir Lietuvos politikai, teisininkai. 
Nereikia manyti, kad mes esame tik stebėtojai, kad šio proceso sumany- 
mus teikiantys subjektai — kiti. Diskutuodami dėl Europos Sąjungos 
konstitucinės sutarties turėtume prisiminti ir M. Romerio mintis. Juo la- 
biau kad šioje knygoje kelios pastraipos skirtos ir tokiai tolimai ateičiai 
(mintys apie Europos valstybių vienijimąsi, kai siaučia Antrojo pasauli- 
nio karo gaisrai, galėjo atrodyti veik utopiniais svarstymais). 

Manyčiau, kad reikėtų itin atidžiai perskaityti M. Romerio sam- 

protavimus apie Europą, sutvarkytą kaip konfederaciją, apie regioni- 
nius konfederacinius ar federacinius blokus. Remiantis M. Rėmeriu 
lengviau būtų suformuoti savo požiūrį į šiandienos procesus. 

XI. Lietuvos teisės moksle kol kas sovietinio laikotarpio teisinis 
įvertinimas tik fragmentiškas. M. Romerio knygoje rasime reikšmingų 
tokio vertinimo elementų. 

Pirmiausia dėl Lietuvos atsidūrimo Sovietų Sąjungoje. M. Rėme- 
rio darbe pažymėta, kad 1940 m. Baltijos šalys (Lietuva, Latvija, Estija) 
buvo okupuotos Sovietų Sąjungos ginkluotųjų pajėgų, kad SSRS jose su- 
darė visiškai jos valdomas „liaudies vyriausybes“ (vyriausybės mane- 
keno), kad vėliau inscenizuotas įjungimas į SSRS. 

Taigi regime tokią veiksmų pavergiant Lietuvą grandinę: 

e Sovietų Sąjungos ginkluotųjų pajėgų okupacija; 

e Sovietų valdomos „Liaudies vyriausybės“ sudarymas; „Liau- 

dies Seimo “ rinkimai sovietiniais metodais; 

e okupuotos Lietuvos įjungimo į Sovietų Sąjungą inscenizacija. 

M. Romerio išvada: teisinės inscenizacijos faktai tik dengė pama- 
tinę Lietuvos aneksijos tikrovę. 

M. Romeris įvertino ir sovietinės valstybės sandaros organizaciją. 
Sovietų Sąjungos konstitucinės sistemos analizė leido M. Rėmeriui pa- 
daryti išvadą, kad „sovietinė federacija labiau priklauso Iegendai negu 
konstitucinei tikrovei“, jis rašo apie dekoratyvinę sovietinę tautinę fede- 
raciją, nes iš tikro tai tik išorinė forma, kuri slėpė tam tikrą ideologiškai 
griežtą unitarizmą. Kompartijos valdžios monopolis — sovietinės val- 
džios organizacijos šerdis. M. Romeris nurodė, kad garsioji sovietinėje 
konstitucijoje įtvirtinta konfederacinio pobūdžio teisė sąjunginei respub- 
likai išeiti iš Sovietų Sąjungos esant tokiai valdžios organizacijai yra tik 
grynai formali konstrukcija. 

XII. Taigi panaikinome dar vieną spragą. Lietuviškas teisinis pa- 
likimas tik pradedamas tirti. Tikiu, kad į mokslinę apyvartą bus įtrauk- 
tas ne vienas naujas veikalas. Kai ką reikia išleisti pakartotinai. Išleisti 
M. Romerio raštus — vienas labiausiai neatidėliotinų darbų. Nuolatos 
pabrėžiama — M. Romerio darbai mums yra sąžiningo mokslinio tyrimo 
etalonas, sektinas pavyzdys, orientyras. Norėtųsi, kad visi jo darbai būtų 
lengvai prieinami paprastam skaitytojui. Nėra geresnio būdo reikšti pa- 
garbą kūrėjui kaip pažinti parašytus jo darbus. Maža to, kūrėjo idėjos 
gyvos, kol jos studijuojamos, su jomis ginčijamasi, kol vyksta tiesioginis 
arba netiesioginis dialogas su juo. 

išnagrinėti valstybę, jos konstitucines institucijas, valstybės formas ir konstitucinius 
režimus. 

Veikalas „Unitarinė valstybė ir valstybiniai junginiai“ turėtų būti įdomus ne tik 
teisės, politikos mokslų specialistams, bet ir valstybinio gyvenimo problemomis be- 
sidomintiems skaitytojams. 


UDK 321.6 


Mykolas Römeris 
UNITARINĖ VALSTYBĖ IR VALSTYBINIAI JUNGINIAI 


Maketuotoja Regina Silkovienė 
Viršelio autorė Stanislava Narkevičiūtė 


SL 585. 2008 02 12. 12,23 leidyb. apsk. 1. 
Tiražas 300 egz. Užsakymas 
Išleido Mykolo Romerio universiteto Leidybos centras, Ateities g. 20, LT-08303 Vilnius 
Tinklalapis internete www.mruni.eu 
Elektroninis paštas leidyba@mruni.eu 
Spausdino UAB „Baltijos kopija“, Kareivių g. 13 b, LT-09109 Vilnius 

Tinklalapis internete www.kopija.lt 

El. paštas info@kopija.lt 


